
V IAŢA omenească e, în generalitatea ei, lipsită de 
gânduri. Omul comun e prea trudit de munca lui 
zilnică pentru câştigarea existenţei, ca să mai aibă dorinţa 
de a se întrebă, care e rostul lui în lume. Iar aşâ zisul 
om superior, artist, om de ştiinţă, nu-i tare deosebit, în 
reflexiile sale asupra vieţii, de muncitorul ogoarelor ori păsto¬ 
rul turmelor; omul superior e şi el, în aproape unanimitatea 
cazurilor, tot un Tf-yvhtji — meseriaş — afundat cu totul în 
specialitatea lui şi tot aşâ de opac pentru gândul metafizic 
ca şi un simplu plugar. 

«Lumea» nu e, pentru omul obicinuit, Cosmosul, ci, în- 
nainte de toate, cercul cunoscuţilor, al concetăţenilor, al to¬ 
varăşilor de ocupaţie — spaţiul viu pănă unde poate răsună 
mica personalitate banală. «Concepţia despre lume» a omului 
obicinuit nu e nici etică, nici estetică, nici religioasă, ci naiv 
utilitaristă; poporul e prin instinct hedonist; «lumea» lui şi 
«plăcerea» lui sunt factorii capitali ai vieţii lui sufleteşti. 

Singura valorare posibilă a propriei fiinţe e, pentru omul 
obicinuit, aceea care îi e dată de «lumea» lui. Laudă, mustrare, 
distingere, condamnare, din afară: iată conţinutul concret şi 
viu al vieţii intime a individului; reacţia societăţii la actele 
lui e singura măsură a propriului suflet. Omul ţine să fie vă¬ 
zut: e dealtfel un instinct derivat din însăş dorinţa noastră 
de nemurire: a fi observat e o nemurire în miniatură; cu cât 
cineva simte că e mai mult observat, cu atâta se observă şi 
el mai mult pe sine, accentuează manifestările pentru cari i 
se pare că lumea îl vede într’o lumină favorabilă, suprimă 
— cât poate — aspectele sale defavorabile: individul se «stili¬ 
zează»; înfăţişarea sa capătă trăsături unitare, simplificate, sis¬ 
tematizate; omul devine «monumental» şi anume, după firea 
lui: foarte ornamentat şi «preţios», dacă sufletul lui e neastâm¬ 
părat; cu totul «doric», dacă e potolit. 

Ceeace împinge pe om mereu înainte în viaţa aceasta, 
adesea aşâ de mizerabilă, e plăcerea pe care o vede ori o bă- 
nueşte undeva în drumul lui. Odată zărită plăcerea, vai de 

acela care Tar împiedecă de a ajunge la ea: e de neînchipuit 
câtă răscoală poate face în mica lui «lume» aşâ un fragment 
microscopic de protoplasmă... Singură vederea morţii e în 
stare să-l turbure şi să-l silească a gândi asupra vieţii; dacă 
nu cumvâ chiar atunci se mulţumeşte cu o judecată împru¬ 
mutată dela tradiţie ori dela semenii săi mai vioi la suflet. 

Dar zeii? Da, de sigur, sunt şi ei. Dar cât şi cum? Ei doară 
nu-s decât fantomele antropomorfe ale fricei noastre de ne¬ 
cunoscut, ale nevoiei noastre de siguranţă în lumea deaici, 
şi — dacă e una şi dincolo *) — şi în lumea deacolo. Cel mai 
superstiţios om din popor, cât nu e sub presiunea imediată 
a unei primejdii, nu crede în nimic; când vine nevoia şi tre¬ 
buie să scape din ea, atunci repede-repede se pocăeşte şi 
cheamă în ajutor toţi zeii şi demonii. Odată scăpat, redevine 
sceptic. E memoria scurtă a primitivului, la care ideile şi sen¬ 
timentele sunt simple impulsii. Căci cultul zeilor, aşâ de aca¬ 
parator, mai ales în lumea antică, nu e gând: el e simplă vră¬ 
jitorie, pompă şi reprezentaţie publică, praznic copios şi, în 
cel mai bun caz, petrecere artistică. 

In viaţa individului izolat nenorocirea şi moartea sunt lu¬ 
cruri destul de rare: ca atare şi reflexia asupra lumii şi vieţii 
e ceva excepţional. 

. Grecii din Pontul Stâng umblau mult pe mare. Mai mult, 
în vremea dinainte de Hristos, când ţinutul continental eră 
stăpânit de barbari şi Grecii erau siliţi să trăească aproape nu¬ 
mai din ce le dădeâ marea şi apele cari se varsă în ea. Negustori 
din Corint, Rodos, Samos, Atena, ori mai ales din Milet, 
aduceau pe corăbii vinul, untdelemnul şi fabricatele lor, în 
oraşele Pontului Stâng 2 ) şi luau deaici peşte prins de Eleni 3 ) 
şi grâu cultivat de barbarii thraci 4 ). 

Negustori şi corăbieri din Pontul Stâng plecau la rândul 
lor în Sud cu mărfurile lor şi cunoşteau acolo la izvor stră¬ 
lucirea vieţii publice elene şi excelenţa artei din patrie. Avem, 
până acum, cel puţin, din Histria 6 ) şi Apollonia 6 ) — cele mai 

vechi colonii din Pontul Stâng — dovezi autentice că viaţa 
grecească deaici eră între secolele VII şi IV a. Chr., la fel in¬ 
spirată cu aceea din Grecia mamă şi, fără îndoială, gândurile 
Grecilor deaici în privinţa celor vecinice şi a rostului vieţii 
omeneşti, erau perfect asemănătoare cu cele ale Grecilor 
din Sud 7 ). Stela lui «Anaxandros» din Apollonia, pe la în¬ 
ceputul secolului al V-lea, adică pe vremea luptei dela Ma¬ 
raton şi a tragediilor eshileene, pe vremea templelor dorice 
celor mai aspre şi pure, ne stă mărturie de perfecta unitate 
sufletească între Sudul sobru în eroismul său şi Nordul simplu 
în seninătatea sa modestă şi săracă: inimitabil în simplicitatea 
austeră a liniilor, în graţia sobră a gesturilor, în viaţa latentă 
sub relieful abiă pronunţat, stă fiul lui Anaxandros, răzemat 
într'un toiag lung — în atitudinea bătrânilor din friza Parte- 
nonului — cu capul plecat tare spre pământ, jucându-se ca în 
ceasurile lui de sen ; nătate deplină din viaţă, cu câinele lui, 
pe care-1 momeşte cu hrana, după care animalul se ridică za¬ 
darnic în două picioare, ca s'o apuce. Intre vecinicia acestei 
scene de simplicitate senină a sufletului omenesc blând şi 
între vecinicia scenelor de pe friza Partenonului nu e deose¬ 
bire. Aceeaş deplină linişte, venind din aceeaş armonie între 
lupta vieţii şi scopul vieţii: consacrată toată Statului; aceeaş 
împăcare întru odihna de veci după o viaţă de jertfă şi de 
glorie întru binele public; inscripţia de pe stela lui «Anaxan¬ 
dros» 8 ) cuprinde aceleaşi gânduri ca în Grecia luptelor pentru 
libertate: idealul vieţii e de a excelâ în meseria ta şi de a nu 
ridică asupră-ţi vorbele rele ale nici unui concetăţean; moartea 
e o fatalitate, e un sorţ care ţi se trage de Moire mai curând 
ori mai târziu; de prisos să te răscoli împotriva ei; deajuns 
că ţi-ai încheiat viaţa fără a-ţi impută nimic asupra ei. De- 
aceea şi reprezentarea celui mort, pe monumentul funerar, 
n'are de ce să fie amărâtă 9 ); dimpotrivă, cu cât e mai senină, 
cu atât răspunde mai deplin sentimentului de mulţumire de 
sine, cu care cel răposat e pus să vorbească despre viaţa sa 
armonios sfârşită : viaţa lui e doară un dar al zeilor cari 

ocrotesc Statul; şi întrucât Statul continuă a înflori, moartea 
nu e pentru cetăţean decât o senină odihnă bine meritată. 

Pe toată coasta Pontului Stâng, dela Byzanţ până la gurile 
Dunării, iar în interiorul continentului până către Dunărea 
pannonică şi macedonicul Axios, locuiau Thracii. Şi anume, 
dela Propontidă până la Haemus, triburi cdrysice, dela Hae- 
mus la Dunăre Geţii «cei nemuritori». Thracii erau agricul¬ 
tori şi păstori. Din timpuri immemoriale ei trăiau despărţiţi 
în clanuri mici sub şefi cari se luptau mereu între dânşii, 
se prădau unii pe alţii, sau prădau pe Grecii de pe coastă. 
Fiecare clan îşi aveâ zeul lui. Sufletul thrac eră eroic şi copilă¬ 
resc. Ei nu se temeau de moarte, fiindcă nu credeau în ea: 
sufletul omenesc nu poate muri. Luptătorul căzut pe câmpul 
de bătaie merge în cer, la stăpânul trăsnetelor: Zbeltiurdos, 
Gebeleizis, Zalmoxis. 

Thracii nu puteau alungă pe Greci de pe ţărmul pontic, 
fiindcă nu ştiau meşteşugul de a cuceri cetăţi întărite. Grecii 
nu se puteau lipsi de teritoriul rural thracic. Câte odată mai 
veneau şi duşmani comuni, cari îi făceau să se unească; şi 
unii şi alţii ţineau la libertatea lor ca la viaţa lor. Thracii 
şi Grecii din Pontul Stâng s'au făcut prieteni. Thracii au ve¬ 
nit la oraşe şi au cunoscut pe Greci, cu viaţa lor străluci¬ 
toare de sărbători şi jocuri, închinate zeilor sudici iubitori de 
frumuseţă trupească; Grecii s’au dus la ţară şi au prins dra¬ 
goste de ogoarele roditoare, venindu-le dorinţa să cultive şi 
ei pământul. 

Grecii iubeau viaţa din lumea aceasta şi nu credeau că 
după moarte e altceva decât un somn vecinie. Thracii despre- 
ţuiau viaţa pământească, aşâ de săracă şi aspră, şi credeau într'o 
alta mai bună, după moarte. Cunoscând pe Greci, Thracii în¬ 
cepură a preţui şi ei bunurile vieţii acesteia, care poate fi fă¬ 
cută mult mai veselă de cum o aveau ei; zeii Grecilor, aşâ 
de senini, aşă de frumoşi, îi ispitiră; Thracii nu-şi părăsiră zeii 
lor, dar le dădură numele greceşti şi începură să-i sărbătorească 

în chip grecesc, începură să le închine chipuri cioplite înfăţi- 
şându-i ca pe zeii greci, cu cari-i asemănaseră l0 ). Precum Gallii 
numiră pe zeul lor indigen cu numele roman Mercurius, după 
numele zeului celui mai de seamă al Romanilor cari veneau la ei 
— toţi, negustori u ) — tot astfel Thracii din diferite clanuri nu¬ 
miră pe zeii lor locali, Aularkenos, Kadrenos, Rhaniskele- 
nos, Sikerenos, etc. r *), cu numele zeului celui mai cald ado¬ 
rat de Grecii din Pontul Stâng, Apollon; tot astfel Dionysos, 
care dintru început fusese un zeu thrac, dar se elenizase, se 
întorceă acum la Thraci ca zeu elen şi dădeâ numele lui di¬ 
feriţilor zei locali thraci; nu mai puţin Heros, «eroul fondator» 
al diferitelor colonii, «eroul strămcş», «eroul răposat», repre¬ 
zentat pe monumentele funerare pe cal cu mantia fluturând 
în vânt, mergând la vânătoare —de mistreţi 13 ), de lei, etc., — 
eră de origine curat greacă; Thracii adoptară şi acest nume 
general de zeu, de origine umană, Heros, şi numiră cu el pe 
zeii lor locali: Heros Suetulenos — alăturea de «zeul» Suetu- 
lenos u ), ş. a. m. d. I4 ). Tot astfel Grecii adoptară pe diferiţii 
zei locali ai clanurilor vecine, ca Derzelates, care devine, d. 
p., la Odessus, «marele zeu Derzelates», fiind celebrat prin- 
tr’o mare sărbătoare greacă cu agone, Darzaleia '*). 

Totuş aceste înrâuriri reciproce nu schimbau aproape delcc 
fondul sufletesc al celor două popoare: influenţele acestea 
erau o modă, iar nu o iniţiare 17 ). Sufletul omenesc nu pri¬ 
meşte statornic nimic eterogen şi antinomic: fiecare gând nou 
trebuie altoit pe unul înrudit, mai vechiu. Precum «nemu¬ 
rirea sufletului» elenisticc-romană trebui să se altoiască pe 
toate vechile legende homerice şi pe poveştile populare despre 
infern şi câmpiile elizee; precum creştinismul a trebuit să se 
păgânizeze în ritul şi simbolica lui, pentru a puteâ fi primit 
de lumea antică indo-europeană, diferită ca suflet, aşâ de hc- 
tărît, de Semiţii dela cari veniă noua credinţă, — tot astfel 
Thracii şi Grecii din Pontul Stâng primiră unii dela alţii în 
credinţele despre lume şi viaţă numai ce le eră dinainte în¬ 
rudit şi simpatic: nici Grecii nu deveniră credincioşi în nt- 

murirea sufletului ca Geţii «cei nemuritori», nici Thracii nu 
se organizară în politii elenice, cu viaţă socială de oraş şi 
înţelegere concret-estetică a lumii. 

In ce priveşte în special lumea greacă, toată filosofia pita¬ 
goreică şi platonică, tot misticismul orfic şi oriental, subtili¬ 
tatea încă până azi neîntrecută a gândului metafizic elen despre 
lume şi viaţă, în forma lui înalt teologică şi filosofică, nu găsiă 
în massele populare aproape nici un răsunet. Mai degrabă pro¬ 
duceau răscoală în sufletele greoaie — ca şi trupurile înţepe¬ 
nite de munca manuală — misteriile şi orgiile lui Dionysos, 
ale Cybelei, ale lui Attis, procesiunile, iniţierile mistice şi vră¬ 
jitoriile Isidei şi ale Cabirilor. Omul chinuit din popor nu-şi 
doreşte o viaţă viitoare activ-fericită, ci o odihnă neturburată 
după ostenelile de aici. El nu se roagă atâta la zei ca să-l ia 
sus la dânşii întru vecinica lumină, cât conjură pe demoni 
să-l lase liniştit în întunericul de sub pământ. Omul din po-^ 
por aproape nici nu are dorinţe pentru sufletul lui. Continua _ 
lui atingere cu pământul, acoperirea necontenită cu praful lui- 
încă din viaţă, e un fel de pregătire la inerţia vecinică de după 
prefacerea întregului trup în praf; trupul obosit cere, numai 
el, mâncare, odihnă, linişte; sufletul nu mai are cuvânt să- 
ceară, şi el, gândul. Şi cu toate că munca omului simplu, prin _ 
regularitatea ei, prin invariabilitatea ei, prin ritmul ei potolit, 
capătă o monotonie asemănătoare cu ritmul lucrurilor veci- 
nice, viaţa lui îi rămâne tot aşâ de lipsită de preţ ca şi natura 
în care trăeşte; precum nu se poate bucură de nimic din nea¬ 
semănata frumuseţă care îl înconjoară, ci priveşte toate din - 
jurul lui numai utilitar, tot astfel şi viaţa lui, rezumată şi or— 
ganizată prin munca milenară până la o monumentalitate in¬ 
comparabilă, nu îi e subiect de bucurie, ci preţueşte dintr'însa 
numai ce îi e de folos. 

Omul din popor rămâne inconştient de frumuseţea vieţii ' 
lui, de adâncimile sufletului lui, întocmai cum rămâne ne¬ 
ştiutoare de sine natura neînsufleţită din jurul lui. 

* 

Asupra Grecilor şi Thracilor din Pont, obosiţi şi îmbătrâ¬ 
niţi de lupte între dânşii, de prădăciunile scythice, de sărăcia 
din ce în ce mai apăsătoare, de scăderea populaţiei prin emi¬ 
grări şi luări în robie, se revarsă din secolul I-iu p. Chr. un 
întreg complex de neamuri indogermanice: Italici, Celţi, Illyri, 
Germani, Phrygo-Thraci, unificaţi în acelaş fel de a înţelege 
lumea şi viaţa, cel roman, şi exprimându-şi toţi gândul lor 
în limba romană. Poporul acesta nou, care nu e mai înrudit, 
ca sânge, cu Latinii, întemeietorii puterii romane, decât erau 
înrudiţi Grecii ori Germanii, îşi ia asupra sa, pentru partea lui 
glorioasă, tot trecutul roman, toată tradiţia romană, şi, în nu¬ 
mele Romei a tot biruitoare, supune şi domină sufleteşte pe 
epigonii Thracilor şi Grecilor din Pont. Aceştia iau, fără voia 
lor, formele de viaţă romane şi, încet-încet, în patru veacuri, 
Thracii devin Romani, iar Grecii devin Rom&i: la Thracii 
ţărani, greoi, tradiţionalişti, birueşte forma romană, sufletul 
rămânându-le tot aşâ de simplu indogermanic ca mai înainte; 
la Grecii orăşeni, şireţi, ambiţioşi, linguşitori, se primeşte 
gândul politic, social şi religios roman, fără forma externă 
care ar fi jignit mândria strănepoţilor lui Pericles: aparent. 
Roma nouă se grecizează; în realitate, Elenismul lui Alexandru 
cel Mare reprezintă acum în totul idealurile Romei impe¬ 
riale latine. 

«Romanii» veniţi în Pontul Stâng din secolul I-iu înainte 
sunt soldaţi, agricultori ori negustori: oameni simpli, cari nu 
se deosebesc în gândurile lor despre lume şi viaţă aproape 
întru nimic de Grecii ori de aborigenii Thraci, contemporani. 
Acelaş vag asupra vieţii viitoare, acelaş materialism în viaţa 
de aici. Ca şi la Greci, cult viu al celor răposaţi, bucurie de 
viaţa de aici, jocuri şi sărbători; ca şi la Thraci, seriozitate şi 
tradiţionalism ţărănesc, preferirea vieţii de ţară celei de oraş, 
culturi agreste. Romanii din Pontul Stâng sunt mai puţin vor¬ 
băreţi ca Grecii. Dacă aceştia, pe pietrele lor de mormânt, «fi- 
losofează» destul de adesea, ca să le putem pătrunde gândul. 
Romanii sunt mai tăcuţi, cum sunt şi Thracii. Pentru gân- 

dul despre lume şi viaţă al Romanilor trebuie să ne ducem 
în ţările de unde au venit ei aici: Italia, Gallia, Africa, Illy- 
ricum: ce gândeau acasă, gândesc şi la noi: cu inscripţiile 
funerare deacolo vom căută să-i urmărim, înţelegându-i, 
şi aici. 

Pentru a aveâ o concepţie optimistă asupra lumii şi vieţii, 
e de nevoie un suflet puternic. Numai un mare entusiast 
poate crede în existenţa unei legi universale etice, mai presus 
de urîţeniile morale evidente şi, aparent, precumpănitoare, 
ale vieţii. Numai un idealist ireductibil, ori un mistic, poate 
fi sigur că sufletul omenesc e nemuritor. Altfel, omul obici¬ 
nuit, său nu îndrăzneşte a gândi asupra vieţii şi morţii, său 
admite rezignat răul şi nefiinţa, ca o fatalitate aspră împotriva 
căreia nu se poate luptă. Filosofii eleni, cu toată viaţa lbr 
în mijlocul poporului, căruiâ îi comunicau gândurile lor în 
formă poetică, n'au avut asupra marei mulţimi o înrâurire 
mai mare ca filosofii de şcoală ai timpurilor mai nouă. Mul¬ 
ţimea e, în general, refractară gândului. Insăş limba oamenilor 
simpli e săracă în posibilităţi de exprimare: câteva sute de 
cuvinte, în mare parte de ordin concret şi utilitar. Gândul lor 
e încă şi mai sărac: două-trei preocupări, oarecum instinc¬ 
tive : moartea, nimicnicia vieţii, nerecunoştinţa omenească, bi¬ 
nele şi răul, egoist ori social. Altminteri comunicarea ca fapt 
material a impresiilor brute: «e cald», «e frig», «mi-e bine», 
«mi-e rău», «vecinul zice...*, e singura manifestare a activi¬ 
tăţii intelectuale a oamenilor comuni; raţionamentul, care în¬ 
cepe abiâ unde încetează faptul material, e de-a dreptul neac¬ 
cesibil mulţimii; ea reacţionează prin impulsii şi se hotărăşte 
prin suggestii; acţiunea spiritelor creatoare asupra ei se exer¬ 
cită la fel cu aceea a fenomenelor impunătoare ale naturii 
neînsufleţite: omul simplu nu înţelege pe eroul gândului, ci 
se miră şi se sperie de el, ca de uragan şi trăsnet; mirarea 
şi spaima provoacă în el admiraţie şi cult ca faţă de puterile 
tainice divine, pe cari le invoacă şi cărora le aduce sacrificii. 

O astfel de dispoziţie sufletească — primitoare, subconştient, 
de măreţ şi vecinie — nu ţine, fireşte, decât scurt timp şi 
omul cade iar în banalitatea zilnică. Totuş dispoziţia sufle- " 
tească filosofică, trăită fie şi o clipă, îi revine când o neno- ~ 
rocire, o suferinţă mare, cum e moartea, îl ajunge. Omul din - 
popor filosofează atunci: aparent e o filosofie de o banalitate 
crasă: toate locurile comune ale tuturor sistemelor filosofice 
ies la iveală; în realitate e singura filosofie trăită, suferită, vie, _ 
iar nu numai gândită rece ca un lucru de dincolo de viaţă. _ 

Predispoziţia sufletului popular către hedonismul naiv are 
ca urmare admiterea, de o parte a eticei epicuree, de alta a 
metafizicei stoice, în chip aproape unanim — atât la Grecii, 
cât şi la Romanii din vremea elenistică şi imperială. Con¬ 
trastul dintre cele două concepţii de viaţă nu e de fel pentru 
pbpor o piedică, de a face eclectismul arătat. In adevăr omul 
tinde spre cât mai puţină oboseală, jertfă ori durere. El îşi 
alege binele unde îl găseşte, fără prea mult chin de conştiinţă 
asupra principiilor. Etica epicuree e un ideal pentru egoismul 
strâmt al micului burghez; tot aşă metafizica stoică, în care 
toate sistemele filosofice îşi dau întâlnire fără a se incomodă 
reciproc: Xenofane, Heraclit şi Empedocle în cea mai bună 
prietenie între dânşii şi nu mai puţin cu Homer şi Hesiod; 
nemurirea sufletului, a lui Platon, cu monismul atomistic, al 
lui Democrit: la alegere, — în special la filosofii stoici romani. 
Dimpotrivă aspra etică a lui Zenon şi arida metafizică a lui '~ 
Epicur cer suflete puternice pentru a le mărturisi şi trăi " 
efectiv. 

O inscripţie din Torni zice: «Celor morţi nu mai li-e dor 
de nimic,ei numai au iubire, ci cel mort zace ca o piatră în¬ 
ţepenită în mijlocul câmpului... Căci din apă şi pământ şi 
aer eram mai înainte alcătuit, dar murind zac dând toate tu¬ 
turora... Iar mai mult ce e ?.. Din ce s’a născut, în aceeaş s'a şi 
desfăcut trupul nostru slăbit de vârstă» ,8 ). — Nimic nu ră¬ 
mâne dară din noi după moarte, nici chiar sufletul, care nu 

c decât un abur; cum zice o inscripţie din Roma 19 ): pe toate 
după moarte le consumă pământul şi focul, «toate pier odată 
cu viaţa» 20 ), «ţărâna mamă ne-a născut, ţărâna mamă ne 
iâ înapoi» 21 ). 

Dimpotrivă o altă inscripţie din Torni 22 ) ne arată credinţa 
în nemurirea sufletului, care se întoarce la divinitatea supremă 
şi unică de unde l’am primit: «A fost cu cale să dea spiritul 
zeului suprem», «a împlinit destinul cel aspru», «aduceţi-vă 
aminte că veţi fi iară împreună cu noi în Elysii», e un gând pe 
care Romanii de pretutindeni îl mărturisesc în forme aproape 
identice: «a venit ziua din urmă, ca spiritul să părăsească 
trupul zadarnic» 23 ); sau, încă mai aproape de Platon: «trupul 
mi-e de ţărână, sufletul, ceresc: acesta căutându-şi iară lo¬ 
cuinţa lui, acum trăim acolo şi ne bucurăm de cele cereşti 
în eterna lumină» 24 ); «ci sufletul meu divin,venit din cer,nu 
va merge la umbre: cosmosul şi stelele mă au la ele; trupul 
îl are pământul, iar piatra numele zadarnic» 2 “). Totuş nici în 
această credinţă — care poate fi exprimată şi sub forma: «Zo- 
ticus a lăsat aici numele gol şi zadarnic, trupul i s'a desfăcut 
în cenuşă, iar viaţa în eter» 26 ) — nu e seninătate ori bucurie: 
adevărata viaţă nu e decât aici pe pământ. 

Aici, unde chiar zeii eleni se rătăcesc mai bucuros ca în 
cerul lor îndepărtat şi rece; aici, unde sufletul păgân, setos 
de glorie, strălucire, serbători şi jocuri, de frumuseţi trupească, 
de tovărăşie veselă, vede în existenţa pământească nu o pe¬ 
deapsă, ci un dar plăcut al zeilor; aici, unde dacă mortul nu 
se mai poate întoarce, totuş se doreşte înapoi, măcar la sărbă¬ 
torile închinate celor ce dorm somnul vecinie, celebrate la 
morminte, ca să ajungă celor ce odihnesc acolo, cel puţin ca 
în vis, murmurul îndepărtat al dulcei muzici a vieţii înflori¬ 
toare; aici, e totul; nici chiar nemurirea noastră nu e dincolo, 
ci aici: în bunul nume şi în pomenirea ce rămâne la oameni 
după noi 27 ). 

«Moartea e o pedeapsă», e o nedreptate, o nenorocire. Acesta 
e sentimentul chiar al celor mai obidiţi dintre muritori. Rar 

dacă se aud glasuri ca acestea: «nu simt pedeapsa morţii; 
pedeapsă a fost viaţa; prin moarte mi s’a dat liniştea» 18 ); 
«de nimic nu mă plâng şi nimic nu-mi lipseşte, sigur mă odih¬ 
nesc în moarte» 2B ); ori, în Dacia noastră, vorbind de mor¬ 
mânt: «locuinţa aceasta mi-a plăcut s’o închin îndelungatei 
munci, — liniştea aceasta care să-mi adăpostească odată şi 
odată mădularele obosite» “J. 

Popoarele indogermanice au făcut, toate, o deosebire hotă- 
rîtă între zei, cari conduc viaţa oamenilor, şi între Destin, 
puterea ascunsă şi oarbă, care supune voinţei ei neîndurate 
chiar pe zei. Nici Odin, nici Zeus, nu pot schimbă sentinţele 
Destinului, chiar dacă Walhalla ori Olympul însuş ar fi să 
se prăbuşească. Tragedia greacă a încercat să înobileze con¬ 
cepţia populară despre inconştienţa Destinului, dându-i va¬ 
loarea unei supreme legi etice, împotriva căreia nici zeii n'au 
voia de a păcătui. Ca toate ideile sublime însă, şi aceasta nu 
putu fi primită de popor. Ideea eră tot aşâ de rece şi neîndu¬ 
rată ca Destinul: ce explicare etică puteau să găsească soţul 
ori părintele, spre a nu se răsculâ împotriva soartei, care le 
răpiâ soţia ori feciorii în floarea vârstei? De ce aşâ de adesea 
cei răi şi impii sunt cruţaţi, pe când cei buni şi pioşi sunt în¬ 
cercaţi? Cea mai virtuoasă viaţă nu apără pe om de loviturile 
Destinului: «soarta muritorilor nu e după pietatea lor» 81 ), zice 
amar un elen din Torni, în secolul al II-lea p. Chr., pe însăş 
piatra de mormânt, ca să rămână mărturie a revoltei sale îm¬ 
potriva soartei crude. «Nimic nu e aşâ de trist ca a pierde tot 
ce e viaţă şi a nu te naşte pentru viaţă» 3i ). «Surorile furi¬ 
bunde» 3S ), Moirele, Parcele, cu aspra lor lege, înneacă lumina 
vieţii noastre «în vecinica noapte» de sub «negrul pământ» 34 ); 
«Moira nemiloasă» “), «Moirele care pun toate la cale» 36 ), ele 
ne pregătesc mormântul 37 ), ele ne răpesc copiii iubiţi 38 ); «o 
grozavă hotărîre a Moirei nemiloase, care a trezit în oameni 
dureroasele întristări» 39 ), ne urmăreşte din leagăn până la mor¬ 
mânt. Cum zice o inscripţie naivă din Roma, «ca o oaie blândă 
(pe care o sfâşie lupul) e viaţa: aşâ a lăsat soarta» 40 ), sau, 


21 

www.cimec.ro 



cum variază o alta din Aquae Sextiae, în Gallia, pela sfâr¬ 
şitul secolului al II-lea p. Chr.: <<De ce jeleşti pierderea mea? 
Rostul Destinului nu se schimbă. Lucrurile omeneşti sunt ca 
fructele de lămâiu: sau cad, coapte, sau sunt culese 
necoapte» 41 ). 

Filosofia populară din toate timpurile făcând un larg loc 
Fatalului în toate împrejurările vieţii, dă omului din popor 
o linişte şi o seninătate aproape tot aşâ de invariabilă ca a de¬ 
plinului filosof cărturar, perfect pătruns de principiile doc¬ 
trinei sale. Marile încercări ale vieţii, durerea şi moartea, tur¬ 
bură adesea mai mult pe filosof decât pe cel simplu: acesta 
fiind mai intangibil în fatalismul său universal şi inert decât 
filosoful în doctrina lui subtilă şi de multe ori colorată sen¬ 
timental. «Trăiţi fericiţi, vă învăţ eu, că moartea pe toţi ne 
aşteaptă», zice o inscripţie din Mevania 42 ), iar o inscripţie din 
Roma consolează astfel pe o mamă: «încetează, mamă, de a 
înnoi mereu jelirea cu lacrimile tale, că nu eşti singura pe care 
a lovit-o aşâ o durere» 43 ). In fatalitatea care îl înconjură de toate 
părţile, poporul găseşte o înţeleaptă moderare a pasiunilor sale, 
apropiindu-se de stoicism: bucuria ca şi întristarea vibrează 
numai în surdină; în orice caz nu e cuminte şi nu se cade ca 
omul să se veselească ori să se întristeze prea tare, căci nu 
poate fi sigur niciodată dacă în clipa următoare soarta nu-1 
va surprinde cu o mişcare tocmai contrarie sentimentelor lui 
de acum. Acest «nu se cade să fii prea mişcat» al filosofiei 
populare nu e impus şi femeilor: ele sunt slabe, au voie să 
plângă sgomotos pe zeii, eroii şi oamenii scumpi lor: Adonis, 
Orfeu, rudele moarte; au voie să celebreze cu dansuri şi cân¬ 
tece nebune pe Dionysos. Femeilor le revine rolul de a ex-j 
primă fastul durerii, smulgându-şi părul ca bocitoare la moartea 
celor pe cari familia îi onorează cu o îngropare ceremonială. Şi! 
de sigur nu puţine din exclamaţiile ne-stoice, de revoltă îm¬ 
potriva Destinului orb şi nemilos, puse pe pietrele funerare 
antice, fac parte mai mult din această ostentaţie socială şi de 
tradiţie a durerii, decât din sentimentul statornic al celor 

rămaşi după mort. Aceştia, şi atunci, ca şi azi, rămâneau în 
faţa morţii ca nişte copii, cari plâng un pic de ţi se rupe inima, 
iar în clipa următoare şi-au găsit iar jucăria care să-i amuzeze: 
instinctul biruitor al vieţii, într'un fel de egoism feroce — 
subconştient: «altul, nu eu, a căzut sub coasă» — îşi reiâ drep- — 
turile sale — pare că încă mai violent după atingerea cu 
moartea — astfel că ne trebuie chiar oarecare osteneală pen—- 
tru a ne compune faţa tristă de rigoare. De altfel — în lupta _ 
aspră pentru impunerea propriei individualităţi — pe fiecare 
om îl leagă de altul mai mult rele decât bune: iar aceste rele 
apar tocmai la timp, ca o justificare a propriei conştiinţi pen¬ 
tru indiferenţa faţă de moartea aproapelui, spre a ne împiedecă 
să devenim prea trişti. 

Ce valoare are viaţa pentru indivizii sau grupările de oa¬ 
meni — etnice ori sociale — din diferitele epoce, putem vedeâ 
mai clar tocmai din poziţia pe care o iau faţă de moarte. Ce 
adâncime poate fi în înţelegerea vieţii la acela care trece pe 
lângă moarte ca pe lângă un simplu accident banal? Ce bu¬ 
curie adevărată de viaţă poate fi la acela care nu priveşte 
moartea ca un blestem al genului omenesc, căruia i s'a dat 
voia să ştie ce e vecinicia şi totuş trebuie să moară. — Pentru 
cel care trăeşte viaţa ca o corvoadă, sau pentru creştinul care 
o priveşte ca o ispită şi ca o pedeapsă, moartea poate fi chiar 
binevenită; pentru cel ce se ameţeşte în nimicurile plăcute ori 
supărătoare ale fiecărei zile, moartea poate fi o întrerupere, 
admitem chiar dureroasă, a ocupaţiilor sale meschine, devenite 
simpatice printr'o lungă obicinuinţă. Dar pentru cel care a 
luat viaţa în cel mai adânc înţeles al ei,care a vrut s'o tran¬ 
sforme prin gândurile lui într’o rază de vecinicie, moartea e 
său o durere fără de margini, său o cumplită absurditate: său 
tragedia lui Alexandru care muriâ la 33 de ani la Babylon 
pentrucă îndrăznise a trăi viaţa aşâ de intens cum numai zeii 
au voia s'o trăiască, — său imposibilitatea logică, din care Pla- 
ton scoate nemurirea sufletului. Sufletul omenesc care s'a 
atins odată de cele eterne îşi cere nemurirea, sau, dacă nu o 

poate crede, se frânge într'un uriaş imn funebru ca pentru 
apunerea zeilor. — Toată durerea din lume nu poate ajunge 
pentru a plânge un suflet care în veci nu se va mai înfiorâ de 
armonia luminei din lume. 

încercând să ne dăm seama de atitudinea pe care poporul 
greco-roman din Pontul Stâng o luă în faţa morţii, trebuie 
să ne gândim în general cum priveşte moartea omul obici¬ 
nuit din toate timpurile. Un lucru e sigur: ca orice idee tristă, 
moartea proprie, a fiecăruia, e dată violent la o parte din preo¬ 
cupările zilnice ale oamenilor: de ce să-şi amărască viaţa za¬ 
darnic gândind asupra morţii, care, oricât de târziu ar veni, 
tot vine şi tot tristă e. La moartea altora însă gândim foarte 
liniştiţi şi putem filosofi asupra ei. Această filosofare, destul 
de rece şi indiferentă, a celor vii, făcută în numele celor morţi, 
pe cari cei vii îi pun să vorbească, oarecum ca de dincolo de 
mormânt, ne-a rămas. Ce cetim în ea, e tabloul credincios al 
concepţiei despre viaţă a celor ce-au scris în numele mor¬ 
ţilor. 

Moartea e în popor o mare nenorocire: dar nu pentru cel 
care pleacă, ci pentru cei cari rămân. Cel plecat, sau «se odih¬ 
neşte», sau «e în insulele fericiţilor», sau «nu mai ştie nimic», 
desfăcându-sc în elementele din cari a fost alcătuit. Cei ră¬ 
maşi însă sunt lipsiţi de iubirea lui, de ajutorul lui, de munca 
lui: ei se răscoală împotriva morţii pentru răul ce li l-a făcut 
lor. Viaţa — proprie, ca şi a celor ce ne sunt de folos — e 
un drept al nostru; ea are graniţele ei fatale, pe cari le pri¬ 
mim cu supunere; dar a muri înainte de termen?... Şi gândul 
acesta, de a fi mai putut trăi, nu lipseşte din nici o mărturie 
funerară: «a trăit atâţia ani, atâtea luni, atâtea zile». Cât nu 
sunt atinşi măcar şeptezeci de ani **), ne simţim furaţi de aceea ce 
ştim că e omeneşte, nu numai posibil, ci aproape firesc. De ce 
să ne ducem dincolo, în necunoscut, aşâ de repede? Pierd zeii 
din nemurirea lor, dacă noi trăim o clipă mai mult? Sau nu 
suntem aici decât pentru a da altora viaţa, şi apoi a pieri? 
Noi nu avem şi viaţa noastră? De ce luptăm aşâ de aprig 

— chiar bătrâni — pentru salvarea vieţii noastre, deşi viaţa nu 
mai e decât un şir de suferinţe? De ce ni s’a dat uşurinţa 
aceasta copilărească de a găsi întotdeauna o iluzie, care să ne 
facă a suferi răbdători mai departe în viaţă? Nu pentrucă 
viaţa le e dragă şi zeilor, pentrucă viaţa e frumuseţă, e ar¬ 
monie, e înflorire? 

Anticii erau realişti şi sinceri: ei nu credeau în recunoştinţa 
de după moarte a celor ce avuseră vreun folos după ei. Fi- 
losofia practică a vieţii lor eră: fiecare se gândeşte numai la 
dânsul; fă-ţi singur ce doreşti să ai, fie aici, fie după moarte. 
Liniştea anticilor în faţa morţii porneşte, deopotrivă, din sen¬ 
timentul de a-şi fi asigurat în viaţa de după ei un nume bun 
la urmaşi, ori măcar nu un nume rău, şi d/n acela de a-şi 
fi clădit ei, încă din viaţă, «locuinţa vecinică», mormântul, pe 
care «moştenitorii» să nu -1 atingă cu rapacitatea lor 40 ). Numele 
bun în viaţă nu se poate însă asigură numai prin excelarea 
în propria meserie, ci şi prin simpatia pe care individul o in¬ 
spiră unui cerc cât mai larg de contemporani. Această sim¬ 
patie pleacă dela posibilitate? de adaptare a propriului suflet 
la sufletele celor dimprejurul nostru, dela înţelegerea binevoi¬ 
toare şi dela graba de a ajută, ce o manifestăm faţă de aproa¬ 
pele. De obiceiu oamenii sunt foarte greoi în gând ori faptă 
pentru binele semenilor lor, iar egoismul lor, continua preo¬ 
cupare de ei înşişi, îi face incapabili de a înţelege pe cei din 
jurul lor, fie că aceştia le-ar fi de folos, fie că i-ar da de oste¬ 
neală. Cu atât mai mult dară strălucesc prin bunătatea şi 
filantropia lor cei puţini cari trăesc şi pentru aproapele. Viaţa 
antică siliă mai mult ca aceea de azi la sociabilitate şi prie¬ 
tenie în cerc larg. Ea îndemnă pe individul izolat mult mai 
energic ca astăzi la părăsirea singurătăţii lui: contemporanii 
ofereau atât de multe şi mari onoruri celor cari făceau un bine 
societăţii, cluburilor lor, încât puţini egoişti puteau rezistă is¬ 
pitei de a-şi vedeă din viaţă, îndată după darul făcut, statua 
ridicată în agorâ, numele strigat pentru laudă şi încoronare la 
sărbători, gloria asigurată în viaţa aceasta şi după ea. Sunt 

nenumărate documentele din Pontul Stâng asupra vieţii în 
comun, în asociaţii religioase, pe numele diferiţilor zei, luaţi 
de fiecare grup social, ori etnic, ca patroni cereşti speciali, în 
viaţa de aici şi în cea viitoare, Sarapis, Isis, Heros, Dionysos 
Baccheus, Silvanus, etc. Nu numai la oraşe, ci şi la ţară 48 ), 
găsim tovărăşii de acestea, cari îşi au ca prim scop petrecerea 
în comun la diferitele sărbători şi îmmormântarea onorabilă, cu 
îngrijirea continuă, anuală, de către societate, a mormântului 
după trecerea la cele vecinice. Viaţa în comun dădeâ fireşte 
şi atunci ca şi azi, prin veselia ei uşoară, prin perfecta ni¬ 
velare a sufletelor până la reducerea lor la cea mai simplă ex¬ 
presie, un sentiment de beatitudine specială tuturor celor cari 
participau la ea. Prieteniile cari se alcătuiau între diferiţii to¬ 
varăşi, după simpatiile mai intime născute între ei, nu erau 
mult deosebite în cuprinsul lor sufletesc de tovărăşiile cele 
mari şi pestriţe. «Prietenul» e numit într'o inscripţie de prin 
părţile Histriei 47 ) iragog —«tovarăş»; «tovarăşului dorit», în 
amintirea «dulcei prietenii pe care a despărţit-o moartea», îi 
ridică prietenul rămas în viaţă stela funebră 48 ). Versurile pe 
cari le închină acesta, nu cuprind nimic mai intim, afară de 
cele citate. Tdt amintirea petrecerilor şi necazurilor trăite îm¬ 
preună, tdt recunoştinţa unor servicii reciproce, t6t potrivirea 
uşoară a diferitelor plăceri, capricii, ori preferinţe gargan- 
tuesci, îi uniâ şi pe prietenii intimi ca şi pe tovarăşii din 
thiasuri. Eră şi greu să fie altfel. Nu devin doară relaţiile din¬ 
tre prieteni din ce în ce mai superficiale, chiar între suflete 
alese şi subtile, pe măsură ce prietenii devin mai maturi în 
vârstă şi experienţă? Tânărul încă necopt, oricât de bogat su¬ 
fleteşte ar fi, are nevoie de o oglindă: el vrea să se vadă în¬ 
ţelept şi frumos; singur nu poate. Cu vremea el observă însă 
că şi celălalt urmăreşte acelaş lucru şi că din comunicarea ca 
o confesiune, a celor mai fine vibrări, nu iese o pătrundere 
reciprocă entuziastă a celor două suflete. Ceeace e în noi cu^ 
totul immaterial, neexpresibil în forme bine definite, obiec¬ 
tive, ceeace e propriu zis vecinicul individual, neasimilabil al-.. 

tor suflete, are nevoie mereu de o primire aşâ de iubitoare, 
delicată, fin-impresionabilă, încât asprimea relaţiilor efective 
din viaţă alungă chiar între prietenii cei mai înrudiţi electiv 
acest parfum specific al fiinţei unice, deplin deosebite de cele 
dimprejur, în adâncul tainic al sentimentelor, pe cari, neîn¬ 
ţelese de nimeni, le luăm cu noi, immaculate de atingerea cu 
aproapele, înapoi în lumea, din care sufletul nostru, neapro- 
piabil de cele pământeşti, le-a adus cu dânsul. 

Asigurat prin viaţa în turmă, omul ia în faţa morţii o po¬ 
ziţie mult mai uşuratecă decât dacă ar fi lăsat izolat înaintea 
ei. El nu se mai teme aşâ de cumplit de moarte, simţindu-se 
oarecum ocrotit de tovarăşii săi; dimpotrivă, îndrăzneşte chiar 
a o dispreţul, fireşte preamărind viaţa: «căci după moarte nu 
va mai fi nici râs,nici joc, şi nici o plăcere» 4 "). Pentru partea 
ei de veselie şi desfătare viaţa e nepreţuită faţă de moarte, 
oricât aceasta ar fi linişte deplină faţă de osteneala continuă 
de aici. Sufletul nu şi-l simte doară omul simplu nici aici, 
ci numai trupul; moartea însă sfărâmă trupul; toate plăcerile 
lui — aşâ de ispititoare şi adormitoare întru saţietatea simţu¬ 
rilor — dispar odată cu viaţa. Caută dară şi degustă viaţa 
şi nu-ţi face nici un gând negru pentru ce va fi dincolo. Unii 
antici, mai slobozi la vorbă, chiar nici nu se sfiesc a glumi pe 
pietrele lor de mormânt asupra vieţii şi morţii: «de câteva ori 
am murit», zice un actor tragic din Pannonia superioară, «dar 
niciodată ca acum» 50 ), iar un veteran roman mort în Pisidia, 
pune să i se scrie pe mormânt: «cât am trăit, am băut bu¬ 
curos; beţi şi voi cari trăiţi» 51 ). Fatalismul de o parte, epicu- 
reismul de alta, dau omului simplu, nu arareori, un aspect cu 
totul brutal, în ce priveşte nesimţirea lui în faţa morţii şi tri¬ 
vialitatea materialist-utilitară în faţa vieţii: «ce-am mâncat şi 
ce-am băut, atâta e al meu», zice un roman din Italia pe piatra 
lui funerară 62 ), iar un altul: «nu te mâniâ; te sfătuiesc să bei 
băutură caldă; toţi murim* 53 ). Un illyro-roman din Delmi- 
nium zice: «cât am trăit am fost vesel, plăcut prietenilor; 

acuma zac amorţit; aici seodihnesc oasele mele* M ), iar un ro¬ 
man din Roma zice, aproape şi în forma poetică horaţiană, 
în orice caz perfect credincios epicureismului poetului: «prie¬ 
teni cari cetiţi, tumaţi-vă vin, vă învăţ eu, şi beţi departe de 
mormânt, încununându-vă cu flori, şi nu refuzaţi fetelor fru¬ 
moase întâlnirile Venerei; că pe toate celelalte după moarte 
le înghite pământul şi focul» “). In adevăr cercetarea asupra 
vieţii şi morţii poate păreâ vulgului realist şi practic deadreptul 
naivă: «ce suntem ori vorbim, ce-i în sfârşit viaţa noastră? 
Cu o clipă înainte a trăit omul cu noi şi, iată-1, nu mai este; 
stă numai piatra şi numele; urme, nici una. Ce adică e viaţa? 
Zadarnic să te osteneşti a cercetă» 66 ). Nu ne e dat să ştim ni¬ 
mic din ce va fi cu noi după moarte. Viaţa însă putem să 
ne-o facem cât mai plăcută. Să nu pierdem dară vremea cu 
gânduri melancolice, ci să petrecem. 

Poporul nu prea are însă vreme de petrecere. El trebuie să 
muncească zi de zi până ce cade obosit şi nu-şi mai do¬ 
reşte altă decât odihna. Dar poporul are marea binefacere 
a sărbătorilor. 

Ce înseamnă o sărbătoare nu va puteâ niciodată înţelege cel 
ce e totdeauna oţios: păstorul ori vânătorul n’are sărbători, — 
nu simte nevoia lor. Numai omul legat de munca orânduită, 
agricolă, manuală, industrială ori negustorească, poate preţul 
instituţia prin excelenţă idealistă a serbătorilor. O sărbătoare 
nu e atât încetarea lucrului şi odihna trupului, cât e jertfa 
făcută zeilor: o zi de lucru desfiinţată în onoarea lor, pentru 
ca ei să binecuvânteze munca oamenilor. Căci zadarnic se oste¬ 
neşte omul, dacă zeul e protivnic: el loveşte cu nerodire tot 
ce a muncit, tot ce a vrut să creeze, muritorul. Deaceea omul 
se purifică de petele muncii sale, se îmbracă în haine proas¬ 
pete, se face cât mai frumos, pentru a fi vrednic de comuni¬ 
tatea cu zeul, în special concretizată prin jertfa pe altar, din 
care o parte e a zeului, cealaltă e a muritorilor: la banchetul 
comun al zeului cu oamenii aceştia trebuie să se apropie de 
zeu cât mai curaţi şi mai frumoşi. După închinarea la zei ur- 

28 

www.cimec.ro 



mează petrecerea proprie a oamenilor: cântece şi jocuri, os¬ 
peţe copioase, mulţumire a simţurilor. La suflet n’au nevoie 
oamenii să se gândească: întâiu, pentrucă aceasta e grija zei¬ 
lor, iar, al doilea, pentrucă de geaba ar face-o, tot nu pot şti 
şi nu pot ghid nimic. Totuş dispoziţia sufletească pe care o 
crează aerul de sărbătoare e mult mai ridicată decât aceea 
din zilele de lucru. Dacă nu se poate bucură de gândul ab¬ 
stract, poporul se bucură măcar de artă: arta lui simplă: mu¬ 
zică, teatru, procesiuni solemne, întreceri la jocurile atletice. 
E măcar aceasta o înnobilare a fiinţei lui, altfel aşâde obtusela 
orice ce e fără utilitate imediată. 

Ca tot ce e superior omenesc, şi sărbătorile au fost — crede 
poporul—înfiinţate de zei. Ele sunt, ca şi munca orânduită, 
ca arta de a face pământul roditor, ca minunea de a creâ focul 
care topeşte metalele, un dar al zeilor. Tocmai deaceea însă > 
fiecare trib elenic ori barbar îşi are — pe lângă eventualele 
sărbători generale: ca acele panelenice — sărbătorile lui deo¬ 
sebite; zeii fiind diferiţi la diferitele triburi, şi sărbătorile sunt 
altele. Grecii din Pontul Stâng se întorc în vremea pacinică 
romană din ce în ce mai mult spre viaţa rurală; teritoriile lor 
roditoare dinlăuntrul Thraciei şi Scythiei Mici, lucrate mai 
înainte numai de Thraci sunt lucrate acum şi de Greci: sunt 
pline satele din Scythia Minor cu «senatori» din Histria ori 
Torni, cari trăiesc la ţară făcând agricultură M ). Romanii din 
Pontul Stâng sunt la rândul lor, dela început, în marea lor 
majoritate proprietari rurali. E firesc dară, ca în viaţa Greco- 
Romanilor din Apusul Mării Negre unele din sărbătorile cele 
mai de frunte să fie de caracter rural “): Darzaliile greco-thrace 
dela Odessus, Diombriile dela Callatis, Rosaliile romane, pri¬ 
mite pretutindeni, în oraşe ca şi la ţară, cu entuziasm. — Săr¬ 
bătorile rurale însă au un caracter mult mai idealist ca acele 
orăşeneşti. întocmai cum sărbătorile contemporanilor noştri 
dela oraşe sunt — faţă de sărbătorile ţăranilor — numai nişte 
recreaţii igienice, de caracter, nu religios ori estetic, ci pur 
sanitar, tot astfel sărbătorile orăşenilor greco-romani, de na- 

tură religios-socială, erau mult mai reci, mai sportive, mai 
goale de sens poetic-religios decât sărbătorile Greco-Roma- 
nilor ţărani. O serbătoare ori un joc cere şi o anume primi¬ 
tivitate copilărească a sufletului, care să facă din fiecare cre¬ 
dincios un personagiu foarte grav, incapabil de glumă asupra 
propriei acţiuni rituale ori a propriului joc, un copil care să 
creadă că tot rostul vieţii lui în acel moment e de a împlini 
strict conform tradiţiei ceremonia ori jocurile la cari ia parte. 
De această minunată armonie stilistică între joc şi seriozitate 
nu sunt capabili orăşenii în deobşte înclinaţi spre scepticism 
şi ironie. 

Dintre toate sărbătorile agreste cele mai general-răspândite 
erau sărbătorile din mijlocul verei, celebrate în cinstea şi spre 
pomenirea răposaţilor, la mormintele lor: Rosaliile, aduse din 
Italia de coloniştii romani 59 ), s'au răspândit repede în tot ţi¬ 
nutul thracic dintre Marea Egee şi gurile Dunării. Sărbă¬ 
toarea eră deosebit de simpatică Thracilor, cari credeau — 
toţi — în nemurirea sufletului pentrucă ea presupuneâ, măcar 
în forma modestă a somnului blând, o existenţă a fiinţei 
noastre şi după moarte. Răposatul deveniâ în lumea de din¬ 
colo un geniu protector al celor rămaşi dincoace, un erou ®°), 
căruia i se aduceau jertfe cum se aduc semi-zeilor şi demo¬ 
nilor subpământeni. La Rosalia aveau loc în toate târgurile 
şi satele greco-thraco-romane din Pontul Stâng marile săr¬ 
bători cu praznice, pentru vii şi morţi 6l ) deopotrivă; «ban¬ 
chetul funebru», aşâ cum se vede reprezentat pe mai toate 
pietrele de mormânt din părţile noastre: morţii cu viii la un 
loc, — deveniâ la «sărbătoarea trandafirilor» o realitate. în¬ 
tâlnirea veselă la morminte cu cei răposaţi, participarea la 
banchet a celor morţi, prin vinul şi celelalte bunătăţi ce li se 
turnau ori aşezau pe morminte, împrieteniâ pe om cu ideea 
morţii, îi dădeâ putinţa să înţeleagă moartea ca o blândă 
odihnă, îi creâ o seninătate sufletească cu totul nobilă, infinit 
superioară scepticismului brutal al orăşenilor, mai culţi—şi ca 
atare raţionalişti—dar mai materialişti şi epicurei decât ţăranii. 

Concepţia greco-romano-thracă despre moarte, aşâ cum se 
exprimă în sărbătoarea Rosaliilor, răspunzând deplin mode¬ 
stului ideal popular despre viaţa de după moarte, a rămas bi¬ 
ruitoare chiar asupra Creştinismului. Până în ziua de azi ţă¬ 
ranii daco-romani sărbătoresc Rosaliile în acelaş chip ca acum 
două mii de ani. Ideea creştină despre nemurirea sufletului 
n'a putut trăi în popor decât ca temă de poveşti supersti¬ 
ţioase, asemănătoare poveştilor păgâne despre iad şi despre de¬ 
monii răufăcători, — întocmai cum nemurirea sufletului pre¬ 
dicată de filosofia şi teologia tradiţională greco-romană, care 
făceâ din fiecare răposat un zeu «subpământean», tovarăş al 
lui Hades şi al Persephonei, nu avuse în popor decât un rol 
poetic, ori, iarăş superstiţios-anecdotic. 

Odată cu moartea şi orăşanul şi ţăranul din Pont, socot 
orice bucurie, orice desfătare, încheiată. Viaţa e totul. Moartea 
nici măcar durere nu e •-). In «casa cea vecinică» M ) — asta e - 
mormântul — răposatul doarme întru vecinicia timpului w ) 
«aceasta e casa eternă; aici sunt aşezat, aici voiu fi întotdeauna» 85 ) 
sufletele,«Manii», «odihnesc» în «noaptea liniştită» 66 ), toţi îm¬ 
preună, după neamuri, aşâ cum au fost aşezaţi cu pioasă iu¬ 
bire : fiii şi urmaşii lângă părinţi şi strămoşi 67 ). E strâmtă 
casa cea vecinică, dar dacă pământul nu apasă prea greu, 
somnul răposaţilor va fi senin: «şi acum vă rog, dacă respectaţi 
Manii, doriţi-mi toţi, numelui meu, numai: ţărâna uşoară» 68 ). 
Deaceea îşi doresc toţi, cei vechi, înmormântarea într'un sar¬ 
cofag: pereţii lui de piatră, de pământ ars, de plumb, de 
marmoră, ori de granit, ocrotesc scumpul trup închis înăuntru, 
spre a nu fi sdrobit de pământul greu ce-1 va acoperi: e, in¬ 
conştient, dela primul om care a născocit locuinţa aceasta a 
trupului, suprema pietate pentru chipul nostru pământesc, de 
care a fost legat tot ce eră mai propriu al nostru în viaţă, şi 
care nu se poate închipui nici dincolo de viaţă ca distrus cu 
totul, ci rămânând mai departe şi sufletului, umbrei noastre 
cu chip omenesc, întru eternitate. 

«Viaţa e totul». Dar ce cuprinde viaţa? înainte de toate 
mult sgomot şi multă agitaţie, care numai dă iluzia vieţii, 
fără a fi viaţa: întocmai cum tăcerea şi singurătatea dă iluzia 
morţii, fără a fi deloc moartea. Pentru om viaţa e, înainte 
de toate, simţirea în dreapta şi în stânga a aproapelui: că omul 
e prin excelenţă un animal sociabil, se demonstrează nu prin 
opera păcii — care are numai foloase chiar pentru individul 
izolat — ci prin opera răsboiului; animalele nu poartă răs- 
boaie: conflictele lor sunt individuale, pricina conflictului 
fiind individuală; oamenii poartă războaie şi indivizii mor cu 
entuziasm pentru motive total străine de binele lor personal: 
au murit o vreme, în răsboaie groaznice, pentru a face să bi¬ 
ruiască cutare credinţă religioasă; astăzi mor pentru ideea na¬ 
ţională; mâine, când naţionalitatea va ajunge ca şi religia o 
chestie de conştiinţă a individului, vor găsi altă idee, pentru 
care să poată muri în comun: omenirei îi trebuie întotdeauna 
o idee pentru care să sângereze: fără sânge nu e nobleţă; 
pacea ca atare nu e decât odihna între răsboaie. Omul obici¬ 
nuit preferă să moară în comun decât să trăiască în singură¬ 
tate: el nu poate visă cu ochii deschişi şi nici nu-şi poate 
construi o lume proprie, care să-i dea impulsul vieţii — acti¬ 
vitatea şi gândul — aşâ cum i-o dau ciocnirile cu semenii lui 
în mijlocul societăţii. Oricât de înăbuşitoare ar fi viaţa în 
societate, ea e totuş bucuros primită de individ, numai să nu 
simtă golul iremediabil al singurătăţii, să nu fie silit a hotărî 
prin el însuş ce să facă cu propria lui fiinţă. Din când în când 
viaţa aceasta în turmă are clipe în adevăr sublime: e atunci 
când vezi întreaga massă de trupuri vibrând violent, ca o mare 
furtunoasă, pentru un gând, care a reuşit s’o cucerească, s'o 
suggestioneze, să inspire un foc suprauman chipurilor aşâ de 
lipsite de expresie din zilele obişnuite. Altfel, viaţa în turmă 
e, ca şi la crabi, ca şi la oi, o înghesuială a indivizilor unii 
în alţii, — la oameni încă mai mult, o apăsare a unora asupra 
altora, până la turtirea celui slab, o forfoteală gălăgioasă şi 
absurdă. Posibilitatea de a se liberă din acest haos, dă chiar 

omului simplu o oarecare bucurie: ţăranul deprins cu spaţiile 
largi, unde rămâne aproape în singurătatea ideală a filosofului, 
asimilându-şi, inconştient, ritmul vieţii sale cu ritmul naturii, 
se simte uşurat când se desface de mulţime: dar instinctul de 
societate îl împinge şi pe el curând înapoi în îmbulzeală. 

Privită sculptural viaţa fiecărui om este mult mai simplă 
şi clară decât dacă e privită literar. Vorba e un material prea 
inconsistent, prea apătos şi aproximativ, ca să poată redă 
pregnant, exact şi tăios adevărul estetic ori metafizic. Noi azi 
am pierdut obicinuinţa de a privi şi cercetă nudul spiritual. 
Grecii din vremea clasică puteau redă şi nudul trupesc şi pe 
cel sufletesc, pentrucă erau pregătiţi sistematic întru gândirea 
plastică. Ca şi trupurile, sufletele omeneşti sunt foarte asemă¬ 
nătoare: numai mici amănunte le deosebesc unele de altele: 
înţelegerea sculpturală nu exagerează aceste amănunte, fiindcă 
ar creâ monştri; înţelegerea literară exagerează amănuntele din 
cauza neputinţei ei de a redă ce e prea fin, şi crează de fapt 
demoni, nu oameni. Agamemnon, Clytaemnestra, Antigone, 
Orest, sunt oameni. Fetele lui Lear, Lady Macbeth, Hamlet, 
Iago, sunt demoni. — Vieţile diferiţilor indivizi sunt deose¬ 
bite între ele potenţial, nu anecdotic, numai prin calitatea su¬ 
fletului. Precum la unele trupuri ies oasele ori atârnă cărnurile, 
lipsind fluidul acela intim al materiei umane, care ţine în¬ 
cordat, ca o vargă de oţel, fiecare muşchiu, tot aşâ sufletele 
sunt moi, lălâi, sau tari şi pătrunzătoare, — cu toată scara ca¬ 
litativă infinit de gradată, dintre cele două extreme. — Viaţa 
în societate e caracteristică prin uniformitatea ei, provenind 
din predominarea cantitativă a sufletelor de mie. Lipsa de su¬ 
flete tari, dominatoare, în mijlocul unei societăţi, duce la to¬ 
tala trivializare a vieţii în comun. Dimpotrivă sufletele ener¬ 
gice, creatoare, dau chiar mulţimii o vibrare sufletească mai 
sonoră. Iată un exemplu asupra vieţii şi morţii. Contemporanii 
lui Eshil au fost, toţi — am puteâ zice — nişte eroi: fiecare 
atenian a plătit atunci cât mii de orientali. Pe pietrele fune¬ 
rare ale acestor eroi nu sunt însă decât două nume: cutare al 

lui cutare, — cel mult şi patria. Contemporanii—burghezi — 
ai lui Apollonios din Tyana scriu pe pietrele lor de mormânt 
laude cari n'ar fi prea mari nici chiar pentru Temistocle ori 
Pericle. Deosebirea vine de acolo, că idealul social nu eră dat 
în secolul al V-lea a. Chr. de cei mulţi — cari şi atunci erau 
doritori de puţină muncă şi multă desfătare şi glorie — ci de 
cei puţini, cari gândeau în stilul simplicităţii dorice. Când 
rasa celor tari s'a stins, cei moi au apropiat viaţa din ce în 
ce mai mult de nivelul sufletului lor. 

Greco-Romanii din Pontul Stâng trăiau, ca toţi anticii, in¬ 
finit mai mult decât noi, în societate. Epoca lor, după câte 
ştim, nu pare a fi fost turburată de prezenţa vreunor suflete 
prea tari, cari să-i scuture din beatitudinea banalităţii lor. 
Greco-Romanii din Pont îşi aveau viaţa foarte ocupată de 
multele manifestări ale activităţii publice, iar isprăvile celor 
mai modeşti — ca suflet — dintre dânşii, puteau aveâ un ră¬ 
sunet enorm — material şi moral — dacă erau îndreptate spre 
satisfacerea dorinţelor societăţii lor: petrecerile, jocurile, fastul 
monumental. Oamenii aceştia se simţiau foarte importanţi prin 
aplauzele ce căpătau dela contemporani şi viaţa proprie le 
eră foarte preţioasă. A o pierde însemnă a pierde totul. 

Viaţa Greco-Romanilor din Pont eră foarte plină. Cu toate 
că nu mai existau State libere, ca în vremea clasică, având tot 
mecanismul complicat al unui organism politic complet: cu 
funcţiuni numeroase deliberative şi executive — în ale aface¬ 
rilor interne şi externe, în special în legătură cu răsboaiele ne¬ 
sfârşite în cari trăiau, — totuş Grecii din Pont dădeau o aşâ 
amplitudine autonomiei municipale pe care le-o dăruiseră nouii 
lor ocrotitori. Romanii, încât noi azi văzând numeroasele de¬ 
crete pe care «consiliul şi adunarea poporului» le dădeâ la fie¬ 
care prilej, fie pentru cutare îmbunătăţire edilitară ori înfru¬ 
museţare monumentală, fie, mai ales, pentru onorarea proprii¬ 
lor concetăţeni ori a străinilor — Greci, Thraci şi Romani — 
de cari oraşele aveau nevoie pentru binele ce li-1 puteau face, 
avem iluzia că ne aflăm încă în nişte State libere greceşti, unde 

cetăţeanul, de multa ocupaţie ce o are ca factor politic, aproape 
nu mai are vreme să se ocupe de ale lui. De altă parte viaţa 
în asociaţii religioase, ori în cluburi social-economice, formă 
alte mici «State în Stat» cu magistraţii, preoţii, «senatul» şi 
«adunarea» lor, speciale: nu numai cetăţenii deplini, greco-ro- 
mani, şi liberţii, dar chiar sclavii aveau prilejul să ia parte la 
viaţa publică: vedem de pildă sclavi ca membri activi ai aso¬ 
ciaţiilor religioase purtând atributul distinctiv ca atare, de cpiX 6 - 
TEt/xos *®). Deasemenea femeile iau o parte foarte activă, în spe¬ 
cial în asociaţiile religioase 70 ), ca «mame» 71 ) ale colegiilor, ca 
preotese 7i ), ca simple membre, iar onorurile publice ale so¬ 
ţilor ori părinţilor lor sunt un motiv ca şi ele să fie distinse în 
chip public cu diferite onoruri 73 ). Greco-Romanii din Pont, ca 
dealtfel pretutindeni aiurea în aceâ vreme, erau încă de copii 
scoşi în viaţa publică şi educaţi special spre a fi toată vremea 
atâmători de această viaţă, găsindu-şi numai în ea tot rostul 
existenţei lor. Copiii, cari erau instruiţi foarte îngrijit de maeştri 
şi învăţători speciali, aleşi de popor şi plătiţi cu leafă fixă anu¬ 
ală — în şcoli publice 7i ) — nu erau lăsaţi întru fireasca mo¬ 
destie a vârstei lor, ci, singuri, sau împreună cu efebii, ei for¬ 
mau colegii speciale, iar la marile sărbători, cu jocuri, luau 
parte la întreceri asemănătoare cu acelea între oamenii mari 76 ); 
astfel încă de copii anticii din vremea aceasta se deprindeau cu 
onorurile publice: tot ce e ambiţie şi vanitate, zădărnicie a 
lumii, le deveniâ hrana neapărată a sufletului lor: valoarea 
vieţii acestor oameni creşteâ în măsura înfruptării lor din plă¬ 
cerile faimei. — Ajunşi la 18 ani copiii deveneau efebi; ei for¬ 
mau atunci un Stat în Stat: asociaţia efebilor, sub preşedinţia 
efebarchului ori a unui gymnasiarch special; singuri, ori îm¬ 
preună cu bărbaţii tineri — ol vioi — dând decrete pentru lauda 
publică la sărbători a cutărui personaj, care a făcut vreun bine 
clubului lor; ceremonii speciale în onoarea lor; loc de frunte 
în teatru şi la sărbători, etc. — La fel, în sfârşit, colegiile după 
vârstă, marile asociaţii generale-cetăţeneşti, cu scop cultural, 
«tinerii» şi «bătrânii», ol vioi şi ol yinovTeq, cari, în special cei 

din urmă, organizaţi în gerusii, un fel de senat de caracter quasi- 
oficial, exercitau în oraşele greceşti o autoritate cultural-re- 
ligioasă capitală 76 ). Coroane de măslin, de dafin, de plop, de 
iederă, coroane de aur, busturi ori statui, portrete pictate, — 
foarte bogată eră varietatea onorării, pe care reciproc diferiţii 
cetăţeni din feluritele asociaţii pe vârstă, sau asociaţii reli¬ 
gioase, ori din senatul şi adunarea cea mare a poporului, şi-o 
acordau, spre mulţumirea tuturora, dar mai ales a acelora cari 
odată onoraţi socoteau că nemurirea bietei lor fiinţe pământeşti 
e asigurată 77 ). 

Cetăţeanul din Pontul Stâng — ca pretutindeni atunci în 
lumea greco-romană — aveâ despre sine gândul că fără con¬ 
tribuţia lui personală de bani, muncă sau discursuri, patria ar 
fi mult mai slabă şi întreg imperiul ar decade. Fireşte, e de 
făcut deosebirea între locuitorii teritoriilor rurale ale Pon¬ 
tului Stâng şi locuitorii oraşelor. Toată agitaţia priveşte pe 
aceştia din urmă; dar nu trebuie uitat că cei dela ţară socoteau 
ca un ideal viaţa celor dela oraş şi la prima posibilitate cău¬ 
tau a li se asemănă lor. Un cetăţean din Pont are — afară de 
ocupaţia sa particulară, pentru câştigarea existenţei, ocupaţie 
simţită întotdeauna ca o corvoadă, nu ca o plăcere — nenu¬ 
mărate datorii publice de îndeplinit: are a luă parte la adu¬ 
narea poporului în piaţă, la adunarea thiasului (religios) din 
care face parte, la adunarea colegiului (social) de vioi ori ytgovreg 
(în care trebuie să fie înscris orice greco-roman conştient de 
propria sa importanţă), la adunarea (senatului» oraşului — 
dacă e şi în această corporaţie, — are a merge în gymnasiu la 
exerciţii, are a luă parte la nenumăratele sărbători, procesiuni, 
întreceri, reprezentaţii în teatru şi circ; are a fi eventual preot, 
magistrat ori ambasador al cetăţii; are a execută cutare lu¬ 
crare de interes general, făcând parte din comisia de aprovi¬ 
zionare cu grâu a oraşului, ori din comisiunea pentru repa¬ 
rarea portului, a întăriturilor cetăţii, din comisiunile nenumă¬ 
rate pentru executarea diferitelor monumente onorifice, pen¬ 
tru înălţarea numeroaselor temple, din comisiunile pentru ale- 

gerea de instructori, gramatici, retori şi maeştri de diferite 
arte musico-gymnice la şcolile publice, etc., etc. 78 ). Suprema 
satisfacţie a unui cetăţean din acest timp e să fie proclamat de 
concetăţenii săi ca ('binefăcător», eieQyivrji, al patriei sale. De¬ 
cretele onorifice pentru diferiţii binefăcători ai Elenilor din 
Pontul Stâng, redactate în tonul cel mai călduros, cel mai 
plin de laude pentru jertfa materială ori pentru contribuţia de 
talent sau îndrăzneală a celui onorat, cu citarea în amănunte 
atât a isprăvilor cât şi apoi a hotărîrii «senatului şi poporu¬ 
lui» din respectivul oraş pontic, simt adevărate îndemnuri pu¬ 
blice la imitarea — spre binele patriei — de cât mai mulţi, a 
celui onorat: cum zice d. p. decretul lui Acornion din Diony- 
sopolis: «pentru ca dară şi poporul să arate că cinsteşte pe 
bărbaţii de ispravă şi cari-i sunt binefăcători, a hotărît, con¬ 
siliul şi poporul, ca să laude pentru toate aceste fapte pe Acor¬ 
nion al lui Dionysios şi să-l încoroneze pe dânsul la sărbă¬ 
toarea Dionysiilor cu o coroană de aur şi să-i ridice o statuă 
de bronz şi să-l încoroneze şi pe viitor în fiecare an la Dionysii 
cu o coroană de aur şi să i se dea pentru ridicarea statuei locul 
cel mai în vază din piaţa publică» 78 ); iar pentru onorarea eroi¬ 
lor morţi pentru patrie, iată d. p. încheierea decretului votat 
de senatul şi poporul dintr'un oraş vecin şi strâns legat de 
Pontul Stâng, Olbia, pentru Niceratos al lui Papias 80 ): «a ho¬ 
tărît dară consiliul şi poporul, pentru ca îmmormântarea lui 
Niceratos să fie mai presus de toate strălucită, să se aducă 
trupul lui — de pe locul unde a fost ucis de barbari — în 
oraş la rudele sale drepte, iar prăvăliile din oraş toate să se 
închidă şi cetăţenii să se îmbrace în haine cernite şi să-l ur¬ 
meze toţi în rând la procesiunea lui funebră şi să fie înco¬ 
ronat de popor la îngroparea lui cu o coroană de aur şi să i 
se ridice şi o statuă ecvestră în locul pe care-1 vor alege con¬ 
sângenii săi şi să i se puie această inscripţie: «Pcporul, lui Ni¬ 
ceratos al lui Papias, binefăcător din moşi-strămcşi şi îndepli- 
nitor norocos a nenumărate bunătăţi către cetate, pentru vir¬ 
tutea lui şi pentru binefacerea lui către popor»; şi să-l înco- 

roneze pe dânsul şi în fiecare an la adunarea pentru alegerea 
magistraţilor şi la jocurile de hippodrom închinate lui Achil- 
leus după oracolul zeului pythic, pristavul vestind după cum 
sună inscripţia statuei; şi să se scrie şi tot decretul acesta pe 
o stelă de marmoră şi să se aşeze în locul pe care-1 vor alege 
consângenii lui Niceratos, pentru ca şi ceilalţi cetăţeni să de¬ 
vină mai zeloşi întru binefacerile către patrie, văzând pe bine¬ 
făcători împodobiţi cu onorurile cari li se cuvin » 81 ). 

Şi cu cât fiecare cetăţean, bogat ori influent, ştiâ că şi el, 
la rândul lui, va aveă a fi lăudat pentru faptele sale, cu cât 
fiecare cetăţean sărac îşi simţiă viaţa proprie făcută mai fru¬ 
moasă ori mai plăcută prin darurile ori binefacerile celor bo¬ 
gaţi şi puternici, cu atât entuziasmul cu care binefăcătorii 
erau lăudaţi şi răsplătiţi în chip public eră exprimat în accente 
mai călduroase, mai pline de recunoaştere a meritelor per¬ 
sonale — fără teama de a se atribui prea mult puterilor unui 
singur om şi a se defăimâ comunitatea cetăţenilor — cu atât 
dară satisfacţia intimă a binefăcătorului, bucuria de a fi dat 
din al său, eră mai deplină. Decretele onorifice pentru Aris- 
tagoras al lui Apaturios, din Histria 8 '), pentru Apollus al lui 
Niceratos şi Poseidonios al lui Geron, din Torni 83 ), pentru 
Apollonios din Callatis M ), pentru Acornion al lui Dionysios, 
din Dionysopolis “), pentru Aischricn al lui Poseidippos, din 
Apollonia M ), etc., etc., ne stau dovadă de sinceritatea aproape 
naivă cu care Grecii din Pontul Stâng se scădeau pe ei înşişi 
în lauda fără sfârşit a binefăcătorilor lor. 

Cu cât Pontul Stâng se asimilă mai mult imperiului roman, 
cu atât grija de oraşele de aici trecti mai mult în sarcina gu¬ 
vernatorilor romani, iar cetăţenii avură mai puţin de făcut 
pentru gloria lor şi mulţumirea contemporanilor: câte-o fân¬ 
tână, câte-o bucată din zidul cetăţii, stricat în vreo năvălire 
barbară, câte un mic monument ori templu; mai ales însă «bi¬ 
nefăcătorii» din vremea Imperiului dau bani diferitelor aso¬ 
ciaţii particulare — religioase ori sociale — pentru ca să cele¬ 
breze din venitul anual al respectivului fond, cu mai mult 

fast, praznice copioase şi veselie, fie sărbătoarea unui zeu, fie 
sărbătoarea morţilor la morminte, — Rosaliile, la locul de 
odihnă de veci a donatorului. Pentrucă meritele «binefăcăto¬ 
rului» devin mai modeste, laudele însă nu scad; coroanele de aur 
şi statuile continuă a fi decretate acestor dăruitori de grâu pentru 
sărăcime, de vin la banchete, de untdelemn pentru gymnasii 
şi palestre, de daruri în aur, podoabe ori lucruri de artă în mar¬ 
moră şi bronz pentru templele zeilor şi ale împăraţilor 87 ). 

Dar nu numai viaţa sufletească externă a Greco-Romani- 
lor din Pont eră determinată toată de legătura cu societatea, 
ci însăş problema capitală a unei conştiinţe omeneşti, credinţa 
intimă a fiecăruia — pentru ocrotirea lui de rele în lumea 
aceasta, ori, eventual, salvarea sufletului în cea viitoare — 
întru misterul, vrăjitoria ori cultul tainic al cutărui sau cută- 
rui zeu, nu eră căutată în comunicarea singuratecă cu preotul, 
ci tot în tovărăşia colectivităţii întru aceeaş credinţă; «sfintele 
taine» păgâne: «botezul» întru Isis M ), «împărtăşania» întru «zeii 
din Samothrake», Dionysos, Demeter, Cybele, Mithras w ), — 
erau luate în comun. 

Valoarea acestor iniţieri eră astfel pur formală. Dealtmin- 
teri chiar diferitele mysterii antice nu au atât în vedere sal¬ 
varea sufletului după moarte, cât norocul din lumea de aici: 
întocmai precum întrebările puse oracolelor priviau tdt îm¬ 
prejurările practice individuale ori colective, la cari zeul aveâ 
a da sfaturile cele mai favorabile 90 ). 

Nici una însă dintre bucuriile vieţii în societate nu puteâ 
egală pe aceea, pe care cel de pe urmă cetăţean din Pont o 
puteâ aveâ la serbătorile cele mari ale zeilor, Apolloniile, Dio- 
nysiile, Diombriile, Darzaleele, Caesareele, Panegyrele, etc. B1 ), 
la cari: se făceau întreceri între copii, ephebi şi bărbaţi, în di¬ 
feritele jocuri, ca la marile întreceri dela Olympia ori dela 
Delphi, în lupte gymnice de tot felul şi în concursuri ar¬ 
tistice, — se dădeau de către diferiţii «binefăcători», agonotheţi 
ori gymnasiarchi, uriaşe banchete întregului popor, — se or¬ 
ganizau de către slujitorii lui Dionysos, asociaţi în companii 

călătoare, reprezentaţii în teatrele de aici 92 ), — se dădeau în 
«stadii» mari «lupte de tauri» 9S ), etc. 

La aceste desfătări, cari făceau pentru oamenii simpli viaţa 
în adevăr vrednică de trăit şi la cari alergau, fireşte, şi cât 
mai mulţi dintre locuitorii teritoriilor rurale ale Pontului 
Stâng, poporul simţiâ aşâ de adânc bucuria vieţii în societate, 
încât ideea morţii, adică a renunţării la toată această strălu¬ 
cire şi încântare, îl umpleâ de groază şi îl făceâ să exclame îm¬ 
preună cu filosoful epicureu: «sorbeşte din plin plăcerea dea- 
cum şi fereşte-te de a cercetă ce va fi mâine». 

«Viaţa e totul»: cel răposat nu poate fi mai drept preţuit 
şi mai sincer plâns decât dacă trecătorul ştie cine-a fost el şi 
ce-a fost, în viaţa de aici. Fiecare piatră de mormânt greco- 
romană e un imn al vieţii: unii spun numai ce-au pierdut 
plecând la umbre, alţii însă spun şi însăş lauda vieţii, prea¬ 
mărind-o ca biruitoare a morţii prin cultul amintirii faptelor 
omeneşti; toţi, deopotrivă, se atârnă de viaţă, cred în ea cu 
desperare: este cu neputinţă ca odată cu moartea întreaga noa¬ 
stră fiinţă să dispară în pulbere şi uitare: «moartea ne poate 
luă viaţa, corpul piere, dar rămâne renumele nostru puternic 
după noi — numele nostru e în gura tuturora, trăeşte, e po¬ 
menit, cetit, lăudat, iubit...» 94 ). Trecătorul e îndemnat să ce¬ 
tească epitaful: aflând cine a fost cel răposat, el îl va legă din 
nou de viaţă, îl va înviâ oarecum încă odată, va birui nimic¬ 
nicia: «aici sunt aşezate oasele poetului Pacuvius; voiam să nu 
fii neştiutor de aceasta; fii sănătos», zice inscripţia funebră a 
vechiului poet latin M ), şi un olar din Roma repetă întocmai 
chemarea şi dorinţa lui Pacuvius, pe numele său, perfect ne¬ 
cunoscut... x ). începutul vanităţii omeneşti stă în această iluzie 
despre perenitatea amintirii, renumelui, gloriei. 

De două feluri e lauda vieţii, după cum se priveşte omul 
pe sine în mijlocul lumii: ca părtaş al vieţii publice, ori ca 
individ singuratec. In primul caz avem imnul gloriei, în al 
doilea avem imnul fericirii. 

In semn de recunoştinţă pentru activitatea sa, binefăcătoare 
societăţii, individul e distins de semenii săi cu laude, recom¬ 
pense, perpetuări. Cea mai mare binefacere însă, pe care o 
poate dărui un om semenilor săi, e aceea de a le face bucurie: 
cu totul egal, ce fel: gâdilare a simţurilor, ori gâdilare a va¬ 
nităţii lor; principalul e să se simtă mulţimea veselă ori im¬ 
portantă, fără a cheltui vreun pic de energie, cu judecata, 
închipuirea, ori fie măcar şi munca trupească ceva mai încor¬ 
dată. Un saltimbanc, un scamator, un filosof ori retor ambu¬ 
lant, un negustor de farmece, un bogătaş care dă ospeţe gra¬ 
tuite, un împărat bufon, un gladiator, un conducător de care 
de cursă, un cântăreţ, o hetairă, sunt mai siguri de glorie de 
cât un Socrate, un Aeschyl sau un Pericle. Mulţimea di¬ 
stinge pe acel care îi e simpatic. Iar simpatic e cel ce dă fără a 
cere nimic înapoi: nici jertfă, nici suferinţă, nici oboseală a 
sufletului. 

Iar cel ce nu poate obţine gloria: gloria vremii sale, care în 
alte timpuri poate nu va mai fi o glorie, ci un lucru de ruşine, 
se mulţumeşte măcar cu numele bun în lumea de aici, care îi 
va întreţine amintirea după trecerea din viaţa pământească. 
«Numele bun», respectabilitatea bărbatului sau femeiei în so¬ 
cietate: perfecta adaptare la tradiţiile, prejudecăţile, capriciile 
societăţii: perfecta robire a fiinţei tale la întrebarea «ce va zice 
lumea?». Cuviinţa, moda, datina, consuetudinea spirituală, 
cari nivelează aşâ de desăvârşit pe cei săraci cu duhul, nu sunt 
totuş mai puţin hotărîtoare decât pentru cei mulţi, pentru glo¬ 
riile cele mari: pentru artiştii, filosofii, oamenii politici, cari 
«exprimă mai adecvat» mentalitatea masselor sociale, cari 
«mişcă», «instruesc», «conduc» — «opinia publică». Creatorii 
marilor curente pornesc dela sufletul mulţimilor, se hrănesc 
din el, se ridică prin el şi se întorc la el: nici eroi, nici martiri, 
ei sunt totuşi mai cunoscuţi ca eroii şi martirii, prin gloria 
lor: glorie nediscutată, neprecupeţită, sanctificată, de mul¬ 
ţimea care se adoră pe ea însăş în idolul ei: Victor-Hugo-ism 
uriaş în monumentalitatea banalităţii lui. 

«A luptat bine în arenă», «a hrănit şi ospătat pe nevoiaşi şi 
străini», «a fost soţie credincioasă» — lauda vieţii bărbăteşti şi 
femeieşti ® 7 ) nu poate fi completată decât doară prin înşirarea 
demnităţilor avute, a recompenselor primite şi a însemnării 
gloriei cucerite în viaţă ca fiind «cel dintâiu» — în orice: la 
înnotat, la aruncatul lăncii ® 8 ), pe scenă "), în stadiu 10 °), în 
răsboiu ori în pace <= ineQ^aXopevog vov<; nnb kaviov 1<M ), — 
notus in urbe sacra, notus quoque finibus illis ... 10 -), — iile ego 
(Pannoniis) quondam notissimus oris 103 ), — iile ego qui quon- 
dam: praetor 10) ), causarum orator honestus lori ), comoedus 108 ), 
xvvijyoq 107 ), yvpvaoiuQysjs xaivăv ăycovcov 108 ), negustor de 
piei de capră 10 ®), medic 1I0 ), etc., etc. — «A fi cunoscut», 
suprema dorinţă a vanităţii omeneşti, cu orice preţ, chiar 
herostratic. «A urcă treptele sociale», a deveni din sclav, 
liber, din liber, cavaler, senator, împărat, — suprema sa¬ 
tisfacţie pentru care se pot face crime, se pot sdrobl suflete 
cu milioanele: să poţi, pe piatra ta de mormânt, face gelos 
de «gloria» vieţii tale măcar pe umilul vagabond al drumului 
mare, prin aceea că tu declari a fi avut o casă, o familie şi o 
descendenţă, e o satisfacţie pe care moartea, care îţi ia tot, 
totuş nu ţi-o poate luă. Iar dacă ceeace poţi spune despre ex¬ 
celenţa ta merge până la demnităţile înalte, statuile, coroanele 
de aur, zilele de sărbători în onoarea ta, atunci gândul despre 
somnul nesimţitor al morţii, care aşteaptă inevitabil pe fie¬ 
care dintre muritori, nu mai e decât o aţâţare pentru a cântă 
cât mai sgomotos şi provocător lauda gloriei, lauda bunului 
nume, lauda vieţii multiplicate în infinit prin rezonanţa so¬ 
cială a propriului ton, crescut până la fundamentalizarea lui 
ca mod de exprimare a vieţii întregii societăţi. 

Gloria este o realitate spirituală de caracter exclusiv social. 
Viaţa individuală poate fi totuş o povară, de care să ne do¬ 
rim liberaţi prin moarte, adesea tocmai din cauza gloriei, în 
orice caz, cu toată gloria, oricât de multă satisfacţie ar pro¬ 
duce iubirei de sine a individului şi oricâtă invidie celor dim- 
prejurul lui. Căci gloria constituie numai aspectul obiectiv al 

intensificării vieţii individuale. Dimpotrivă, aspectul subiectiv 
al acestei intensificări ajunge la cea mai înaltă expresie în aceea 
ce s'a numit Fericire. Precum gloria este un concept care nu 
poate fi stabilit decât prin conştiinţa socială, tot aşâ fericirea 
e un concept stabilit înainte de toate, adesea chiar exclusiv, 
de conştiinţa individuală, solitară. — Ce e însă fericirea? E 
gând ori e sentiment? E trăire multilaterală şi expresibilă, ori 
e trăire momentană, unilaterală şi nedefinibilă? E stare de su¬ 
flet subconştientă, ori e tocmai dimpotrivă conştiinţă poten¬ 
ţată? 

Sentimentul infinitului se manifestă egocentric în om în trei 
direcţii: spaţial, în Dumnezeire, — temporal, în Nemurire, — 
potenţial, în Fericire. Omul simplu antropomorfizează în nai¬ 
vitatea lui cele trei concepte create transcendent de genialitatea 
umană milenară, materializându-le,utilitarizându-le şi mărginin- 
du-le: Dumnezeire, în formă şi cu suflet omenesc, — Nemu¬ 
rire, a personalităţii omeneşti aşâ cum e: singular şi accidental 
existentă, — Fericire, în ritmul funcţiunilor vitale, ori chiar în 
simpla viaţă sensuală. 

Fericirea e o stare de conştiinţă, care în cea mai curată ma¬ 
nifestare a ei, presupune ca prealabile următoarele realităţi spi¬ 
rituale: sentiment covârşitor, slăbire sau chiar încetare a ra¬ 
ţiunii critice şi a voinţei creatoare, contemplativism, unilatera¬ 
litate şi momentaneitate a cauzei fericirii, generalitate a efec¬ 
telor autosugestiei de fericire cu transformarea totală a rit¬ 
mului obicinuit al vieţii, conştiinţă — iluzorie — despre cre¬ 
şterea — în acel moment — a energiei noastre vitale până la 
sentimentul de asimilare cu nemărginitul divin, apercepţie 
completă afinitar-electivă a sublimului. 

Această stare de conştiinţă se realizează însă foarte rar şi 
numai pentru un timp foarte mărginit, adesea numai ca o ful¬ 
gerare, în mijlocul haosului de agitaţie, banalitate şi întunerec 
obicinuit al vieţii. Deaceea oamenii simpli şi-au creat un fel 
de surogat al fericirii, pe care-1 întâlnim la fiecare pas pro¬ 
clamat în viaţă ca proprietate spirituală a mii şi milioane de 

muritori. Pozitiv acest surogat e echivalent cu starea de bea¬ 
titudine vegetativă următoare satisfacerii complete a simţuri¬ 
lor, instinctelor ori scopurilor conştiente ale voinţei egocen¬ 
trice. Negativ el e echivalent cu conştiinţa despre încetarea 
sau absenţa durerii, suferinţei, golului vieţii. — In sfârşit mai e 
şi un al treilea fel de fericire, cea retrospectivă, cu complemen¬ 
tul ei, fericirea prospectivă. Fericirea retrospectivă, r. prospec¬ 
tivă, e, ca esenţă şi efect, total deosebită de fericirea sublimă 
şi de fericirea vital-sensualistă. Ca origine ea e de caracter nu 
sentimental, ci intelectualist-imaginativ, derivând din instin¬ 
ctul vieţii, care ne înfrumuseţează atât trecutul cât şi viitorul, 
spre a ne face existenţa preţioasă şi deci a ne îndemnă la per¬ 
petuarea speciei. Ca efect ea e, nu contemplativă, ci activă, 
şi stă la baza creaţiei artistice, adică a impulsului de perpe¬ 
tuare a vieţii antropomorfe. — In legătură cu fericirea retros- 
pectiv-prospectivă stă fericirea melancolică: disolvarea durerii, 
pasiv în lacrămi, activ în opera de artă: e o descărcare de ener¬ 
gie negativă, care ar fi trebuit să ducă la distrugerea vieţii şi 
care, prin putinţa plânsului pasiv sau activ, e transformată în 
energie pozitivă, de suportare senină a vieţii, sau de creştere 
şi multiplicare dureros-violentă a ei: în ambele cazuri e o pu¬ 
rificare, iar sentimentul vital al împlinirii acestei purificări 
constituie fericirea melancolică. 

Puterea obicinuinţei crează la omul din popor o stare de 
mulţămire cu împrejurările tradiţional fixate, din care, fiind 
scos, se simte nefericit. Fericirea vieţii neturburate în obici- 
nuinţele ei e subconştientă. Ea trece în câmpul conştiinţei nu¬ 
mai în momentul când se naşte conflictul cu elementele răs¬ 
turnătoare ale echilibrului stabil, care fusese creat într'un în¬ 
treg trecut de luptă, sacrificiu şi adaptare: între inerţia care 
dă bien-€tre şi activitatea care dă suferinţă. Fericirea omului 
comun este dar — în deobşte — retrospectivă; câtă vreme ea 
e numai subconştientă, e ca şi cum n'ar există; chiar compa¬ 
raţia vieţii proprii, liniştite, cu viaţa nefericită a aproapelui, 
nu deşteaptă sentimentul propriei fericiri, ci numai teama su- 

perstiţioasă de a nu fi însuş lovit de nefericire; deabiâ când 
omul e atins direct de adversitate, «trecutul fericit» îi devine 
conştient. 

Aşâ precum natura este antinomică Dumnezeirii, aşâ pre¬ 
cum omul este antinomic Nemuririi, tot aşâ viaţa noastră in¬ 
timă este antinomică Fericirii. Cele trei concepte idealiste, năs¬ 
cute tocmai din protestul revoluţionar al spiritului omenesc 
chinuit de realitatea bio-cosmică, rămân un veşnic domeniu 
al revelaţiei metafizico-religioase, dăruite în rare străfulgerări 
geniului uman transfigurat prin suferinţă. De fapt, cel de pe 
urmă muritor este un genial descoperitor de mijloace şi mo¬ 
tive spre a se face nefericit, şi cel mai strălucit creator de gân¬ 
duri omeneşti luminoase este perfect neputincios în a găsi mij¬ 
loace şi căi cari să-l ducă la fericire. — Deaceea înţelepciunea 
populară nu a născocit în miile de ani de când aleargă după 
fericire, fără a o puteâ găsi, decât un singur chip de a se 
apropiâ de ea: uitarea. Uitarea nenorocirilor, uitarea temerilor 
şi a groazei de moarte, uitarea vieţii reale în întregimea ei şi 
afundarea în visul fantastic al entusiasmului dionysic, aphro- 
disic, apollinic. 

N ote la memoriul «gAnduri 
DESPRE LUME ŞI VIAŢĂ LA 
GRECO-ROMAN11 DIN PONTUL 
STÂNG», CETIT LA ACADEMIA ROMÂNĂ 
IN ŞEDINŢA DELA 21 MAIU 1919. 


*) Cf. Bilcheler, Carmina epigraphica, 816 (Roma): Dii, si qua est caelo 
pietas quae talia curet ; 179 (Roma): si quid sapiimt inferi; 542 (Tarraco): Ma- 
nes si saperent; 428 (Stabiae): si sapiunt aliquid post funera Manes. 

*) Raportul meu asupra campaniei a Il-a de săpături la Histria (1915) In 
Anuarul Com. mon. ist. pe 1915, p. 197 şi, aparte, p. 26. 

*) Histria IV, p. 563 şi urm. 

*) Gerusia din Callatis, p. 55 şi 74 sqq. 

6 ) Raportul meu citat şi Histria IV, p. 534 şi urm. 

•) Kalinka, Ani. Denkm. in Bulgarien, no. 333. 

’) Cf. în această privinţă şi studiul lui A. Brtickner, Lebensweisheit auf grie- 
chischen Grabsteinen, în Jahrbuch d. Deutschen arch. Inst. 1902 XVII, care vor¬ 
beşte şi de stela lui Anaxandros din Apollonia, mai jos interpretată de noi, 
pe altă bază spirituală decât cea propusă de Brtickner. 

B ) Admit pretutindeni lectura lui Kalinka. — Stela e reprodusă şi la Perrot- 
Chipiez, Histoire de t’art, VIII, p. 347 şi la Brtickner, l. c. 

*) Cf. în această privinţă şi M. Collignon, Les slatues funiraires dans l'art 
grec, Paris, 1911, p. 62. 

,0 ) Cf. art. lui Seure şi Kazarow în Revue arch., Zeitschr. filr Religionsw., 
etc. 

11 ) Vezi comentariile lui Caesar, de beli. Gali., locurile citate în a mea Na- 
tionalilăt der Kaufleute. 

IS ) Cf. d. p. Kalinka, o. c., ind. col. 409. 

la ) Cf. AEM., II p. 129 sqq., 131; V p. 169, nr. 37 (vânătoarea calydonică). 

5 ‘) Kalinka, o. c., col. 409. 

,s ) Cf. p. zeul thrac Apollon, şi studiul lui B. Pick, Jahrb. d. k. D. arch. 
Inst., XIII, *Thrak. G6lter». 

’•) Kalinka, o. c., nr. 114, cu Pick, art. cit. din Jahrbuch, XIII. 

M ) Cf. inscripţia caracteristică din Serdica (AEM. XIV 150, 25): Kvgltp 
Zafiaţip ’ AOvnaotjvâ) Argtjlio; A Iţa; Aouxlov lenevi dviorijocv evxrji 
xov vaov. 

’*) AEM. VI p. 30, nr. 60, cu comentariul lui Gomperz (vremea romană). 
**) CE. 856, 15. 

*°) CE. 420, 5. 

*') CE. 809 (Vardagate Liguriae). 

“) CIL. III 7584. 

n ) CE. 512, 10 (Cirta — Algeria). 

**) CE. 591 (in agro Capenati prope Soracte). 

“) CE. 611. 

,e ) CE. 590 (Benevent). 

*’) AEM. XIX 227, 93 (Torni): jrâvxa -/q6vo<; qpOrlQetv fyiaOev (pkv) 
toUto 61 rrjoeT, ţa>6vrwv 66Şav xal q Oipivwv dgerrjv. 

“) CE. 507 (Ravenna). 

*•) CE. 513, 14 (Ravenna). 

M ) CE. 460 (ad Tibiscum Daciae; sec. II; un veteran ex decurione). 

•') AEM. XIX 228, 94, r. 16: 06 xaz* evaefilav elnlv al Ovrjrăv xvyai. 
al ) CE. 493, 6 (Roma). 
s ’) CE. 494, 2 (Roma). 

”) CE. 428 (Stabiae). 

“) AEM. VI 38, 80; 32, 62; 29, 59; 28, 58; Moiqa âxaOfjt (toate, din 
Torni). 

*•) AEM. VI 51, 97 (Torni). 

") Jbid. 

“) AEM. VI 29, 59; 32, 62 (Torni). 

»•) AEM. VI 28, 58 (Torni - ). 

'•) CE. 490. 

*') CE. 465 B, 19 sqq. 

**) Italia: CE. 803, 2. 

") CE. 823. 

**) CE. 387 (Roma): o femeie: vixi duodetriginta per annos... quadraginta 
duo .-necum fero flebilis annos. 

u ) Cf. aproape pe toate monumentele funerare formula: H(oc) M(onumen- 
tum) H(eredem) N(on) S(equetur). 

*•) Vezi d. p. pe consacram Silvani Satoris dela Ulmetum (Cetatea Ul- 
melum, II 2). 

*’) Adusă la Tulcea, nu se spune de unde, mai probabil însă dela Histria, 
decât d. p. dela Torni, care e prea departe. 

“) AEM. VI 46, 95. 

♦’) CE. 186 (Italia). 

* # ) CIL. III 3980 (Siscia): aliquotie(n)s mortuus sam, set sic nunquam (se 
recomandă ca magister mimariorum). 

**) CIL. III 293 Col. Antiochia Caesaria. 

•*) CE. 187. 

") CE. 118 (Interamna Liris). 

“) CE. 77 - 

M ) CE. 856, 12 sqq. (Roma). 

**) CE. 801 (Roma). 

67 ) Senatori din Histria: Ia Ulmetum (Cetatea Ulmetum I, inscr. no. 2), 1 a 
Chiuciucchioi (CIL. III 12489: consistit regione Histri muneraque fecit Histro 
in oppido archontium et aedilicium et sacerdotium at Liberum), la Casapchioi 
(CIL. III 14449). Senatori din Torni, în vici-i din teritoriul rural: un cavaler 
roman, buleuta Tomitanorum (CIL III 7543), de 65 de ani, statuam vivus sibi 
posuit ; un veteran, buleuta Tomitanorum se vivo sibi et coniugi suae memoriam 
fecit in praedio suo (CIL. III 770), — etc. 

6S ) Asupra sărbătorilor din Pontul Stâng nu e locul de a insistă aici. Voiu 
aduce tot materialul în Histria I; ci. deocamdată cele comunicate în Cerusia 
din Callatis, Histria IV şi Cetatea Ulmetum II 2. 

5 *) Ci. Histria IV, p. 607 şi nota 4. 

”) Răposatul în floarea vârstei e un veo( t}qo>s, un erou tânăr (vio; xtjv 
ijXixiav tjgcos) (ci. Kalinka, o. c., nr. 286 şi 287): trupul lui nu e obosit de 
vârstă, iar sufletul e fără suferinţă (ibid., nr. 335). 

• l ) Di inferi manes= morţii; superi = viii. 

,s ) Cum zice o inscripţie din Aquileia: «sau mai bine nu plângeţi: nu e 
nimic rău, unde nu e nimic: nil mali est, ubi nihil est * (CE. 214). 

M ) Domus aeterna, în inscripţiile latine; olxoţ a'wvto; ori fjgipov, în cele 
greceşti (cf. exemple la Kalinka, o. c., col. 332). 

•*) Cf. CE. 481 (Gallia). 

• 4 ) CE. 434 (Pisaurum — Umbria). 

••) CE. 467, 8 (Roma). 

*’) CE. 473, 9 sq. (Mediolanium). 

“) CE. 476, 8 sq. (Roma). De altfel sunt fără număr inscripţiile funerare 
latine, cari poartă încheierea sit tibi terra levis: «fie-ţi ţărâna uşoară». 

•*/ Cf. Histria IV, p. 603. V. şi în CIL. III 153a = un servus.... coniugi(I) 
b. m. p. 

7 “) O inscripţie din Torni ne face cunoscut un thiasos dionysiac numit 
după o femeie, Paso (AEM. XI 48, 60: cu adnotările lui Reisch) flanoCi... 
dlaoo c. 

71 ) AEM. XI 44, 57: fiijxrjQ devdgoqpoQim'; ci. CIL. III 7532; tot din 
Torni. 

7S ) AEM. VI 22, 45 ( = Cagnat IGR. I 602): ieQuoapivt] prjxgl fcăv 
(Torni). 

7J ) E cazul Sossiei Africana, soţia agoranomului Quietus şi fiica lui G. Iu- 
lius Africanus, în Torni: AEM. VI 22, 45 cu XVII 92, 21 = Cagnat IGR. I 
602 şi 640. 

7 ‘) Pentru materiile predate in aceste şcoli, avem dovada monumentală 

despre învăţarea pe de rost a cântecelor lui Homer — mai ales, de sigur, a 
Iliadei — In cărămida dela Romula AEM. XVII 81, i. 

,s ) Cf. cele ce-am spus in această privinţă în Gerusia din Callatis, passim. 

’*) Vezi pentru toate Histria IV, p. 598 sqq. şi Gerusia din Callatis. 

") Cf. In Gerusia din Callatis decretul in onoarea lui Apollonios. 

™) Mai toate aceste ramuri de activitate ne sunt documentate prin in¬ 
scripţii chiar din Pontul Stâng, în AEM. passim (voiu insistă asupra lor în 
special în Histria I), — alte ramuri ne sunt cunoscute prin inscripţii contem¬ 
porane din alte părţi ale lumii greco-romane, la Dittenberger, Sylloge ', passim, 
cf. şi Michel, Recueil. 

’*) Dittenberger, Sylloge ', 762, 43: vremea regelui Burebista. 

*') Idem, ibid., 730, 23: sec. I a. Chr. 

,l ) Cf. pentru această educativă dorinţă, şi inscripţia din Torni, cam din 
aceeaş epocă (a regelui Burebista) la Dittenberger, Syll.*, 731, 44. 

•’) Dittenberger, Sylloge *, 708. 

•*) AEM. XIV 22, 50 (şi la Dittenberger, o. c., 731). 

**) Gerusia din Callatis, p. 60 şi urm. 

“) Kalinka, Ant. Denkm. in Bulg., col. 86, no. 95; cf. Dittenberger, 
o. c., 762. 

••) AEM. X 164, 6. 

•’) Vezi pentru documentarea tuturor acestor mici amănunte. Zidul cetăţii 
Torni, Histria IV, Gerusia din Callatis şi, mai ales, cât de curând. Histria I. 

,8 ) Pentru sărbătoarea Charmosynelor Isidei şi pentru mysteriile ei la Torni, 
cf. AEM. VI 23, 46 şi Teodorescu, Monumente inedite din Torni, p. 8 sqq., nr. 3. 

*•) AEM. VI 8, 14, cu adnotările lui Gomperz; special pentru mysteriile 
lui Dionysos, cf. AEM. XI 48, 60, cu adnotările lui Reisch. 

*°) Cunoaştem din Pontul Stâng pe Odessitani şi pe Dionysopolitani mer¬ 
gând ca theori şi mysti la templul şi oracolul lui Apollon Clarios din Notion: 
vezi inscripţiile, pomenind şi iniţiarea la mysterii, la Macridy, Antiquitis de 
Notion II, în Jahreshefte d. oeslerr. arch. Inst. XV, p. 50 sq., no. 15 şi 16 

•*) Cf. Gerusia din Callatis, p. 72 şi urm. 

•*) Vezi inscripţia dela Torni, AEM. XI 43, 56 şi cf. A. v. Domaszewski 
în AEM. IX 130, 98, şi E. Szantâ, ibid., p. 133, şi mai ales 134. 

") De pildă la Torni, v. inscr. AEM. VIII 9,23, cu comentariul iui Gomperz. 

M ) CE. 618 Treveris. 

“) La Gellius I 24, 4, cit. de Buecheler CE. 848. 

M ) Buecheler, I. c. 

*’) CE. 548 Roma: casta fide semper toru maritale dilexit / sobria, non moecha, 
simplex animoque benigno, / dedila coniugi soli suo, ignara alienam; CE. 552 Su- 
trium, încă şi (pe lângă calităţile de mai sus) s’a ocupat de copii, a fost foarte 
harnică şi înţeleaptă; CE. 843 Augusta Taurinorum: casta pudica decens sa- 
piens generosa probata. 

••) CE. 437 Pannonia. 

♦•) CIL. III 375 Parium-Mysiae. 

> M ) AEM. VIII 9, 33 Torni. 
l «) AEM. XVII 9a» 21 Torni. 
l °‘) CE. 349 Praeneste. 
lM ) CE. 437 Pannonia. 

10 ‘) CE. 436 Roma. 

10 ‘) CE. 435 ibid. 

,0 ‘) CIL. III 375 Parium-Mysiae. 

'") AEM. VIII 9. 23 Torni. 

10 *) Kalinka, 97, 98 Dionysopolis. 

I0 ») CE. 437 Forum novum in Sabinis. 
l, °) AEM. VI 38, 80 Torni. 

I N ţara unde chiparoşii stau de pază la capetele celor întru 
vecinică pace adormiţi, unde măslinii cu frunzele lor argintii 
îmbracă munţii ce se oglindesc în marea nemărginită, unde 
bolta cerului se înalţă până în infinit, iar lumina soarelui 
pătrunde toate, dându-le lumină din lumină, — acolo omul 
are sufletul mai simplu şi mai clar, seninul cerului şi al mării 
îl înseninează şi pe el şi gândul iubitor de lumină se avântă 
în visare spre înălţimile albastre cu Platon, ori pe mările de 
smarald şi safir cu Homer. Acolo viaţa omului se desfă¬ 
şoară în mijlocul firii însăş. Nu patru pereţi ai unei case dau 
adăpost omului şi mărginire gândului, ci pământul însuş 
culcă la sânul său pe cel obosit şi cerul îl acopere cu mantia 
lui de stele,— iar ca pământul şi cerul şi marea, aşâ sunt şi 
visurile lui de liniştite ori furtunoase. Şi în mijlocul firii măreţe 
omul capătă adevărata lui măsură: plăpând ca o floare pe 
care o rupe vijelia, el trebuie să se plece cu supunere în faţa 
puterilor nemărginite şi neîndurate cari îl păsuesc în mij¬ 
locul lor, dar limpede ca lumina soarelui el singur poate să 
oglindească în feţele nenumărate ale sufletului său tot ce e 
frumos în lumea noastră dintre ţărână şi astre. Şi cel ce l-a 
creat pe om i-a lăsat să ştie şi să se bucure de acest dar al 
lui de a vedeâ frumosul şi l-a lăsat să creadă că sufletul lui 
e vecinie, — întocmai ca cerul şi marea şi pământul cu cari 
se simte aşâ de tare legat prin iubire. In faţa tainei nepătrunse 
a trecerii lui din această lume, gândul i se opreşte înspăi¬ 
mântat: va fi mai rău ori mai bine dincolo; va fi şi acolo 
soare, ori va fi întunerec? 

Oricum ar fi, el nu poate însă muri decât cu trupul. Iar 
dincolo, unde sunt numai suflete, nu mai poate fi moarte. 
Tot ce a fost în noi mărginire piere; rămâne în viaţa de 
dincolo numai nemărginirea gândului nostru, care chiar aici 
în viaţă se ridică adesea uriaş până la stele, căutând o lege 
şi o formă şi întrebând de începutul lucrurilor fără margini 
şi fără început. 

Prin moarte tot ce a fost trecător pământesc se şterge. 

Cel trecut dincolo devine un geniu bun, un heros ; prin moarte 
se răscumpără toate greşelile din viaţa de aici. Altfel, ce 
maiestate ar mai aveâ sufletul, dacă ar trebui dincolo să is¬ 
păşească fără sfârşit slăbiciunile unui trup de o clipă? 

Trecerea din această viaţă, chiar a celor mai buni dintre 
noi, e o întâmplare cu totul obicinuită şi neînsemnată în mij¬ 
locul lumii nemărginite. Noi nu ne dăm bine seama de acest 
lucru, decât atunci când firea însăş ne dă vreun simbol al 
acestei nimicnicii: 

departe în noapte, un vaet; tot mai slab; o fiinţă ome¬ 
nească, bună sau rea, de jos ori de sus, singură, fără apărare, 
s'a stins: cum piere o biată pasăre mică în infinitul cerului, 
răpită de un vultur; neclintită a rămas maiestatea nopţii; 

departe, în mare, pe o corabie călătoare, un cântec solemn, 
rugăciuni, fum de tămâie; un muritor şi-a împlinit solia pe 
pământ, cere odihnă; în locul mormântului de pământ, ne¬ 
cunoscutul are nesfârşitul mării; undele albastre se deschid 
şi cuprind în adâncurile lor trupul obosit; neclintită a rămas 
maiestatea mării. 

Şi totuş cevâ din noi nu dispare, nu poate muri; nimic¬ 
nicia omenească e fără îndoeală legea supremă a vieţii noa¬ 
stre singuratice, dar în viaţa neamului omenesc întreg sunt 
şi lucruri nemuritoare. Ce sunt ele şi cum sunt, de pot aveâ 
atâta putere şi măreţie? Căci ştim bine că tot ce e numai de 
folos în cercul a doi trei, într'o societate, în mijlocul unui 
popor, într’un timp, trece. Pentru ce s’au bucurat şi au su¬ 
ferit, pentruce au luptat şi s'au sbuciumat nenumărate su¬ 
flete, adesea nu mai pot înţelege cele ce le urmează. Tot 
ce-i legat de intenţii pur omeneşti dispare. Dar gândurile 
omului, cari cu simplicitate copilărească, fără mândrie şi fără 
vanitate sunt consacrate de el zeilor, adevărului, frumosului, 
tot ce e dar închinat de el eternităţii, vedem că rămâne: 
pentru toate locurile şi timpurile. Şi gândurile acestea trăesc 
de sine, fără legătură cu cel ce le-a creat; adesea nici nu se 
mai ştie cum l-a chemat pe părintele lor. Geniului omenesc 

în întregimea lui ne plecăm recunoscători pentru minunile 
de adevăr şi frumuseţă lăsate nouă de miile de ani din urmă. 
Iar necunoscuţilor binefăcători ai sufletelor noaste le dăm 
cea mai nepreţuită din toate înfăţişările sufletului nostru: 
pietatea. Pace vecinică celui ce a coborît din cer şi această 
rază de lumină, dăruindu-ne-o pentru totdeauna. De ar trăi 
l-am iubi: ne-am uită cu ochi mari la el şi ne-am bucură 
de fiinţa lui ca de cer şi de mare. 

Sunt totuş puţini cei către cari se înalţă sufletul nostru 
ca spre nişte mântuitori. Pentru necunoscuţii cei mulţi cari 
au trecut dincolo, nu avem decât răceală de suflet ca faţă 
de milioanele de indiferenţi încă în viaţă. Pentru aceia dintre 
cei adormiţi, cari în viaţă au făcut pe alţii să sufere, gândul 
nostru cel bun ne cere iertare. Pentru cei ce au suferit ei 
înşişi mult — şi aşâ e toată infinita mulţime a muritorilor — 
inima noastră se umple de o compătimire melancolică. Iar 
pentru cei ce au făcut bine în viaţa lor simţim ca un avânt 
spre închinare. Judecată severă nu ne e îngăduit să facem. 
Căci noi înşine vom fi judecaţi de alţii — slabi şi neiertă¬ 
tori — după noi: la dreptul, care ar şi mai fi frumuseţă su¬ 
fletului nostru, dacă am cere pedeapsă pentru fiecare gre¬ 
şeală? Dela fiecare din noi nici nu rămân fapte. Acelea trec. 
Ci rămâne un răsunet, un ecou de armonie în alte suflete; 
şi acelea, dacă imnul ce l-am cântat noi în viaţă a fost frumos 
şi puternic, îl trec şi altor suflete în alte generaţii, — altfel, 
se topeşte curând după noi şi ecoul cântecului nostru. 

Renunţare la glorie şi mărire, resignare deplină întru mă¬ 
sura puterilor noastre adevărate, mângâiere cu visul supra¬ 
omenesc al eternităţii, dar nu pentru a ne crede pe noi ca 
oameni eterni, ci numai pentru a ne îndreptă mereu gân¬ 
durile noastre şi a ne hotărî faptele noastre după gândul 
veciniciei: iată taina vieţii senine. 

Firea ne dă ca ajutor spre potolirea sufletului prea agitat 
de măririle omeneşti comparaţia între nimicnicia noastră şi 
maiestatea ei eternă. 

Dimpotrivă însă pentru viaţa de muncă şi datorie trebuie 
tot din lumea noastră omenească să ne luăm avântul. In 
faţa firii ne simţim ca nişte copii sfioşi şi nu mai îndrăznim 
să creem noi nimic: prea ne sdrobeşte comparaţia. Dar ală¬ 
turea de lumea creată de Dumnezeu e cea creată de om. 
Şi în această lume putem îndrăzni şi noi să urmărim vecinicia 
prin creaţiile geniului nostru. Totuş cele mai puternice avân¬ 
turi ale noastre nu dau nimic statornic dacă însuş sufletul 
nostru nu e deslipit de cele pământeşti, nu e acordat în tonul 
eternităţii. Căci faptele concrete dimprejurul nostru nu au 
în ele însele nici o însemnătate: ele au numai pe aceea pe care 
le-o dăm noi. Iar valoarea acordată de noi fiecărui lucru atârnă 
de concepţia noastră generală despre lume şi viaţă. Cu această 
concepţie noi luminăm şi cele dimprejurul nostru şi propria 
noastră inspiraţie, propriul nostru avânt. Ceeace va fi rodul 
geniului nostru va fi mai mult o manifestare a gândului 
nostru despre lume decât un rezultat obiectiv al puterii noa¬ 
stre de a crcâ. Creaţiile geniului omenesc există, tocmai, 
ca nişte manifestări concrete, individuale, ale unor suflete 
bine definite, atât în caracterul lor primordial cât şi în in¬ 
fluenţele externe exercitate asupra lor. Prin afinitate electivă 
simţim că dacă am fi avut de creat noi acel lucru, l-am fi 
creat întocmai ca autorul lui drept. Fără afinitate electivă 
opera concretă a unei minţi de mult trecute e pentru noi un 
simplu element indiferent din cele ce alcătuesc lumea creată 
de om. 

Putinţa de a trăi noi înşine în sufletul altuia e singura 
adevărată valorare omenească. 

Fără îndoeală însă, un om într'o operă a sa se dă numai 
în parte: şi e uşor şi mai des cazul să se potrivească părţi 
din sufletele omeneşti decât sufletele întregi. De fapt între 
oameni legea existenţei sociale nu e afinitatea electivă, ci 
contrastul, antinomia dintre suflete. Chiar la cele mai deaproape 
înrudite încă poţi descoperi părţi deosebite, poţi avea surprin¬ 
deri, poţi relevă contraste şi suferi de opunere. 

Din aceste contraste şi conflicte iese apoi însuş ritmul 
vieţii. Fără ele omul ar fi predispus la vegetare. Prin ele 
e silit să lupte. Şi nu odată dintr'o astfel de luptă a ieşit gândul 
nou al creaţiei. 

De sigur însă, cea mai puternică antinomie e între sufle¬ 
tele discrete şi delicate şi cele provocătoare şi violente. In 
bine ca şi în rău cele două feluri de suflete tind să-şi accen¬ 
tueze cât mai mult caracterul lor specific, respingând din 
instinct apropierea de cele opuse lor. In acest sens astfel de 
suflete sunt cele mai înclinate spre conflicte şi deci spre gând 
intens. Marea mulţime a sufletelor omeneşti e însă treptat- 
treptat potolită. Având şi ele la început oarecare originali¬ 
tate, lupta vieţii le toceşte şi le iea caracterul specific, făcând 
din ele elemente foarte cumpănite şi prevăzătoare, supuse 
şi lipsite de iniţiativă. 

Oameni simpli şi oameni geniali, suflete josnice şi suflete 
cereşti, tot ce alcătueşte infinita varietate a lumii noastre 
pământeşti, trăeşte şi reacţionează după două mari complexe 
de relaţii: cu lumea din afară şi cu propriul suflet. 

Din punctul de vedere al poziţiei omului faţă de lume şi 
— prin aceasta — din cel al vieţii omeneşti creatoare, su¬ 
fletele se împart în trei categorii mari: suflete cari ieau în ele 
lumea fără a aveâ nimic de spus dela ele asupra ei: e marea 
massă a mulţimilor pasive; apoi, suflete cari ar aveâ cevâ 
de spus, nu pot, şi-şi caută pe altele mai fericite ca ele, cari 
să le exprime gândurile : sunt cei mulţi, cari trăesc prin 
sufletul altora, mai mult ori mai puţin intens, după cât pot 
primi în ei din bogăţia altor suflete; în sfârşit sunt cei ce 
au cevâ de spus şi pot spune: în forme de artă, de ştiinţă 
ori de filosofie şi religie. 

Aceste suflete de al treilea fel sunt la rândul lor de două 
categorii: suflete perfect transparente, care lasă să treacă prin 
ele lumea aşâ cum e: sunt erudiţii în ştiinţă, tehnicianii în 
artă, filosofii practici şi moraliştii în gândirea abstractă şi 
în religie. Acest fel de suflete dau omenirii educaţia întru 

adevărul naturii şi sunt poate cele mai recunoscător iubite 
de mulţimile cari au nevoie de lumina sufletului omenesc 
lămuritor al lumii. Sunt în sfârşit alte suflete cari văd clar 
lumea, dar nu sunt mulţumite cu redarea realităţilor, ci caută 
explicări de cauze şi efecte ale fenomenelor, crescând prin 
prisma sufletului lor toate obiectele ce le vin în apropiere 
şi cercetându-le mai adânc în toate legăturile lor. Aceste 
suflete îşi fac o lume aparte, de idei pure, crescând prin spirit 
larg şi bogat tot ce e altfel numai obiect concret, inert şi 
indiferent, dând deci lumii alt suflet decât cel ce-1 are obici¬ 
nuit, propriul lor suflet. înseşi aceste suflete la rândul lor 
au tonalităţi diferite: în major şi minor, şi ritmuri deose¬ 
bite: încet-reflexiv, vioiu-senin, ori furtunos-jubilând. Au 
profunzimi obiective de o maiestate divină ca a lui Michel- 
angelo, sau subiective de o pătrundere demonică ce ne în¬ 
spăimântă ca sufletul lui Lionardo. 

Faţă de propriul suflet — «cunoaşte-te pe tine însu-ţi» al 
lui Socrates — prea puţini oameni au adevărata măsură a 
puterilor lor. Imensa mulţime — oamenii simpli ca şi cei ge¬ 
niali— oscilează între conştiinţa de sine exagerată până la 
egolatrie şi scepticismul de sine dus până la totala negare 
a propriei personalităţi. In cele mai multe cazuri — la mul¬ 
ţimea pasivă — avem un scepticism moderat de încrederea 
în propria experienţă, — în altele, mai puţine, avem conştiinţa 
vie despre propria valoare, moderată de teama de opinia pu¬ 
blică şi de respectul pentru autorităţile morale, oficial con¬ 
stituite; în sfârşit printre cei ce creează cu sufletul lor, fie 
chiar lucruri destul de modeste, întâmpinăm o anume va- 
lorare foarte binevoitoare a propriului eu, care duce la încân¬ 
tarea de sine. In comparaţia cu aproapele adesea chiar sufle¬ 
tele mai alese ca gând abstract şi vedere pătrunzătoare a 
lumii au slăbiciunea de a se găsi continuu bune şi nobile pe 
ele însele şi mai puţin bune şi nobile pe cele dimprejurul 
lor. Ele sunt înclinate sau să ignoreze lipsurile lor, sau să 
justifice prin explicări propriile greşeli. Nu există nimic mai 

bun împotriva acestei suprapreţuiri de sine decât scepticismul. 
Autocritica pe care ne-o oferă morala stoică, în cea mai pură 
formă a ei — cea primitiv socratică — e totuş, din pricina 
însemnătăţii cu totul precumpănitoare pe care o dă raţiunii 
noastre, primejdioasă, şi anume chiar pentru aceia cari fac 
jertfe şi prin aceasta ispăşesc propriile rătăciri şi se purifică. 
In această privinţă cea mai preţioasă parte din filosofia lui Marcu 
Aureliu e cea de scepticism în privinţa valorărilor şi judecărilor 
propriului său eu. Continua comparaţie a soartei omeneşti 
cu nesfârşitul Cosmosului e cel mai bun ajutor împotriva prea 
marei bucurii ori prea marei întristări de lucrurile pământeşti. 

Din această poziţie specială a sufletului nostru faţă de el 
însuş decurg pentru viaţa creatoare diferite caracteristice 
pregnante cari colorează în chip cu totul individual diferitele 
opere ale geniului omenesc. In special tonul sublim decurge 
din deplina uitare de sine şi totala afundare în gândul obiectiv, 
pe când tonul meschin decurge tocmai din accentuarea voită 
a notelor pe cari un creator 'şi le crede caracteristice persona¬ 
lităţii sale. Aproape întreaga artă modernă sufere de această 
supra preţuire de sine şi de exagerarea intenţionată a notei 
individuale, pe când arta veche ca şi cea a renaşterii e indi¬ 
vidualistă numai în măsura notelor instinctiv relevate de 
creator în opera sa. 

Creatori mândri şi creatori modeşti, suflete mulţumite de 
sine şi suflete ce se îndoesc de propriile puteri: toţi muritorii 
cari se supun nevoii imperative puse în ei de a creă şi astfel 
încearcă să dea viaţă nouă pentru alţii, cari trăesc tocmai 
din viaţa mai puternică a gândului lor, toţi suferă în con¬ 
cepţie şi întruchipare, toţi deopotrivă au ei înşişi nevoie de 
alinare şi mântuire şi şi-o caută în alţii. Toţi sunt ca Amfortas 
care dă altora mântuire prin Graal, dar însuş are nevoie să 
fie mântuit de Parsifal. Şi faţă de toţi lumea cea multă e 
neîndurată. Ea cere creatorului — cum cer cavalerii Graalului 
lui Amfortas — să sufere mereu, să sufere cumplit, numai să 
dea mereu mântuire sufletului lor slab. 

Şi în această pătimire singuratecă a creatorului, unde doară 
mila sufletelor simple sau iubirea divinatoare a sufletelor în¬ 
rudite cu el, de-1 pot ajunge şi mângâiâ, toate scăderile lui 
omeneşti se şterg ca asprimile munţilor în albastrul depăr¬ 
tării şi el ne apare curat şi frumos, pierdut în visurile lui 
ca un copil cu ochii mari privind în nemărginire. 

In gând senin, cu caritate şi blândeţă, cumpănind binele 
şi răul celor de veci adormiţi, cu spirit de înţelegere larg ier¬ 
tătoare şi cu pietate adânc recunoscătoare faţă de toate cele 
omeneşti, căpătăm noi înşine o linişte şi ecvanimitate care 
pare a plecă din însăş liniştea pământului, seninul cerului 
şi potolirea mării, aşâ de mult ne apropiem de ritmul firii: 
larg, maiestos, înălţat peste agitaţiile şi patimile omeneşti,— 
şi aşâ de adânc ne unim cu natura etern liniştită şi etern 
luminoasă. 


* 

* * 

Cu astfel de sentimente despre rostul nostru în mijlocul 
lumii să ne îndreptăm acum gândul către unul din cei aleşi 
de soartă pentru a creşte cu sufletul lor sufletele celor mulţi 
şi cari aici, sub acest acoperemânt, s'au socotit pe ei mai li¬ 
niştiţi şi înălţaţi faţă cu ei înşişi şi faţă cu vâltoarea lumii 
din care erau chemaţi aici de Platon şi discipolii săi. 

Un fiu de preot de sat, Constantin Erbiceanu a crescut, 
s’a deprins a înţelege lumea, s’a bucurat de ea, a rătăcit în 
mijlocul ei, apoi s'a regăsit pe sine şi a luptat formându-şi 
definitiv sufletul pentru o viaţă întreagă, ca foarte mulţi 
alţii de seama lui — copii de preoţi, dascăli şi ţărani — în 
Moldova prin anii 1845—1865. Gândurile resemnate cu cari 
hrăneşte biserica creştină sufletele credincioşilor ei în viaţa 
de aici şi mai ales ideea de răsplată în viaţa viitoare pentru 
faptele bune din această lume, i-au alcătuit, în mediul bi¬ 
sericesc în care a trăit de când a deschis ochii, în 1838, şi 
până la sfârşitul călătoriei sale pe pământ, neîntrerupt, tonul 

fundamental al reflexiunilor sale de caracter pur idealist, 
religios-filosofic. 

Totuş sufletul său nu eră înclinat spre contemplarea mi¬ 
stică a lumii, ca operă armonioasă şi minunată a Celui Atot¬ 
puternic, gândurile sale creştine nu se uniau în vreun avânt 
de renunţare la cele lumeşti şi de devotare ascetică spre fru- 
museţa transcendentală a lumii eterne; el aveâ un suflet 
realist, care se simţiâ destul de în largul lui în lumea noastră 
pământească. Nu deveni deci monah, deşi eră îndemnat cu 
stăruinţă la acest pas de supremul ierarh al Moldovei în acel 
timp. El nu deveni nici preot, ci împrejurările vieţii — din 
fericire prielnice înclinărilor sale — îl făcură să ajungă pro¬ 
fesor şi scriitor în cea mai roditoare dintre ramurile litera¬ 
turii noastre bisericeşti contemporane, cea istorică. 

Sârguinţa lui Erbiceanu în facultatea teologică din Iaşi fu 
recunoscută şi răsplătită cu trimeterea lui la Atena spre a-şi 
desăvârşi studiile. Acest fapt hotărî de tot viitorul lui. în¬ 
văţând limba greacă veche şi nouă, el fu printre cei din vre¬ 
mea lui aproape singurul în măsură să preţuească documen¬ 
tele şi manuscriptele de acest fel, ascunse prin arhivele bi¬ 
sericeşti din Iaşi şi cari cuprindeau lămuriri de preţ pentru 
istoria şcoalei şi bisericii româneşti. Publicându-le el îşi făcu 
drumul în viaţă cu totul altfel ca dacă ar fi rămas la studiile 
proprii teologice, pentru cari se pregătise atâta timp. 

Ca toate domeniile de activitate spirituală, şi disciplina în 
care Erbiceanu aveâ a lucră o viaţă, cuprinde două părţi, 
adesea cu totul deosebite: constatări de fapte şi emiteri de 
idei nouă. El se opri la cele dintâi, singurele cari constituiau 
şi încă constitue un material de studii mai rodnic pentru cer¬ 
cetătorul din Răsărit. El deveni un erudit şi anume — precum 
fusese pregătit de copil — un erudit ortodox. 

Făcând apoi parte prin viaţa sa din însuş organismul 
bisericesc, având prietenii şi duşmănii mari chiar în clerul 
superior, el fu prins în vâltoarea gândurilor şi temerilor con¬ 
fesionale şi în aceea a conflictelor personale bisericeşti, de- 

venind chiar în ştiinţă un adversar hotărît al catolicismului, 
iar în lăuntrul bisericii naţionale un reprezentant energic şi 
talentat al unor curente anumite contra altora. 

Fără îndoeală azi creştinismul trece şi în Apus printr’o 
grea criză. In lăuntrul bisericii catolice curentul modernist 
îşi face cale din ce în ce mai largă, iar de altă parte toate su¬ 
fletele mai delicate cari au în ele puternic sentimentul reli¬ 
gios, dar nu se pot cu nici un chip deprinde cu forma pri¬ 
mitivă şi naivă a concepţiei despre lume — în mare parte — 
strâmt semite, pe care o găsesc în creştinismul oficial, caută 
o altă împăcare a sufletului, fie într'un neo-creştinism cu o 
teologie şi cosmologie indogermanică-panteistă şi cu o etică 
direct inspirată de învăţătura blândă, adânc omenească a 
Noului Testament, — fie intr'un misticism vag sentimen¬ 
tal, inspirat de metafizica lui Platon, — fie în alte chipuri 
mai puţin caracteristice şi precise, influenţate de budism ori 
de alte sisteme religios-filosofice. 

In special gândul cel mai greu şi mai chinuitor al ome¬ 
nirii, nemurirea sufletului şi viaţa viitoare — aşâ cum e în¬ 
ţeleasă de creştinismul oficial — nu mai poate da mângâiere 
şi siguranţă în viaţa de aici minţilor luminate, decât în ca¬ 
zurile cu totul rare, când o educaţie sistematică, bisericesc- 
creştină, încă din copilărie, a găsit şi avântul mistic tre¬ 
buitor — statornic şi puternic pentru o viaţă întreagă — 
astfel ca între aceste minţi şi vizionarii evului mediu să nu 
mai poată fi decât deosebirea de timp, iar nu de gând. 

Dimpotrivă, chiar în sânul bisericii oficiale, răsăritene şi 
apusene, sunt astăzi sceptici, panteişti ori platonizanţi. Ade¬ 
vărata religiozitate creştină e cu totul excepţională. Ea e în¬ 
locuită fie de o melancolie resemnată în ignoramus ignora- 
bimus, fie de un romantism neo-creştin eclectic, care e mai 
mult negură poetică decât convingere religios-filosofică. 

Poate niciodată ca azi, când lupta pentru viaţă e aşâ de 
grea şi crudă, dumnezeeasca învăţătură creştină a compă¬ 
timirii şi carităţii n'a fost mai mult primejduită de gândul 

64 

www.cimec.ro 



brutal egoist al milei dispreţuitoare ori silnice, care ajută, 
fie pentru a vedeâ pe cel nenorocit linguşind, fie pentru a 
aveâ pur şi simplu o linişte cât mai confortabilă de perfect 
epicureism, neturburată de plângerea celui nenorocit. 

De altă parte poate iarăş niciodată mai mult ca astăzi gândul 
despre dreptul omului la plăcere n'a fost mai puternic şi 
mai provocător, mai puţin înfrânat de vreun ideal purifi¬ 
cator. Credinţa oficială creştină este nevoită azi prin biserică 
să facă tot felul de concesii, absolut contrarii spiritului ade¬ 
vărat creştin, pentru a nu-şi pierde credincioşii, cari cu toată 
dreptatea, deşi cu intenţii adesea josnice, protestează împo¬ 
triva învăţăturii că toate plăcerile şi toate frumuseţile vieţii 
omeneşti sunt numai o ispită a diavolului, spre a ne pierde 
sufletele. Biserica — legată de propriile ei dogme şi canoane, 
imutabile — e azi în imposibilitate de a da o normă senin 
pământească şi în aceeaş vreme curat creştină şi sfântă, după 
care credinciosul să-şi poată îndreptă paşii lui adesea rătă¬ 
citori între plăcerea şi frumuseţea omenească curată şi înăl¬ 
ţătoare şi plăcerea, fără frumuseţe, urît-epicureică. Singura 
cale pe care a găsit-o până acum biserica e o cale de adevă¬ 
rată slăbire a sufletelor prin iertarea periodică a păcatelor, 
cu ajutorul confesiunii şi împărtăşaniei sacre. E o iertare ge¬ 
nerală, asigurată dinainte, lipsită de orice sancţiune adânc 
morală şi ajutând fără deosebire şi pe cel ce a greşit din în¬ 
tâmplare şi pe cel ce greşeşte sistematic, asigurându-se la 
fiecare nou păcat — asupra căruia conştiinţa sa cumva l-ar 
face atent într'o scurtă luptă înainte de săvârşirea lui — că 
totuş va fi iertat, dacă se va mărturisi şi dacă va face bisericei 
o închinare materială. 

Această concepţie simplistă despre datoriile etice ale omului 
şi despre legăturile lui cu puterea divină e fireşte generală 
în istoria mentalităţii religioase creştine a masselor populare: 
tot evul mediu, toată arta pornită din iniţiativă laică, cu temă 
însă sfântă, creştină, în Apus ca şi în Răsărit, în toate tim¬ 
purile, chiar nouă de tot, toată istoria noastră naţională, ne 

arată în mii şi mii de feţe aceeaş concepţie patriarhală de¬ 
spre un părinte al lumii noastre continuu jignit şi continuu 
iertător, cu fii cari mereu greşind sunt mereu uitători de pro¬ 
priile păcate. Nu e de fel o minune, că întocmai ca Domnii 
şi Regii de pe vremuri. Episcopii şi Mitropoliţii îşi făceau 
cu conştiinţă uşoară viaţa mai plăcută, împlinind formele, 
dar uitând mereu spiritul adânc al credinţei creştine întru 
care se mărturisiau. 

Cu această înţelegere larg iertătoare a celor omeneşti, întru 
această atmosferă tradiţională a bisericei creştine a trăit şi 
Erbiceanu viaţa lui de om şi de creştin. Având pentru con¬ 
ducerea corectă şi prudentă în viaţă ajutorul caracterului 
său cinstit, rezemându-se pentru nevoia mai adâncă de cre¬ 
dinţă şi gândire religioasă în chip neşovăitor pe dogma or¬ 
todoxă, Erbiceanu n’a cunoscut chinul conştiinţelor neo- 
creştine, reformiste, n’a încercat vreo luptă pur teoretică îm¬ 
potriva spiritului contemporan al bisericei în mijlocul căreia 
a trăit, ci întreaga sa energie a fost îndreptată în direcţia 
reformei moravurilor prea jignitor laxe şi a procedeurilor 
prea evident lumeşti, pe cari el le constată la unii dintre re¬ 
prezentanţii contemporani ai bisericei naţionale. 

In contrast cu prelaţii pe cari nu-i găsiâ destul de idealişti, 
ca reprezentanţi ai culturei şi credinţei, Erbiceanu puttl preţul 
cu căldură şi recunoştinţă pe alţi fruntaşi ai bisericei pa¬ 
triei, cari trăiseră o viaţă mai în armonie cu înalta misiune 
ce le fusese încredinţată. Astfel el descrise viaţa şi activitatea 
mitropolitului Veniamin Costachi, a episcopului Neofit Scri- 
ban şi a episcopului Filaret Scriban şi făcu lauda funebră 
cu prilejul trecerii lor la cele eterne atât lui Filaret Scriban 
cât şi învăţatului episcop Melchisedec. 

Prin biografii Erbiceanu îşi găsiâ, indirect, un chip de ex¬ 
primare a propriilor gânduri asupra lumii şi oamenilor. Su¬ 
fletul său nu eră însă dintre cele cu rezonanţă lungă şi amplă, 
în cari fiecare idee şi sentiment al altui suflet deşteaptă o 
întreagă mulţime de gânduri şi sentimente proprii, atât de 

amănunte cât mai ales generale, — ci el făceâ parte dintre 
sufletele cari răsună scurt şi precis ca ecoul clar, redând cele 
primite din alt suflet în chip credincios şi însoţindu-le de 
sincerul sentiment de simpatie, deplin înţelegătoare. Fără în- 
doeală însă biografia ocupă în istorie un loc cu totul aparte, 
care o face capabilă de tratare în ambele direcţii mai înainte 
pomenite. Felul de-al doilea, precis şi obiectiv, în cea mai 
desăvârşită formă a lui, cea psihologică, răspunde poate mai 
bine scopului biografiei. Totuş întrucât biografia e numai un 
aspect al istoriei generale, ea rămâne neroditoare, dacă nu 
pregăteşte şi pe creatorul ei şi pe cei ce se împărtăşesc din 
ea, la gânduri general omeneşti asupra lumii şi vieţii, gânduri 
cari singure ne dau putinţa de a înţelege evoluţia şi rostul 
omenirii pe pământ. Şi în această privinţă istoria generală, 
cu aspectele ei sufleteşti aşă de multiple, cu legăturile ei de 
evenimente aşă de complicate, nici nu poate fi tratată fără 
o multilateralitate de spirit, aş zice proteică, fără rezonanţa 
profundă şi prelungă, care dă fiecărui fragment de gând şi 
fiecărei bănueli de sentiment cu greutate întrezărite în aşă 
zisul document istoric, amplitudinea de vibraţii necesară 
pentru ca să treacă dela starea latentă a vieţii anorganice 
la cea intensă a vieţii omeneşti active. Istoria generală nu 
poate există fără această operă reconstructivă, clădită fără 
îndoeală şi pe o erudiţie deplină, prima condiţie ca recon¬ 
strucţia istorică să nu fie numai o fantazie psihologic-arti- 
stică, dar mai ales clădită pe bogăţia de posibilităţi sufleteşti 
a istoricului, care să fie deopotrivă în stare a prinde şi va¬ 
loră cu sufletul său şi sufletul lui Ivan cel Groaznic şi su¬ 
fletul lui San Francesco d'Assisi, şi brutalităţile politice şi 
subtilităţile artistice. Şi un moment nu trebuie să se creadă 
că această caracterizare a istoricului pune condiţii irealizabile 
adevăratei istorii universale. Căci sunt mulţi oameni fără nici 
un talent special de a creâ, cari au această lărgime de suflet 
de a puteă înţelege şi valoră deplin creaţiile altora. Istoricul 
poate înţelege desăvârşit şi viaţa politică — fără a fi cu ne- 

cesitate el însuş un bun om politic, — tot aşâ cum o poate 
înţelege pe cea artistică — fără a fi însuş artist — şi pe cea 
religioasă — fără a fi însuş preot sau chiar simplu credin¬ 
cios al unei religii anumite. Istoricul are numai nevoia de a 
fi un suflet clar şi vibrant, accesibil şi celor mai elementare 
manifestări ale instinctelor oarbe şi celor mai delicate gân¬ 
duri şi sentimente nobil omeneşti. Darul de a creâ istorie 
generală e principiar condiţionat de această claritate şi multi¬ 
lateralitate de suflet. Cine nu are acest suflet, zadarnic în¬ 
cearcă opere istorice de caracter general. Căci dacă prin afi¬ 
nitate electivă putem înţelege pe câţiva oameni aleşi, a căror 
viaţă o descriem apoi — în chip adesea desăvârşit — ca în- 
tr'un fel de autobiografie, — pentru redarea vieţii masselor 
omeneşti şi a nenumăratelor şi aşâ de diferitelor suflete condu¬ 
cătoare — în viaţa de Stat şi în gândirea creatoare — nu mai e 
fireşte de nici un ajutor simplul instinct de afinitate electivă. 

In adevăr, ca o piatră de încercare a istoricului în ce pri¬ 
veşte gândirea lui clară şi pătrunzătoare, sunt mai ales două 
lucruri cari cer în creaţia istorică un dar de abstracţie cel 
puţin tot aşâ de ascuţit ca al filosofului. Zic «cel puţin», pen- 
trucă filosoful — întocmai ca matematicul — lucrează într’un 
domeniu mai restrâns de fenomene şi idei decât istoricul. 
Şi anume, pentru a întrebuinţâ doi termeni bine cunoscuţi 
din filosofie, cărora însă în cele ce urmează le dau numai 
un rol simbolic, căci vor aveâ alt conţinut, avem un proces 
de analiză şi unul de sinteză, a fenomenelor şi ideilor isto¬ 
rice, procese cari trebuie să preceadă orice concluzie de 
istorie universală. 

Fiecare fenomen istoric are două părţi: un aspect formal, 
clar, cu legături evidente cu alte aspecte formale ale altor 
fenomene, iar de altă parte un conţinut spiritual ascuns şi 
adesea înăbuşit de vestmântul lui concret, având legături — 
mai mult ori mai puţin accesibile pătrunderii noastre — cu 
conţinutul spiritual al altor fenomene, adesea ca aspect formal 
evident eterogene lui. 

In adevăr în viaţa sufletească a omului înrâurirea reci¬ 
procă dintre formă şi conţinut e aşă de variată şi complicată, 
încât multe gânduri înalte şi roditoare au la origine, nu alte 
gânduri, ci simple forme ale unor gânduri deosebite ca esenţă 
activă. Explicarea istorică a evoluţiei fenomenelor pleacă de 
obiceiu dela alte fenomene cari apar înrudite. Trebuie însă 
pentru a nu greşi în concluzii o analiză prealabilă foarte 
atentă şi subtilă a conţinutului spiritual al diferitelor feno¬ 
mene cari apar după aspect înrudite, putând fi totuş în fond 
deosebite. 

De altă parte nu toate evoluţiile istorice sunt ca râurile 
ce se pot urmări, fie şi cu greutate, dela izvor până la con¬ 
fluenţă. Sunt în istorie fenomene pentru cari nu găsim decât 
la o anume distanţă o legătură. Această legătură îndepărtată — 
adesea uşor recunoscută — trebuie însă urmărită. Şi aici e 
greutatea. Căci sunt şi râuri subterane ale evoluţiei istorice. 
Aici însă numai cu sinteza reconstructivă ne putem ajută. 
Din fragmente aproape informe de gânduri şi aspecte for¬ 
male, din adâncimile divinatoare ale propriului suflet, tre¬ 
buie să refacem ideal cursul râului ascuns, să aruncăm pod 
peste prăpastia între două proeminenţe bine definite. 

* 

* * 

O curiozitate nobilă de om cult şi harnic, alăturea cu pre¬ 
dilecţiile lui de elenist şi om de şcoală, l-au făcut pe Erbi- 
ceanu să cerceteze arhivele şi bibliotecile Mitropoliei, Uni¬ 
versităţii şi Seminarului Veniamin din Iaşi, precum şi biblio¬ 
teca Seminarului Central din Bucureşti. Ceeace putu el găsi 
şi descifrâ prin manuscriptele şi documentele greceşti ale 
acestor colecţiuni fu pentru toată lumea un izvor de cuno¬ 
ştinţe nouă asupra trecutului nostru şcolar-bisericesc şi anume 
mai ales asupra şcoalelor greceşti din ţerile noastre şi asupra 
începuturilor învăţământului la Români. Erbiceanu publică 
o mare parte din pr>mele lui cercetări în «Revista Teologică» 

întemeiată de el la Iaşi şi pe care o conduse până la plecarea 
lui la Bucureşti în 1887. In monografii independente el trată 
istoria Seminariului Veniamin, Şcoala greacă şi română subt 
Vasile Lupul şi Mateiu Basarab, Istoricul învăţământului la 
români (Serbarea şcolară dela Iaşi,— în colaborare cu A. D. 
Xenopol) şi Istoria Mitropoliei Moldovei şi Sucevei, cu un 
mare număr de documente inedite. 

Aceste studii ale sale făcură lumea oficială atentă asupra 
eruditului ieşean şi el fu chemat la Bucureşti, unde pe de 
o parte ca profesor la Facultatea teologică, iar pe de alta ca 
redactor la revista oficială «Biserica Ortodoxă» şi ca director 
al tipografiei Sf. Sinod, el putu împlini tot ce gândurile sale 
de teolog, istoric, profesor şi reprezentant al administraţiei 
bisericeşti îi cereau ca mai bun şi frumos. In aceste situaţii 
favorabile activităţii sale el publică încă însemnate documente 
şi cercetări istorico-bisericeşti şi teologice fie în «Biserica Or¬ 
todoxă», fie deosebit. Astfel: «Cronicarii greci ce au scris 
despre români în epoca fanariotă», «Diferite ştiri contempo¬ 
rane asupra eteriei dela 1821», «Didahiile lui Antim Ivireanul» 
şi «Sfaturile creştine politice ale aceluiaş către Domnul Ştefan 
Cantacuzino», diferite Documente din epoca lui Brâncoveanu 
şi traduceri din greceşte ale unor lucrări scrise de Români 
în vremea mai veche sau de Greci în timpurile noastre şi 
având cuprins bisericesc şi teologic, două Bibliografii greco- 
române, o serie de Documente privitoare la istoria bisericei 
române, în «Biserica Ortodoxă», în sfârşit o cercetare propriu 
zisă de istoria bisericii române, pornită în opoziţie cu păre¬ 
rile emise asupra aceleiaş teme de învăţaţii catolici dela noi: 
«Ulfila, viaţa şi doctrina lui, sau starea creştinismului în 
Dacia traiană şi aureliană». Discursul său de intrare în Aca¬ 
demia Română avu ca temă personalitatea lui Naum Râm- 
niceanu, ale cărui poezii asupra eteriei dela 1821 Erbiceanu 
le publicase cu alt prilej zece ani înainte. 

Considerând cuprinsul tuturor acestor scrieri ale lui Er¬ 
biceanu, primul gând care ni se impune, e acela despre uni- 

tatea şi statornicia preocupărilor sale ştiinţifice. Deşi în epoca 
de maturitate a vieţii fu profesor de teologie dogmatică şi 
apoi de drept canonic, el rămase ca învăţat în acelaş cerc de 
idei în care se fixase ca tânăr la întoarcerea dela Atena. Do¬ 
cumentele şi manuscriptele greceşti cari-i dăduseră — cum 
singur spune — ca nişte prieteni devotaţi, tot ce putuse el nădăj¬ 
dui mai strălucit în viaţă pentru cariera sa ştiinţifică, rămaseră 
până la sfârşitul activităţii sale — care precedă cu aproape 
zece ani sfârşitul vieţii sale — obiectul său predilect de studii. 

Această notă a sufletului lui Erbiceanu e caracteristică 
pentru temperamentul său de erudit: în ştiinţa de fapte orice 
amănunt e interesant şi aceeaş temă poate dă prilej de studii 
o viaţă întreagă; dimpotrivă pentru învăţatul cu tempera¬ 
ment de gânditor punctul principal de vedere al tuturor 
preocupărilor e cel al importanţei ideale a obiectului şi cel 
al varietăţii cercetărilor de erudiţie. Pentru erudit cercetarea 
în sine e scopul vieţii: spre a află adevărul, fie chiar într’o 
chestiune de însemnătate cu totul redusă, eruditul e gata 
să jertfească toată energia sa; căutarea adevărului absolut e 
scopul aspru şi nobil până la jertfă al tuturor ostenelilor 
sale. Cugetătorul are dimpotrivă alte ţinte în cercetările ce 
întreprinde: adevărul absolut îl interesează mai puţin, adesea 
nici nu crede în el, pe când aflarea unei relaţii de cauzalitate 
între fenomenele aparent disparate, cari ne înconjură ca nişte 
enigme din toate părţile, i se pare vrednică de cea mai de¬ 
plină închinare a tuturor gândurilor sale. A iluminâ cu pu¬ 
terea propriului geniu măcar o parte, cât de mică, din ob¬ 
scura poveste a devenirii sufletului omenesc, spre a puteâ 
cel puţin bănui care va fi capătul suferinţelor şi rătăcirilor 
noastre, e o năzuinţă, care ori de câte ori până acum ar fi 
isprăvit în întristare şi desnădejde, e totuş prea asemănătoare 
cu sborul măreţ al vulturului, ca să n’o încerce mereu ome¬ 
nirea, fie şi numai spre a muri frumos. 

Istoria generală al cărei scop e tocmai cercetarea luptelor 
omului pentru bine, adevăr, frumos şi fericire, explicarea 

înfrângerilor şi suferinţelor, povestirea biruinţelor şi jertfelor 
rodnice, are poate mai mult ca oricare altă disciplină a se 
sprijini absolut deopotrivă pe erudiţi ca şi pe cugetători. 
Sufletele acestea idealiste, aşâ de deosebite între ele prin con¬ 
stituirea lor intimă, îşi sunt unele altora, cu sau fără voia lor, 
completarea neapărată. Erudiţii dau punctul sigur de avân- 
tare cugetătorilor, iar aceştia dau erudiţilor orizontul. Pe toţi 
împreună îi uneşte aceeaş primejdie şi aceeaş suferinţă: rela¬ 
tivitatea tuturor concluziilor lor. In infinitul de posibilităţi 
sufleteşti, cu cari are a lucră istoricul, e atâta varietate de 
sentimente, atâta subtilitate de gânduri, atâtea întrebări la 
cari numai cei de mii de ani plecaţi la odihnă ar mai puteâ 
răspunde cu oarecare siguranţă, încât adesea şi eruditul şi 
cugetătorul istoric pleacă obosiţi fruntea recunoscându-se în¬ 
vinşi. Şi totuş, de n'ar rămâneâ în istorie decât însăş opera 
frântă a puternicilor biruiţi, încă şi aceasta ar fi o cucerire 
a gândului, un fragment de lumină furată din cer; căci nu 
e suflet care încercând deplin şi adânc sincer a trăi cel puţin 
în un al doilea, să nu devină el însuş mai puternic şi mai 
frumos, operă nouă a puterii omeneşti de jertfă, fiinţă nouă 
în lumea noastră veche, creată deopotrivă şi de Părintele ce¬ 
resc ca şi de noi. 


* 

* * 

Erbiceanu publicând documente şi monografii de istorie 
bisericească, a avut un moment gândul să scrie şi o istorie 
generală a bisericei patriei. Socotind însă insuficient mate¬ 
rialul cunoscut până la dânsul, el renunţă fără greutate la 
acest gând. Evident pentru Erbiceanu ca erudit, materialul 
eră cu totul fragmentar. Diferitele amănunte de fapte din 
istoria bisericei noastre erau cu neputinţă de clarificat; multe 
sunt încă şi astăzi, deşi s'au făcut din vremea când aveâ el 
gândurile de cari vorbim, aşâ de multe descoperiri şi cer¬ 
cetări eminente, încât astăzi un alt erudit ar puteâ să îndrăz- 

nească opera neîncepută de Erbiceanu. Totuş şi azi trebuie 
tot curajul unui reconstructor istoric, pentru a face toate 
operele de generalizare asupra trecutului nostru. Conştiinţa 
vie ce o avem cu toţii despre imensitatea materialului încă ne¬ 
cunoscut faţă de cel cunoscut, împiedică şi azi pe eruditul 
aspru cu conştiinţa sa să încerce alt gen istoric decât cel 
monografic. 

Cât priveşte însă mai de aproape istoria bisericească, ea 
e cu atât mai grea de făcut, cu cât — în mare parte — nu e 
atât o istorie a bisericei, cât o istorie a mănăstirilor şi a ad¬ 
ministraţiei bisericeşti, în forma cea mai complicată posibilă, 
aceea de istorie a persoanelor, iar nu a instituţiilor. Apoi, 
ea e strâns legată cu istoria politică şi economică a ţărilor ro¬ 
mâneşti, iar în special dincolo de Munţi, cu istoria reformei 
şi cere şi pătrunderea tuturor problemelor conexe de acest 
fel. In sfârşit mai toată cultura noastră veche, literatura, 
ştiinţa şi arta, e o formă de viaţă a bisericei noastre: a scrie 
istoria bisericei înseamnă, în bună parte, a scrie istoria cul- 
turei noastre. De altă parte prin legăturile ei cu diferite pa¬ 
triarhii străine şi mai ales prin închinarea atâtor mănăstiri 
din ţară direct bisericilor din Răsăritul ortodox, istoria bi¬ 
sericei noastre e până în amănuntele ei dependentă de istoria 
generală a bisericei răsăritene. 

In aceste condiţii o istorie a bisericei româneşti pornită 
în spirit larg, cu luarea în considerare a tuturor fenomenelor 
de viaţă creştin-ortodoxă din părţile noastre, cere nu numai 
o cultură bogată de erudit multilateral, dar şi un anume dar 
de divinaţie şi reconstrucţie, fără de care unele fapte şi evo¬ 
luţii ca, de pildă, întemeierea şi desvoltarea episcopiilor vechi 
româneşti, rămân cu totul nelămurite. 

* 

* * 

Erbiceanu s'a putut bucură de un îndelung şi senin amurg 
al vieţii. El a avut prilejul să se uite înapoi asupra ostenelilor 

sale ca asupra unui lucru încheiat în toate ale lui: activitate, 
intenţii, speranţe. Aşteptându-şi an de an în linişte trecerea 
din această viaţă agitată în cea etern liniştită, el crezu tre¬ 
buitor, faţă de multele lupte pe cari le avuse cu atâţia ne¬ 
prieteni, să-şi lămurească singur viaţa sa, explicând-o, ju¬ 
stificând-o şi valorând-o. Un şcolar credincios al lui, căruia 
el îi încredinţase manuscriptul, i-o publică îndată după ador¬ 
mire. 

Această ultimă scriere a lui Erbiceanu e un document 
preţios pentru cunoaşterea mai de aproape a sufletului său. 
O sinceritate rustică şi patriarhală dă fără întrerupere coloare 
personală întregei expuneri. Nu se vede în această confessio 
in articvlo morţiş nici o silinţă de a fi mai sărbătoresc decât 
a fost în viaţa sa obicinuită. Bucuria pe care a avut-o pentru 
izbânzile din viaţă, ca şi mâhnirea şi revolta pentru neca¬ 
zurile ce i-au făcut alţii, sunt tot aşâ de vii ca şi cum el ar fi 
încă activ în luptă şi nu s’ar află în apropierea chiar a dru¬ 
mului spre cele eterne. Alăturea de aceste sentimente, sgomot 
de luptă, resemnare greu stăpânită de suflet aprig, mulţu¬ 
mire de calea făcută de patrie spre mai multă dreptate şi 
lumină ca în vremea copilăriei lui, — iată ce revine mereu 
în mărturisirea publică a lui Erbiceanu. Iubirea sa de neam 
şi de dinastie e senină şi plină de bucurie pentru trecut, 
având pentru zilele de azi doar numai dorinţa pentru mora¬ 
vuri mai austere. Gândul că şi astăzi încă se face sistematic 
educaţia unei clase spre a stăpâni şi a împilâ, pentru a aveâ 
cât mai multă bucurie în viaţă, şi educaţia altei clase spre 
a fi supusă, umilită, răbdătoare şi harnică, pentru a da cât 
mai mult material brut de plăcere şi desfătare stăpânilor, — 
jalnica fărâmare a sufletelor de copii din popor în gândul 
de a fi veşnic servi, urîta slăbire a sufletelor de copii din clasa 
de sus în gândul de a fi veşnic stăpâni, lipsa de oameni liberi, 
conştienţi de egalitatea deplină între ei, cu suflet întreg, 
senin, drept, frumos, — această mare durere a neamului no¬ 
stru nu i-a fost un chin celui plecat dintre noi. 

Creştin bun în cele ale bisericii, Erbiceanu s'a silit să ierte 
pe cei ce i-au greşit şi o spune în confesiunea sa, a crezut 
în mângâierea vieţii eterne întru faptele bune, şi cu ea a 
închis ochii. 

Totuş creştinismul bisericei şi al şcoalei care ne învaţă că 
Dumnezeu ţine seama şi de cele mai neînsemnate gânduri 
ale noastre şi dacă sunt rele le pedepseşte, nu poate da mân¬ 
gâiere şi sufletelor mai puţin deprinse cu felul strict biseri¬ 
cesc de a înţelege lumea. E mare puterea Celui Atotpu¬ 
ternic şi toate le poate. Cu toate acestea ce mică ar fi maie¬ 
statea Lui, dacă toate greşelile noastre de copii neştiutori 
ar fi ţinute în seamă cu scumpătate şi pedepsite întru eter¬ 
nitate. Pentru ginţile neastâmpărate şi nerăbdătoare, cu in¬ 
stincte primitive, poate că va fi fiind o binefacere învăţătura 
despre un Dumnezeu aspru şi mereu înclinat spre pedeapsă. 
Dar pentru popoare mai nobile, nu. Gândul de frică, de spaimă, 
faţă de puterea divină creează firi de servi, nu de oameni 
liberi. Adevărul trebuie să fie celălalt: suntem făptura lui 
Dumnezeu, după chipul şi asemănarea lui, suntem copiii lui, 
cari greşim pentrucă haina pământească a sufletului nostru 
etern e prea greoaie şi nevrednică de cer, dar cu avânturile 
noastre spre frumos şi adevăr suntem lumină din lumină, 
Dumnezeu adevărat din Dumnezeu adevărat. Pe toţi el ne-a 
creat cu dragoste deopotrivă şi noi suntem întru toate egali 
înaintea lui. Darurile pe cari ni le-a dat sunt opera şi frumu¬ 
seţea lui, nu a noastră; n’avem nici un merit pentrucă suntem 
cu suflet frumos şi nu se cade să fim mândri că putem vedeâ 
mai adânc şi mai departe decât alţi semeni ai noştri. Căci şi 
puterile noastre, ale celor mai buni dintre cei buni, încă 
tot mărginite sunt faţă de imensitatea lumii ce ne încon¬ 
joară. Iar dacă unii dintre noi văd mai puţin şi mai slab, 
nu avem dreptul de a-i privi ca pe nişte fiinţe mai pre jos 
ca noi. Şi ei, în felul lor, au o bucurie adâncă de ce e frumos 
în sufletul lor. Natură, creaţie omenească de artă, bucurie 
de viaţă, nimic nu rămâne fără ecou nici chiar în sufletul 

cel mai slab dintre cele slabe. Atât că la unii se face în suflet 
lumină multă ca în soare, de multul frumos din lume, la alţii 
lumină mai puţină. Fireşte dreptul de a vedeâ şi a şti acest 
lucru îl avem, precum îl avem pe acela de a ne simţi departe 
de cei ce nu sunt ca noi, dar acest imbold spre respingerea 
altor suflete nu a fost pus în noi pentru a-1 folosi în chip 
urît, ci pentru a ne da cât mai multă conştiinţă de neatâr¬ 
nare; în neatârnare, în libertate deplină, ne simţim cei mai 
puternici şi mai frumoşi; în neatârnare suntem noi înşine, 
deosebiţi de alţii, floare nouă printre multele flori nease¬ 
mănătoare între ele şi care de care mai frumoase şi mai 
deosebite în această lume. 

Şi trebuie să ne fie clar acest lucru, că nici cele mai mo¬ 
deste suflete nu trăesc zadarnic în lumea aceasta. Alături cu 
fiecare dintre noi creşte încă de când suntem în leagăn da¬ 
toria vieţii noastre. Ferice de cel ce şi-o cunoaşte întreagă 
şi o împlineşte cu toată puterea sufletului său. Aceia dintre 
noi, pe cari îi cuprindem în marele număr al celor mijlocii, 
au faţă de eterna lumină a frumosului datoria pe care şi-a 
luat-o Marta faţă de Isus; cei puţini, aleşii, au datoria Măriei. 
Cine ar îndrăzni să spună că Marta nu a iubit pe Isus? Dâr 
încă în faţa durerii, cât de sus sunt şi cei pe cari de obiceiu îi 
vedem jos. Cât de sublimă le poate fi suferinţa şi jertfa. Cu 
ce simplicitate pot renunţă ei la orice bucurie. Durerea e 
focul purificator prin care orice suflet e îndreptat dela pă¬ 
mânt spre cer. Respectul faţă de durere ne înalţă spre cer 
şi pe cei ce nu suferim însăş durerea aproapelui. Respectul 
durerii ne face buni, ne face blânzi, ne face duioşi, ne dă 
tărie întru cele adânc şi vecinie omeneşti, ne face ştiutori de 
propria noastră fiinţă, ne mântue de grijile mărunte, ne dă 
putere, ne dă libertate. Libertatea căpătată prin înţelegere 
şi iubire, libertatea conştiinţei împăcate. Căci e şi o altfel de 
libertate. Ca şi tăria, libertatea poate fi tot una cu simplitatea 
de suflet venind din necunoaşterea lumii, a primejdiilor, re¬ 
lelor şi necazurilor ei. E şi aceasta o libertate, dar la fel cu a 

fiinţelor fără judecată omenească, crescute în codri şi locuri 
neumblate. E o libertate fără înălţare, fără linişte, fără maie¬ 
state. E apoi libertatea demonică la care se ajunge prin ră¬ 
ceală, neiubire sau ură: a puteâ pătrunde toate, a cunoaşte 
toate, a cercetă numai pentru a şti, a respinge tot ce e cre¬ 
dinţă ori speranţă, a nu iubi nimic, — e iarăş tot a fi liber, 
dar a fi liber neuman: căci fără bunătate şi iubire, fără în¬ 
credere şi fără visuri nu e viaţa omenească, ci e un chin za¬ 
darnic ca al geniilor căzute din paradis în infern. 

Numai dând din sufletul nostru trăim deplin, şi cu cât 
dăm mai mult, trăim mai deplin. Conştiinţa liniştită a adu¬ 
cerii unei jertfe sufletului altuia dă o siguranţă incompara¬ 
bilă propriului suflet: un fel de încredere neclintită în tăria 
sufletului tău şi o linişte deplină în ce priveşte schimbările 
de orice fel dimprejurul tău. E ceva în felul datoriei îm¬ 
plinite, care-ţi dă seninătate de conştiinţă, dar încă mai pu¬ 
ternic şi mai clar. Prin jertfa de sine sufletul nostru se îm- 
mulţeşte şi creşte până la puterea măreaţă pe care i-o atri¬ 
buim divinităţii. 

Din această conştiinţă împăcată prin jertfa adusă aproapelui 
răsare libertatea noastră adevărat omenească. Libertatea care 
e tărie şi nu se teme de nimic, nu are a da nimănui răspuns 
pentru gândurile sale şi faptele sale, nu are a se plecă în faţa 
nici unui suflet cu sentiment de umilinţă, nu are a se simţi 
slăbită pentru nimic şi faţă de nimeni în lumea asta. 

Şi această libertate e în ea însăş şi frumuseţă. Sufletul no¬ 
stru străluceşte ca o lumină de stea: prin propria lui lumină. 
Şi chipul nostru nu e brăzdat de cute şi ochii noştri sunt 
clari şi pătrunzători şi boiul nostru e armonios. Ca un copac 
milenar e de dreaptă şi statornică fiinţa noastră în faţa pri¬ 
mejdiei şi cerul senin şi marea liniştită nu sunt mai măreţe 
în potolirea lor ca omul deplin liber prin dreptate, iubire 
şi jertfă. 

Iar prin această libertate suntem noi înşine, împlinim adică 
prima şi cea mai însemnată condiţie a existenţei noastre pe 

pământ, vrednice de lumea neasemănat de felurită, în care 
am fost lăsaţi să trăim. 

Şi fiind tari şi frumoşi şi noi înşine avem un sentiment 
de incomparabilă seninătate, de bucurie reţinută, dar gata 
să jubileze în imn nebun la fiecare nouă oglindire a frumu- 
seţei eterne a firii în frumuseţa noastră trecătoare, ne simţim 
cu aripi, am vrea să ne avântăm spre tăriile albastre şi tot 
ce în noi e viu ca dor de creare ne sgudue adânc şi ca Pro- 
metheus ne simţim puternici chiar în faţa puterii eterne, 
gata să creem noi o altă lume şi să suferim pentru ea o veş¬ 
nicie, neînspăimântaţi, neînfrânaţi de nimic, luminoşi ca zeii 
prin geniul nostru şi tari ca ei prin libertatea noastră. 

Să muncim în libertate, să creem în libertate, e să cântăm 
vieţii cel mai frumos imn, pe care l-ar puteâ sufletul nostru 
cuprinde în adâncurile lui. Munca e ritmul vieţii. Ea dă 
ca şi libertatea tărie şi frumuseţă şi caracter propriu fiinţei 
noastre. Ea aprinde în noi lumina aceea cerească de care se 
luminează toţi cei mai slabi în jurul nostru şi cari recunos¬ 
cători înconjură cu iubirea lor lumina mai puternică a sufle¬ 
tului nostru. Iar de multa muncă a milioanelor de lucrători 
harnici, luminează omenirea ca soarele în amează. Şi ritmului 
etern în care se poartă lumile infinite în Cosmos îi stă, în 
mărginirea lui, cu vrednicie alăturea, ritmul vecinie în care 
umanitatea îşi trece sârguinţa ei luminoasă dela veac la veac 
şi dela mileniu la mileniu. 

Şi în acorduri pline, profunde, în mişcare solemnă, maie- 
stoasă, trec valurile imnului vieţii, imnului muncii, în pul¬ 
berea de aur cu care fiece răsărit de soare cheamă la lucru 
şi fiece apus de soare trimete la odihnă mulţimea semănăto¬ 
rilor de roade, semănătorilor de gânduri. 

Iar când o clipă muncitorul se opreşte din lucru şi îşi ri¬ 
dică ochii spre zările depărtate, unde cerul se împreună cu 
pământul şi marea, sufletul său liniştit şi senin vibrând de 
ritmul etern al muncii, se simte una cu firea care vibrează 
în acelaş ritm etern în fiecare rază de soare şi val de apă şi 

frunză de copac, şi i se pare că e una cu toate, că de mii de 
ani el e acolo împreună cu ele, în aceeaş tovărăşie senină 
şi măreaţă, în acelaş gând de eternă pace. 

II vezi pe muncitor sprijinindu-şi mâna uşor, cu iubire, 
pe unealta de muncă, stând drept, neclintit, privind departe; 
ochii lui sunt senini ca cerul: el e maiestatea. 

De umărul lui se reazămă blând o femeie; trupul ei se 
mlădie ca o iederă lângă trupul voinic şi drept al bărbatului: 
ea e iubirea. 

La picioarele lor se joacă neştiutori copilaşii; femeia îi 
păzeşte duios cu privirile-i înlăcrămate: ei sunt speranţa. 

In înălţimi se roteşte măreţ un vultur, la orizont marea 
luceşte ca aurul, presărată de corăbii uşoare ca nişte pasări 
albe. Pe ogoare scântee pluguri, săpi şi coase purtate de mâini 
voinice în mişcări armonios ritmate ca valurile mării. 

E pretutindeni pace, seninătate, lumină. In cer ca şi pe 
pământ. Şi din milioane de suflete porneşte acelaş avânt 
de recunoştinţă către Cel Atotputernic, Părintele tuturor celor 
de pe pământ: gloria in excelsis Deo. 

A CADEMIA Română spune azi prin mine cuvântul ei de 
despărţire celui plecat în împărăţia liniştei. 

Acum trei ani republica noastră, a celor egali, îl procla¬ 
mase drept cel dintăi dintre noi. Şi cuvântul lui eră cuvântul 
nostru. In anul acesta el ar fi trebuit să se reîntoarcă între 
cei egali şi să cedeze cununa întâietăţii altuia. Ci Destinul 
a voit ca el să plece încununat. 

Destinul a dat oracol cu înţeles adânc. 

Sunt mulţi muritorii cari ajung a fi căpetenii. Unii pen- 
trucă sunt înţelepţi, alţii pentrucă sunt buni, alţii pentrucă 
sunt meşteri în potrivirea cuvintelor cari adorm gândul cel 
treaz, alţii, însfârşit, pentrucă sunt violenţi. Puţini sunt 
însă aceia, cari ajung în fruntea tovărăşiilor de oameni, pen¬ 
trucă în adevăr ar fi trebuitori acolo. Căci oamenii nu-şi 
orânduesc viaţa după nevoi, ci după chefuri. Şi adesea cei 
răi şi netrebnici sunt conducători, iar cei buni şi harnici 
sunt conduşi. 

Dar în republica noastră fiind toţi egali, întâietatea e mai 
mult o sarcină decât o cinste. Şi de cumva ar încercă vre¬ 
unul din noi a se mândri cu cinstea ce o are la noi, el ar fi 
pedepsit îndată. Căci vredniciile noastre sunt neînţelese mul¬ 
ţimii şi slujba noastră împrejurul altarului lui Platon e mi¬ 
stică. Fiecare din noi îşi are şi o limbă străină în care oficiază 
şi ea e adesea neînţeleasă chiar celorlalţi tovarăşi, necum 
încă mulţimii. Cultul nostru pentru cele nouă Muze este 
dară aspru şi pur: vanitatea laudei goale a mulţimii, aşâ de 
schimbătoare în urile ca şi în iubirile ei, pe noi nu ne atinge. 
In marea cea agitată a dorinţelor, patimelor, duşmăniilor, 
clevetirilor, perfidiilor, noi ne putem coborî cât ne place, 
dar în templul Muzelor murdarele valuri nu le putem aduce 
cu noi. Căci adevărul în sine, dreptatea în sine, frumosul în 
sine, sunt senine şi reci, ca înălţimile cerului: şi valurile cele 
murdare îngheaţă încă dela atingerea cu treptele templului. 

înţelegeţi acum, pioşi mărturisitori întru taina morţii, de ce 
în republica noastră cel care conduce, e în fruntea noastră, 

pentrucă e trebuitor, iar nu numai plăcut, acolo. Şi înţe¬ 
legeţi cât de rară trebuie să fie însuşirea aceea a lui, care 
ni-1 face trebuitor, nouă celor ce putem trăi acolo fără tre¬ 
buinţe de-ale zădărniciilor omeneşti. 

Căci mulţi sunt muritorii cei înţelepţi, buni, meşteri în a 
cuvântă ori în a turnă chipuri de lut, meşteri în a duce după 
ei mulţimile. Dar puţini sunt muritorii cuminţi. Şi neamul 
lor scade tot mai tare. Şi chiar la noi, în restrânsă noastră 
republică, tot mai rară creşte iarba de leac a omului cuminte. 

Destinul a dat oracol cu înţeles adânc, atunci când a ho- 
tărît, ca acela ce ne conduceâ, să plece dintre noi purtând 
încă pe cap cununa întâietăţii. Ne uităm orfani împrejur 
şi nu vedem omul cuminte, căruia să-i împletim o cunună 
asemenea cu aceea, care acum e trecută în apotheoză. 

Dar în templul nostru mai e şi o altă vedenie rară: noi 
suntem cei vecinie tineri. Lumea ne zice nemuritori, dar, 
ca de obiceiu, greşeşte: căci noi murim, murim chiar de mai 
multe ori în una şi aceeaş viaţă a lutului. Ceeace e adevărat, 
fe, că până ce Părintele tuturor făpturilor ne cheamă la dân¬ 
sul, noi rămânem mereu aceiaşi copii naivi, şi nu pierdem 
nepreţuitul dar, de a ne miră de necunoscut şi de a admiră 
sublimul. Şi fiecare din noi vine de aduce mereu hrană nouă 
tinerei noastre bucurii, niciodată obosite, de a mai cunoaşte 
încă o parte din necunoscut. Ci felul cum ne măsurăm noi 
între noi, e acesta: 

Nu acela, care aduce fel mai mult, e cel mai vrednic, ci 
acela care are cea mai curată, cea mai sfântă bucurie, dc 
aceea ce aduc âlţii. 

Deaceea când vedem pe vreunul din bătrânii noştri mai 
tare înduioşat de frumuseţea noutăţii ce o aduce vreunul 
din noi, noi îi dăruim iubirea noastră mai cu grabă decât 
chiar aceluia care adusese marea noutate. Căci noutăţi pot năs¬ 
coci multe minţi isteţe, dar puţini sunt aceia cari ne învaţă 
a ne lepădă de bestia din noi şi a ne uni întru totul cu gândul 
cel vecinie, bucurându-ne şi suferind pentru dânsul. 

Veţi înţelege dară, pioşi mărturisitori întru taina morţii, 
de ce bunul învăţător, care doarme acum în eterna pace, 
a fost socotit aşâ de vrednic şi la noi în republica celor egali? 
Aproape treizeci de ani el nu a obosit niciodată, de a se în- 
duioşâ mereu, de fiecare nou talent tânăr, pe care-1 desco¬ 
perii între şcolarii lui, mereu şi mereu alţii. Cine ar fi putut 
crede, văzând pe uriaşul acela încruntat, dur, violent, hirsut, 
tunând în explozii de indignare tragică pentru câte o vir¬ 
gulă uitată de speriaţii învăţăcei cari-şi făceau la el — tre¬ 
murând — dovada de vrednicie, spre a se chemă şi ei calfe 
ori meşteri în cercetarea tainelor trecutului, — cine ar fi 
crezut, că furibundul centaur eră mai bun ca Cheiron pentru 
Achilleus, chiar cu cei mai slabi dintre ucenici, atunci când 
i se păreâ lui că descopere în îngăimările lor întăia lucire 
a aurului noutăţii. Şi el nu-şi uită şcolarii şi la mulţi le ră- 
mâneâ credincios chiar când ei nu mai erau vrednici de cre¬ 
dinţa şi iubirea lui. 

Şi, de e rar lucru, ca discipolii să păstreze întreaga pietate 
către maeştrii lor, şi să nu se urîţească în atingerea cu pa- 
timele şi zădărniciile vieţii, apoi nu e mai des lucru, ca mae¬ 
ştrii să primească bucuroşi şi mişcaţi, ca deopotrivă cu dânşii 
maeştri, pe cei ce odată le-au fost şcolari. Lumea cea multă 
şi proastă îşi vrea mereu zei noui la cari să se închine. Şi 
de multe ori părăseşte pe zeii vechi şi buni pentru alţii noui 
şi slabi. Dar adevăraţii maeştri n'au voie să se uite la toa¬ 
nele mulţimii şi să se întunece de ele. 

Căci fiecare tinereţe îşi trage conştiinţa despre puterile ei din 
bătrâneţele glorioase, pe care le însoţeşte pe drumul cel melan¬ 
colic către Soare-Apune. Şi fiecare bătrân, care cade obosit, 
lasă un tânăr singur. Şi tânărul în aceeaş clipă e chemat bătrân 
şi altul, mai tânăr ca el, trece să-i facă tovărăşie şi sprijin. 

Iar moartea celor bătrâni îmbătrâneşte pe cei tineri. 

Ci nimeni nu ştie când îi va veni ceasul, să se risipească 
în nefiinţă. Şi socotelile vieţii noastre nu se încheie de noi, 
ci de cei ce ne aşează pentru somnul cel de pe urmă. 

Ferice de acela care atunci nu e găsit dator, ci, dimpotrivă, 
se arată a fi dăruit &1 pe alţii, din larga revărsare a bogăţiei 
sale. 

Căci taina vieţii celei fără de moarte în memoria perpetuă 
a generaţiilor, altfel aşă de uşor uitătoare, stă în puterea ce 
a avut muritorul de a se curăţl de păcatul încântării de sine. 
Stă în renunţarea de a se fi iubit numai pe sine, de a fi apăsat 
mereu pe aproapele cu greoaia lăţire a fiinţei sale, de a fi 
cerut mereu recunoştinţă pentru faptele sale. Stă, mai ales, 
în puterea de a se fi dăruit mereu fără răsplată şi fără nă¬ 
dejde, numai pentru iubirea de lucrurile cari nu putrezesc 
şi pentru continua iertare a oamenilor, cari din ţărână se 
nasc şi în ţărână se întorc. 

Cel care doarme acum liniştit şi deapururi neturburat de 
dorinţele şi patimile lui, de urile şi răutăţile altora, a luptat 
din greu cu marile furtuni ale firei sale, care-şi cereâ viaţa 
deplină: viaţa cu toate bucuriile şi mulţămirile pământului. 
Dar cultul căruia se închinase, i-a ajutat să iasă biruitor şi, 
încăodată, să slujească drept pildă. 

Sclipitor lucru e să dărâmi cu glume Olympul. Minunat 
lucru e să sari în spirit vioiu şi sburdalnic peste premise 
încete, direct la concluzii. Iar a luă toate în uşor, e elegant 
şi încântă. Dar toate sunt lucruri nesigure. 

Căci viaţa este alcătuită din echilibruri nestabile. Şi a ne 
jucâ printre ele, e adesea primejdios pentru capul nostru 
însuş: răsturnându-le ne răsturnăm pe noi. Şi lumea îşi do¬ 
reşte, măcar în cei puţini, puncte statornice, de cari să se 
poată prinde, când ameţeşte prea tare în vârtejul iluziilor 
şi înşelărilor de oameni şi lucruri. Aşă cum în locul unei 
iubiri prea fierbinţi, dar tot aşă de schimbătoare, lumea pre¬ 
feră înclinările mai potolite, dar statornice. 

Cel acum adormit a fost omul legilor, legămintelor şi le¬ 
găturilor. El a fost înlănţuitorul: s'a înlănţuit şi pe sine şi 
pe alţii în ceeace eră orânduire prealabilă, poruncă legală a 
oamenilor, desfăşurare minuţioasă a logicei, determinism ab- 

solut al metodei. O, de câte ori nu ne revoltam, noi cei iuţi 
şi neastâmpăraţi, de opririle lui în loc pentru perfecta clari¬ 
ficare în corectitudine şi sistemă a mersului lucrărilor noa¬ 
stre. Ci dacă gândurile cele nouă se nasc din exploziile dez¬ 
ordonate şi nebune ale deslănţuiţilor, ţările şi naţiunile se 
păstrează prin opreliştile întârzietoare ale înlănţuitorilor. 

Şi nu din înrâuriri străine, ci din ce are mai adânc în firea 
lui poporul nostru, îşi trăgeâ Cel acum adormit, înfăţişarea 
aceasta a sufletului. In mişcările potolite ale oamenilor noştri 
dela munte nu e nici încetineală de om leneş, nici lipsă de 
foc a firii lăuntrice. Ci e cumpănire, echilibru: întremarea 
patimă a fiecăruia şi multele oprelişti ale lumii: nu fiigi de 
ispită, ci te dai la ea, te lupţi cu ea, şi, de eşti om întreg, şi 
ştii ce e cuviinţa, codificată de neamul tău muntean, încă 
de pe când vorbiâ în limba Dacilor, rămâi un om de omenie, 
adică: rămâi înlănţuit. 

Şi Cel acum adormit şi-a înlănţuit în formele convenţiunii 
celei mai distinse, gândul său, scrisul său, portul său, în¬ 
văţătura sa, demnităţile sale, viaţa sa. Dând celor ale lumii 
aşâ de mare însemnătate, el a iubit aceea ce dădeâ strălucire 
în mijlocul lumii. El a dorit întăietăţile. Şi având cult pentru 
ele, odată proclamat conducător încă al unui fragment de 
lume, el oficiă, cu seriozitate şi compuncţiune, demnitatea sa. 
Şi îi şedeâ bine aşâ: căci eră deplină potrivire între natura 
lui gravă şi solemnă şi demnităţile publice, cari cer repre¬ 
zentare crescută, de pe cothurnii tragici. 

Şi totuş, firea lui cea autentică, de pe dedesubtul tuturor 
convenţiunilor şi solemnităţilor, eră tot cea antică, a blândei, 
melancolicei, contemplativei noastre Moldove. Când Cel 
acum adormit a fost să-şi aleagă piatra de încercare a ta¬ 
lentului său de cetitor în cărţile sibylline ale Istoriei, el nu 
a întârziat la întrebări uşoare, la rezumări de documente 
limpezi, ci, în romantică îndrăzneală, a atăcat problema cea 
unică: misterul originei noastre în ţările de azi. Şi cumin¬ 
ţenia sa, tactul său, învăţătura sa, n'au fost mai prejos de 

îndrăzneala sa. El a înţeles că problema eră mai mare decât 
mărginirea unei singure vieţi omeneşti şi deaceea a dăruit 
tot ce aveâ în puterile sale: statornicia întregii sale vieţi întru 
lupta cu sfinxul. 

Şi credinţa sa a fost răsplătită. Vor trece secole şi numele 
lui va fi legat mereu de povestea epică a luptei cu taina cea 
mai mare a istoriei noastre. 

Căci între zâna Clio şi închinătorii ei e această legătură 
sfântă: din lumina cea caldă a soarelui vieţii de azi rugă¬ 
torii ei se coboară în întunericul cel de sub pământ, unde 
locuesc umbrele nemângâiate. Şi închinătorii către Clio ard 
acolo în întuneric sufletul lor, ca să facă lumină şi să dea 
căldură, să dea contur şi să remodeleze trup, palidelor ve¬ 
denii aşâ de tare uitate. 

Şi celor cari-şi ard mai credincios şi fără cruţare sufletul 
pentru morţi, Clio le dă în graiu şi în scrisul pe piatră, ră¬ 
sunet şi linie a Eternităţii. 

Intre colinele îmbrăcate cu fagi ale dulcei grădini a Mol¬ 
dovei se întoarce azi obosit Acel ce venise la noi încărcat 
cu darurile tinereţei harnice. Primeşte-1 cu drag, Moldovă 
iubită, tu cea care de veacuri ne dai pe istoricii Patriei, şi 
culcă-1 domol, la sânul tău cald, la umbra răcoroaselor ramuri. 

D E miriade de ori trecuse pământul pe la apheliu de 
atunci când, într'un cataclism interglaciar, geniala rasă 
dela Altamira văzuse pentru cea din urmă oară soarele 
apunând în undele Atlanticei. 

Mii şi mii de ani erau să treacă până ce o altă rasă de oa¬ 
meni, după nesfârşite rătăciri, lupte şi jertfe, eră să găsească 
iară scânteea divină a geniului creator de artă nemuritoare. 

Acum, rasa cea nouă înfloriâ la marea cea blândă, închisă 
de toate părţile, a Sudului. 

Alte mii de ani au trecut şi omenirea, desăvârşindu-se 
mereu, se află înainte de catastrofa actuală într'o bună star", 
cum dela începuturile vieţii pe pământ nu se împlinise încă. 

Pământul trecut de apheliu îşi luase abiâ drumul lui uriaş 
spre periheliu, când, un soroc al Devenirei fiind încheiat 
şi o culme atinsă, umanitatea înfiorată de spiritul distrugerii 
pentru crearea din nou, aprinse vechea clădire şi ciclul cel 
nou începu. 

Ci forţa veche şi cea nouă cari se pregătiau să se cioc¬ 
nească, cu gândul de a schimbă mersul lumii, împlineau 
numai un nou proces de fermentare în viaţa de pe pământ, 
ducând la formele nouă ale aceleiaş eterne suferinţi: apă¬ 
rarea de putrezire şi moarte; nimica din Cosmos nu se pri- 
mejduiâ, ci viaţa crescută la maximum împliniâ numai legea 
ei de perpetuă creare din nou prin moarte. 

Şi în vreme ce lumile infinite alergau în drbitele lor ne¬ 
mărginite fără răgaz şi fără schimbare, în minuscula noastră 
lume, pierdută în această parte a Universului, începeâ moartea 
şi suferinţa. 

Cum ară plugarul toamna ogorul umed de ploi, aşâ brăzdă 
omenirea faţa pământului umed de sânge cu şanţuri adânci, 
cari se întindeau dela mările de Nord la cele de Sud. 

Cum samănă plugarul, îngropând firul cel mai bun al să- 
mânţei în brazdele proaspete, aşâ aruncă omenirea în şanţu¬ 
rile cele nenumărate infinitele miriade ale fiilor ei celor mai 
frumoşi, celor mai voinici, celor mai buni. 

Şi precum sămânţa seacă sboară luată de vânt, când pleacă 
din palma sămănătorului, asvârlită în larga mişcare curbă, 
ci numai cea plină cade la fundul brazdei şi rodeşte murind, 
aşâ au ajuns în şanţurile de jertfă numai ac&i fii ai omenirei, 
cari erau grei de putere, iubire şi gânduri. 

Iar peste şanţurile nenumărate a bătut ploaia de foc. Şi 
imensele brazde, grăpate de uraganul de fier, care răscoliâ 
văzduhul şi ţârinile, au fost netezite, îngropând subt ele pe 
cei jertfiţi. Şi patru primăveri la rând au răsărit flori nouă 
pe brazde vechi-numai-de-un-an. 

* 

* * 

S’au frânt atunci de durere multe inimi de femei, de pă¬ 
rinţi, cari pierdeau pe ai lor. S'au ridicat zadarnic întrebă¬ 
toare spre cer multe frunţi de bărbaţi în putere, cari se dă- 
ruiau pe ei şi pe ai lor. 

Umanitatea însângerată a blestemat atunci pe Prometheu 
aducătorul focului şi pe Prometheizii născocitori ai trăsne¬ 
telor, cu cari, asemenea zeilor, muritorii au crezut că se pot 
luptă. Ci ca Semele mistuită de tăria luminei lui Zeus, 
apărut ei în toată strălucirea sa de nemuritor, aşâ s'a mistuit 
omenirea sub furtuna trăsnetelor pe care ea însăş o deslăn- 
ţuise. 

Şi şi-au adus atunci aminte oamenii, că nici unul din gân¬ 
durile roditoare, cari aduseseră omenirea dela animalitatea hâdă 
a începuturilor la înălţimea şi frumuseţea quasi-divină a po¬ 
sibilităţilor vieţii actuale, nu biruise inerţia milenară decât 
prăbuşind — eroic — trupurile greoae ale uriaşilor informi ce 
li se puneau împotrivă, sau vărsând — în martiriu — sângele 
celor buni în lupta amară cu puterile întunericului. 

Şi ca Iisus la Gethsimanl neamul omenesc s'a rugat: «Pă¬ 
rintele meu, de este cu putinţă, treacă dela mine paharul 
acesta», şi iarăş: «de nu poate acest pahar trece dela mine, 
să nu-1 beau pre el, facă-se voia ta». 

Şi cei bogaţi la suflet au luat văl de doliu, resignându-se 
încrâncenaţi imperativului categoric al omuciderii şi sinu¬ 
ciderii în massă, iar cei săraci cu duhul au plecat supuşi şi 
apatici capul în faţa Destinului, continuându-şi fără schim¬ 
bare viaţa lor de mizerie, trivialitate şi ignoranţă. 

* 

* * 

In locul dreptului celui slab, la apărare, s'a ridicat dreptul 
celui tare, la robire. Iubirea a făcut loc urei. Şi dacă cei ne¬ 
norociţi, cei săraci, cei simpli, au mai putut încă aveâ milă — 
căci răsboiul nu le schimbă întru nimic viaţa lor mizerabilă — 
cei bogaţi, cei fericiţi, cari erau ameninţaţi fie şi numai în- 
tr’un infim fragment al existenţei lor satisfăcute, au devenit 
animale sălbatice; instinctul odios al canibalului primitiv, 
înăbuşit de huzurirea păcii, dar tocmai prin această huzu- 
rire rafinat şi multiplicat, s'a arătat din nou gol ca în ziua 
dintăi. 

Câtă risipă au făcut atunci stăpânii popoarelor, pentru a-şi 
păstră puterea şi a birul pe adversari: câţi oameni, câte forţe, 
câtă frumuseţă nimicită; câţi morţi de prisos, câte distrugeri 
zadarnice! 

Cei ce niciodată n’au iubit, puteau lăsă fără durere să se 
ucidă o lume; cei ce n'au agonisit niciodată întru oboseala 
trupului şi minţii lor, puteau lăsă să se piardă toată bogăţia 
milenară a neamului omenesc; cei ce n’au gândit niciodată 
decât la ei, puteau sacrifică o lume, numai să le fie lor bine. 

Asprele pofte de pradă au fost liberate din închisorile ce 
li le clădise civilizaţia. Patimile bestiale de distrugere, ucidere 
şi viol au fost justificate cu dreptul răsboiului. Conducătorii 
naţiunilor s’au coborît adânc în noroiul instinctelor triviale şi 
făcându-se asemenea turmelor necuvântătoare le-au îndemnat 
cu facla incendiului în mâni să întindă domnia, imperiul, 
prin excelenţă superior tuturor celorlalte, peste toate ţinutu¬ 
rile până unde inundaţia umană se va puteâ lăţi. Farisei şi 

cărturari ai gândului filosofic despre rostul vieţii naţiunilor 
şi civilizaţiilor au căutat să adoarmă conştiinţele neliniştite 
ale acelora cari încă nu-şi pierduseră sufletul în nebunia ge¬ 
nerală. 

Amară şi grozavă pedeapsă a Destinului a căzut însă apoi 
şi asupra conducătorilor sălbatici. Mulţimile deslănţuite, odată 
zvârlite înapoi de rezistenţa biruitoare a adversarilor, au în¬ 
ceput distrugerea propriei lor ţări, uciderea în massă a pro¬ 
priilor conducători, dărâmarea întregei orânduiri a societăţii 
de până la ei; cei săraci, cei înfometaţi, cei nenorociţi, au 
aruncat la pământ pe cei mai norocoşi ca ei din propria lor 
patrie, i-au maltratat, i-au batjocorit, i-au ucis. Din robi, 
ei au devenit tirani sângeroşi. Din exploataţi, ei au devenit 
exploatatori. Şi până şi roadele geniului creator, în artă şi 
ştiinţă, ale vremilor trecute, au fost nimicite, fiindcă erau 
rude bune cu foştii stăpânitori, deveniţi acum martiri. 

* 

* * 

De patru ani şi patru luni ţine uriaşul masacru al ino¬ 
cenţilor. 

Imens rânjet de satisfacţie trebuie să fi strâmbând faţa 
hâdă a lui Satan, a lui Ahriman, a lui Siva, a tuturor zeilor 
cari despreţuesc, urăsc şi calcă în picioare, strivind cu scârbă, 
neamul aşâ de numeros, aşâ de mândru şi aşă de becisnic al 
oamenilor. 

Şi totuş. 

Din haosul primitiv s’a născut armonia, lumina şi pacea. Din 
cataclismul vremii de acum se naşte o nouă orânduire a lumii. 

Peste bietele capete aiurite ale conducătorilor de popoare, 
trecând dincolo de slaba şi şchioapa lor înţelepciune, se în¬ 
truchipează din marea suferinţă anonimă a milioanelor de 
martiri jertfiţi pentru alte scopuri, pentru alte gânduri, pentru 
alte înţelegeri ale lumii şi vieţii, o «nouă libertate», o nouă 
frăţie, o nouă iubire, un nou ideal. 

Până în adâncurile iadului am privit noi cei de azi şi orice 
speranţă de mântuire eră pierdută. Ci acum sufletul nostru 
se înseninează iară. 

Fără vina lor, popoare după popoare au fost îngenunchiate 
şi sdrobite; ci astăzi ele iar se ridică. 

Nu prin vrednicia lor, ci de pe urma marii dreptăţi nepăr¬ 
tinitoare şi reci, care se vesteşte, alte popoare văd lucind 
şi pentru ele salvarea. 

Toată înţelepciunea omenească a dat greş, când a fost să 
se prezică, în huetul bătăliei, viitorul neamului omenesc. 

Soarta — nu soarta noastră, nu soarta lor — ci soarta care 
nu e întâmplare, ci e legea vecinică a evoluţiei vieţii organice 
şi spirituale în Cosmos, lege ascunsă nouă acum şi deapuru- 
rea — a hotărît ce aveâ să devină fiecare după limpezirea 
haosului de fier şi foc. Deaceea la o parte bucuria, la o parte 
mândria. Ci numai adorare în faţa atotputernicei, a tot birui¬ 
toarei Deveniri universale. 

Acei cari au căzut, au fost sămânţa pe care o îngroapă 
în pământ semănătorul, ca să dea rod nou: «dela moarte la 
viaţă». Dar viaţa aceasta nu e fapta semănătorului. El a fost 
numai vântul şi fluturele şi pasărea, cari fac acelaş lucru 
fără să se glorifice de ce au făcut: căci toate urmăresc în lume 
numai ale lor proprii, — natura însă poartă grijă de cele co¬ 
mune, silind pe fiecare, sub pedeapsa cu moarte, să îndepli¬ 
nească eternele ei legi, generale şi nemărginite. 

Voi, milioane de martiri, cari adesea nici n'aţi ştiut bine 
de ce vi se luă tânăra, frumoasa, dulcea voastră viaţă, cari 
aţi fost duşi, tot aşâ de nevinovaţi, cum sunt duşi mieii la 
tăietor, — grozava voastră jertfă nu va rămâne zadarnică. Căci 
nu omul, ci Raţiunea supremă, îngrijeşte de buna rodire a 
sângelui vostru. 

Şi voi cei cari aţi pierdut pe cei ucişi, nu împuţinaţi viaţa 
prin plânsetul vostru, nu întunecaţi lumina lumei prin do¬ 
liul vostru, ci creşteţi puterea voastră, aprindeţi inima voastră, 
pentru ca să împliniţi şi locul celor plecaţi. 

Infinita caritate pentru blânda lor memorie fie-vă izvor 
de bunătate întru înţelegerea vieţii cu iubire şi iertare: ca 
din iertare şi din iubire să crească iară puternică frumu¬ 
seţea vieţii interumane, care a fost să piară pentru vecie. 

Păstraţi delicata melancolie pentru cei apuşi; bucuraţi-vă, 
cu închinarea datorită celor ce v'au pregătit prin moartea 
lor fiinţa voastră de azi; luaţi viaţa în chip grav, căci sunteţi 
toţi ca nişte înviaţi din morţi; oricare din voi puteâ fi acum 
în locul celor ce dorm deapururea sub pământ: voi, femei, 
de suferinţă, dor şi boale, — voi, bărbaţi, de foc şi de 
molime; daţi vieţii nu preţul ieftin al celui ce n'a meritat-o 
prin nimic, ci consideraţi-o ca un act solemn de continuare 
spre eternitate, întru ce are mai bun neamul omenesc; fie-vă 
prezent teribilul memento: «au pierit cei buni, cei viteji, cei 
cuminţi» — amar vouă, celor ce aţi rămas, de veţi fi cei be- 
cisnici, cei uşurei, cei nebuni. 

Şi nici nu jubilaţi voi ce-aţi scăpat de moarte, ci fiţi demni 
de martirii cari ne-au dat zilele de azi prin suferinţa lor ine¬ 
fabilă: nu moartea lor a fost grea, ci calea până la dânsa. 
Căci moartea lor, moartea de răsboiu, eră senină: eră moartea 
aşteptată dinainte, gândită ca o parte din marea existenţă 
colectivă, care se nutreşte din moartea individuală. Moartea 
de răsboiu e moartea pentru salvare, e moartea pentru viitor, 
e moartea publică, la care nu se plânge, ci se fac jurăminte. 
Ea nu e săracă, precum e moartea de pace, moartea trecutului, 
moartea amintirilor, moartea intimă, unde o inimă două de 
se sfarmă de iubirea ucisă, ci ceilalţi privesc aiuriţi şi fără 
simpatie, atârnându-se încă mai strâns de viaţa, care curge 
înainte, spre genunea unde cu toţii ne vom prăbuşi. 

Imperiul celor ce au murit «nu e din lumea aceasta». Ne¬ 
număraţii eroi necunoscuţi, uitaţi înainte de a fi cunoscuţi, 
sunt dincolo de iubire şi de ură, dincolo de amintire. Cine 
ştie ceva de pescarul care pe marea înfuriată se pierde lup¬ 
tând îndelung, şi aşâ de singur, cu moartea? Curând îl uită 
chiar ai lui. Viaţa cu nevoile ei triviale îi strânge pe toţi 

în ghiarele ei murdare, până ce fiecăruia îi vine vremea, 
ultimului âyu')v—negi xijg ipvxfjg. 

Putea-veţi voi, cei cari aţi rămas, să biruiţi lutul din voi, 
aşă cum l-au biruit cei ce au plecat? Căci ţărâna nevrednică 
strigă desperată: «scapă-mă, fugi». Şi viaţa pentru voi abiâ acum 
începe. E viaţa pe care au hotărît-o cei cari au murit, cu un 
singur gând în sufletul lor îngheţat de revelaţia: «acum s’a sfârşit», 
gândul vieţii voastre mai bune. Putea-veţi voi fi mai buni? 

O, de-aţi puteâ fi tineri, ca să aveţi în voi visul şi nemuri¬ 
toarea speranţă: speranţa cea care mereu ne înşeală şi mereu 
ne dă frumuseţă, căci toate câte sunt, înşelare sunt, şi numai spe¬ 
ranţa este aievea. Şi fiind tineri, de-aţi puteâ birul urîtul, nesfâr¬ 
şitul urît din lume, care e ca pulberea ce se pune mereu pe noi 
—doritoare de a ne îngropâ încă din viaţă — urîtul, care ne 
cuprinde din toate părţile — îmbătrânindu-ne înainte de 
vreme, făcându-ne neîncrezători, întunecaţi şi practici. 

O, de-aţi puteâ iubi şi de n'aţi puteâ uitâ. — Cât trăim, 
încă dăm despre noi «semne de viaţă»; ci după ce am murit 
suntem uitaţi, pentrucă — afară de cei cari cu adevărat ne-au 
iubit — nimeni nu mai are nimic prin ce să-şi mai aducă 
aminte. Nenorocire celor cari din prea multe preocupări mă¬ 
runte nu mai au vremea de a se gândi la cei cari au murit, 
pentru ca acei în viaţă şi urmaşii lor să aibă un viitor mai uşor. 

Ce trist e că putem uitâ. Copacii nu uită: ci ei păstrează 
încă ani după ani ramura care s'a uscat; florile nu uită: ele 
îmbrăţişează foile uscate şi se împodobesc cu ele ca într'o 
haină a amintirilor. Cei cari iubesc nu uită pe cei ce nu mai 
sunt. Zic «ei», «e prea trist». Da, dacă viaţa e o tavernă; nu, 
dacă ea e o biserică, dacă e curată, dacă e frumoasă, dacă e 
sublimă; căci ne putem reculege în toată serenitatea şi ne 
putem bucură de ce e măreţ, împreună cu morţii noştri, 
blândele umbre iubite, pentru totdeauna răpite din dulcea 
lumină a soarelui. 

Ce trist e că putem uitâ pe morţii cari ne-au dăruit vii¬ 
torul. Noi am iubit traiul bun. Ei au îndurat foamea. Noi 

am fost leneşi; ei s’au sfârşit de oboseli. Noi am voit să fim 
glorioşi prin copilăriile vanităţii şi egoismului; ei ne-au arătat 
că nu e altă glorie decât aceea de a da viaţa ta pentru altul. 
Noi am plâns desnădăjduiţi asupra mizeriilor noastre, atunci 
când norocul şi-a întors faţa dela noi; ei au rămas liniştiţi. 
Căci lor nu le puteă luă decât viaţa şi ei o dăruiseră dinainte. 
Noi am fugit speriaţi în cele patru colţuri ale lumii, atunci 
când moartea s’a apropiat de noi. Ei au prins-o în braţele lor 
aspre, s'au luptat cu ea, şi au murit, pentrucă ea e invinci¬ 
bilă,— dar noi am fost salvaţi. Noi ne-am pregătit măreţe 
mausolee pentru odihna vecinică, ei au murit prin ogoare 
şi râpi şi prin şanţurile drumurilor, fără cruci la căpătâiu, 
fără nume, fără lacrămi, fără glas de clopote, fără cântec 
de vecinică amintire. 

•O Seigneur, notre âmc immortelle 
Est un miroir de ta splendeur: 

Piti6 pour toi, pitii pour elle, — 

Notre douleur est ta douleur!* 

(«Vieux chant breton* J.-H. Rosny). 

* 

* * 

Morţii noştri n'au gândit mult: ei nu mai aveau puteri 
şi pentru asta, pentrucă s’au ghemuit într'o singură idee — 
a rezistă — şi aceasta eră moartea pentru noi. Morţii noştri 
n’au simţit mult. Ei nu mai aveau inimă şi pentru asta. Inima 
lor se împietrise: cum ar fi putut altfel să vrea ceeace au voit 
— să reziste — şi aceasta eră — moartea pentru noi. Şi totuşi 
ar fi avut şi ei fiinţe iubite, un viitor, gânduri duioase, lactimi 
şi tot ceeace topeşte pe om şi-l face «uman». Ei încetase de 
a fi oameni. Erau lucruri. Erau vântul care suflă în furtună — 
împotriva duşmanului; erau marea care rostogoleşte valurile 
ei gigantice — împotriva duşmanului; erau pădurea care îm¬ 
pleteşte până şi trunchiurile ei sfârticate de obuze — împo¬ 
triva duşmanului. Ei nu mai erau decât una cu pământul 

care îi născuse, una, chiar înainte de a fi murit, şi pămân¬ 
tului nu-i eră frică, pentrucă el e vecinie, şi lor nu le eră frică, 
pentrucă ei nu mai erau ei, ci însuş acest pământ, care se 
ridică prin copiii lui în unde imense, respingând cu oroare 
piciorul profanator al celor cari nu-1 iubiseră niciodată. 

Morţii noştri, scumpii noştri morţi, ne îndeamnă să luptăm, 
spre a nu lăsă ca jertfa lor să fi fost zadarnică. Ei au dat viaţa 
lor. Dar pentru ca viaţa aceasta să fie fructificată în viitor, 
e aşteptată munca noastră. Deabiâ prin silinţele noastre va 
fi sanctificat sacrificiul lor. Iisus a dat viaţa lui spre a salvă 
neamul omenesc. Dar noi trebue să ne ostenim, pentru ca 
harul său să ne fie împărtăşit şi nouă. Dacă suntem şi rămânem 
răi, vom fi pe vecie blestemaţi. «Săptămâna patimelor» mar¬ 
tirilor noştri trebuie să fie urmată de învierea vieţii nouă. 
Căci ei au suferit şi au murit, fără număr şi fără cruţare. 
Şi femeile şi copiii lor şi-au pierdut atâţia viaţa tot pentru 
noi şi pentru viaţa cea nouă. Ci noi trebuie să fim demni 
de aceşti răscumpărători, cari au forţat cursul secolelor şi 
au dat prin pătimirea lor, într'o suflare, aceeace mii de ani 
nu dăduseră. Şi trebuie să ne răscumpărăm în fiecare ceas viaţa 
noastră, prin biruinţa împotriva celor trecătoare. Căci «na¬ 
tura a hotărît că ceeace nu se poate prin sine apără, nu va fi 
apărat... şi ceeace nu se poate ţine în picioare, trebuie să 
cadă» (Emerson). 

Cei morţi şi cei vii ai vremii celei moarte se desfac acum 
în spaţiul cosmic. E fermentarea toamnei şi iernii pentru pri¬ 
măvara ce vine. Toată durerea de azi va fi numai fondul 
negru sau violet, pe care se va proiectă splendoarea vieţii 
nouă şi toţi vor fi cu atât mai veseli, cu cât suferinţa va fi 
fost mai mare. Şi vor uită pe cei ce au suferit şi cari de su¬ 
ferinţă au murit şi vor uită tot ce nu e bucurie şi vor fi noui, 
cum sunt copiii: cari cred că lumea începe cu primele lor 
cunoştinţe despre dânsa. Marea furioasă se va linişti; spu¬ 
mele şi cadavrele vor fi aruncate la maluri şi vor fi curăţite 
de razele soarelui şi de pasările cerului; marea pace dumne- 

zeească, ritmul milenar se va restabili, oamenii câmpurilor 
vor reluă mişcările lor cu pulsaţii eterne, oraşele vor con¬ 
tinuă a fi forfotitoare, gălăgioase şi meschine şi nimic nu se 
va fi clătinat în Cosmos. 

Noi, nu vom mai fi acolo: pe drumurile de ţară. Ci rândunelele 
tinere vor sbură mereu întrecându-se cu trăsurile uşoare şi ju- 
cându-se pe lângă capetele cailor. Şi ţăranii vor umblă iară 
după treburile lor de fiecare zi, poate ceva mai trişti, dar 
numai cevă. Şi turmele se vor întoarce în aureola de praf lu¬ 
minos la apusul soarelui mugind spre case. Toate vor rămâne 
cum au fost, fiindcă toate sunt vecinice, afară de biata noastră 
fiinţă singuratecă, afară de sărmanul nostru suflet chinuit. 

Să căutăm, fraţii mei, să luăm în noi cât mai mult din 
ceeace e vecinie al vieţii, din vecinicul lucrurilor, din viaţa 
cea fără nume. Cât e de calmă, cât e de pură, cât e de înaltă 
viaţa cea fără nume: oamenii cari sunt numai supremul vieţii 
organice, iar nu oameni, pasările aşă de nebune de viaţă, 
că par a o trăi de o mie de ori mai mult prin bucuria lor de 
dânsa, toată natura plină de soare şi pătimaşă de a murmură, 
de a cântă, de a sussurâ, de a jubilă, pentrucă trăeşte, numai 
pentrucă trăeşte, viaţa nefiind decât una, într'un singur 
chip, viaţa fără nume, fără vanitate, fără glorie, viaţa cân¬ 
tecului pasărilor, viaţa freamătului pădurei. 

* 

* * 

Ci tu, patria mea, aveai şi tu gândurile tale, visurile tale. 
Şi feciorii tăi stăteau roată împrejurul tău şi aşteptau semnul 
tău, spre a merge la moartea pentru biruinţă. 

Ei cântau imnul tău de glorie, imnul lor funebru: «Pentru 
tine datu-ne-ai tu viaţă şi inima noastră este fără odihnă, 
până ce se odihneşte întru tine». 

Se încheiase secerişul. Se adunau snopii. Peste marea de 
aur dintre Carpaţii violeţi şi Pontul albastru, se lăsă seara. 
Sunau clopotele pentru Sfânta Maria. 

no 

Cum se ridică ciocârlia, până în tăriile cerului, umplând 
văzduhul cu cântecul ei de bucurie pentru răsăritul soare¬ 
lui, aşâ se înălţă deasupra satelor dacoromâne în dimineaţa 
Sfintei Marii zvonul sonor ca trâmbiţele învierii: «am trecut 
Munţii». 

Mergeâ Făt Frumos să scape dela zmei pe Ileana Cosân- 
zeana. Ci în umbra lui se ţâră trădarea. Tovarăşul lui de 
luptă îl vânduse duşmanului pe preţul moşiei lui. Mireasa 
aveâ să rămână la hainul care o ţineâ în lanţuri, iar Mirele 
aveâ să fie ucis şi sfârticat în bucăţi de cel cu care legase 
frăţie de cruce. 

Şi a venit atunci asupra ta, o Patria mea frumoasă, du¬ 
rerea cea fără de nume. 

Ţi-ai văzut feciorii luptând şi murind fără speranţă. Ţi-ai 
văzut moşia năvălită din toate părţile, satele şi averile tale 
arzând, copiii tăi fugind îngroziţi pe drumurile spre Răsărit 
şi spre Miazănoapte, mormintele răsărind nenumărate, ca 
florile de toamnă, pe marginele căilor pribegiei. Foc, foame, 
ger, boală, ruşine, moarte. 

S'au întunecat atunci minţile tuturor. Şi fiecare nu s’a 
mai gândit decât la sine. Pentru a-şi scăpă viaţa tot insul 
a devenit fiară, pentru părintele, fratele, fiul, aproapele lui. 

Ci în noaptea adâncă a suferinţelor tale, vitejii tăi au clădit 
zid până la cer, cu piepturile lor tinere pe graniţele bătrânei 
Moldove. Şi duşmanul n'a putut trece mai departe. 

Iar Domnul şi Doamna pământurilor şi oştilor tale au 
cutreierat satele şi oraşele tale, au îmbărbătat pe viteji, au 
alinat pe răniţi şi bolnavi, au plâns după cei ce ne părăsiau, 
cerându-şi, prea obosiţi, vecinica odihnă. 

* 

* * 

Carte cu litere de foc. e răsboiul, din care mintea neastâm¬ 
părată a popoarelor lumii învaţă din veac în veac, ce e jertfa, 
ce e idealul, ce e patria. 


ui 

www.cimec.ro 



In pace omul simplu se închirceşte în măruntele gânduri 
egoiste; inima lui vibrează doară la micile accidente ale vieţii 
familiare; simţul lui politic se toceşte în intrigelc şi certele 
meschine cu adversarii de bisericuţă. Sensul vieţii indivi¬ 
duale ajunge, în vreme de pace, dacă nu e illuminat de un 
gând superior, social filosofic, o icoană slută a prea măririi 
de sine întru nevoile animalice ale vieţii. 

Nevoia neprecupeţită a jertfei pentru altul, a jertfei pentru 
naţiune, e înnăbuşită în preocupările de propria înaintare 
către o stare mai bună. Sensul existenţei naţiunii peste, şi 
chiar împotriva existenţei tale proprii, e aproape o blasfemie 
în timp de pace; cu o superioară conştiinţă de sine epicu¬ 
reică se pune ca deviză a vieţii în comun maxima: «pros¬ 
peritatea naţiunei e suma prosperităţilor individuale». 

Şi totuş, când răsboiul începe opera lui de purificare prin 
foc şi fier, când nenumăratele prosperităţi individuale se to¬ 
pesc în cataclismul universal şi din jalea unei generaţii în¬ 
tregi se pregăteşte zâmbetul de mântuire şi bucurie a ge¬ 
neraţiilor următoare, chiar sufletele cele mai devotate pa¬ 
triei şi idealului nu-şi pot încă opri dureroasa întrebare, care 
dela începutul vieţii omeneşti în societate s'a pus în ceasu¬ 
rile de îndoeală oricărui martir şi oricărui erou, chiar de ar 
fi fost el cât de umil în puţinătatea vieţii lui solitare, dar a 
unei vieţi pe care a doua oară n’o va mai aveâ, odată dăruită: 
«Pentru cine să te sacrifici ?» — Fără îndoeală: «Numai pentru 
cel care e mai bun decât tine». Şi cu toate acestea în viaţă 
e tocmai dimpotrivă; ne jertfim foarte de multe ori pentru 
bestii cu faţă omenească — numai pentrucă aspra noastră 
conştiinţă ne impune nouă înşine totdeauna partea cea mai 
grea a datoriei. Câtă frumuseţe se pierde în această jertfă 
stupidă. Ce dureroasă învăţătură e aceea a sensului vieţii 
în comun. 

Iată-i pe cei cari pier: pe câmpul de luptă flăcăul îndrăzneţ, 
care înaintând mai departe ca ceilalţi, a rămas acum uitat, 
rănit, în agonie, fără chip de om să-i vină în ajutor, prăpă- 

dindu-se în sete şi dureri ca un leu rănit de moarte în mij¬ 
locul pustiei; la spital, luptătorul care nu s'a cruţat, mugind 
sub cloroform, măcelărit, însângerat, părăsit — fără spe¬ 
ranţă—; o lume de suflete indiferente — pentrucă tocite de 
atâta perindare pe dinaintea lor a mizeriei omeneşti — agi- 
tându-se împrejuru-i; medici, surori, sanitari, glumesc; bietul 
corp liniştit în sfârşit de spasmele lui în moarte a devenit 
numaidecât o povară şi se grăbesc să-l scoată: e un simplu 
număr, el care eră pentru întreaga lume a alor lui un ne¬ 
sfârşit de speranţe şi iubire; şi iată pe cei aruncaţi grămadă 
în care, încă îmbrăcaţi în mantalele lor, duşi dela locul unde 
boala cu pete i-a chinuit până la nebunia sinuciderii, duşi 
la morminte: e iarnă, ţărâna e prea tare: sunt îngropaţi la 
faţa pământului: câte-o parte din trupul lor rămâne afară, 
aşâ ca nici în moarte să nu fie feriţi de profanare; iată pe 
cei cari şi-au pierdut regimentele şi cari cutreieră — suflete 
fără odihnă — drumurile dela Miazăzi la Miazănoapte şi îna¬ 
poi, înfometaţi, îngheţaţi şi sfârşiţi de puteri: ei se culcă 
pe marginea drumului adormind pentru totdeauna; şi cei 
trimişi pe drumuri cu vitele hămesite de nu mai pot merge 
şi cad, iar ei ne mai putând împlini porunca, se aşează cu 
blestemul pe buze lângă animalele nevinovate şi aşteaptă şi 
ei moartea; şi cei cari, de multa suferinţă, au devenit nebuni... 

Şi iată-i pe cei cari nu pier: cunoaşteţi voi cultul mâncării? 
Cunoaşteţi voi pe preoţii acestui cult? Liniştiţi, siguri de 
sine, monumentali, cu gesturi largi, plini de demnitate, iau 
ei la sine, preţuind-o cu sigură cercetare a excelenţii ei, hrana. 
Ii vezi, pe aceiaşi, cum tot aşâ de impasibili, trec ei în viaţă 
printre întristare, lacrămi, chinuri, grija de alţii şi grija de 
gânduri, urmându-şi, siguri de sine, monumentali, cu gesturi 
largi, plini de demnitate — drumul spre hrană. Sunt cei cari 
în naufragiu şi în incendiu calcă în picioare femeile şi copiii, 
spre a se salvă pe ei. Sunt cei cari în răsboiu iau hrana bol¬ 
navilor, chinuesc şi lasă flămânzi pe ostaşi, necinstesc pe 
femei, îşi cresc propria bogăţie, luând din a ţării, îşi caută 

în luptă locul din urmă şi îşi caută la răsplată locul întâiu. 
Viaţa lor nu trebuie turburată cu nimic. De sunt medici, 
ei trebuie să-şi aibă tabieturile lor, chiar dacă sute de ostaşi 
ar pieri, de sunt şefi pe front, ei trebuie să-şi aibă viaţa lor 
îmbuibată, chiar dacă soldaţii lor ar pieri de foame şi ger. 

Ce uriaş e instinctul de conservare la cei stupizi şi netreb¬ 
nici! Cum ştie această drojdie a umanităţii, în vâltoarea tra¬ 
gică a răsboiului, să-şi găsească culcuşul cel mai cald, adă¬ 
postul cel mai sigur! Cei cari sunt vrednici să trăească nu-s 
aşă de îngrijiţi de mântuirea lor, nu se apără de ceeace tre¬ 
buie suportat, nu fug de ceeace trebuie combătut. Ţi se ri¬ 
dică în suflet un blestem împotriva firei, care lasă pe această 
pleavă să trăească şi ucide pe cei buni, pe cei frumoşi, pe 
cei ce au biruit animalul din ei. — Şi cât de sfioşi, cât de 
modeşti sunt, cei ce-şi dau viaţa lor la primul semn, — ce 
insolenţi, ce provocători sunt netrebnicii, când preţioasa lor 
persoană e pusă fie şi numai la vreo uşoară încercare a re¬ 
zistenţei ei în lupta pentru aproapele! 

Atâţia totuş, dintre cei cari erau să piară, pentrucă erau 
gata să dea pentru un ideal tot ce aveau, n'au pierit. Soarta 
a trecut peste ei fără a-i zdrobi. Ei sunt printre noi. Sfioşi, 
modeşti, nemonumentali. Putea-veţi voi deosebi acum pe cei 
ce au fost să piară, şi n'au pierit, de cei ce n’au pierit pen¬ 
trucă au fugit de jertfă? Cine va alcătui acum «noua gene¬ 
raţie»? Cine va hotărî de gândul într'aripat, spre cele veci- 
nice ale acestui neam? — Preoţii jertfei, ori preoţii hranei? — 
Căci preoţii hranei ştiu încântă mai iscusit turmele nevino¬ 
vate de oameni săraci cu duhul. Şi grava demnitate cu care 
se împodobesc ei, e aşă de impunătoare, că ei par a fi înşişi 
îngerii virtuţii. 

Cine va lămuri pe viitor, care-i sensul existenţei naţiunii 
noastre? Cine va feri naţiunea noastră de tragedia eroului 
dus pe căi greşite tot mai departe de biruinţă? Cine va creşte 
naţiunea noastră întru eroismul activ, creator şi sigur de 
rostul jertfei sale, naţiunea noastră, care de două mii de ani 

nu cunoaşte decât suferinţa martiriului, răbdarea infinită, 
sub loviturile sorţii, nebiruită în fiinţa ei numai ca un ele¬ 
ment al naturii organice mereu renăscute din îngheţul iernii, 
ci nu mereu biruitoare ca puterile sufletului, cari supun lor 
firea şi parează loviturile ei? Cine va învăţă naţiunea noastră, 
ce e ideea în viaţa popoarelor, ce e întruchiparea spre veci- 
nicie a gândului în formă vie şi în putere renăscătoare ? Cine 
va dă naţiunii noastre suprema sanctificare a scopului vieţii 
spirituale, acordarea întru sublim a scopurilor individuale, 
cu cele sociale şi cu cele universale; cine va revelă naţiunii 
noastre sublimul vieţii spirituale active, ca biruire a morţii 
celei a toate distrugătoare; cine-i va revelă armonia eternă 
dintre legile neschimbate din Cosmos şi legile după cari se 
ritmează gândul nostru, omenesc? 

Vor fi preoţii jertfei, ori vor fi preoţii hranei? 

Căci e mincinoasă învăţătura că frumuseţea omenească e 
prin sine însăş luminoasă, că oricare o vede, şi că ea e dela 
sine destinată a fi înţeleasă şi trăită de muritori; că viaţa 
noastră e în chip firesc socială şi că supremele calităţi ale 
sufletului sunt tot aşă de firesc consacrate societăţii, cum 
frunzele arse de brumele toamnei sunt consacrate pămân¬ 
tului. Diamantul rămâne vecinie închis în zgura care-1 aco¬ 
pere, dacă întâmplarea nu îl descopere şi nu îl trezeşte la 
noua lui viaţă; tot întâmplarea descoperă şi pe om. Ci noi 
nu trebuie să ne socotim nenorociţi, dacă murim neînţeleşi. 
Care om a contemplat vreodată floarea crescută pe marginea 
prăpastiei în înălţimile ameţitoare? Ea totuş a înflorit în ziua 
care i-a fost hotărîtă de destin şi la al doilea răsărit de soare 
a murit. Noi înşine ne simţim deplini în înflorirea noastră 
deplină — poate chiar avântaţi: e singura fericire dată de 
soartă muritorilor. 

Putem totuş — de iubirea Patriei — face mai mult decât 
poate face floarea abisului. Noi putem să ne arătăm oamenilor, 
şi ceice au ochi de văzut, să vază! Pentru noi singura bi¬ 
ruire a bestiei din noi — singurul scop al vieţii — e lucrarea 


115 

www.cimec.ro 



pentru aproapele; suprema sanctificare a vieţii, e moartea 
pentru aproapele: cu atât mai mult însă pentru fiinţa ideală, 
prin excelenţă spirituală, care e patria; suprema caritate e 
darea vieţii tale spre a păstră viaţa celui iubit: cu atât mai 
mult spre a păstră viaţa patriei tale. 

Va chemă naţiunea, să o lumineze, pe cei singurateci şi 
tăcuţi, ori pe cei cari îşi strigă în pieţe şi la răspântii preţul 
vieţii lor? 


★ 

* * 

Faţa cea mai aspră a marelui răsboiu, învăţătura cea mai 
crudă a lui, a fost cererea jertfei supreme, nu unui popor, 
nu unei generaţii, ci tuturor popoarelor şi tuturor vârstelor. 
Nu eroismul pe câmpul de luptă, ci martiriul sutelor de 
milioane în şanţurile cu sânge, ori în colibele cu lăcrămi, 
răbdarea mucenicilor bărbaţi, femei şi copii, a hotărît de 
biruinţă. 

A fost răsboiul martirilor: popoarele îngrozite de spectrul 
robiei la străin, au aruncat desnădăjduite în jăratecul incen¬ 
diului universal tot ce au avut mai bun şi mai iubit: doăr 
se vor îndură zeii să le lase celor ce vor rămâne după cei 
de azi sufletul neîntinat, adică libertatea. Vedem azi naţiu¬ 
nile mucenice zăcând greu rănite pe pământurile lor stră¬ 
moşeşti, în sfârşit recucerite; nu jubilarea biruinţei repezi, 
uşoare, glorioase, se vede pe chipurile lor, ci zâmbetul voalat 
de doliu şi de durere, după o supraumană suferinţă, în aştep¬ 
tarea unei blânde convalescenţe. 

Ce greu a fost, fraţii mei, eroismul în acest răsboiu. 

El n’a fost nebunia unei clipe: saltul desnădăjduit în fatal— 
în neant; el n'a fost numai o enormă sinucidere în massă: 
sinucidere alcătuită din furie, din slăbiciune, din turbare şi 
din laşitate în faţa Destinului şi a legilor umane ale onoarei 
şi sacrificiului; el n’a fost numai beţia contagioasă a celor 
simpli, alcătuită din delirul distrugerii — asemănător delirului 

iubirei — din instinctele preistorice ale omuciderii, deslăn- 
ţuite din nou, şi din frica animalică de a nu fi, tu întâiu ucis. 
Eroismul din acest răsboiu a fost mai mult decât toate ace¬ 
stea : el a fost actul rece, conştient, deplin precugetat al jertfei 
de sine, pentru salvarea unei idei supreme. Eroismul luptă¬ 
torilor n’a fost însă asemenea jertfei rezignate a martirilor 
din dosul fronturilor, sau chiar a lor, a luptătorilor, în timpul 
când nu erau la asalt — ci a fost eroismul activ, agresiv, 
care înfruntă soarta. N'a fost numai eroismul datoriei, ci a 
fost şi eroismul convingerii. Ca «Prometheu înlănţuit», Răs- 
boiul cel mare poate zice despre sine: «Am pus capăt groazei 
pe care aşteptarea morţii o inspiră muritorilor. Am făcut să 
locuiască în sufletul lor speranţele oarbe» (Eshil). — Şi jertfa 
eroică a trebuit repetată până ce din primele şiruri ale lup¬ 
tătorilor răsboiului aproape n’au mai rămas în viaţă mar¬ 
tori ai primului asalt. Ci locul celor căzuţi a fost mereu prins 
de alţii şi iar de alţii, în sufletul cărora eră aceeaş sublimă 
voinţă rece de a birul materia prin spirit. 

A fost răsboiul risipei de suflete omeneşti. Câte osteneli 
şi câte avânturi frânte dela părinţii ţărani la urmaşii poeţi 
şi artişti. Şi totuş câte încă, dela aceştia la nouii Michel- 
angelo, cari erau ascunşi în atâţia eroi sfâşiaţi de obuze. 
Toate aceste suflete supraumanizate, cari nu fuseseră obţinute 
decât prin durerea a treizeci de generaţii, sunt acum disol- 
vate în neant, şi trebuie reîncepută întreaga luptă dela etapa 
dintâi a spiritualizării raselor noastre creatoare. 

Ni-i milă de soarta catedralelor, în cari spiritul genial 
transfigurat în chipuri cioplite a fost nimicit în mod idiot 
şi brutal. Şi uităm că suflete, cari ar fi creat alte catedrale, 
s’au pierdut tot aşă de idiot şi tot aşâ de brutal. 

Ne-am indignă să vedem obuze de aur şi grenade presă¬ 
rate cu pietre scumpe. Ci cât mai tare trebuie să blestemăm 
că în noroiul şanţurilor infame au murit geniile vremii noastre. 

Cât suntem încă de barbari, cât e încă de imperfectibilă 
natura omenească în massă! O mână de mediocrităţi ambi- 

ţioase şi meschine conduc omenirea şi omenirea suportă sa¬ 
crificiul oribil al ducerii la tăetor a tot ce sufletul nostru 
contemporan aveă mai nobil, fără ca praful şi cenuşa să se 
fi ales de acele mediocrităţi, încă înainte de înfăptuirea crimei. 

Ce greu a fost eroismul, atunci când până şi sufletul 
ţi se furase. Muncă fizică în noroiul şanţurilor, până la exte¬ 
nuare. Foame perpetuă. Sete perpetuă. Murdărie perpetuă. 
O viaţă animalică, având pe deasupra şi disciplina, care 
completează această animalitate, — iar ca ornament o vagă 
idee de glorie, de onoare, de nemurire. In răsboiu n'avem 
nume propriu, ci un număr de ordine, a cărui existenţă e 
jertfită fără ceremdnii. E totala anihilare a valorii noastre 
omeneşti. Extremul stoicism (creştin sau păgân, după cum 
poţi ori nu, crede), sau extremul entuziasm, ne pun, singu¬ 
rele în stare, unul conştient, celălalt în nebunie, să ne dăm 
viaţa în astfel de condiţiuni. Cu toate că pare absurd, deabiâ 
în moarte, deabiâ după pierderea personalităţii noastre îşi 
aduc aminte de numele nostru, de sufletul nostru, şi încearcă 
să ne dea satisfacţia — pentru noi acum zadarnică — a me¬ 
morialelor. Şi totuş, chiar asta, nu-i decât o formă. Pentrucă 
după moarte suntem încă şi mai deplin unificaţi cu massa 
anonimă, de toţi cei cari prin moartea noastră au fost sal¬ 
vaţi şi cari ne uită, eroizându-ne. 

îndărătul frontului, cei cu şi cei fără haina condamnaţilor 
la moarte fac, deopotrivă, socoteala celor ucişi, cu sentimen¬ 
tele spectatorilor din circul Flaviilor: «prea puţin sânge; mai 
mult; acum e bine; e interesant; e emoţionant»: un sfert 
de oră; apoi, «critica» — beâtă şi stupidă. 

Din această dublă trivialitate se ţese apoi, printr’o înceată 
lucrare de idealizare, visul poeţilor, al artiştilor, al cugetătorilor. 
Ei seamănă acest gunoiu de gânduri, pentru a culege din el 
spicele de aur; ei iau informele stânci rupte din pământul pă¬ 
rinte, spre a le insuflă durerea nouilor Laocooni. Dacă prin 
gândul creator, care purifică toate, se reface incomparabila 
frumuseţe a celor pe veci pierdute, nu e o dovadă că răsboiul 

e frumos ori ideal. El e, ca orice patimă primitivă, general 
omenească, ceva respingător, imbecil şi murdar, — cu atât 
mai respingător şi mai murdar, cu cât nici măcar numai 
idealiştii spadei, pe fundamente de drept cavaleresc, ci masse 
amorfe şi nenorocite se bat, orbeşte, în şanţurile de noroiu. 

* 

* * 

Cât e de greu eroismul, când ştii că toate gândurile, pentru 
cari trebuie să-ţi dai viaţa, ar fi fost aşă de uşor de împlinit 
în pace şi bună-învoire, dacă umanitatea ar fi fost păstorită 
de oameni înţelepţi, drepţi şi buni. 

Cu ce iubire trebuie să gândim la cei morţi, cari au dreptul 
la amintirea noastră, nu ca morţi, ci ca vii, ca scumpi tova¬ 
răşi nefericiţi, asupra cărora Moirele crude au aruncat sorţul 
lor: cei morţi trebuie să trăească în noi, şi în cei ce ne vor 
urmă, în întreaga lor personalitate, ca şi cum ar fi încă lângă 
noi şi ne-ar povesti, durerile lor şi speranţele lor. — Cu ce 
amărăciune cumplită s'au coborît în veşnica noapte eroii 
noştri după întăia trădare, abiâ bănuită, şi după a doua tră¬ 
dare, insolent recunoscută! A venit, după desnădejde — pentru 
noi — încă multă suferinţă, dar, în sfârşit, biruinţa, iertarea, 
uitarea. Ci pentru ei, cei morţi ai noştri, noi trebuie mereu 
să ne întoarcem sufletul la vremea trădării şi să gândim îm¬ 
preună cu cei ce au murit, p&ntrucă au fost trădaţi. — Su¬ 
fletul nostru, al acelora cari am trăit toate acestea şi cari am 
devenit mai bătrâni între cele două grozăvii: înfrângerea şi 
trădarea, s’a potolit acum aşă de mult, că putem privi cu 
linişte la ce a fost. Sufletul nostru convalescent aproape a 
uitat durerea şi se bucură de fiecare rază de soare, pe care 
«noua libertate» o aruncă asupra lumii îndoliate. Ci pentru 
ei, cei morţi ai noştri, noi trebuie mereu să ne întoarcem 
sufletul la vremea trădării... 

* 

* * 

In noaptea de Februarie, o santinelă, pe graniţa Moldovei. 
Singură în pustiul îngheţat, ascultă la sgomotele nopţii. Un 
foc de dincolo. Cade rănit viteazul şi mintea lui învolburată 
de aripile morţii aleargă înapoi spre alte lupte, spre alte răni. 

I se arată icoana plecării la luptă. S’a dat drumul zăga¬ 
zurilor şi apa a pornit: nu unde au vrut oamenii, ci încotro 
au mânat-o legile vecinice ale Firii: nimeni nu a putut so¬ 
coti nici puterile, nici urmările mişcării: aşâ a fost eroismul 
desfăcut din lanţuri de piticii cari credeau că poartă în braţul 
lor puterea Destinului. Ca nişte copii cari se joacă cu pâr¬ 
ghiile unui uriaş zăgaz, ei au tras de coarde, atunci când 
nu se cuveniâ, fără a-şi da seama ce fac, şi singură Raţiunea 
supremă a putut apoi prevedeâ şi conduce marile mişcări 
şi marile catastrofe. — Eră acum sufletul nepătruns al mar¬ 
tirilor muţi, resignaţi şi hotărîţi, dincolo de viaţă şi de moarte, 
care fixă mişcările, şi nu nenorociţii de «şefi», cari tremurau 
de groază la catastrofa pornită şi cari plângeau de furie şi 
de neputinţă, văzând marea durere care veneâ. 

Şi când a intrat duşmanul pe porţile Munţilor, marea fla¬ 
cără eroică de care să se fi aprins întreaga rasă dacoromână, 
făcând-o să pună mâna pe uneltele uciderei, până la cel din 
urmă copil şi până la cea din urmă femeie, făcând-o să ia 
maşinile de pierzanie ale duşmanului cu mâinile goale, nti 
s’a aprins, pentrucă nu eră nici un om — printre cei ce con¬ 
duceau — aşâ de mare precum eră rasa. Şi atunci, ea singură, 
a făcut aceea ce este dat de Destin unei rase fără şefi să facă — 
ea a făcut să izvorească din sufletul ei milenar marea răb¬ 
dare şi marea suportare. Şi lancea duşmanului s’a frânt de 
puterea veşnică a suferinţei nemuritoare, care birueşte vio¬ 
lenţa nedreaptă. 

«Fecioarele nebune» nu ştiuseră că ceasul a venit. Ele se de¬ 
şteptaseră din somn adânc şi împrumutând în graba lor aiu- 

rită untdelemnul sfânt, merseseră spre Miazănoapte; dar din¬ 
spre Miazăzi un vânt îngheţat le-a stins candelele. Şi pe când 
voiau să le aprindă, furtuna a început şi dela Miazănoapte. 
Şi atunci, în noaptea cumplită a catastrofelor, în gemetele 
de groază ale unei lumi care se prăbuşeâ, între nourii de fum 
ai incendiilor şi valurile de sânge ale jertfelor care cădeau 
pe altarul răscumpărării greşelilor vechi de tot şi nouă de 
tot, plânset şi scrâşnire de dinţi s'a ridicat pănă la cer. In 
iarna cumplită moartea seceră fără cruţare tot, şi fecioarele 
nebune tărându-se în genunchi cereau îndurare. — Ci fecioa¬ 
rele cuminţi, cele singuratece, cele hulite, cele neştiute, ri¬ 
dicară candelele lor sus, se făcu lumină, puhoiul duhurilor 
rele se opri, Munţii şi Apele Moldovei se făcură zăgaz, 
şi, în dosul lor, gemetele scăzură, soarele lud. 

Mormintele luptătorilor au rămas atunci în ţară robită. 
La ţările pe cari vitejii trebuiseră să le desrobească,s’au adăugat 
altele, din nou robite. Pe văile dinspre Mare şi în creierii 
Munţilor, pământul Patriei, acum făcut pământ străin, adă¬ 
posti miile de morminte ale eroilor. Ei rămăseseră pe poziţii, 
însemnând frontul. De acolo aveâ a se începe din nou lupta, 
ăltfel. Şi deabiâ atunci ei ar fi putut să doarmă liniştiţi sub 
brazda de iarbă pe care acum călcâ străinul. 

Până la înfrângere noi nu ştiusem ce înseamnă a iubi pa¬ 
tria. Şi nici ei, luptătorii, nu ştiuseră.O, groaznica durere care 
ne-a cutremurat, când duşmanul a călcat pe pământul no¬ 
stru. El ne biruise dincolo de hotare: morţii noştrii erau cul¬ 
caţi dincolo, în pământul fraţilor, al fraţilor, nu al nostru, 
pentrucă noi nu eram cuceritori, ci liberatori; ţârina lor eră 
mireasa lor, până la moarte, mireasa fraţilor pe cari îi iu¬ 
beam şi pe care o iubeam, dar cu o iubire mai puţin duioasă 
ca pe a noastră, ţârina noastră, ţârina strămoşilor dela Miazăzi 
şi Răsărit de Munţii prieteni. Cum am plâns atunci, şi pentru 
întâia dată gândul grozav — «a nu mai aveâ patrie» — ne-a 

îngheţat pe toţi. Cât am fost atunci de nemângâiaţi, când 
am luat drumul exilului, drumul care pentru atâţia dintre 
noi erâ şi drumul morţii în pământ de exil, drumul care 
pentru toţi cei ce plecau erâ calea durerii şi a mizeriei, îndu¬ 
rate numai pentru a nu-i vedeâ pe cei ce biruiseră. Vedenia 
întâlnirii lor, semeţi în zilele noastre de robie, ne săgetâ ca 
oroarea morţii. 

O, cum au iubit-o de credincios, patria, ei, morţii noştri, 
cari au căzut pas de pas, pentru a face însemnare cu frage¬ 
dele lor trupuri jertfite, că fiecare deal şi fiecare apă şi fie¬ 
care pădure, a fost apărată, — pentru a mărturisi vecinie că 
ei n’au fost biruiţi, ci au fost stropşiţi, sub trădarea âltora, 
cari — fugeau! 

Şi rănitul de moarte îşi cântă, în noaptea pustie, ultima lui 
doină, doina rămasului bun dela lumina lumii. «Am fost 
frumos şi am iubit viaţa — şi acum trebuie să mor. Văd 
stelele clipind în cer şi aud codrul vuind pe pământ. Eu 
voiu muri şi stelele vor clipi înainte şi codrul va vul înainte 
şi nimeni nu va şti că am murit, că eu, care iubiam viaţa, 
sunt părăsit acum de dânsa. Şi florile pe care aveam să le 
rup eu, ca să mă împodobesc cu ele, şi mândra pe care aveam 
s'o frâng eu, ca să înţeleg de ce mi-a dat Dumnezeu viaţa, 
m'or plânge, cât m’or plânge, şi m’or uită. Numai câinele 
turmei şi boii dela jug şi-or aduce mereu aminte, şi mereu 
s’or rugă de Părintele nostru din cer, ca să mă aibă în sfânta 
lui milă». 

Iar din deal în deal, până departe în Munţi şi la Mare, 
răspunde corul trist al vitejilor, cari au căzut t6t fără lumină 
în suflet, tât fără iubire în jur, tot fără pomenire în urmă. 
«Pe mormintele noastre nu s'au ridicat semne, amintirea 
noastră nu e cântată — că oamenii nu cântă decât pe cei ce 
biruesc, iar nu pe cei înfrânţi — neapropiaţi, singuri, uitaţi, 
părăsiţi, noi sutele de mii de pe câmpurile de luptă şi din 
ocoalele de boală fără scăpare, noi armata mucenicilor înşe- 

lirii şi ruşinii, cerem amintire, cerem uşurare. Ci numai în 
clipa când din nou se va trece peste mormintele noastre, 
către hotarele cele mari ale patriei noastre, pe cari am vrut 
să le statornicim cu trupurile noastre de grăniceri fără frică 
şi fără prihană, noi copiii neştiutori de trădare, crimă şi ru¬ 
şine, — când din nou, alţi viteji curaţi vor merge să cadă 
din nou, iar sângele lor cald se va coborî până în vechile 
noastre morminte, — vom aveâ iară pace, ne vom odihni iară 
senini în somnul nostru de veci. Iar vuetul uriaş al bătăliei 
va fi cântarea de îngropare, care nu ni s'a cântat, la moartea 
noastră fără glorie, din retragerea înaintea duşmanului şi din 
boala cu petele sinistre. Şi vântul cald al amintirii, va adiâ 
în sfârşit pentru întâia dată cu putere peste iarba înaltă de 
pe mormintele noastre şi în cântecul de glorie, nebun de 
bucuros, al eroilor biruitori, se va amestecă jalea pentru noi, 
doina lacrimilor vecinice a martirilor biruiţi. Iar în cântarea 
aceea a gloriei şi suferinţei, a vieţii şi morţii, noi cei aşâ de 
îndelung uitaţi, pentrucă n’am dat biruinţa, vom sili pe cei 
rămaşi în viaţă, pe cei prea veseli de biruinţa în sfârşit cuce¬ 
rită, să nu uite nici pe morţii lor de curând, pe morţii lor 
senini, — tocmai pentrucă le-au dat biruinţa». 

* 

* * 

Şi a venit, patria mea, a doua vară a încercărilor tale. 
Aşă cum se împodobise, cu verdele proaspăt, sub sărutarea 
soarelui de Maiu, plaiurile tale, aşâ se luminase sufletul 
copiilor tăi, larg de speranţe nouă, la apropierea nouălor 
lupte. 

Cu ce bucurie copilărească de a se întoarce «acasă», cu ce 
credinţă nestrămutată în biruinţă, cu ce foc de vitejie, s'au 
aruncat la asalt ostaşii tăi, alungând vijelioşi înaintea lor tot 
mai departe în sus pe văile Putnei şi Şuşiţei şi Caşinului şi 
Oituzului pe duşmanul spăimântat de înfricoşata putere a 
ţăranilor dacoromâni. 

Şi cum li s'a frânt avântul de a doua trădare. Cum au 
lăcrămat atunci şi au blestemat, ostaşii şi căpitanii. Cum li 
s’au întunecat de durere feţele lor luminoase de biruinţă. 

Pentru a miia oară rămâneă sentinela romană singură, în 
mijlocul puhoiului barbar. Pentru a miia oară barbarul se 
înţelegeâ cu barbarul, iar fiul Romei împresurat de ură, in¬ 
vidie şi laşitate se încingcâ încă mai strâns în armele sale, 
singuru-i tovarăş credincios, şi pe faţa lui transfigurată de 
milenara lui suferinţă, se aştemeâ liniştea dispreţuitoare de 
primejdie şi de moarte; chipul lui lumină ca al unui arhan¬ 
ghel în mijlocul chipurilor hâde ale demonilor din Răsărit. 

Lucrarea lăuntrică, prin care sufletul stăpâneşte trupul, 
care sculptează feţele omeneşti din an în an, la inşii singu¬ 
rateci, din generaţie în generaţie la naţiuni, şi le dă, după 
cum li-i bogăţia şi adâncimea, ori slăbiciunea şi triviliatatea, 
feţe de eroi, ori feţe de brute, — a sculptat chipurile feciorilor 
noştri din munte şi din câmpie, aşă, ca cele mai nobile feţe, 
ale celor mai nobili fii, ai raselor celor mai bogate la suflet, 
să nu întreacă nobleţă, plină de voioasă bunătate în pace, de 
măreaţă stăpânire de sine, în răsboiu, pe care feciorii noştri, 
singurii, în t6t Răsăritul barbar, o au: dela «Geţii cei cari 
se credeau nemuritori» şi dela «eterna Romă», întăi, — dela 
luptele lor pentru libertate, pe urmă. 

Când greoaele brute orientale, mândre în voinicia lor tru¬ 
pească de sclavi deprinşi a purtă grelele povere cu cari-i în¬ 
carcă stăpânii, hrănindu-i bine, ca să muncească cu spor, 
au început să se mişte spre stepele lor fără margini, mânate 
din urmă, ca nişte turme, şl de biciul de foc al nouilor lor 
stăpâni, cari veneau acum din Apus, şl de otrăvirea sufletelor 
lor cu idei prea înalte pentru capetele lor obtuse, sentinela 
dacoromână a rămas nemişcată pe locul ei de strajă. 

Şi s'a aruncat atunci, ca o fiară turbată, duşmanul din 
Apus, să răpue pe eroul solitar, care acum nu mai luptă nici 
pentru a cuceri, nici pentru a apără, nici pentru a rezistă, 
ci luptă pentru a da sufletului nemuritor al rasei sale che- 

zăşia continuităţii vitejiei, dela Thracii cari mureau până la 
unul şi nu se predau, dela Romanii cari continuau a luptă 
chiar când barbarii stăteau în Cetatea eternă, dela Muntenii 
lui Mircea, dela Moldovenii lui Ştefan. 

Viteji au fost flăcăii tăi, o Patria mea frumoasă, pretu¬ 
tindeni unde ţi-au apărat moşia de năvala duşmană. Dar 
nicăeri sufletele lor n'au ars de un foc mai mistuitor ca la 
Mărăşeşti şi Târgul-Ocnei. Aici ei n'au mai avut nici spe¬ 
ranţa înaintării, nici credinţa rămânerii pe loc. Căci zi de 
zi hainul care le eră tovarăş de luptă îi mână tot mai înapoi, 
descoperindu-le prin fuga lui perfidă, coasta înspre duşman. 
Şi totuş flăcăii tăi n’au dat înapoi: împresuraţi, s’au despre- 
surat; mânaţi înapoi, s'au întors îndărăt. Ca Făt-Frumos cu 
Smeul Smeilor, ca Iacov cu îngerul Domnului, ei au luptat 
lupta dreaptă a vitejiei şi având în ei voinţa nestrămutată 
de a învinge, sau de a muri, ei au învins. Au învins, pentrucă 
a muri nu puteau; căci în sufletul lor eră acum puterea tu¬ 
turor strămoşilor, eră viaţa nemuritoare a rasei dacoromâne, 
eră voinţa de a birul a Romei eterne. 

Ca învăluiţi în propriile giulgiuri, încă din viaţă, aşâ au 
apărut ei în ziua de hotărîre a bătăliei, în strămoşeştile lor 
haine albe de ţărani ai ogoarelor roditoare, în faţa duşmanului 
îngrozit de puterea mereu renăscută şi mereu mai nestăpâ¬ 
nită a asalturilor lor. 

Ingenunchiaţi, voi ce-aţi rămas în viaţă, înaintea maiestăţii 
celor ce au căzut la Mărăşeşti şi Târgul Ocnei! Acolo s'a 
făurit din nou, prin moartea incomparabilă, pactul vieţii 
eterne a rasei noastre. 

In tragedia luptei fără speranţă, acdlo s’a petrecut Schim- 
barea-la-faţă a marelui martir — ţăranul-ostaş. 

«Şi... au luat Iisus pre Petru şi pre Iacov şi pre Ioan fra¬ 
tele lui şi [s’] au suit... într'un munte înalt [, să se roage]. 
[Şi s’au făcut, când se rugă el, vederea feţii lui alta:] şi au 
strălucit faţa lui ca soarele, iară hainele lui s’au făcut albe 
ca lumina... Şi... iată nor luminos i-au umbrit pre ei: şi... 

glas din nor zicând: acesta este fiul meu cel iubit, întru carele 
bine am voit: pre acesta să-l ascultaţi. Şi auzind ucenicii, 
au căzut pre faţa sa şi s’au spăimântat foarte... (Dela Mat- 
theiu [şi dela Luca]). 


♦ 

* * 

Crezut-au, cei ce au murit în lupte, în viaţa vecinică? 
Crezut-au ei în răsplata din viaţa aceasta? 

La răsplata din viaţa de aici fără îndoială nici unul n’a 
gândit, când şi-a pus viaţa lui pe ascuţişul săbiei. Cât e de 
banală viaţa noastră şi cât e ea încă mai mult înjosită de ne¬ 
putinţa omului obicinuit de a gândi avântat, fie chiar şi în 
faţa morţii, şi totuş, cei ce au murit în răsboiu nu şi-au 
vândut «lumina lumii» pe blidul de linte al răsplăţii omeneşti. 
Când sufletul lor nu s'a putut ridică până la entuziasmul 
de propria jertfă, ei totuş au rămas nobili în moartea lor, 
socotind-o ca o poruncă a Destinului atotputernic, care 
macină între pietrele lui şi bobul de grâu şi neghina, deo¬ 
potrivă. Când aripa morţii a agitat aerul şanţurilor de luptă, 
cei mulţi, cei umili, erau purificaţi: ei nu-şi mai doriau decât 
odihna; ochii lor erau supuşi, liniştiţi, cuminţi, recunoscă¬ 
tori la cel mai mic bine ce li-1 făceai. Nu mai erau brutali, 
nu mai erau greoi în glumele lor, se spiritualizaseră, erau 
gata de drumul vecinie. «Dumnezeu a voit aşâ. Facă-se voia 
lui. Pentru păcatele noastre ne-a pedepsit. Aşâ a fost drept». 

In lupta crudă care s’a dat în milioanele de suflete ce su¬ 
fereau pe toate fronturile şi la toate naţiunile, între iubirea 
de viaţă şi groaza de moarte, nenumăraţi au fost aceia, cari, 
necredincioşi până atunci, s’au aruncat desnădăjduiţi, ca nişte 
copii înspăimântaţi, în braţele mamei lor, la sânul credinţei 
despre nemurirea sufletului: fie că eră ea creştină, fie că eră 
orientală, fie că eră filosofică. Niciodată n’au fost mai pline 
de credincioşi casele de închinare către Dumnezeu, Cel-ce- 
a-biruit-moartea, niciodată oamenii nu s’au simţit mai slabi 

fără mângâierea credinţei — în faţa morţii năpraznice, în floarea 
tinereţei. 

Şi totuşi nu puţini au fost şi acei cari s’au luptat eroic, 
au fost cel mai curat izvor de îmbărbătare pentru tovarăşii 
de calvar şi au murit frumos, fără să fi crezut, fără să fi putut 
crede, în nemurirea sufletului, pentrucă mintea lor deprinsă 
în gândul cosmic îi împiedecă de a admite, numai la fiinţa 
plăpândă umană, o excepţie dela legea universală a morţii 
individuale întru perpetuarea vieţii colective. Cei mai mulţi 
dintre aceşti eroi ai morţii, au trebuit să-şi pregătească su¬ 
fletul lor cu ultimul gând deabiâ în vâltoarea luptei. Uma¬ 
nitatea noastră n’a fost încă în stare să întemeieze noua re¬ 
ligie, real-idealistă, care să crească întreaga noastră fiinţă spi¬ 
rituală în gândul existenţei exclusiv terestre, dând astfel, în 
îndelungă pregătire, sufletului nostru chinuit de dorul infi¬ 
nitului şi nemurirei, cuvântul de mântuire, ineluctabil: 

«Nu speră în aceea ce nici stelele, care ne par vecinice, 
nu au. 

«Ci adevărul e acesta: 

«Fericiţi cei cari nu-şi irosesc viaţa, căci o alta nu e; 

«Fericiţi cei cari luptă împotriva morţii, creând mereu, 
gânduri şi viaţă, căci fiecare clipă mai mult, trăită în frumu- 
seţă, e o întreagă eternitate; 

«Fericiţi veţi fi, când veţi aveâ credinţa, că în Cosmos 
nu e nici viaţă, nici moarte, nici bucurie, nici întristare, ci 
numai mişcare, numai devenire: din eternitate, în nemăr¬ 
ginire». 

* 

* * 

Ce greu le e să plângă pentru vieţile pierdute, acelora 
ce înşişi nu se bucură de viaţă. Ce lamentabilă e viaţa ome¬ 
nească în generalitatea ei, când vezi milioanele de bărbaţi 
şi de femei, cari nu ştiu cum să-şi «ucidă timpul», zi de zi, 
până la cea de pe urmă: în vorbe goale, în jocuri de noroc, 
în muncă de silă. E imensa armată a orbilor pentru frumosul 

din cer şi de pe pământ, a (surzilor pentru armoniile din 
lume. Cum ar puteâ ei să înţeleagă frumuseţa morţii celor 
căzuţi în răsboiu, când ei nu înţeleg nimic din frumuseţa 
care-i înconjură, în strălucirea firei şi în minunile gândului 
omenesc: mai bogate ca însuş aerul pe care-1 respiră. Cum 
ar puteâ să plângă pentru viaţa — adică frumuseţa — risipită 
în chip nebun, pseudo-oamenii pe cari îi vedem vegetând 
împrejurul nostru, cu mai puţină bunătate şi cuminţenie ca 
blânzii boi dela plug şi cu mai puţină fidelitate decât câinii 
credincioşi până la moarte. Nii, morţii n’au nevoie de lacri¬ 
mile fără suferinţă, pe care vulgul vrea să li le dăruiască. 
Ei şi-au pierdut viaţa şi au devenit praf şi neant numai «în 
vreme ce», iar nu «pentru ca» acei cari rămân să poată fi fe¬ 
riciţi. Ei n’au cerut nici lacrămi, nici aduceri-aminte. De¬ 
stinul a fost contra lor şi ei au dat naturii înapoi aceea ce 
ea le împrumutase pentru un timp, care nu eră fixat de noi 
muritorii. «Jertfa» celor ce au murit o vedem noi, aşâ precum 
vedem sublimul în arta şi în gândul genial. Ei au dat, nu 
«jertfa», ci fapta. înţelegerea acestei «fapte», ca salvare a vii¬ 
torului, ca salvare a naţiunii, ca salvare a fiecăruia din noi, 
e lămurirea noastră, dată faptei lor, care stă de sine, cu, sau 
fără înţelegerea noastră — burghez ca «datorie», iubitor ca 
«jertfă» — stă nesguduită la baza întregei vieţi viitoare a rasei 
dacoromâne. 

Pentru un zeu care ar privi la marea suferinţă în care se 
chinueşte umanitatea actuală, moartea milioanelor de feciori 
şi bărbaţi în putere e cu totul indiferentă. «Tot degeaba 
trăiau şi aşâ; erâ nevoie de o purificare, de un cataclism cu- 
răţitor; rămân destui pentru viitoarele civilizaţii; tot jucării 
de copii sunt doară toate cele omeneşti». Ci noi nu suntem 
zei. Pentru noi, nu raţiunea inexorabilă, ci iubirea şi mila 
infinită e legea vieţii. Căci fără bunătate şi fără iertare, pentru 
greşelile şi lipsurile aproapelui, întreaga viaţă omenească nu 
mai e decât un infern de urâţenie, de sgomot, de meschi¬ 
nărie şi de comun. Şi nu e iertat să fii aspru cu marea slă- 

biciune a neamului omenesc, decât dacă eşti gata să-ţi pui 
sufletul întreg, viaţa ta, pentru întărirea şi meliorarea seme¬ 
nilor tăi becisnici. Dar iarăş nu ţi-e iertat nici aceea, ca 
pentru a aveâ tu aplausele lor, pentru a nu-ţi pierde bunul 
tău nume între bietele fiinţe gălăgioase şi nepricepute, cari 
te urcă pe umerii lor, pentrucă tu le dai iluzia că ei sunt mai 
buni decât sunt în adevăr, tu, la vremea primejdiei, când 
soarta naţiunii tale în ce are şi în ce va aveâ ea mai bun, se 
hotărăşte pentru totdeauna, tu, să «urli cu lupii* şi să aclami 
cu nepricepuţii. «Ininteligenţa, ce spun? simpla mediocritate 
a şefilor atrage.. .după sine.. .ruina.. .unei ţări, o predă fără 
apărare străinului, şi aduce ştergerea ei de pe harta naţiu¬ 
nilor. Un popor care se încredinţează unor mediocri, se si¬ 
nucide». (Izoulet, La citi moderne, XXIX). 

Ci voi, prietenii mei, cari v'aţi întors deacolo, din foc 
şi din moarte, ce gândiţi voi acum de toate lucrurile comune 
şi josnice, cari agită pe omul de toate zilele? Simţiţi încă în 
voi trezindu-se — înţepător ca fumul otrăvilor adormitoare 
în visuri plăcute — interesul pentru micile ambiţii, micile 
vanităţi, micile intrigi, micile infamii, cari alcătuesc întreg 
cuprinsul vieţii spirituale a omului de toate zilele? Sau, în 
sufletele voastre s'a coborît ceva din supremul şi maiestatea, 
din liniştea dispreţuitoare pentru trivial, care v’a ridicat pe 
aripile ei în ziua aceea unică, a întâlnirei cu Destinul! In 
câmpiile şi văile şi pădurile şi mlaştinile, unde în afară de 
moartea care vă pândeâ din faţă şi din zenit, nu erâ decât 
natura simplă, calmă, prietenă, natura vie, ţăranii-soldaţi şi 
pasările neastâmpărate, natura însufleţită, vânturile, copacii, 
ziua şi noaptea, — s'a coborît în voi liniştea fericită, a vieţii 
roditoare, întru deplina înflorire activă, a darurilor ce ni s’au 
dat, ca tovarăş de drum între naştere şi moarte? 

Căci iată, nici nu s'a răcit bine pământul de marele foc 
purificator, pe care soarta l-a abătut asupra omenirei, şi din 
adâncimile pline de miazme, ale naturii omeneşti primitive, 

se ridică iară, ici şi colo, in nouri încă uşori, dar cari se vor 
îndesi mereu, aburii irespirabili ai neînţelepciunii, ai urii, 
ai lenei invidioase, ai urâtului, ai răului, odraslele nemuritoare 
ale lui Satan, cel care dispreţueşte neamul mândru şi be- 
cisnic al muritorilor. 

Ci voi plecaţi urechea la murmurul tainic al pământului 
părinte. De departe, de pe malurile Atlanticei, se aud paşii 
ritmaţi ai milioanelor nenumărate, care după patru ani şi 
patru luni de suferinţe supraumane, de prometheică înfrun¬ 
tare a chinurilor impuse lor de Kratos şi Bia, aduc, ca şi 
acum un veac, popoarelor obidite, mulţimilor oprimate, li¬ 
bertatea. 

Liberatorii omenirei au fost şi ei tot oameni, cu multe şi 
felurite păcate. Dar din sufletul lor nu s'a şters niciodată 
entuziasmul pentru ideal şi pentru sublim. Dela Vercinge- 
torix şi până azi Galloromanii au fost întotdeauna Ies preux 
sans peur ni reproche ai Idealului. 

«Aidfem copii ai patriei, A sosit ziua de glorie». Aidfcm, să 
ridicăm ce-au lăsat neisprăvit scumpii noştri morţi: ei au pus 
temeliile clădirei, — ci clădirea însăş, ndi avem a o ridică, 
în muncă titanică, în muncă tăcută, în muncă fără cruţare, 
deabiâ într’un întreg viitor. Cei doi mari Heraclizi: Stăpâ- 
nitorul mărilor şi uriaşul său descendent de pe celălalt mal 
al Atlanticei, au arătat ce e munca, ce e lupta, ce e biruinţa, 
prin activitate, iar nu prin vorbe. 

«— Destulă pace, destule extaze şi visuri, o poete 1 Viaţa 
e pentru cei puternici încercare, e răsboiu. Sil, alia vigilia 
del pensiero, al combattimento con gli uomini e con le cose, 
alia vittoria su'l mondo!» (Carducci). 

Adus pe aripile vântului prieten, vibrează până la noi stri¬ 
gătul de ralliare al sentinelei romane dela Rin: «la noi e bine». 
Şi sentinela romană a Alpilor răspunde în ecou «e bine». Şi 
sentinela romană a Dunării întoarce jubilând spre Apus acelaş 
strigăt de ralliare, «la noi e bine». Ca acum două mii de ani, 
Roma nemuritoare veghiază: dela Oceanul Britanic la Pontul 

Euxin, ostaşii ei nebiruiţi ţin pază împotriva Nordului ne¬ 
guros, duşman şi hrăpăreţ. Ca acum optsprezece veacuri, e 
un imperiu, cel al Europei romane, 6 armată, cea a luptă¬ 
torilor pentru libertatea romană; Galloromanul luptă ca şi 
atunci alăturea de Dacoromân, întrecându-se în vitejie, cre¬ 
dinţă şi iubire cu dânsul: pe pământul sacru al Galliei şi 
pe pământul sacru al Daciei eroii înfrăţiţi pentru vecie se 
coboară alături în morminte înfrăţite, — după greaua luptă, 
până la moarte, ci şl până la biruinţă. 

* 

* * 

Şi când a fost să se încheie a patra lună a asaltului neîn¬ 
trerupt de zi şi de noapte, de sub pământ, de pe pământ 
şi din văzduh, pornit de cavalerii libertăţii împotriva lui 
Fafnir şi Fasold, — cei doi uriaşi au închinat steagurile şi 
au cerut îndurare. 

Şi îngerul păcii a binecuvântat jertfa cavalerilor, şi naţiu¬ 
nile au zâmbit fericite între lacrimile care le acopereau faţa 
lor palidă. Patimile s'au potolit, apele mari ale năvălirei s'au 
întors scăzute până în mijlocul matcelor lor, şi pe orga imensă 
a Firii, renăscute prin bucuria omenească — fără de care altă 
viaţă a Firii nu are fiinţă — s'a ridicat în valuri imense de 
armonie, imnul păcii. 

Cântă pacea: şl Oceanul cel fără hotare, aşâ de îndelung 
chinuit de uneltele morţii perfide; cântă şl Aerul, care pentru 
întâia dată dela aruncarea demonilor în infern, fusese pro¬ 
fanat de moartea de răsboiu; cântau Codrii, cei aşă de greu 
răniţi, cari-şi pierduseră atâţia dintre copiii lor falnici ce se în¬ 
treceau în înălţime cu cerul; cântau Izvoarele, care uitaseră 
aproape cu totul cum e chipul fecioarelor ce se oglindeau 
în ele, în aşteptarea iubirii; cântă lumina Soarelui, cea atâta 
de mult întunecată de monştrii aducători de moarte; cântă 
Pământul părinte, atâta de răscolit de fierul şi focul crimei; 
cântau pasările cerului, care căpătau iară domnia păcii şi 

libertatea; cântau miriadele de miriade de muritori, pentru 
transfigurarea morţii în viaţă; iar peste marele adagio al 
Firii măreţe se ridică în «voix celeste» rugăciunea celor în¬ 
torşi din moarte. 

O, buna bucurie de a trăi, a celor cari în cataclism n’au 
lăsat din ci decât o parte din bietul lor trup sdrobit, iar nu 
însăşi viaţa. Ei nu se gândesc ce vor face, aşâ cum au rămas, 
în viaţă. Bieţi copii speriaţi, cari până şi în visurile lor re- 
vedeau vălmăşagul bătăliei şi strigau noaptea în marile săli 
albe, îngroziţi ori înnebuniţi de uciderea pe care o vedeau 
din nou, ei sunt fericiţi: nu vor mai merge acolo, în gro¬ 
zăvie, ei trăesc — asta e tot — şi e aşâ de bine. — Dacă 
sunt mândri de a fi eroi? O, de fel, ei sunt mulţumiţi că 
trăesc şi că nu şi-au pierdut mintea. Ei au văzut cu toţii 
moartea: ei nu pot, după grava vedenie, să fie seci; ei sunt 
— simplu — nişte bieţi oameni salvaţi, încă tremurând de frigul 
simţit la apropierea morţii... Ei trăesc... asta li e de ajuns... 

Ci voi, cei morţi, dragii mei, Bucur şi Brăiloiu şi Stoe, 
Bădiceanu, Ghica şi Albuleţ, şi Stoica şi Panţu şi Bălăcescu, 
şi voi toţi, ale căror nume s’au risipit în uragan şi încă nu 
sunt din nou adunate la un loc, în cenotaful amintirei, ce 
ochi să nu plângă, ce glas să nu jelească uciderea voastră! 
Ci singurul ftQfjpog, vrednic de voi, vrednic de eterna voa¬ 
stră linişte, vrednic de tânăra voastră viaţă pe vecie pier¬ 
dută, trebuie să fie imnul gloriei patriei. In unduiarea mae- 
stoasă a procesiunii, care va merge să consacre Sfintei Fe¬ 
cioare a Biruinţei, coroana de dafin de pe fruntea coman¬ 
dantului vostru suprem, va dă ritm de jale, ritm de măreţ 
cortegiu funebru, amintirea duioasă a vieţii voastre. Şi cân¬ 
tecele de biruinţă vor fi imnul eternei voastre linişti. Şi rit¬ 
mul cald, regulat, al camarazilor ducând trofeele, va fi ca 
mişcarea însăşi a astrelor — cu care v'aţi unificat — nesimţi¬ 
toare şi totuş vii, cari-şi poartă calea lor maestoasă prin infinit. 

* 

* * 

In zări arde Walhall. Walhalla zeilor vechi, Walhalla zeilor 
răi. Tronurile lor, în Răsărit şi Apus, se prăbuşesc. Limbi 
uriaşe de foc se preling de jur împrejurul burgului dacoromân. 
Dogoriri de văpaie pătrund până departe în pământul dacic... 

Neclătinat, senin, fără ură şi fără răsbunare, priveşti, o 
Geniu al naţiunii mele, amurgul zeilor ce ţi-au fost duşmani. 

In drumul său uriaş Pământul se apropie din nou de pe- 
riheliu. Armonia sa nu mai e turburată de Ares, şi din nou, 
cristalină, vibrarea mişcării sale se topeşte melodios în sim¬ 
fonia interplanetară a Sferelor care se rotesc în Abis. 

In Cosmos sunt toate cum au fost. Pe Pământ e iarăşi 
pace şi între oameni bună învoire. 

Somn uşor, camarazii mei, copiii mei. 

Somn blând! 

PATRIEI 

«What is a man, 

If his chief good and market of his time 
Be but to sleep and feed? a beast, no more. 
Sure, he, that made us with such large discourse 
Looking before and after, gave us not 
That capability and god-like reason 
To rust in us unus’d». 


(SHAKESrEARE) 

E azi a douăzeci şi cincea zi de când am făcut întâia com- 
memorare a camarazilor de gânduri, cari prin moartea lor 
au creat viaţa cea nouă a naţiunii noastre. Eră, atunci, aşâ 
de aproape în urmă, şi totuş — în furtuna care dărâmă aşâ 
de năvalnic tot ce a fost putred — aşâ de departe înapoi, 
marea speranţă aevea, marele vis aproape, ci încă tdt ţara 
noastră cea veche, cea slabă, cea frântă în cinci, cea cu du¬ 
rere: nu puteam încă, sburâ puternic. Am cântat atunci un 
'd-Qîjvog, un cântec de jale, pentru iubitele flori, cosite în 
primăvara vieţii. Eră cântecul celui singur, care priveşte 
înapoi. 

Ci azi, chemat de voi, să dau glas de argint, trâmbiţelor 
de glorificare a vitejiei, biruitoare prin moarte, azi în ţara 
cea nouă, făptura c&lor morţi, cântecul meu va fi cântarea 
celor mulţi, cari privesc înainte, va fi un cântec de biruinţă 
— un imvlxiov — al celor rămaşi, în onoarea celor ce au 
murit. 


* 

* * 

Au intrat în Francia, ei, cei ce uitaseră că sunt tot oameni, 
pe porţile Răsăritului. Acolo, de unde în fiecare dimineaţă 
se ridică lumina albă a zilei şi a muncei, s’a ridicat fumul 
negru al incendiului şi al uciderii. Şi soarele n'a mai trecut 
prin porţile sale profanate: ani şi luni şi zile. Şi s’a făcut 
noapte pe pământ. Şi pământul s’a scufundat în durere. 

Intre năvăliţi şi năvălitori a început măcelul. Apăsă imensul 
val de oţel topit cum apasă pământul pe cei îngropaţi subt 
el. La adăpostul lui năvălitorii împingeau tot mai spre Apus 
pe cei năvăliţi. Cataclismul naturii semănâ leit unei biruinţe 
de oameni. 

Cum se întind apele mari până ce umplu tot ce-i mai 
adânc în văi şi apoi le seacă puterea şi se trag înapoi ca bă¬ 
tute, aşâ s’a întins până departe, dincolo de apele Marnei, 
unda de oţel topit a gnomilor, cari o jumătate de sută de ani 

se chinuiseră în peşterile lor, încălzind uriaşul cazan de lavă, 
pe care îl răsturnau acum peste Francia. Cazanul fusese prea 
mic, oţelul prea puţin. încetarea cataclismului naturii se- 
mănă leit ăltei biruinţe omeneşti. 

Ci, peste sacrul pământ galloroman, mutilat şi ars de focul 
gnomilor, abiâ acum începeâ bătălia. Căci un geniu înţelept, 
un geniu bun, un geniu părinte, ferise pe copiii Franciei de 
unda de foc. Sufletul lui pătrunsese taina gnomilor şi el nti 
lăsase, în eroism zadarnic, să ardă în incendiul gigantic şl 
apărătorii, muritori, ai pământului, care nu poate muri. 

Spăimântaţi, văzură atunci gnomii, că nu cu şiretenie, ci 
cu vitejie dreaptă au a birul, de vor să biruiască. 

Şi ei erau viteji, erau mulţi, erau iscusiţi, erau uniţi. Dar 
nu erau altceva decât tot oameni. Şi vitejia şi mulţimea şi 
iscusinţa şi unirea lor eră numai omenească şi, ca tot ce-i 
omenesc, nedeplină, chiar între oameni, şi cu putinţă de în¬ 
trecut, de alţi oameni. 

In noaptea marei suferinţe a omenirei, începu proba crudă, 
la care dintru infinitul existenţei, supune Raţiunea supremă, 
care mână lumile în Cosmos, pe cei mai slabi, în ciocnirea 
cu cei mai tari, lăsând ca numai cei vrednici de viaţă să o 
aibă mai departe. 

Erau uriaşe puterile care se luptau pe viaţă şi pe moarte. 
In vălmăşagul luptei lor întregul pământ fu învolburat. 
Fiecare neam viu al oamenilor se ridică în luptă împotriva 
celui ce-1 stânjenea în viaţa lui deplină. In marele Chaos 
se alcătuiră două confraternităţi, două cavalerii imense: erau 
cei ce iubeau patria lor dorind moartea tuturor celorlalte 
şi erau cei ce iubeau patria lor dorind buna învoire cu toate 
celelalte: ordinul cavalerilor urei şi ordinul cavalerilor iubirei. 

Ci multă vreme cavalerii urei părură mai puternici. Iar 
mai ales când dintre cavalerii iubirei întreaga ceată care luptă 
spre miazănoapte-răsărit închină steagurile şi se prăbuşi în 
iadul urei lăuntrice, păreâ că biruinţa va fi a celor ce urau, 
iar nu a celor ce iubeau. 

Şi totuş, cci ce iubeau au rămas chiar atunci senini. Pă¬ 
mânturile lor erau invadate, prietenii lor — atâţia — robiţi, 
cavalerii urei mieroşi în chemările lor către pace. Şi totuşi, 
bătălia urmă. 

Căci cavalerii iubirei erau implacabili faţă de ei înşişi întru 
împlinirea jurământului ce şi-l făcuseră, de a dărui iubirei 
biruinţa în lume; mai bine să se sfarme tot ce-i viaţă pe pă¬ 
mânt, decât să fie viaţa aceasta, prin biruinţa celor urâţi, 
o veşnică imputare pentru armonia din Cosmos. 

* 

* * 

Bătălia urmă. De cinci ori îşi arătă palida lună faţa ei în¬ 
treagă pământului palid de multele cadavre. De cinci ori 
cavalerii Sfântului Graal dădură înapoi. Ci la a şasea lovire 
cu adversarii, ei merseră înainte. Purtând sus, pe tipsii de 
aur, inimele lor, care ardeau de iubire şi luminau de biruinţa 
vecinică, ei mergeau, cu pas încet, de procesiune la ziua 
Sfintei-Fecioare, mergeau spre Răsărit. In faţă îi loviâ vi¬ 
forul morţii. In spate rămâneâ tot mai departe frumoasa 
lume cu iarbă şi flori, nearse de duhurile răului. Pâlcuri în¬ 
tregi se încovoiau dintr’odată ca grâul sub coasă. Ca la ru¬ 
găciune, ei îngenunchiau şi trupul lor frânt se uniâ cu pă¬ 
mântul. Iar deasupra mormintelor lor inimelor lor ardeau 
înainte. Şi viforul turbat răscoleâ văzduhul şi adversarii se 
opreau şi se întorceau mereu la asalt omorîtor. Ci, purtând 
sus, pe tipsii de aur, inimile lor care ardeau de iubire şi lu¬ 
minau de biruinţa vecinică, cavalerii sfântului Graal, mer¬ 
geau cu pas încet, de procesiune la ziua Sfintei-Fecioare, mer¬ 
geau spre Răsărit. 

Şi când a fost ca şirul imens al candelelor lor nemuritoare 
să se atingă de porţile Răsăritului, profanarea fu curăţită, 
zăgazurile luminei se deschiseră iară şi soarele intră din nou 
pe calea cea de mult uitată, pe pământ se făcti iară ziuă, 
Sfinţii Cavaleri luară stat de rugăciune; «duşmanul privi spre 

cer şi văzu» «în cumpăna de aur a Celui-etern» «talgerul său 
urcat până sus» şi luptă nu mai fii, «ci el fugi cârtind şi cu el 
fugiră umbrele nopţii» (Milton). 

* 

* * 

Cântaţi eroi, reîntorşi din moarte, imnul eroilor cari au 
biruit prin moarte. Cântaţi cântecul biruinţei. Am biruit în 
toate bătăliile: ndvxa vevuttfxaiiev. 

* 

* * 

Au avut biruinţa acei ce au înţeles ce e biruinţa. Binecu¬ 
vântaţi fie acei, în sufletele cărora s’a revelat în ceasul 
ispitei chipul luminos ca seninul, al adevăratei, al singurei bi¬ 
ruinţe, cea asupra propriei slăbiciuni, asupra propriei laşităţi, 
asupra propriei urâţenii. Ce cumplită judecată din urmă asu¬ 
pra acelora cari n’au înţeles ce e biruinţa şi au crezut că ea 
este în lumea cea din afară, în supunerea lucrurilor şi fiin¬ 
ţelor ce sunt dincolo de noi înşine. 

Căci biruinţa nu e nici masacrarea în massă a adversarului: 
unul singur de ar rămâne şi s’ar proclamă încă credincios 
gândului celor ucişi şi iată, n'ai biruit; nu e nici robirea adver¬ 
sarului, căci trupul lui îl poţi martirizâ, dar nu s’au găsit încă 
lanţuri şi pentru sufletul omului care vreâ să trăiască liber; 
ea nu are nimic pământesc într’însa, ea e numai gând: ne¬ 
bun cel ce vorbeşte de noroc ori întâmplare în biruinţă. Bi¬ 
ruinţa e floarea care creşte numai în ţara jertfei până la moarte, 
acolo unde toate sufletele se topesc în unul singur, care luptă, 
în cavalerism, fidelitate, unitate şi implacabilitate faţă de sine 
şi de ideal, până la moartea trupească a întregei fiinţe colec¬ 
tive care s'a unificat întru el. Biruinţa nu e a unui om, căci 
nu s’a născut încă omul care să poată supune în luptă dreaptă, 
singur, pe semenii lui: martir solitar, da, răscumpărător sin¬ 
gur, prin pătimire şi moarte, a unei întregi umanităţi, desigur; 

dar biruitor prin luptă activă, niciodată. Biruinţa c a celor 
mulţi. Ei âu nevoie de unul, care să le strângă în sufletul 
lui puternic toate sufletele lor slabe şi să-i contopească într’o 
singură făptură prin puterea geniului lui. Dar vai şi amar de 
dânsul, dacă o clipă se poticneşte: prin credinţa lor, în el, 
eră cel mare, prin necredinţa lor, el se prăbuşeşte din nou 
în neant. Biruinţa nu e ceeace proclamă cel ce se întoarce 
în procesiune triumfală la templele zeilor săi părinteşti; ci 
e ceeace simte robul târît în triumf: dacă acesta se recunoaşte 
biruit, dacă el în singurătatea sufletului lui recunoaşte legea 
celui ce l-a robit, & biruinţă, dacă nu, nu e. Biruinţa e ca şi 
fericirea, o simplă închipuire omenească. O închipuire pentru 
care, de când trăiesc oamenii pe pământ, au murit voluntar 
miriade de miriade dintre dânşii, dar totuşi o închipuire. Nu 
biruinţa e frumoasă, nu biruinţa e sublimă, ci drumul până 
la dânsa. Căci biruinţa e fiica înfrângerii. Cea dintâi biruinţă 
a fost nu a celui ce a doborât pe un altul — aceasta a fost 
numai o violenţă animalică, un fapt fiziologic, o manifestare 
cosmică — ci a celui care, doborât, s'a ridicat, şi multiplicând 
prin văpaia sufletului lui liber slabele lui forţe fizice, a răs¬ 
turnat pe cel ce-1 violentă şi i-a tras graniţe dincolo de cari 
eră pedeapsa. Biruinţa e fiica înfrângerii animalităţii noastre, 
individuale şi colective. Biruinţa e voită, nu căpătată, nu fu¬ 
rată. Voinţa care duce la biruinţă, acesta e actul sublim al 
idealităţii omeneşti, ce aureolează apoi şi biruinţa însăş de 
lumina nemuritoare care nouă ni se pare a ei, ci e numai 
reflectată. 

Priviţi ce e biruinţa. 

Pe Marea de Nord păzesc, strajă chinuită, dar neobosită, 
marinarii implacabili cu ei înşişi, ai Albionei. Şi adversarul 
nu îndrăzneşte — luni şi ani, la rând — să încerce a rupe 
linia de năvi, negre ca barca lui Charon, cari l-au închis în 
iadul mizeriei şi al foamei. Ci iată, ca fiara încercuită de vâ¬ 
nători în vizuină, el nu mai poate răbdâ. E ultima zi a lunei 
lui Maiu. La vasele negre soseşte — pe undele eterului prie- 

ten — solie dinspre miazăzi. Adversarul vine; el vrea lupta 
cea mare; tot ce a lucrat cu hărnicie neîntrecută în ani şi ani 
pentru lupii săi de mare, el pune azi pe lunecoasele vârfuri 
ale tridentului lui Poseidon: biruinţă sau moarte. El vrea 
aer, vrea libertate: vrea să rupă lanţul care-1 zugrumă. 

Dar pe Marea de Nord păzesc fiii lui Nelson. Străjerii 
sunt mai puţini decât străjuiţii; ei totuşi au hotărît să bi¬ 
ruiască. Departe în Apus e de veghe straja cea mare, incom¬ 
parabila strajă a Albionei intangibile. Ei dau acolo de ştire, 
că încep singuri lupta. Ceilalţi, cei mulţi, cei puternici, să 
vie să culeagă biruinţa. Şi adversarul scufundă vas după vas 
şi uraganul de oţel culcă în adâncurile mării pe cei mai buni, 
cei mai viteji, cei mai iubitori fii ai patriei insulare. Neîn¬ 
duplecat, senin, sigur de biruinţă, chiar dacă nu în fiinţa 
lui, amiralul Beatty, răspunde la foc cu foc, la uragan cu 
uragan, la atacul lor disperat cu rezistenţa lui liniştită. Ci iată, 
din Apus, se apropie, uriaşii lui Jellicoe. 

A doua zi numărând pierderile, străjuiţii găsesc că ale lor 
sunt mai mici şi că au biruit. Ci copiii lui Nelson ştiu numai 
atât: lanţul de vase negre nu s'a rupt, mizeria şi foamea 
roade înainte pe adversar. Pe Marea de Nord, păzeşte, im¬ 
placabilă faţă de ea însăş, straja incomparabilă a patriei in¬ 
sulare. 


* 

* * 

Cântaţi, eroi, reîntorşi din moarte, imnul eroilor biruitori 
prin moarte. Cântaţi bucuria biruinţei, mereu aceleeaşi şi 
mereu nouă, ca soarele dimineţii. Cântaţi biruinţa unică a 
luptătorilor iubirei, asupra asalturilor zadarnice ale luptăto¬ 
rilor urei. Noi am biruit în bucurie şi în seninătate, ei au 
crezut că biruiesc, dar biruinţele lor erau amare: fără bucurie 
şi fără speranţă. Noi am biruit cum birueşte primăvara gerul 
iernii, ei au biruit cum birueşte grindina holdele verii. Noi 
am biruit ca Apollon miasmele morţii. Ei au biruit ca Bac- 

chanta care sfâşie copilul ei însăş. Noi am biruit cu gândul, 
ei au biruit cu trupul. Şi biruinţa lor s'a uscat ca iarba de 
arşiţă. Şi biruinţa noastră a crescut ca arborele vieţii. Cân¬ 
taţi copii gândirea, cântaţi biruinţa biruinţelor, cântaţi imnul 
de bucurie al biruinţei neperitoare. «Fericiţi cei ce au plâns, 
că din lacrimile lor au răsărit razele apoteozei». Am biruit 
în toate: ndvxa veviM^xa/iev. 


♦ 

♦ * 

Nu te întunecă suflete al meu şi nu te face iară aspru. 
Nu te afundă iară în durerea războiului, în oroarea crimei. 
Lasă ca Saul, pe harfa lui David, să te mângâie dulcea ar¬ 
monie care alină întristarea. Acopere cu vălul duioasei me¬ 
lancolii pătimirea îndurată biruitor. Au suferit şi ai lor; au 
suferit şi ai tăi. Ci ai lor au vrut să-şi răscumpere suferinţa 
cu lacrimile vecinice ale unei lumi întregi; ai tău au învăţat 
din suferinţă îndurarea; şi nobila caritate a hrănit pe flămân¬ 
dul lor şi a îmbrăcat pe săracul lor. Au plâns şi ai lor, au 
plâns şi ai tăi. Ci lacrimile lor s'au făcut venin şi durerea 
lor le-a pus în mână facla nebuniei şi au aprins clădirea pă¬ 
rinţilor lor şi au dărâmat templul măririi lor. Dar lacrimile 
alor tăi s’au făcut balsam de vindecare şi durerea lor le-a 
pus în mână toiagul călătoriei, spre a merge în ţările cele 
dela miazănoapte, cari de ani şi luni se zbat în chinurile cri¬ 
mei şi desnădejdei, şi spre a restaurâ pacea şi cinstea şi buna 
învoire. Au suferit şi au murit de boli şi de frig şi de foame, 
şi ai lor şi ai tăi. Şi s'au înarmat sufletele alor tăi cu răbdarea 
milenară, şi fiind cuminţi ca nişte îngeri şi suferitori ca mu¬ 
cenicii, ei au spus vorbele celui drept: «Domnul a dat. Domnul 
a luat, fie numele Domnului binecuvântat», şi n'au întrebat 
nici dela cine vine răul, nici de ce atâţia huzuresc când ei 
mor; ei nu s’au răzvrătit şi casa naţiunei lor a rămas casă 
de cinste şi duhul anarhiei nu s'a sălăşluit întru dânsa. 
Ci ei, adversarii, când n’au mai avut de unde îndestulă foa- 

mea lor, nu s’au mai gândit decât la sine; şi cu toţii nu s'au 
mai gândit decât la viaţă, şi patria, pentru care porniseră 
a luptă, a fost uitată şi bietul animal omenesc din ei s’a târît 
bătut la picioarele aceluia, care tbcmai prin suferinţa cea mare, 
şi prin răbdarea cea mare, biruise, şi a cerut — ca îndurare — 
pacea, adică pâine. Căci oamenii, cei mulţi, «nu-s lăsaţi pe 
lume numai ca să-şi iubească ţara; ei trebuie să aibă pace. 
Adevărata libertate e numai un mijloc pentru pace; şi dacă 
libertatea aceea pe care o au ei, nu le dă pacea, atunci ei 
trebuie s’o primească dela robie. Trebuie totdeauna să ne 
aducem aminte că marea massă a oamenilor nu e atinsă de 
oprimările cari lovesc fericirea celor puţini cu suflete gene¬ 
roase; preocuparea celor mai mulţi oameni e numai de a fi 
adăpostiţi şi hrăniţi şi de a li se permite să prospereze şi 
să-şi crească familiile» (Howells). 

Fericiţi cei cari, prin înţelepciune ori prin suferinţă, au 
biruit trivialitatea din ei. Căci a lor a fost biruinţa. 

Iar cei ce au fost înfrânţi, nu au fost biruiţi pentrucă erau 
prea puţini, ori n'aveau uneltele uciderii, ori nu erau viteji. 
Ci pentrucă omul din ei nu eră deplin. 

Căci atunci când s’a aprins lumea de năvala gnomilor răi, 
slaba înţelepciune a celor mulţi a crezut că cei ce răsturnau 
orânduirea de până la ei, erau cei sănătoşi, cei voinici, cei cu 
dreptul la viaţă, iar cei atacaţi erau cei putrezi, cei condam¬ 
naţi, pe mormintele cărora aveă a se clădi lumea cea nouă, 
a acelora, cari uitaseră că şi ei erau tot oameni. 

Ci adversarii n’au biruit. Sănătatea sufletului lor nu eră 
mai întreagă ca a acelora ce ne luptam cu ei. Dimpotrivă, 
când hrana cea de toate zilele: cu glbria oştilor lor, zi de zi 
întinzând tot mai departe distrugerea şi durerea, lipsi, su¬ 
fletul lor se ofili, marea lor unitate de străduinţe se sfărâmă, 
giganţii se prăvăliră în prăpastie cu huetul munţilor săpaţi 
pe dedesupt de ape şi cari, la ceasul lor, se prăbuşesc în adân¬ 
cime. Căci sufletele noastre se oţeliseră ani după ani în ad¬ 
versitate şi deveniseră mai tari ca însăşi suferinţa, dar sufle- 

telc lor se îmuiaseră, ani după ani, în falsa speranţă a bi¬ 
ruinţei, mereu înşelătoare. Pe noi ne strângeă în fidelitatea 
pănă la moarte jertfa comună, pe dânşii îi uneâ pănă la bi¬ 
ruinţă cea aşteptată, prăda comună. Cavalerismul nostru, 
între noi, eră fiul credinţei întru cele drepte, cavalerismul 
lor, între ei, eră fiul temerei de cele păcătuite în comun. 

Şi sufletul nostru eră mai tare ca al lor, pentrucă el se 
hrăneâ din simplicitate şi bunătate, din larga înţelegere a 
celor omeneşti; şi cea mai aspră condamnare a adversarului 
ca tot, se împăcâ deplin cu întreaga bunătate faţă de adver¬ 
sarul singuratec. Ci ei erau slabi pentrucă uitaseră blândeţea, 
uitaseră duioşia, pentrucă cei ce îi mânau la asalt îi învăţau 
numai ura, numai dispreţul, iar nu şi bunătatea, nu şi duioşia. 
Căci răsboiul lor eră răsboiu de pedepsire, pe când al no¬ 
stru eră de liberare. Ei nu înţelegeau libertatea, pentrucă nu 
o aveau la ei. Ei nu înţelegeau uriaşa noastră voinţă comună, 
liber consimţită, pentrucă ei nu aveau decât uriaşa lor co¬ 
mandă comună, impusă. Ei nu înţelegeau apriga noastră 
mânie de a vedeâ pământul patriei profanat de năvălitori, 
pentrucă asaltul dintâiu al armelor lor îi adusese pe pământ 
străin. Ei pedepseau fără minte iubirea noastră pentru cele 
ale noastre, pentrucă nu puteau prinde în sufletul lor impla¬ 
cabila noastră deviză: «mentre lo straniero occupa il suol 
della patria, l’odio t pietâ, civiltâ la battaglia» (Carducci). 

Noi eram tineri şi ne luptam pentru lumea ce aveâ să vină, 
ei erau bătrâni şi mureau pentru apărarea unei lumi care 
murise. Libertatea lumii eră tinereţea noastră. Tirania lumii 
eră bătrâneţea lor. Noi aveam în sufletul nostru soarele şi 
moartea eroilor noştri eră sublima transfigurare întru idealul 
dreptăţii pentru cei mici şi obidiţi, ei aveau groază în su¬ 
fletul lor de chiar propria lor biruinţă, care i-ar fi îngenun- 
chiat şi mai tare întru robia celor tari şi fără iubire. 

Dar aceea ce noi aveam în incomparabilă frumuseţe şi 
aceea ce ar fi orbit ochii lor deprinşi numai cu un idol hâd, 
de cruzime şi răutate, eră speranţa noastră. De n'am fi avut 

decât numai speranţa noastră în alăturare cu speranţa lor, 
şi încă am fi îndurat calvarul luptei noastre până la capătul 
vremilor. Speranţa noastră eră dulcea reunire a celor de un 
sânge, eră blânda frăţie dintre popoarele lumii, eră sfăr- 
marea pentru totdeauna a uneltelor răsboiului ucigaş şi pu¬ 
stiitor, eră bunătatea şi mila pentru toţi şi fiecare, până la 
cel din urmă fiu al pământului, deopotrivă ocrotitor pentru 
toţi copiii lui, eră viitorul senin întru măreaţa armonie a 
muncii roditoare, eră gândul ridicării noastre peste trecutul 
vârstei de fier, eră împlinirea pe lumea noastră cea plină de 
păcate a faptei de iubire, pe care crucificatul de pe Golgotha 
o eternizase prin însăş epifania inimitabilă a fiinţei lui în¬ 
tre noi. 

Şi ce eră speranţa lor...? Demoni ai răului, glorificaţi-o 
voi; voi care vă bucuraţi dinainte la imaginea uriaşei armate 
a robilor în zdrenţe, muncind — între blesteme — subt biciul 
unor stăpâni străini, închipuiţi de vrednicia lor, mai pre sus 
ca a tuturor muritorilor, şi chinuind în tipare uniforme ne¬ 
sfârşita varietate şi frumuseţă a sufletelor libere, dintre care, 
nu lipseâ, la suferinţă, nici măcar acela al propriului lor 
popor. 


* 

* * 

Cântaţi, eroi reîntorşi din moarte, imnul eroilor cari au 
biruit prin moarte. Cântaţi biruinţa speranţei noastre asupra 
speranţei celor ce ne-au fost duşmani, cântaţi entusiasmul 
luptelor voastre, cântaţi frumuseţea avântului vostru. Am bi¬ 
ruit în toate întrecerile, am biruit în toate suferinţele, Jtdvru 
vevutrjxa/.iev! 


* 

♦ * 

Cum înfloriseră adversarii libertăţii în vremile de pace!... 
Cum lumea întreagă ascultă de cuvântul lor. Cum tot ce con- 

struiâ geniul omenesc în măreaţa lui întrecere cu cele veci- 
nice, păreâa-şi găsi valorarea deplină abiâ în ţara lor. Cum toate 
popoarele lumii chemau pe fruntaşii lor la ele şi cereau cu 
încredere sfatul lor şi fapta lor. Şi vasele lor acopereau toate 
mările şi negustorii lor umpleau pământul şi numele lor eră 
pomenit cu cinste de toţi muritorii. Iar patria lor se făcuse 
loc de întâlnire tuturor sufletelor doritoare de armonie şi 
frumuseţă. Şi păreă că lumina şi gândul şi geniul omenesc 
nu mai pornesc dela Miazăzi, ci «fi nouii Eleni ai lumii ac¬ 
tuale au luat pentru îndelungată vreme în mâinile lor condu¬ 
cerea destinelor spiritului omenesc creator. Şi până şi tita¬ 
nicele instrumente de ucidere, cu care înspăimântară ei lumea 
la începutul nebunei lor năvale, păreau încă o dovadă că nea¬ 
mul lor va zdrobi — nu numai prin greutatea lui masivă, 
ci şi prin geniul lui — pe toate celelalte şi ei vor impune 
omenirii noua lor lege, sau moartea. 

Ci sufletul omenesc îşi are legile lui tainice, după care şi 
la naţiuni, ca şi la inşii singurateci, creşte şi se ofileşte. 

Toată strălucirea şi bogăţia puterii adversare, toată demo¬ 
nica lor născocire de mijloace mereu altele ale morţii nă- 
praznice, fu zadarnică. întreaga lor alcătuire de Stat şi civi¬ 
lizaţie se dovedi a fi fost numai tehnică, numai metodă: 
o maşină ca atâtea altele, care fără meşterul de s’o conducă, 
zace ca un trup mort în mijlocul câmpului. La uneltele lor 
de distrugere, altele, şi mai grozave, fură răspunsul din la¬ 
gărul alor noştri. Şi cei ce crezuseră că vor întemeiâ prin 
fier şi vor susţine prin oţel noua lor împărăţie, căzură zdro¬ 
biţi sub monştrii de fier şi de oţel, pe cari ai noştri li-i tri- 
miseră întru întâmpinare. 

Căci, atunci când marea bătălie nu mai putu fi purtată 
ca o întreprindere rece de ingineri ai morţii sistematice, când 
la voinţa inexorabilă a naţiunilor atacate, de a zdrobi pe cel 
ce voiâ să le fure sufletul sau a muri mai bine, trebui şi dela 
adversari un răspuns al sufletului, iar nu al maşinilor, acest 
răspuns lipsi. Căci el eră ceva ce nu se puteâ nici împrumută 

dela adversar, perfecţionându-se, nici inventă atunci în ate¬ 
lierele fierului ori gândului lor: eră felul de înţelegere a lumii 
şi a vieţii, superior la ai noştn, inferior la adversar; şi această 
înţelegere cuprindeâ, şi de o parte şi de alta, în ea însăş, 
sancţiunea conflictului: noua Cartagină, a nouilor negustori 
ai lumii celei nouă, trebuiâ să cadă sub voinţa de sacrificiu 
pentru patrie şi libertate a Romei celei nouă, a nouilor pio¬ 
nieri civilizatori ai întregului pământ. 

Ce voiau unii luptători şi ce voiau ceilalţi? Ce eră fiecare 
din ei, pentru a voi ce voiâ? Le eră permis să voească 
aceea ce voiau? Căci pe pământul nostru disparent în Uni¬ 
vers sunt doară aceleaşi legi ca şi în nemărginitul Cosmos: 
şi nimic nu părăseşte calea armonioasă fixată de Raţiunea 
supremă, nimic nu iese din orbita fixată de Destin, fără ca 
infinitele miriade ale lumilor cari-şi urmează calea lor de 
echilibru şi împăcare universală, să nu prindă în efluviile 
lor de forţă pe cel rătăcit şi să-l culeagă de pe drumul lui 
absurd, unindu-1 cu vreuna din ele, fie chiar şi într'un imens 
incendiu interstelar, în care cel ce se jertfeşte pentru ar¬ 
monia universală îşi turbură şi el în miriade de milenii viaţa 
lui aeonică: dar şi atâta nu-i decât o clipă în curgerea fără în¬ 
ceput şi fără sfârşit a devenirei universale, în care abnorm 
şi absurd nu există, pentrucă acesta e Chaos, e urâţenie, şi 
universul e Cosmos, adică frumuseţă. 

Ai noştri voiau armonia; voiau libera creştere a puterilor 
fiecărui suflet al naţiilor milenare, voiau dreptate între toţi 
şi pentru toţi. Ceeace voiau ei, nu eră decât o simplă pildă, 
a unei străvechi înţelepciuni. 

Ci ceilalţi voiau să înnoească lumea după chipul şi asemă¬ 
narea lor, voiau să forţeze cursul vremilor după gândul lor, 
voiau să ucidă aceea ce, 16r, li se păreâ că nu e viaţă deplină, 
voiau să cureţe aceea ce e putred, substituindu-se Destinului, 
voiau să fie zei. Dar ei voiau să mişte munţii din loc nii cu 
credinţa, ca Iisus cel crucificat, ci cu forţa, ca giganţii în 
lupta cu zeii olimpici. 

Nebună încercare, cumplită pedeapsă. Uriaşă biruinţă a 
spiritului asupra materiei. Să ai putere şi strălucire, de să 
zdrobeşti şi să orbeşti o lume, şi totuş, nici măcar păstorul 
de porci din munţii Illirici, ori păstorul de capre din munţii 
Delmatici, ori păstorul de oi din munţii Dacogetici, să nu 
se plece înaintea ta, să nu recunoască puterea ta, strălucirea 
ta, geniul tău, ci semeţ, sângerând din mii de răni, dar ne¬ 
biruit, nefiindu-i teamă decât numai de cer să nu cadă peste 
dânsul, ci încolo liber ca zeii înşişi, şi punând mai presus 
de bogăţia şi huzurirea palatelor tale cu sclavi, sărăcia şi as¬ 
primea spaţiilor lui largi, senine şi pline de libertate pentru 
toţi şi întru toate, el să proclame, în cele patru colţuri ale 
lumii, nebiruirea, o, nu, biruinţa lui! 

* 

* * 

Căci înţelesul vieţii interumane nu este estetic, ci etic. 
Nu animal frumos, ci animal bun are a deveni omul, dacă e 
ca societatea omenească să se deosebească de haitele de car¬ 
nasiere, ori de turmele de erbivore ale lumii infraumane. 
Frumuseţea deplină — trupească şi sufletească — a indivi¬ 
dului izolat e fără îndoeală o piatră fundamentală a clădirii 
sociale. Dar omul frumos e o operă de artă, care nu se 
poate întruchipâ decât într’un număr cu totul infim de in¬ 
divizi,— căci pentru viaţa estetică trebuie calităţi înăscute, 
care în actualul stadiu al evoluţiei rasei omeneşti sunt încă 
foarte rare. Şi cea mai ascuţită educaţie, cea mai desăvârşită 
metodă, nu poate da la exemplarele obicinuite decât indivizi 
curaţi, cuviincioşi, simetrici, — maimuţe bine crescute şi bine 
împodobite, care însă la ocazie tdt vor fură, tdt vor violentă, 
tdt vor ucide. Nu frumosul absolut (în forţă, în gândire, în 
creare), ci iubirea absolută (în binefacere, în milă, în jertfă, 
în moarte pentru aproapele), e înţelesul vieţii actuale a omului 
social. De sigur, neestetică înfăţişare, a unei omeniri forfo¬ 
titoare în mizerii, slăbiciune, neputinţă, boală şi murdărie: 

şi ar fi, şi aceea, o înţelegere a lumii, ca de pe un nou Tayget 
să arunci în prăpastie pe toţi schilozii, pe toţi slabii la minte, 
ai umanităţii contemporane. Dar cu ce drept şi cu ce îndrep¬ 
tăţire ai face această operă de moarte, tu cel care, nu în viaţa 
cosmică, ci chiar numai în cea de pe pământ, un nou Apollon 
de ai fi, şi încă nu te-ai deosebi prea mult de schilozii şi să¬ 
racii cu duhul, pe cari i-ai aruncă de pe munte. Căci 
nimicnicie, bicisnicie, zădărnicie, e tot ce e omenesc. 
Şi doară iubirea dacă dă o lumină vieţii noastre, perpetuu 
umbrite de aripa morţii, celei totdeauna treze şi totdeauna 
la pândă. 

Adversari biruiţi, putea-veţi voi înţelege măcar acum, în 
mijlocul ruinelor patriilor voastre, de ce n’aţi putut birul, de 
ce nu puteâţi birul? Voi aţi dat nu lupta iubirei patriei voa¬ 
stre, ci lupta urei altor patrii, şi fiindcă aţi urît, aţi căzut. 
Noi am dat nu lupta urei altor patrii, ci lupta iubirii patriilor 
noastre. O, cum le-am iubit noi, patriile noastre: zdrobiţi, 
rupţi în bucăţi, mizerabili, insultaţi, martirizaţi, noi n'arn 
renunţat la noi înşi-ne! Că am păcătuit şi noi? De sigur, 
şi cât de mulţi Ce cumplită a fost pedeapsa neunirii noastre 
depline, unirii aşâ de târzii, dela sfârşit! Ce înceţi au fost 
în darea ajutorului, ce întârzieri şi câte ezitări au avut cei 
ce trebuiau să sângereze împreună cu Francia nemuritoare! 
Şi cum au sângerat ei înşii apoi de întărirea duşmanului în 
vremea întârzierilor lor. Ce aspră a fost pedeapsa, a noastră, 
a celorlalţi, cari şi întârziam şi leneveam şi intram în vâl- 
toare fără cele de trebuinţă şi dedeam astfel, iară, alt răgaz 
de întărire, duşmanului. Dar iubirii toate i se iartă. Şi după 
rătăciri şi jertfe aşâ de trist mai dureroase, decât ce ne-ar 
fi cerut dela sine Destinul, noi, cavalerii iubirii, ne-am adu¬ 
nat fără lipsă şi fără greşală toţi la un loc, toţi împrejurul 
celor dela început incomparabili, celor tot aşâ de neîntrecuţi 
în jertfă pe cât au fost de neîntrecuţi în vitejie, împrejurul 
cavalerilor galloromani. 

Şi imensa noastră jertfa v’a zdrobit, v'a îngenunchiat, v’a 
nimicit, o, adversari aşâ de nenorociţi astăzi. Voi ridicâţi 
întăriri de piatră şi de oţel, noi ridicam întăriri de trupuri 
omeneşti Obuzele noastre loveau în stâncă, obuzele voastre 
loveau în carne. Şi la vederea fluviilor noastre de sânge, 
care se porneau către mare, şi la vederea munţilor noştri 
de trupuri, cari se ridicau către cer, voi vă bucuraţi, căci 
credeaţi că ne vom înspăimântă şi ne vom închină, căci cre¬ 
deaţi că noi vom iubi mai mult viaţa noastră ca viaţa celor 
jertfiţi, că vom iubi mai mult viaţa ca iubirea. Voi nu înţele- 
geaţi sărmane suflete sărace, că atunci când noi pierdeam 
ce aveam mai drag, ce aveam mai luminos în viaţă, imensa 
noastră caritate pentru florile cosite ne va înnobilă chiar pe 
cei meschini dintre noi, ne va sanctifică chiar pe cei comuni 
dintre noi, că ne vom înălţă peste noi înşine, peste netreb¬ 
nica noastră viaţă,spre a ne uni în jertfă,spre a ne uni în moarte, 
cu căi jertfiţi. 

Şi tăcerea noastră, o adversari aşă de tăcuţi astăzi, dar 
aşă de elocvenţi altădată, când aţi fi dorit ca biruinţele voa¬ 
stre să fie proclamate până în spaţiile interastrale, tăcerea 
noastră, care vouă vă păreă că este desnădejde, că e ruşine, 
că e renunţare, tăcerea noastră v’a biruit. O, cum a ştiut 
să tacă Celtul care purtă cârma împărătesei mărilor. Cum 
a ştiut să tacă conducătorul uriaşei republici tinere de pe 
celălalt mal al Atlanticei. Cum a ştiut să tacă măreţul bă¬ 
trân care întrupase în el întreaga suferinţă a Franciei. 

Căci tăcerea noastră, o adversari biruiţi, eră maestate. In 
faţa cataclismului cu care voi ameninţaţi sufletul liber al 
umanităţii, noi încetasem de a mai fi oamenii obicinuiţi, cu¬ 
noscuţi de voi înainte. Marea putere care zăceă strânsă în 
adâncimile sufletelor noastre de Celto-Thraco-Romani, se ri¬ 
dică acum în noi ca un zeu care se îmbracă în trup omenesc 
şi face în enthousiasmds, din fiecare muritor un geniu al 
luminii, al creării, al frumuseţii. In tăcerea noastră eră au¬ 
steritatea rugăciunii din urmă, înainte de aruncarea în moarte 

— pentru biruinţă. In tăcerea noastră eră încordarea atentă 
a divinului arc apollinic, care aveâ să trimeată săgeata fatală 
demonicei voastre puteri. In tăcerea noastră eră reculegerea 
prea plecată în faţa maestăţii jertfei eroilor noştri. 

Căci noi v’am biruit, o, adversari aşă de trişti astăzi, mi 
pentrucă biruisem moartea, dar pentrucă biruisem frica de 
dânsa. Cum am fi putut să ne mai temem de ea, când ştiam 
acum că ea nu poate birul decât trupurile, iar nu şi opera 
noastră: fiecare dintre martirii noştri sfărâmaţi în şanţuri 
de obuzele voastre, creşteâ cu încă o amintire marea durere 
a rasei noastre, cu încă o putere marea voinţă a generaţiei 
noastre. Şi în timp ce la voi fiecare moarte eră, numai, încă 
o jale, la noi fiecare moarte eră şi o împărtăşanie cu sfânta 
taină a Idealului. Şi morţii noştri nu erau morţi pentru cu¬ 
ceriri — cari pot fi recucerite, — nu erau morţi pentru glorie 

— care e totdeauna înşelătoare, — ci erau morţi pentru li¬ 
bertate, şi aceasta nu moare niciodată. 

O, cum am zâmbit cu milă, adversari biruiţi, atunci când 
aţi început în marea luptă, cea de pe urmă, să vorbiţi luptă¬ 
torilor voştri de apărarea libertăţii voastre. Ce zădarnic, ce 
gol, sună acum îndemnul vostru. Ce amară trebuiâ să fie 
jertfa vieţii luptătorilor voştri. Cu câtă durere se vor fi gândit 
ei înapoi la marea libertate ce o avuseţi, atunci când aţi pornit 
să le-o luaţi altora, la intangibilitatea patriei voastre, pe care 
aşă de nebun o irosiseţi, la numele vostru bun, pe care îl 
pierduseţi. Sărmani luptători, cari porniseră la bătălie pentru 
glorie şi luptau acum pentru libertate! 

Ci noi nu mai crezusem în glorie, pentrucă de dânsa su¬ 
ferisem în însuş atacul vostru nedrept. Dar sufletul nostru 
aprins, sufletul nostru senin, ca cerul de miazăzi, care ne 
acopere, crezuse în poezie. De aspra îmbrăţişare a Femeei 
perfide, care încă înainte de a-ţi fi dat moartea a încununat 
cu ucigaşa ei coroană pe alt favorit, nu visau eroii noştri 
ghemuiţi în vizuinele lor mizerabile. Dar de blânda mân¬ 
gâiere a femeei delicat iubitoare, a Poeziei amintirilor, a 

poeziei căminului profanat de voi, a poeziei devotamentului 
către patria chinuită de voi, către Domnul ei, insultat de 
voi, da, de această mângâiere, aşâ de tristă şi aşâ de dulce, 
eroii noştri visau. 

Nu eră doară mângâierea ei «singurul lucru viu în ace[l] loc 
unde totul e[râ] mort şi ars»?«Easingurăstinge[a] setea [lor]; şi 
toată setea care e[ră] în [sufletele lor] seîntinde[a] lacomă către 
răcoarea ei. De n’ar fi fost ea, nici unul n'ar fi putut trăi 
a[colo]; toţi a[r] fi murit de secetă» (D'Annunzio). 

O, cum aţi râs de suferinţa noastră, cum aţi fost de mândri 
de ceeace credeaţi fericirea voastră, cum aţi uitat, o adver¬ 
sari biruiţi, de trista, amara înţelepciune milenară: «niciodată 
nu trebuie să numeşti pe vreun muritor fericit, înainte de ce 
să vezi cum se va coborî sub pământ, după ce a trecut şi 
peste ultima lui zi, murind» (Euripides). 

Şi iată, — v’am biruit în maestatea durerii noastre, v’am 
biruit în răbdarea suferinţei noastre, v'am biruit în senină¬ 
tatea morţilor noştri, v’am biruit în bătălia monştrilor de 
fier ai geniului nostru, v'am biruit în sublimul gândului 
nostru, v’am biruit în lumina iubirii noastre — adversari răi, 
adversari nedrepţi, — ndwa vevixrjxafiev. 

* 

* * 

Camarazi eroi, reîntorşi din moarte, întonaţi imnul eroilor, 
biruitori prin moarte. Cântaţi imnul, eternei lor linişti, som¬ 
nului lor senin. Cântaţi biruinţa jertfei lor sfinte, cântaţi 
bucuria zilelor de azi. In adânc de codri, la maluri de ape, 
moâre astăzi jalea, unui neam întreg. 

Cântaţi eroi, imnul martirilor, cari de zeci de veacuri au 
sângerat pentru libertatea de azi. Cântaţi lauda vitejilor, cari 
în singurătate şi uitare, au apărat de veacuri patria dacoro¬ 
mână de azi. Prea măriţi, eroi, reîntorşi din moarte, pe eroii 
prieteni, cari acolo departe, pentru gândul nostru, tot aşâ 
de puternic ca pentru gândul lor, au biruit prin moarte. 

In adâncul tăriilor, turburate de furtună, peste gigantice 
trupuri de nori sfâşiaţi, dela marea Atlantică la marea Pa¬ 
cifică, se întinde a zi semnul legăturii Domnului. «Acesta este 
semnul legăturii, care-1 dau eu, între mine şi între voi, şi 
între tot sufletul viu, care este cu voi întru neamuri vecinice: 
curcubeul meu îl puiu pre noori, şi va fi semn de legătură 
vecinică între mine şi între pământ: şi va fi când voiu noorâ 
noori pre pământ, se va arătă curcubeul pre nori: şi-mi voiu 
aduce aminte de legătura mea, care este între mine şi între 
voi, şi între tot sufletul viu în tot trupul, şi nu va mai fi... 
ca să piară tot trupul» (Facerea, 9). 

Cu făşii din semnul legăturii Domnului au plecat în luptă 
eroii ce au murit. La lumina culorilor lor cereşti au închis 
ei ochii după săvârşirea jertfei. In înfrăţirea steagurilor po¬ 
poarelor martire se reînnoeşte astăzi semnul de pace al Dom¬ 
nului. 

PARENTALI A 



închinare împăratului traian 

LA XVIII VEACURI DELA MOARTE 


XXVI SEPTEMVRIE MCMXIX 

ArOPAZTIIZ TI dai ol ăvOQwnon 
HPAKAE1T0Z Stol forjiol. 

ArO. TI dai ol O toi-, 

HPAK. ” AvOgonoi ăQdvaroi. 

(Luciani vit . atictio , 14, p. 554) 


S UNT Parentalia. 

Cei vii pomenesc pe cei morţi. E o datorie, pe care 
muritorii şi-au statornicit-o, dintru însuş începutul gândului 
despre moarte: liniştea de piatră, în care cădeâ dintr’odată 
viaţa, eră aşâ de grozavă, încât minţii înspăimântate a muri¬ 
torilor moartea nu-i puteă fi decât un somn greu. Iar în 
visele nesfârşitului somn, nu se puteă, ca celor trecuţi 
dincolo, să nu le vie dorul după cei lăsaţi şi după 
cele părăsite dincoace. De i-ar fi uitat cei de aici neaju- 
tându-i pe aceia în marele întunerec de sub pământ, ei ar 
fi suferit acolo şi sufletul lor chinuit s’ar fi umplut de 
mânie. Iar mânia morţilor puteă fi blestem şi pieire tuturor 
faptelor celor vii. 

Pomenirea celor morţi de curând mai deşteaptă încă jale. 
Iar întristarea e muzica din care apoi înfloreşte şi gândul 
celor mulţi. — Morţii de demult nu mai dau nici dor, nici 
durere, celor de azi. Pomenirea lor e numai un gând palid. 
Şi gândului acestuia, al recei amintiri, îi trebuie tot sângele 
viu al amintitorului, spre a înviâ întru viaţa deplină. 

Sunt aniversări ale morţilor. 

Cei vii caută să împărtăşească pe cei morţi cu bucuria 
ori cu întristarea contemporană. E încercarea de preamărire 
a celor pe veci adormiţi, pentru a face, prin asemănarea lor 
cu noi, lauda ori hula celor de azi. 

Să pomenim pe întemeietori. 

De optsprezece sute de ori s'au uscat florile crescute pe 
mormintele lor. De optsprezece sute de ori s’au ridicat din 
nou prin zăpada subţire a primăverii alte flori, proaspete. 
Sunt Parentalia. 

Oamenii noui, înflorind în marea lumină a vieţii, se pleacă 
cu reculegere spre pământul unde dorm oamenii vechi, din 
tăria cărora au crescut ei, oamenii noui, ca florile nouă din 
pulberea florilor vechi. 

In pomenirea morţilor e conştiinţa despre viaţa fără sfârşit 
în cele obşteşti ale ei,e mângâierea blândă a amintirii, care, 
şi după mii de ani, învălue cucernic palidele umbre ale celor 
cosiţi, fără reîntoarcere, în fiecare generaţie. Şi viaţa trecută, 
legată, continuu viu, de viaţa prezentă, birueşte moartea... 
în care s'a scufundat... ca un călător în ceaţă. 

Ci noi, cei singurateci, murim. 

Şi cu noi mor toate ale noastre. Moare durerea. Moare 
trupul omenesc: începutul întregei frumuseţi a lumii ace¬ 
steia. Moare gândul şi amintirea. Şi moare şi marmora în 
care am coborît sufletul nostru: rănile ei nu sângeră, ele nu 
o ucid, ci tocmai prin fele ea trăeşte încă mai arzător în cele 
mai mărunte frânturi ale trupului ei mutilat. Dar moare şi 
marmora, de rănile vremii. Moare şi sufletul ei, de neînţe¬ 
legerea oamenilor. Şi nu e nimic atins de mâna ori de buzele 
noastre, ca să nu moară. 

Dar cu ochii tăi mari, adânci şi blânzi, dumnezeească 
Clio, zână a devenirii gândului, tu priveşti crearea prin om 
a ăltei lumi, ălta decât cea aspră, cea crudă, cea muritoare, 
ce ne-au făcut-o zeii. Cu cântec epic tu glorifici, cu cântec 
liric tu mângâi, pe copilul tău, cu suflet din cer şi trup din 
pământ, omul, şi tu blândo, tu buno, povesteşti... cfe a 
fost viaţa oamenilor. 

Tu, Clio, culegi de pe morminte florile uscate şi ni le faci 
iară vii, înflorind proaspete, ca cicoarea pe lanuri, în rouă 
dimineţii. Tu, Clio, încălzeşti cu focul tău trupurile de de¬ 
mult adormiţilor şi îi faci iară vii, trăind din nou puternic 
în lumea lor şi năvălind plini de viaţă în lumea noastră: cu 
sângele încă lunecând pe armurile lor, cu patima încă aprinsă 
în privirile lor, cu visul încă palpitând în făptura mâinilor 
lor. Şi între noi oamenii, cei plăpânzi, cei trecători, nemurirea 

coboară, ca raza din cer. Bogaţi de nesfârşitul tuturor lumi¬ 
nilor aprinse de cei ce dintru început şi fără de sfârşit 
au creat lumină, noi copiii unei clipe — totuş vecinice: în 
renaşterea ei perpetuă din cele ce au fost, în nesfârşirea ei 
de iubire spre cele ce vor fi — strălucim de lumina întreagă 
a sufletului omenesc întreg, dela cel dintâiu care a trăit, 
până la cel din urmă care va trăi, unul. 

Ci de n’ai fi tu, Clio, ca râmele în noroiu, aşâ ne-am târî 
în întunerecul unei singure vieţi, cu dimineaţă şi seară, cu 
zi şi cu noapte. 

Tu singură ne faci bogaţi, tu singură ne ridici peste noi, 
tu singură ne înveciniceşti,— Clio, mărire ţie. 

* 

* * 

Ruginiau codrii. Ca nişte paseri obosite coborau legănat 
către pământ frunzele aprinse de cea de pe urmă sărutare 
a soarelui de toamnă. Prin satele Daciei mergeau zvonuri 
de răsbunări romane. Negustorii din Miazăzi se făceau tot 
mai rari. Şi cei cari mai îndrăzneau să se afunde în adân¬ 
cimile Daciei păduroase, priveau sfioşi împrejur, vin¬ 
deau repede şi plecau pe furiş. Ostatecii şi fugarii romani, 
slujitori regelui dac, lucrau cu zor la întărituri, închideau 
văile către Dunăre, ridicau burguri, dregeau cetăţile, con¬ 
struiau maşini de asalt, turnau arme. Femeile erau posomo¬ 
rite. Bărbaţii erau tăcuţi. Eră linişte aspră în toţi şi porun¬ 
cile Regelui erau grabnic şi cu prisos împlinite. Când înce¬ 
pură a cădeâ fulgii, ştiâ fiecare că în primăvară va puteâ muri. 
Flăcăii, cari cu cincisprezece ani înainte, dăduseră Domnului 
ţării dace, întâia lui biruinţă pe pământ roman, erau acum 
bărbaţi în putere. Copiii lor se ridicau acum şi ei, gata de 
pus la arme. Cincisprezece ani soarta răsboiului iubise pe 
Daci. Din pădurile Suebice ale Dunării de Sus, până în munţii 
Parthici, cari facă umbră apelor Tigrului, numele regelui pu¬ 
ternic, nobil din viţă de nobili, rege din viţă de regi, Decebal, 

eră pomenit cu cinste şi închinare. Soli daci mergeau în Apus 
şi în depărtatul Răsărit, la regii neamurilor germanice, sar- 
matice, scitice, armenice, parthice, ducând sfat de luptă, de 
împotrivire dârză, de atac necurmat, împotriva stăpânitorilor 
dela Miazăzi. 

Din timpuri uitate de amintirea muritorilor trăiau Dacii 
pe pământul acesta, îmbrăţişat de cele trei ape, cu marea 
cetate clădită de zei în mijlocul ţării: cu munţi de patru părţi. 
Ei nti erau o biată naţie rătăcitoare, ca vecinii Germani ori 
Sarmaţi. Ei nu erau o naţie barbară, ca nenumăraţii locui¬ 
tori ai Nordului mlăştinos, sărac şi friguros. Ei erau stator¬ 
nici, orânduiţ*’, luminaţi, în străvechi legături cu civilizaţia 
elenă, — cu cea mai avântată credinţă idealistă în nemurire, 
pe care au gândit-o oamenii, — cu tradiţie milenară în cele 
ale vieţii de societate ori de Stat, — cu nume glorios în lupta 
de libertate faţă de toţi cei puternici din jur, — cu incom¬ 
parabila epopee de unitate naţională biruitoare a regelui erou 
Burebista, îndărătul lor. 

Trecutul strălucit, de aproape două veacuri înainte, lu¬ 
mină acum şi calea regelui Decebal. Nu puterea, ci unirea, 
lipsise întotdeauna marelui neam dacic. Ca principii mace¬ 
doneni, geloşi de libertatea lor locală, principii daci ai mul¬ 
telor ţări dace dintre cele trei râuri îşi aşteptau pe Philippos 
şi pe Alexandros al lor, care cu mână de fier să-i ţie uniţi 
întru marea luptă a aceleeaşi patrii. Şi Decebal eră acum ca 
Filip. Ci soarta n'a voit ca să-i urmeze un Alexandru. 

Din munţii marelui nostru burg se îmbrăţişează cu pri¬ 
virea în zilele senine întreaga câmpie înconjurătoare, către 
Tisa, Dunăre, Pont şi Nistru. 

Precum omul de mare nu se linişteşte până nu pune zăgaz 
de pământ rătăcirii sale pe ape, întemeind porturi şi staţii 
şi aşezări, de jur împrejurul împărăţiei sale de valuri, şi 
anexând mării tot ce îi formează hotarul ei uscat, — tot aşâ 
câmpeanul şi omul stepei, nu s’a liniştit până nu a dat hotar 

de pământ înalt, de pământ stâncos, mării sale de ierburi 
şi de holde. 

Aşă au bătut milenii valurile scite, sarmate, slave, cetatea 
noastră pe Nistru şi stropi de sânge barbar au căzut în pă¬ 
mântul nostru, rodind după firea lui, la marginea înaltă, 
de Răsărit, a Patriei. Aşă au bătut milenii valurile iazyge, 
germane, maghiare, cetatea noastră dinspre Tisa şi stropi 
de sânge barbar au pătat pajiştile noastre, rodind după 
firea lui, la marginea joasă de Apus, — ba pătrunzând prin 
porţile Munţilor, până chiar în mijlocul burgului, Patriei 
noastre. 

Dar pe razele privirilor noastre, care pătrundeau din cre¬ 
ştetele munţilor până dincolo de apele străjuitoare, a mers 
şi dorul nostru după pământ străin. Şi încotrd eră straja 
mai tare, într’acolo s'a dus şi dorul nostru mai năvalnic. De 
când se pomeneşte neam dacic şi neam român, râul nostru 
părinte, Danuviul, a văzut când ieşeâ din valea pannonică 
pe ambele lui maluri acelaş neam, — pe-al nostru. 

Dar ce am voit noi, au voit şi cei din Miazăzi. Apele nu-s 
graniţe, ci drumuri. Şi pentru stăpânirea drumurilor, cu stră- 
juire pe ambele lor părţi, s'au luptat întotdeauna statele şi 
popoarele. Aşă cum toată valea unui râu se umple cu o sin¬ 
gură naţie, aşă stăpânirea unui râu cată să fie deplină pe 
toată valea lui sub acelaş stăpânitor. 

Regele Burebista a stăpânit şi dreapta fluviului. Regele 
Decebal a căutat să statornicească din nou această stăpânire. 
Eră dreptul lor. Căci, dela valea Moravei şi până la malul 
callatian al Pontului prieten, dave-lt dace se ţineau lanţ. 
Icoana răspândirii naţiunii noastre pe pământul strămoşesc, 
se arată şi în această parte a fi fost aceeaş cu cea dacică acum 
două mii de ani. 

Dar pe malul de Miazăzi al Dunării eră acum alt stăpânitor 
decât pe vremea lui Burebista. Lui Decebal îi steteâ în faţă 
Roma. Şi Roma nu învăţase încă a ascultă de nimeni. Pentru 
brâul de argint al Dunării lupta aveâ a fi tot aşă de cum- 

plită, tot aşâ de fără cruţare, ca aceea pentru brâul de aur 
al Rinului. 

* 

* * 

Ard trupurile, ca nişte ruguri, de văpaia sufletelor tari 
cari le încing. Se mistue vlaga pământească a naţiilor, de 
jertfa de sânge, neîntrerupt cerută, pentru continua biruinţă, 
de neînduratul lor suflet luptător. Dar precum flăcăul prinde 
cu braţ vânjos arma care cade din mâna unchiaşului slăbit 
de ani, aşâ popoarele tinere, cu suflete de copii, cucerite de 
marele suflet al naţiunii perpetuu biruitoare, prind la rândul 
lor arma, spre a apără cu sângele lor tânăr, cu puterea lor 
proaspătă, marele gând, care e acum şi al lor. 

Când, de pe urma nevolniciei ultimului Flaviu, acvilele 
italice se dară biruite spre Miazăzi, lăsând toată Dunărea 
şoimului dacic, când Italia slăbită se închină înaintea Da¬ 
ciei năvalnice, Spania romană luă asupra ei lupta pentru onoa¬ 
rea, pentru puterea şi biruinţa Patriei mame. Pentru brâul 
de argint al Dunării luptă acum un spaniol, cu fire tânără, 
cu credinţă proaspătă, cu speranţă nepusă la încercare; luptă, 
ca în vremile bătrâne, ale alcătuirii Italiei — când tăria ro¬ 
mană se oţeliâ mai mult prin înfrângeri decât prin biruinţe — 
cu voinţa hotărîtă de a împlini cele fixate de Roma eternă, 
fie chiar şi după un secol de lupte şi un ocean de sânge. 

Cel ce purtă acum armele Romei eră un om liniştit, măsurat, 
cuminte, modest. Eră doar numai prin tatăl lui dintre cei ce 
în Senatul Romei hotărau soarta lumii. Bunicul său, poate, 
nici nu vorbise bine limba romană. El eră un soldat, ca şi 
tatăl său; soldat ajuns general şi atâta tot. Şi, fost general, 
fost guvernator de provincie, ajuns împărat, el rămâneâ încă 
tot omul din popor, răbdător la muncă, întârziind bucuros 
la plăcerile trupului, cu nesfârşit respect pentru străluciţii 
senatori ai Romei, pentru splendoarea Romei, pentru arta 
cuvântului la Roma. Provincia lui, pe care o guvernase con- 

ştiincios şi energic, se mărise acum cât tot Imperiul. Dar 
sufletul celui ce guvernă eră tot cel vechiu, al guvernatorului 
provincial, al neitalicului, al «neromanului», care se sfiâ de 
Roma şi eră adânc turburat — până la vanitate — când ea 
i se închină: a o dispreţul încă nu puteâ, a o stăpâni încă 
nu-şi simţiă îndrăzneala. Şi cât a trăit, n'a putut învăţa 
acest meşteşug. Senatul Romei a avut două decenii, când a 
putut crede că mai însemnă ceva în marile prefaceri ale 
lumii. 

Noi muritorii suntem mari, nu pentru găsirea unui gând 
într'o zi de noroc, ci pentru urmărirea într’o mie de zile, 
şi cu, şi fără noroc, a gândului unic, care stă la temelia 
oricărei vieţi creatoare. Şi sufletul nostru se multiplică prin 
fiecare gând de-o zi pe care-1 prindem în sborul lui spre 
neant şi îl fixăm, ca pe o piatră de monument, în opera 
noastră unică, în gândul nostru unic. Ci fiecare din noi, 
într'o singură zi, cu un singur gând, e mai slab, mai sărac, 
mai neputincios în cele eterne ale vieţii, decât plugarul simplu, 
decât cărătorul de poveri în porturi, a căror viaţă e clădită 
pe legătura dintre toăte zilele vieţii lor într'o singură datorie, 
a muncii. Marea noutate, marea creare, e iubirea aceasta 
continuă, neobosită, pentru gândul unic. El culege gândurile 
fiecărei zile, le ciopleşte după nevoia marei opere în care 
le închide, şi, prinzându-le acolo cu însăş viaţa, cu însăş 
iubirea noastră, el crează o viaţă nouă, biruitoare a timpului, 
din viaţa noastră cea veche şi roasă de timp. 

Aşâ eră mare, simplul, cumintele, modestul, neînvăţatul 
spaniol, care eră acum împărat al Romei. In viaţa unei sin¬ 
gure zile cel de pe urmă senator din Roma ar fi fost — poate— 
mai înţelept, mai strălucitor, mai vrednic de purpură, decât 
dânsul. Şi de aceea, pentru fapta unei zile, Ulpius Traianus, 
împăratul, rugă pe învăţatul, pe strălucitul Licinius Sura, 
senatorul, să-i scrie cuvintele de solemnă prezentare: zadar¬ 
nicele discursuri sclipitoare, care învălue în înşelare mintea 
uşuratecă a muritorilor. — Dar pentru fapta celor o mie de 

zile, pentru întărirea întru alte secole a marei împărăţii care 
se clătină, strălucitul Licinius Sura sfătuise în ceasul cel greu 
pe blândul şi slabul Cocceius Nerva, senatorul travestit în 
împărat, să arunce pe umerii simplului, modestului, neîn¬ 
văţatului Ulpius Traianus, provincialul, hlamida de fier şi 
foc a unei împărăţii, pentru statornicirea căreia numai jertfa 
fără sfârşit a victimelor umane încoronate cu laurii biruinţei 
şi jertfa necurmată a victimelor mizerabile sfâşiate de lan¬ 
ţurile robiei, erau faptă îndestulătoare. 

* 

* * 

Omul crede că pentru dânsul natura va înfrânâ legile ei, 
le va da un alt curs, le va duce pe drumul pe care ni s'a părut 
în slaba noastră experienţă că ar puteâ fi, măcar accidental, 
mânate. Căci aspectul material, palpabil, al întâmplărilor 
omeneşti acopere sufletul faptelor, întocmai ca o mască hâdă 
un suflet de înger, şi ascunde ochilor noştri — nedeprinşi a 
vedeâ pătrunzător — esenţa vieţii senine, indiferente, obiec¬ 
tive şi unice, care pulsează, neschimbată de voinţa umană, 
după legile ei, cosmice. 

Şi marea înşelare târăşte indivizi şi popoare în suferinţă 
şi moarte. Un om loveşte pe altul numai pentru a-şi mul¬ 
ţumi mânia, — dar iată, cel lovit moare şi agresorul îşi ri¬ 
sipeşte propria viaţă, fiind scos dintre oameni. Un popor e 
închis de altul prin răsboiu, spre a nu mai creşte, — şi iată, 
poporul închis se întinde peste întregul pământ prin darurile 
geniului său de natură pacinică. Decebal luptă să facă un 
imperiu unitar thraco-dacic şi îşi găseşte moartea, distrugerea 
ţării şi pieirea întregei vieţi politic-naţionale a poporului său. 
Traian distruge Dacia, spre a aveă linişte la hotarul Dunării- 
de-Jos şi a păstră Românismul din Sudul râului, — şi în 
loc de linişte, care nu ţine, se naşte un nou popor, care va 
trăi chiar când întreg Românismul oriental se va fi risipit 
în pulbere. Traian aduce colonişti nenumăraţi, spre a face 

o ţară romană, în limitele romane, — şi în loc creşte o ţară 
Dacă, numai de limbă romană, dar în hotarele dacice şi cu 
sufletul dacic — aborigen — până în îndepărtaţii ei descen¬ 
denţi de astăzi. 

Se poate cu sila schimbă haina unui popor. I se poate 
impune de cuceritor limba, fără cunoaşterea căreia cuceritul 
nu-şi poate nici cât de puţin uşurâ robia lui. Cuceritorul dă 
poruncile în limba lui, iar cuceritul trebuie să le înţeleagă, 
să le împlinească, sau să moară. Se poate schimbă şi numele 
poporului cucerit, căci el nu mai e decât lucrul cuceritorului,— 
şi pe pământul cucerit nu mai dictează şi nu mai dă veste 
lumii despre cele ce sunt acolo, decât cuceritorul. Pentru 
lumea cea mare cuceritul a murit. Dar nu pentru legile eterne 
ale firii. Aşâ precum toate masacrele nu pot fi destul de de¬ 
pline spre a desfiinţă rasa supusă, ci ea se îndoaie ca oţelul 
sub greutatea năvălitorului şi apoi, încet-încet, se îndreaptă 
iară, insinuându-se prin însăş carnea celor nou veniţi, tot 
aşâ cuceritorul, venit din ţara lemnului şi a mlaştinelor fri¬ 
guroase, în veci nu va mai clădi în lemn şi nu se va mai îm¬ 
brăcă în piei, în ţara pietrei şi a soarelui blând şi senin. Şi 
casa lui şi masa lui şi podoaba lui şi, încet-încet, sufletul lui, 
se vor da după cele ale cuceritului şi cultura lui va fi potri¬ 
vită după cultura cuceritului, întâiu mai slabă, că el va fi mai 
nepriceput şi străin, apoi tot mai asemenea cu a cuceritului, 
doar ceva-ceva schimbată de firea lui deosebită ca sânge şi 
foc lăuntric, — dar în cele mari ale ei ea va fi, ca dintru în¬ 
ceputul vieţii omeneşti în aceâ parte a lumii, cultura ţării, 
iar nu a omului. 

Şi cum se întind stejarii numai până la anume înălţimi 
şi latitudini, aşâ îşi păstrează popoarele sub numele diferite, 
pe care li le dau valurile marilor ondulaţii raciale, aceleaşi 
ţinuturi de străveche înrădăcinare, în aceleaşi graniţe, pare 
că fixate până în amănuntele separării uscatului de ape. 
Priviţi lumea Celţilor în luptă cu Germanii, apoi a Gallo- 
Romanilor, apoi a Francezilor, şi urmăriţi în miile de ani 

graniţele de Răsăr't ale poporului cu cele trei nume şi, totuş, 
cu acelaş hotar. Priviţi graniţele Italicilor spre Illyri, iar apoi 
Slavi, şi înfăţişarea lacului, de jur împrejur italic, al Adria- 
ticei, de două mii de ani încoace. Priviţi graniţele naţionale 
ale Dacilor lui Burebista şi Decebal şi ale Românilor lui 
Ferdinand Biruitorul. Urmăriţi pe Thracii Balcanilor în aşe¬ 
zarea lor predilect continentală, cu întregul litoral în mâinile 
vechilor Eleni şi pe urmaşii lor Turano-Slavi de astăzi în 
aceeaş strictă aşezare continentală, cu întregul litoral în mâi¬ 
nile Grecilor contemporani. Cercetaţi marginea mării nesfâr¬ 
şite dintre coloanele lui Hercule şi pustiul Tanais acum două 
mii de ani şi astăzi: aceeaş limbă greacă vă va răsună la ureche 
în antica Massalia şi în noua Odessă. Căci muntele şi marea 
îşi au oamenii lor deosebiţi. Coasta mării, cu locuitorii ei, 
e o anexă a apei, iar nu a uscatului de care se ţine. Şi Atlan¬ 
tica nordică îşi are pe ambele ei coaste îngheţate pe aceiaşi 
Dani-Norvegieni. Egeica îşi are pe aceiaşi Greci. Coastele 
Mării Negre sunt o anexă a vieţii mediteranee, iar nu osteuro- 
pene. Neamurile migrează, dar culturile rămân. Şi cum nu 
singularul, ci genericul, e aceea ce hotărăşte în viaţa popoa¬ 
relor, nu perpetuele ondulaţii etnice, care amestecă neamuri 
cu neamuri, le învălmăşesc, le mână iară către locul de ple¬ 
care, întrucât nu s’au risipit cu totul în marea migraţie,— 
ci statornica precumpănire a ţării de bază, cu poporul ei 
primitiv, înrădăcinat în ţârina pe care de milenii o lucrează, 
cu cultura lui fixată de legile supreme ale firii, cărora noul 
venit trebuie să li se supună, asimilându-şi-le, sau să piară, 
hotărăşte de aceea ce în istoria universală s'au chemat, aşâ 
de adesea cu atâta de slabă înţelegere: migraţii etnice, sta¬ 
bilităţi culturale, ori aptitudini diferenţiale ale raselor. 

Căci dacă naţiunea nu e nici ceva fix etnic, fiind întot¬ 
deauna în fiecare naţiune un nesfârşit amestec de neamuri, 
contopite încă dela primele rătăciri interdiluviale, — dacă na¬ 
ţiunea nu e nici limbă, căci aceeaş limbă poate fi a mai multor 
naţiuni, — şi cu atât mai puţin un simplu nume, pe care-1 

poate impune unui popor chiar numai o mână de cuceritori 
tirani, — atunci nu e ea oare aceâ expresie culturală creată 
de înrâurirea pământului asupra omului, nu e ea realitatea 
biologică a omului modificat de pământul pe care se aşează, 
după legi neschimbate, care-1 modelează analog, oricare i-ar 
fi originea şi numele? Şi atunci, idea naţională fiind o stare 
de conştiinţă, înainte de toate culturală, iar geografia umană 
demonstrând nu după oameni, ci după pământul pe care se 
aşează, adevărate autochthonii culturale, nu ajungem oare la 
marea realitate istorică, aşâ de neînţeleasă atâta vreme, aşâ 
de combătută şi de contestată, a autochthoniilor naţionalei 
Mai poate fi atunci vreo minune că graniţele aşâ zise etnice 
ale poporului regelui Decebal sunt aşâ de amănunţit iden¬ 
tice cu graniţele aşâ zise etnice ale poporului regelui Fer- 
dinand? 

* 

* * 

Popoarele modelate de pământul pe care prind rădăcini, 
se supun legilor lui. Şi nu va fi putere pe lume să le împie¬ 
dice a tinde mereu să împlinească, veac după veac şi mileniu 
după mileniu, poruncile legilor pământului lor. Nici o su¬ 
ferinţă, nici o jertfă, nici o sângerare nu le va înspăimântă. 
Nici o huzurire a păcii nu le va moleşi până într’atâta, ca 
să se supună fără luptă unor legi omeneşti străine, protiv- 
nice pământului din care se hrănesc. 

Iar când vlaga lor se va fi sfârşit, când ele vor trebui să-şi 
înnoească sângele, primind alt popor pe pământul lor, ca 
Domn al lor şi al pământului lor, acest popor va reluă lupta 
cu aceeaş credinţă către străvechiul pământ, ca şi când şi 
el, dintru începutul vremilor, ar fi fost fiul lui. 

Şi, vechiul popor şi noul popor, contopite în indissolubile 
legături de sânge, nu vor mai fi decât unul şi acelaş, dar 
numai într'o nouă generaţie a lui: ca fiul născut din cei doi 
părinţi, de neamuri deosebite, fiu deopotrivă al amânduror 
părinţilor. 

* 

* * 

Viaţa popoarelor e ca viaţa mării: pe adâncurile, perpetuu 
liniştite, se iscă şi se potolesc — sus — furtunile. 

Se cutremură tăriile de marile ciocniri ale neamurilor, în 
răsboae. Ard oraşele, se dărâmă templele, valuri de sânge 
curg din rănile miriadelor aduse la apriga furtună a uciderii 
de vânturile gândurilor celor de sus, cari conduc naţiile. 
Pe viscol şi senin, în zi şi în noapte, neîntrerupt mugeşte 
uraganul morţii... Ci, când iarba mijeşte printre bulgării 
de zăpadă, neschimbat ca Luceafărul, care se arată la Apusul 
şi la Răsăritul fiecărei zile, muncitorul pământului iese, po¬ 
tolit şi sigur de ritmul mişcărilor lui, spre a brăzdâ pământul 
şi a creâ din nou viaţa. 

Pe adâncurile liniştite ale vieţii nemuritoare a popoarelor, 
se sbate, sus, furtuna vieţii trecătoare, a patimelor gândului 
schimbător, purtat de puternici ce încearcă — aşâ de ză- 
darnic — să mâne după voia lor cursul vieţii adâncurilor. 

Şi totuş, şi în adâncuri sunt mari isbucniri ale focului 
subpământcan, care turbură şi ridică, până în lumina apei 
mereu agitate, perpetuu liniştitele unde ale abisurilor. 

Cât inima omenească se va mai puteâ aprinde pentru ceva 
în lumea aceasta, biruind gândul rece şi cântăritor, iubirea 
celor mulţi, pentru cele vecinice ale lor, va izbucni ca focul 
cel nestins, turburând abisurile. 

Şi oamenii se vor ucide între ei. 

Căci numai atunci s’ar lăsă muritorii judecaţi în iubirea 
lor de alţi muritori şi şi-ar lăsă luate în pace: femeia, ţara, 
credinţa, când iubirea lor ar fi biruită de frica de moarte. 

Şi Dacii nu cunoşteau frica de moarte. Ei iubeâu moartea, 
o doreau, alergau după dânsa, şi pe porţile ei întunecate, 
ei socoteau că intră, nu în eterna nefiinţă, ci în eterna viaţă 
cu zeii. Dar mai mult decât moartea, ei toţi, cei mulţi, cei 
umili, cei din adâncuri, iubiau ţara Dacă. Şi atunci când nici 
prin moartea lor ei nu-i mai puteau răscumpără libertatea, 
când nici prin întoarcerea mereu năvalnică din trista pri- 

begie pentru libertate, ei nu o mai puteau mântui din robie, 
atunci plecau şi ei genunchiul înaintea Domnului străin, spre 
a-i fi robi împreună cu pământul robit, spre a mângâiâ cu 
trista lor iubire jalea amară a patriei înlănţuite. 

Apărarea pământului dacic de regele Decebal şi poporul 
său a fost un imn de iubire cum rar au mai înălţat popoa¬ 
rele moşiei lor ameninţate. 

Cucerirea pământului dacic de împăratul roman şi frân¬ 
gerea naţiunii dace a fost suprema afirmare a geniului Ro¬ 
mei în potrivirea, la firea şi făptura lui, a celor trei continente 
ce se ating împreună la marca-cca-de-mijloc. După această 
ultimă, şi cea mai strălucită biruinţă, Roma n'a mai putut 
merge înainte, puterea ei n'a mai rodit. In lupte titanice 
ea a cercat să păstreze neatins ce crease, şi, veacuri la rând, 
ea a luptat, până ce, obosită, sfârşită, dar cu copiii ei toţi 
maturi, în stare acum să se apere şi să trăească singuri, ea a 
trecut din viaţa aceasta, cum trece tot ce e omenesc, fie chiar 
şi după milenii. 

Pe anticele ogoare ale popoarelor aborigene ce se întind 
până la Rin ori în Alpii Răsăritului, şi în marea cetate car¬ 
patică, ţârina însăş, de multul sânge roman, vărsat ca jertfă, 
devenise romană. Aborigenii se făcuseră fii ai Romei. Popoare 
după popoare s’au revărsat de atunci peste pământurile Ro¬ 
mei şi toate s'au topit în marea flacără a vieţii romane. 

* 

* * 

Răsboiul nu se face numai de cei tari, ci şi de cei slabi. 
Şi mai totdeauna cei slabi, iar nu cei tari, îl şi încep. Căci cei 
tari n’au nevoie de răsboiu, pentru a întinde puterea lor. 
Ei trăfesc numai, trăesc puternic, şi puterea vieţii lor răstoarnă 
popoarele şi împărăţiile, cum colţul seminţei răstoarnă primăvara 
bulgării de deasupra lui şi creşte tot mai înalt, spre soare. 

Deaceea e şi aşâ de deosebit răsboiul, aşâ cum îl fac cei 
slabi, de răsboiul făcut de cei tari. 

Cei slabi simt că chiar biruind, nu vor puteâ păstră ce au 
cucerit, şi deaceea distrug, pradă, ucid, necinstesc pământul 
şi poporul cucerit. Răsboiul celor slabi e ca mânia de femeie: 
furios, plin de vorbe zadarnice şi stins de sine însuş prin 
lipsa puterii pe mai departe. Răsboiul celor slabi e răsboiu 
de năvălire şi de surprindere, e răsboiu de noroc. Şi ca no¬ 
rocul de nestatornic şi înşelător e şi mersul lui. Răsboiul 
celor slabi e, când devine tragic, prin ridicarea celor tari îm¬ 
potriva lor, cu gând de desfiinţare, răsboiul desperării, e răs¬ 
boiul eroismului solitar şi zadarnic, e răsboiul marilor cata¬ 
strofe ale naţiunilor şi conducătorilor. Răsboiul celor slabi 
e pilda crudă dată de zei muritorilor asupra nimicniciei tu¬ 
turor celor omeneşti. El este oracolul Destinului pentru îm¬ 
plinirea celor dintru început hotărîte, ca acei slabi să cadă, 
căutându-şi prin neînţelepciune singuri ruina, pentru ca astfel 
din viaţa lor să se împuternicească cei tari, cum din carnea 
căprioarei plăpânde se împuterniceşte lupul pădurii. 

Cei tari simt că, chiar biruiţi, nici o putere duşmană nu 
se va puteâ sălăşlui prea mult pe pământul cucerit dela dânşii 
şi că întru sfârşitul sfârşitului tot o vor alungă. Iar când cei 
tari merg înainte, când puterea lor se întinde biruitoare peste 
pământurile şi sufletele altora, atunci cei tari clădesc în piatră 
fiecare pas mai departe în ţara unde au intrat. Ei nu distrug, 
ci construesc din nou, pe alte temelii. Ei nu năvălesc furioşi, 
ci împing liniştiţi şi siguri de sine, definitiv, ireparabil, pe ad¬ 
versar tot mai departe. Ei nu pradă, ci pun în circulaţie nouile 
bogăţii, cucerite. Răsboiul celor tari e vestit dinainte. El nu e 
răsboiu de noroc, ci de cumpănită apărare, prin slăbirea sau ni¬ 
micirea celui ce ameninţă. Şi dacă adversarnl e cu multă viaţă în 
el, cei tari fac răsboiul de durată, până la sfărmarea finală,oricât 
de târziu ar veni ea, a celui ce a turburat lumea şi viaţa. 

Priviţi pe alba columnă din Roma povestea cea tristă a 
căderii Daciei. Sunt chipuri cioplite, în marmoră rece, a ma¬ 
relui foc, care a topit două popoare într'unul. 

Numai prin luptă, prin luptă dreaptă, deschisă, fără me¬ 
şteşuguri şi cu toate puterile, dela om la om, dela erou la erou. 
Dacii nu pot fi biruiţi. In multele icoane ale marilor bătălii 
e una, a celei dintâi, când cei doi adversari şi-au măsurat 
întâia oară puterile şi popoarele, conducând singuri bătălia. 
Sprijinit pe ultima sa cetate de ziduri, ridicată la capătul dru¬ 
mului clădit dc legionari pe pământul dacic, împăratul tri- 
mete în crâncena cumpănire rând pe rând tot ce are mai 
aprig între barbarii aduşi la credinţa romană, tot ce are mai 
nezguduit în măreaţă linişte între Romanii săi legionari. Spri¬ 
jinit pe cetatea sa de munţi şi de codri, Regele trimete în 
focul bătăliei cetele sale — în rânduri strânse — cu principii 
lor în frunte, bărbaţii în putere, ca şi flăcăii încă tineri: cu 
faţa de copile. Şi însuş Iupiter Tonans dă ajutor Romei, bă¬ 
tând cu furtună de ape în faţă pe Daci. Cad Dacii ca spicele 
sub mâna secerătorului. Şi Zeul însuş îi acopere cu trăsne¬ 
tele sale. Şi totuş, nu-i biruinţă. împăratul priveşte trist, 
după bătălie, departe în munţii duşmani la marea cetate ce 
n’o poate încă cuprinde. 

Dar anului unu îi urmează anul doi, şi, de va fi nevoie, anul 
o sută, al luptei. 

In năvăliri nouă atacă Dacii chiar malul roman al Danu- 
viului. Pe văile înguste, în pădurile munţilor, ei închid cu zi¬ 
duri dela un mal la altul calea invadatorilor ce-şi clădesc 
drumul prin trecători. Şi nu e un pas mai departe, făcut în 
ţară Dacă, fără sânge roman vărsat ca jertfă. Sfărâmarea 
Dacilor în luptă deschisă, înaintea pătrunderii Romanilor în 
munţi, e însemnată cu grele pierderi romane chiar de săpă¬ 
torii în marmoră, cari —afară de aici — nu dau niciodată 
chipul celor căzuţi ai Romei. 

An după an, până la al şaselea, ţine lupta. 

Tot mai departe pătrund, zidind, legionarii. Castru de 
castru, şosea de şosea, se împlântă tot mai adânc în codrii 
tăiaţi fără milă, în tot mai largi luminişuri, pentru liniştea 
de atacuri furişe ale celor înfrânţi. Cetăţile dace sunt asal- 

tate, satele lor sunt arse. Tot mai departe pribegesc învinşii, 
cu bătrâni, cu femei, cu turme. 

Ci măreţ banchet funerar au serbat cei puternici ai Daciei, 
când furtuna deslănţuită de ei a dus, în al şaselea an al luptei, 
la robia patriei lor. Subt zidurile cetăţii mugeâ bătălia. Pe 
înaltele coperişuri alergau flăcările. Pe cărări întunecate se 
afundă, pentru lupte nouă, tot mai departe în codrii ţării 
sale, Regele. Ci ei serbau, liberi, în ţară încă liberă, unirea lor 
liberă, cu moartea. In triumfuri romane, grumazul lor nu 
puteau să şi-l plece. In milă romană, ei domnii, ei dăruitorii 
de milă, nu sufereau să se întineze. La luptă mai departe 
sufletul lor amar nu-i mai îndemnă, ca pe Rege. La Zal- 
moxis ocrotitorul, ridicaţi pe palme de blânda zână a morţii, 
acolo eră drumul, acolo eră mântuirea, măreţelor căpetenii 
dace. 

Acolo, ca cel de pe urmă, aveă a veni, în ceasul supremei 
ruini, Regele. Cel dintâiu la sângerarea pentru patrie, cel de 
pe urmă la mântuirea întru eterna libertate. Cântă, Melpomene, 
moartea regelui Decebal. 

«Pe norii zenitului ţin sfat zeii. E yw^ooraola. In talgerele 
de aur se cumpănesc două suflete. Al împăratului Romei 
e unul, al regelui Daciei e altul. Apasă pe talgerul Romei 
privirea de soare a părintelui Iupiter Capitolinul. Apasă pe 
talgerul Daciei privirea de foc a stăpânitorului trăsnetelor 
Zalmoxis Dacicul. Şi nu e mijloc să se plece mai tare un talger, 
ca să condamne la cădere, ruşine, moarte, talgerul cel mai 
uşor. Şi faţa zeilor se întunecă şi iubirea pentru ai lor îi tur¬ 
bură şi războiului muritorilor, cumplit, pare a se adăogâ, 
în tării, războiul zeilor. 

«Ci Artemis-Bendis-Diana îndreaptă ochii zeilor către pă¬ 
mântul de lupte şi sânge. Făptură minunată de cetate lu¬ 
ceşte în raza de soare. De munţi păduroşi i-s zidurile, de 
fluvii largi i-s şanţurile. — Aceasta-i cetatea credincioşilor mei. 
De vis dragă, vă cer ascultare. — Din timpul când Gaia 

a creat Cerul, Munţii şi Marea, Moirele aspre au pus legă¬ 
tură crudă: că tot ce e viaţă să fie mereu cucerit prin moarte. 
Cetate de zei, ori cetate de oameni, zid al Titanilor, ori zid 
de mâini muritoare, nu va trăi fără jertfa celei mai scumpe 
vieţi zidite în piatră de meşteri. Ci cel mai scump suflet al 
cetăţii mele de munţi şi de ape e sufletul Regelui dacic, 
cumpănit în balanţa de aur. Pe veci să trăiască cetatea, cu 
sufletul lui prins în ziduri. 

«Prin codri uitaţi de lumină grăbeşte spre Nord biruitul, 
încă odată, mai vrea să-şi adune vitejii, să lupte cu Cesarul 
Romei. E singur. Sufletul lui arde de iubirea pământului 
tată. De-ar fi zeu, ar da suflet copacilor uriaşi ce-1 cuprind 
sub bolta lor largă şi plină de murmur. 


«Pe norii zenitului zeii au hotărît. Cu rază de soare Iupiter 
luminează calea Romanilor cari grăbesc după Rege... In ba¬ 
lanţa de aur talgerul lui se ridică... 

«Cu arma muiată la zile de glorie în sânge duşman Regele, 
liber, pe pământ încă liber, săvârşeşte jertfa. 

«In zidul cetăţii de munţi şi de râuri, sufletul lui părintesc 
ocroteşte, etern, dăinuirea Daciei». 

* 

* * 

Furtuna dela faţa mării s'a potolit: marea răscolire a is- 
bucnirilor din adâncuri s'a liniştit: e pace şi cântec al vieţii 
peste tot locul. S'au împlinit cele hotărîte de zei. Prin satele 
Daciei se văd pretutindeni feţe străine: din împărăţia cea 
fără margini curg mereu oameni noui, cari se aşează pe plaiu¬ 
rile patriei. Drumurile şi-au schimbat cursul: nu mai merg, 
ca pe vremea Regelui, mai mult pe culmi, ci, pe văile râurilor, 
soldaţii cei noui zidesc drumurile nouă ca pentru vecinicie; 
burgurile principilor s'au pustiit; Domnii lor odihnesc sub 
brazdă. Cetăţile nu se mai ridică pe vârfurile de dealuri, ci 
se clădesc pe maluri de ape, la margini de drumuri. In munţii 

cu aur, în dealurile cu sare, sapă acum cei veniţi de departe 
şi scot cu hărnicie averea pământului. Şi cetăţi şi oraşe de 
piatră şi case şi temple şi băi şi vile de marmoră se ridică 
— în înfăţişări italice — dintr'o zi pe alta. Şi negustori ne¬ 
număraţi cutreieră ţinuturile şi soldaţi de ai Romei se aşează 
la sate după isprăvirea slujbei lor grele; şi tot mai departe 
pătrunde vorba romană, credinţa romană, viaţa romană. Dar 
cei nou veniţi nu se mai gândesc la vechile lor patrii. In 
ţara eroului Rege ei nu se mai simt Romani, ci Daci. Şi Dacii 
cei vechi, ce au mai rămas în ţară, nu se mai simt aşâ de în- 
streinaţi ca să fie la fel cu cei ce au devenit tot Daci, cu toată 
vorba şi gândul şi viaţa lor romană. Iar cântecul muncii, 
pe anticele ogoare, începe să răsune în sunete romane. 

Ci din Miazănoapte bat mânioşi la porţile patriei robite 
Dacii-cei-liberi. Când principii au băut cupa morţii, când 
Regele a sfâşiat cu spada proprie vălul veciniciei, poporul 
a dat foc satelor şi cu femei, cu copii, cu vite, a pornit către 
munţii, ce tot mai departe dau ocrotire, în Nordul păduros 
şi sălbatec, pribegilor dornici de libertate. Dar în aspra ţară 
carpică, costobocă, sarmatică, străinii din Sud nu-şi pot găsi 
pace. Mor părinţii de dorul patriei robite, iar fiii le moşte¬ 
nesc acelaş foc sfânt de iubire a străvechei ţârine dace. Şi 
fiecare generaţie, sfărâmând zăgazul graniţei romane, năvă¬ 
leşte în Dacia-mamă, dă tributul de sânge Romei, care ne¬ 
îndurat sdrobeşte ceata năvalnică: şi miriade de Daci liberi 
sunt transplantaţi de Cesari, înapoi în patrie, ci — într'o 
lume romană. 

Şi deceniu după deceniu Dacia îşi recapătă copiii pribegi, 
cari întăresc cu sufletul lor aprig viaţa roditoare a Patriei. 
Şi când, după trei jumătăţi de veac, cei dela Roma pierd nă¬ 
dejdea de a mai ţine închise hotarele mereu rupte de bar¬ 
barii germano-sarmatici, când slaba lor minte crede că în¬ 
dărătul apelor late ale bătrânei Dunări s'ar puteâ mai uşor 
feri de diluviul barbar. Dacii cei liberi sunt cei mai năval¬ 
nici, sunt cei mai aprinşi, în lupta de reluare a Patriei. 

Pe columna de marmoră palidă din forul biruitorului Iui 
Decebal cea de pe urmă icoană a marilor lupte arătă ple¬ 
carea în exil a neîmpăcaţilor iubitori de libertate dacică. Şl 
Roma şl Cesarul credeau că au biruit. Dar continuă contestare 
a biruinţei au făcut mereu-nouile, false, triumfuri, de Da- 
cicus Maximus, ale împăraţilor veacului următor: Maximinus 
şi Maximus şi Decius şi Gallienus şi Aurelianus însuş. 

S’au întors vremile: legionarii se retrag în Imperiu; Dacii 
se reaşează în patrie. 

Ci nouii veniţi sunt acum — după trei jumătăţi de veac — 
mai puţini ca ţăranii pământului dacic — de rassă şi romană 
şi dacă, dar de singură limbă romană— uniţi pentru vecie 
în aceeaşi iubire către pământul patriei lor comune. 

Se pustiesc oraşele de piatră şi palatele şi teatrele şi băile, 
de granit şi marmoră; se acoper de pălămidă drumurile zi¬ 
dite de legionarii Romei. Se duc cei bogaţi, cei dornici de 
linişte, cei ce niciodată n'au iubit pământul Daciei. Dar din 
nou se îndesesc satele după străvechea obicinuire dacică. Din 
nou se clădesc casele numai după antica tradiţie thracă. Şi 
portul lucrătorilor ţărinei roditoare a rămas acelaş ca înainte 
de venirea oaspeţilor italici. Şi aşezămintele vieţii lor simple, 
sătene, înaintea cărora şi Romanul trebuise să-şi îndoaie le¬ 
gile lui rigide, organizând rural Dacia, se reîntăresc, ca în 
străvechile timpuri libere. 

De marea lumină a Romei rămâne însă pe veci luminată 
Dacia. Melodioasa alintare a dulcelor vorbe italice robeşte 
pe toţi strănepoţii eroului Rege. Şi numelui Daciei furat de 
Roma, copiii Daciei îi pun în loc însuş numele Romei. La 
Miazăzi de brâul de argint, pentru care au luptat până la 
moarte Dacii şi legionarii, Cesarii întemeiază o nouă Dacie. 
Ci în Dacia cea adevărată, în mijlocul barbarilor cu cari nu 
mai seamănă nici în graiu, nici în suflet, ţăranii ogoarelor, 
păstorii turmelor, se simt romani, se numesc romani şi 
întemeiază o nouă Românie. 

Cetatea eternă a eroului Rege e de acum o cetate romană. 

Apărătorii ei vor străjul statornic în numele Romei. Din 
marea ură s’a născut marea iubire. Diluviul barbar curgând 
de ambele părţi ale burgului dacic spre lumea mărilor calde, 
acoperind adesea cu valurile lui turburi şi însăş cetatea 
înaltă, nu va puteâ clăti nici o piatră din aşezarea cea trai¬ 
nică a Romanilor dacici şi a Dacilor liberi. 

* 

* * 

Astfel lupta cea mare a geniului Daciei cu geniul Romei, 
a rămas ca un simbol sacru pentru toate luptele popoarelor 
viitoare. Din marea lor ură s’a născut marea iubire. 

Cântă, Euterpe, cântecul Daciei. 

«Dacia, fecioara, turbură liniştea ta, divine Rdmule. Fru¬ 
moasă şi crudă, ea pustiâ, ca arşiţa verii, cu năvale de foc 
şi jale, ţara ta. Aşâ eră menirea fecioarei sălbatece: să facă 
gol, să aprinză flăcări, să samene spaimă în jurul ei. Lumina 
ta, puterea ta, frumuseţea ta, o trăgeau spre tine, R6mule; 
dar sălbateca ei libertate, de Diana, o mână înapoi în pă¬ 
durile ei nepătrunse, când tu, din liniştea ta turburată, în- 
tindeai braţul spre dânsa. Ci sufletul tău se aprinse odată 
şi el, de ispitirile crudei fecioare. Şi ai vrut s'o cuprinzi. 
Cu tăria Atalantei zâna neapropiată te-a aruncat la pământ 
însângerat de răni. Tu n’o iubeai tare şi n'ai putut-o frânge. 

«Şi atunci Aphrodite, cu zâmbet de glumă ucigaşă, a po¬ 
runcit lui Eros să te săg&te. Ardeâ sufletul tău ca soarele 
în amează. Ai prins-o, ai luptat, te-ai rănit şi ai rănit-o, v’aţi 
privit lung, duşmani de moarte, ai sărutat-o şi — n'ai cu¬ 
prins-o. De focul ruşinei că ai biruit-o, de ura puterii de 
ai frânt-o, de flacăra mâniei că ai sărutat-o, s'a pregătit să te 
ucidă. Şi Aphrodite zâmbeâ divin: cum ar puteâ doi zei să 
se ucidă, decât iubind. Şi tu, nebiruitule, ai biruit-o. îm¬ 
brăţişarea ta eră dogoritoare de toată văpaia verilor tale aprinse, 
sărutarea ta eră dulce de toată melodia cântecelor tale ita¬ 
lice, cuvântul tău eră blând de întreaga mângâiere a iernilor 

tale calde, ochii tăi erau luminoşi de tot seninul mărilor tale 
clare. Şi fecioara care te urase cum nu te mai urase încă 
nici om nici zeu, te-a iubit cum nu te mai iubise nici-o fe¬ 
meie. Ea se făcu tu-însu-ţi şi copiilor ei, ea singură dintre 
femeile iubite de tine, le dădu numele tău. Şi ei luptară şi 
muriră, din veac în veac păstrându-ţi: numele tău, chipul 
tău, gândul tău, glasul tău, lumina ta, gloria ta. 

«Dacie, Rdmule, 

«Mărire vouă». 

* 

* * 

Când adâncile neguri ale pământului, care fierbeâ încă în 
haosul focului, au început să se ridice, când raza luminei 
a început a pătrunde către imensele ape, când marile oceane 
mereu frământate de furtuni s’au luminat de soare, marea a 
văzut în tării cerul. Şi lumina a străbătut-o ca un fior al 
vieţii şi cerul s'a oglindit în clara ei faţă, şi întreaga podoabă 
şi întreaga adâncime a boitei însorite, ori înstelate, s'a 
răsfrânt în apele murmurătoare. Şi de neasemănata frumuseţă 
a cerului s'a înfrumuseţat şi marea şi marea a iubit cerul. 

Aşâ s'au luminat mereu, în schimb continuu de frumu¬ 
seţă dela unul la altul, bărbatul şi femeia daco-romană şi, 
întru perpetuă moştenire, urmaşii lor până astăzi. Din marea 
suferinţă şi marea înnobilare a luptelor de libertate ale băr¬ 
batului dacoromân, s'a luminat cu cerească lumină şi su¬ 
fletul tovarăşei lui de viaţă. Din delicata, supusa, îngeresc- 
răbdătoarea ei muncă frăţească, a crescut floarea iubirei cu¬ 
rate, iubirei sfinte, din sufletul tare şi nobil al bărbatului 
patriei noastre. 

Cum picătura de fosfor aruncată în bronzul topit îi schimbă 
toată firea, făcându-1 mai tare, mai cald în strălucire, mai 
rezistent, aşâ un singur fragment de rasă superioară, tare, 
cu suflet cizelat de experienţa milenară, schimbă toată firea 
poporului cu care se amestecă, făcându-1 în întregime su¬ 
perior felului de existenţă antecedent aliărei. 

In nivelarea generală a lumii vechi, prin aducerea ei la 
viaţa de aceeaş, unică înfăţişare romană, fragmentul transcen¬ 
dental, de suflet elementar, caracteristic, individualist-ori- 
ginal, al fiecărei naţii indo-europene, trecute la românism, 
a impus biruitor fiecărui ţinut al lumii romane felul specific 
de a cugetă şi simţi— în cele etern omeneşti — al naţiunii 
autochthone. 

Fiecare popor trecut la românism a apărat apoi noua lui 
formă de viaţă în felul său deosebit, cu străvechile lui puteri 
preromane. A fost fiecare roman, precum pe urmă a fost 
fiecare creştin, cu apatia, ori cu focul nestins, al sufletului 
său preexistent. 

In alcătuirea sufletului naţiunilor prin topiri de suflete di¬ 
verse spre a formă un aliaj nou, ca înfăţişare şi ca putere, 
femeia e ca picătura de fosfor aruncată în bronzul topit. 

Bărbatul e, înainte de orice, fiul femeii. Fiii oamenilor 
sunt aceea ce sunt femeile lor: discrete, credincioase, cu 
suflet adânc, supuse, devotate până la moarte, — sau: greoaie, 
brutale, sensuale, banale, loquace. Prin afinarea femeii se 
afinează rasa. Şi femeile noastre au fost afinate de suferinţă, 
răbdare, credinţă, muncă, tăcere, închinare. Şi fiii ţărancelor 
au fost: suferitori, răbdători, credincioşi, muncitori, tăcuţi, 
închinaţi datoriei, dintru străvechile timpuri şi până în zilele 
de întemeiere a ţării celei nouă de azi. 

La naşterea sufletului rasei biruitorilor de azi stă femeia 
Dacă. Tăria bărbătească a femeilor spartane, — marele foc 
de nebună închinare zeului îndumnezeirii noastre aici pe pă¬ 
mânt, Dionysos inspiratorul, care ardeâ în femeile thrace, — 
măreaţa tovărăşie în luptă şi suferinţă alături cu bărbatul, 
în sfătuire cuminte, şi maestoasă maternitate, a femeilor ro¬ 
mane, — erău în femeia dacă. Spartan-thraco-roman a fost su¬ 
fletul, care la alcătuirea naţiunii noastre, ne-a fost dăruit de 
femeia Dacă. 

Pentrucă şi-a crescut, pentrucă şi-a cultivat, pentrucă şi-a 
înnobilat aşâ fel femeia, pentrucă a creat prin milenara ale- 

gere şi desăvârşire a tipului ei, o âstfel de femeie, Dacul a 
dat firea lui noului popor, dacoromân. Nu în limbă, nti în 
obiceiuri, nti în forme materiale ale vieţii a fost biruinţa, ci 
în calitatea sufletului. Marea linişte, marea nobleţă suverană, 
care piste romanizarea prin suflete diverse, venite de pre¬ 
tutindeni,— piste imensa inundaţie slavă, care ameninţase 
a ne face greoi, molâi, confuzi şi triviali, ca acei nou veniţi,— 
piste marile infuziuni de sânge străin de toate neamurile, 
ne-a păstrat sublimi în aristocratica noastră înălţare spiri¬ 
tuală peste toţi cei dimprejur, a fost darul primei femei dace, 
căsătorite cu primul roman aşezat în Dacia, şi a urmaşilor 
ei cu suflet tare, Daco-Romanele. 

Priviţi pe fiul femeii dace: ţăranul: cu boiul drept, cu fi¬ 
gura rezervată, cu ochii sfredelitori, cu glasul crescut ca 
pentru vorba dela distanţă mare, cu mişcările rare, potolite, 
pentru a ţine mult la oboseală, cu sufletul senin întru aştep¬ 
tarea ca ceva firesc nu numai a binelui, ci mai ales a răului, 
cu legea cuvântului dat, ca legătură până dincolo de moarte, 
cu delicata ascundere a durerii ori bucuriei prea mari, cu 
domneasca ospitalitate dela egal la egal, cu bunacuviinţă di¬ 
stinsă faţă de feţele luminate, dar şi cu adânca ironie şi no¬ 
bila închidere în sine, pentru cei ce nti-i simt cuviinţa lui. 

* 

* * 

Biruinţa Romei în îndoirea sufletului dacic către limba 
şi viaţa romană nu e totuşi o faptă de o zi a unui suflet de 
sută. Şi nu singur sufletul dacic, ci nesfârşite popoare au 
fost frânte de tăria sufletului Romei şi aduse pentru milenii 
la luarea formelor ei de viaţă. 

E o nepătrunsă taină ce cale ia noua fiinţă zămislită din- 
tr'un bărbat şi o femeie. Dar mai măreţ mister ca naşterea 
naţiilor nti e. Şi mintea noastră slabă cearcă a-şi lămuri în¬ 
ceputul. 

Puterea popoarelor nu-i de tot felul, ci numai de unul, 

pe un singur drum:—pe toate, nu le dau zeii nici unuia. 
Unele sunt tari prin arme, altele prin arte. Principiul vieţii 
lor creatoare stă într’o unică, solitară şi ireversibilă forţă a 
geniului lor izolat. Un singur gând, luminos cât un soare, 
acopere pe toate celelalte, le schimbă pe toate după lumina 
lui şi, pentrucă e unic şi incomparabil, crează din el fapte 
eterne, numai în felul lui. 

Care a fost gândul biruitor al Romei? Care a fost forţa 
ei unică, de a înfăptui lumi nouă, de a sfărmâ suflete şi po¬ 
poare ? 

Marea putere a Romei, nouă, ni se arată în aceea, că în¬ 
făţişă pentru sine ca şi pentru toate popoarele pământului, 
nu autoritatea organizator-nivelatoare a unui administrator 
tiran, păzind cu străşnicie liniştea şi asigurând buna stare, 
folositoare tuturora, nu gloria cuceritoare de suflete a unui 
dionysiac supunător al întregului pământ, nti hieratica în¬ 
corporare a unor zei atotputernici şi cruzi, în trupul unor 
muritori proclamaţi zei, şi adoraţi cu teamă şi supunere de 
robi, de cei credincioşi lor, nu strălucirea superioară a unei 
mari cetăţi a cugetării geniale suprapământene, nu aspra au¬ 
toritate raţională a unui consiliu de administrare prin dele- 
gâţii date unor regi, unor mari preoţi, unor bătrâni colle- 
giaţi, ori unor generali, — ci, un nou fel de religiune. 

Pentru întâia oară şi — până azi — pentru cea din urmă, 
în istoria omenirei se creă acel măreţ concept al Statului- 
Zeu, cu teribila voinţă a unei divinităţi abstracte. Roma, 
căreia împăratul însuş nu-i eră decât un acolyt divin şi dela 
care procedă toată maestatea, toată puterea, toată gloria,— 
acea religie politică, în care fiece credincios admis la mys- 
terii eră un membru cetăţean cu depline drepturi egale, 
chiar celor ale împăratului-zeu, asemenea căruia eră în dreptul 
său de a deveni oricând prin singură devotarea lui întreagă 
cultului Zânei-Mame. Iar ea însăşi, divinitatea eternă, Roma, 
nu-şi luă de pristav al ordinelor ei imutabile pe muritorul 
făcut o clipă preot suprem al cultului ei, ci pe întregul 

popor al credincioşilor ei, în abstracţia lui supraumană: «Se¬ 
natul şi Poporul Roman». 

A fi roman însemnă a fi un om de specie unică, a fi 
membru al imensului colegiu religios militant al adorato¬ 
rilor Romei, a fi însuş participant la puterea şi la gloria 
Romei. Aceea ce "nici geniul incomparabil al Greciei, prin 
braţul eroului sublim-unic, Alexandru fiul lui Filip, aceea 
ce nici regii-zei ai Orientului, aceea ce nici teribilii servi¬ 
tori ai lui Alah, n'au putut realiză în marile diluvii de sânge, 
cu care au inundat pământurile ce voiau să şi le modeleze 
după sine, — a fost etern creat, dintr'o singură încordare, 
în două secole, de Statul-Zeu al Romei, nemuritoarea. 

Străvechi senatori ai Romei, ori barbari în piei nelucrate, 
împăraţi aduşi în triumfuri, ori sclavi mizerabili în lanţuri, 
toţi se simţeau înfioraţi de taina grea a Destinului, când 
paşii lor îi purtau pe unul din multele drumuri ce mânau 
spre cetatea celor Şapte Coline. 

Ca pruncii arşi de vii în pântecele taurului de aramă al 
lui Moloch, aşă aruncă lumea închinătoare Romei pe toţi 
copiii ei cei mai buni în văpaia vieţii aprinse din cetatea 
eternă. Ca fluturii ucişi de flacăra împrejurul căreia sboară, 
aşă cădeau bărbaţi şi femei în pierzare şi moarte de furia 
vieţii nebune, care ardeă în Roma, cea de aur, de marmoră, 
de flori şi de temple. Dar cei tari, cari biruiau prin putere, 
ori înconjurau prin prudenţă, laţurile fără număr aruncate 
în cale de geniile ispitei, aceia, puteău primi închinare 
— până chiar şi asemenea zeilor — dela miriadele ce li se 
încredinţau: spre cucerire, stăpânire ori ucidere, de im¬ 
placabila Romă. 

Iar dacă cultul religios al Statului-Zeu, Roma, cu tem¬ 
plele, preoţii şi colegiile ei de slujitori, atrăgeâ fără putinţă 
de opunere pe toţi cei ce-i veneau aproape, făcându-i cre¬ 
dincioşi ai nouei religii, apoi viaţa romană, în formele ei 
concrete, eră o unică clădire de piatră, un templu unic, cât 
însuş imperiul de mare. 

Imperiul Romei eră o răbdătoare, simetrică, armonioasă, 
uriaşă construcţie a unui singur, divin arhitect: cu drumuri, 
oraşe, graniţe, poduri, cetăţi, apeducte, băi, amfiteatre, zidite 
ca pentru vecie, zidite deolaltă, legate între ele, ca o singură 
neasemănată reţea, din care nu scăpau marei strângeri, între 
firele ei nesfârşite, nici naţiunile, nici indivizii odată cu¬ 
ceriţi. 

De ar fi voit împăratul să prindă în pumnu-i titanic Ce¬ 
tatea celor Şapte Coline şi s’o ridice în tării până la tronul 
lui Iupiter, de firele tari ca oţelul: nesfărâmatele-i drumuri, 
indissolubil legată, ar fi atârnat în văzduh întreaga lume 
romană, cum de butucul de vie atârnă nesfârşitele-i viţe, 
cu lăstari, cu frunze şi struguri. Iar Dacia întreagă ar fi fost 
un mare ciorchine, legat de lăstar prin drumul zidit peste 
fluviul părinte de Apollodor din Damasc. 

Semn al ubiquităţii Romei eră monumentalitatea ei de 
eternitate. Şi atotputernicia ei, arătată plastic prin gândirea 
arhitectonică, cucereâ, robiâ, assimilâ, tot ce eră suflet străin. 

* 

4c 4c 

La Selinus în Cilicia, moare împăratul. E luna ce poartă 
numele întemeietorului republicei imperiale. Zeii n'au voit 
să isprăvească cu bine întreaga muncă a zilei vieţii lui. 
Când, în Olymp, la divinul Symposion, blândul stăpânitor 
de popoare va da seamă de faptele lui, el va fi trist că răs- 
boiul parthic a rămas pe vecie neisprăvit. 

Cel totdeauna biruitor e acum biruit. Cel totdeauna ne¬ 
obosit e acum obosit. Trupul ros de suferinţă se cere unit 
cu pământul părinte. Iar sufletul luptătorului e acum mai 
presus de toate neliniştile lumeşti. Cine va fi urmaşul? Vor 
aveâ grijă cei ce l-au chemat şi pe dânsul: Senatorii Romei 
veghiază la cârma divinei corăbii. 

Ochii mei te văd, împărate, în zilele tale de neîncetată 
veghe. Cu statura ta maestos-înaltă, cu părul tău alb înainte 

de vreme, cu faţa ta nobilă şi energic dominatoare, cu ochii 
tăi atenţi privind ca pentru a pătrunde dincolo de lucruri 
şi oameni, cu fruntea ta brăzdată de dunga verticală a voin¬ 
ţei, cu buzele strânse în semn de stăpânire de sine, cu li¬ 
niştea ta sigură, cuminte, hotărîtă, răbdătoare, nesguduită 
şi la nevoie aspră, dar nu crudă, cu iubirea ta de ascultare, 
ordine, statornicie,—o, ce măreţ potolite, ce tăios pătrun¬ 
zătoare, ce modest păstrătoare, ce senin iertătoare, ce adânc 
înţelegătoare a vieţii cum e, gălăgioasă, murdară, perfidă şi 
vanitoasă, sunt scrisorile tale către bunul, naivul, prea¬ 
plecatul, plinul de sine, recunoscător devotatul tău sclav 
şi prieten, Plinius. 

Din căutătorul de glorie răsboinică, ultimul Flaviu, ale 
cărui înfrângeri le-ai răsbunat tu, Nerva Traiane, urmaşii 
tăi au făcut un fricos căutător de pace. Din tine, cumintele 
păstrător al ordinei, păcii, străvechei tradiţii, neînţelepţii tăi 
descendenţi au făcut un gelos imitator al macedonicului Ale¬ 
xandru. 

Pentrucă ai biruit, pentrucă ai făcut să înflorească liniştea 
roditoare, binecuvântata pace, te-au socotit un hrăpăreţ su- 
punător de popoare. Şi hula ta împărate e astăzi şi hula 
noastră. Ingădue Caesar Auguste, celor ce acum te cântă, 
să dea seamă sacră de viaţa fiilor tăi. 

«Când Roma ne-a lăsat iară singuri în cetatea lui Decebal 
etern-veghetorul, valul năvălirii barbare ne-a acoperit cu totul. 
Cum se prind de pământ, proptindu-se în multele lor rădă¬ 
cini, copacii înecaţi de apele furioase, ce vor să-i smulgă 
cu dânsele, aşâ ne-am prins noi cu toată tăria sufletului 
nostru de străvechia noastră ţârină daco-romană, proptindu- 
ne în zidul munţilor noştri, ca să nu fim smulşi şi târîţi de 
puhoiu. 

«întreaga noastră putere ne-am cheltuit-o de atunci, îm¬ 
părate, ca să stăruim pe pământul, unde ne-ai pus de strajă. 
Alţii, la adăpostul nostru, au ridicat iară oraşe strălucite, 
palate de marmoră şi temple până la cer. Alţii, la adăpostul 

nostru, au onorat iară pe Apollon şi pe cele nouă Pieride. 
Şi poeţii lor au cântat iară, şi sculptorii lor au săpat iară, 
şi arhitecţii lor au clădit iară. Şi pe când noi nici satele 
noastre nu ni le puteam face pentru un veac de om, ci 
aceeaş generaţie trăiâ în locuinţe de mai multe ori arse şi 
din nou clădite de vecinicii mârtiri ai credinţei întru Dacia 
şi Roma, ei, cei cari înfloreau la adăpostul nostru, se 
mândreau de opera păcii, care eră darul nostru, şi se uitau 
cu dispreţ, la sărăcia şi lipsa noastră. 

«Am trăit, împărate, de când ne-a lăsat Roma şi până 
în ziua de astăzi, ca Daci, în sate, iar nu ca Romani, în oraşe. 
Rezistând în Dacia, împotriva tuturor veneticilor, reîntin- 
zându-ne peste tot ţinutul dacic, dăinuind în simplicitatea, 
vitejia şi neînfricarea ţăranilor daci, — de abiâ azi, după opt¬ 
sprezece veacuri, ne putem iară gândi că suntem şi Romani. 
De abiâ astăzi, legionarii tăi s'au putut întoarce iară, birui¬ 
tori, la Apulum, la Napoca, la Porolissum, la Sarmizegetusa. 

«După optsprezece veacuri valul năvălirii nordice a fost 
biruit. Din nou stau strajă la Rin şi în munţii dacici soldaţii 
cu coif roman. 

«Dar amarnic e, împărate, chipul hâd al urii, care de jur 
împrejur ne împresură. De când ne-a lăsat Roma singuri, 
numai cu focul de ură, de jur împrejur, am trăit. Ura lor 
însă — a tuturora — ne-a ridicat de-apururi peste toate cele 
lumeşti. Noi am înţeles ura lor, şi nu ne-am făcut negri la 
suflet: pentrucă ura lor eră flacăra care ne făcea tari, pentrucă 
ura lor eră cultul pe care cei răi îl consacrau geniului no¬ 
stru, pentrucă ura lor însemnă pentru noi moartea totdeauna 
gata să ne înghită, moartea care ne făcea sublimi în gându¬ 
rile noastre. Mărire ţie. Ură, a duşmanilor noştri: tu ne-ai 
împins pe înălţimi singuratice, de unde sufletul nostru a 
putut clar pătrunde tot ce este etern zadarnic în cele ome¬ 
neşti şi de unde, asemenea zeilor, noi am recunoscut vii¬ 
torul nostru numai în opera prin sine creată a intangibili- 
tăţii noastre spirituale. 

«Ci pe anticele noastre ogoare, tot aşâ de bogat ca în vre¬ 
mea voastră, divini întemeietori, creşte grâul. Şi munţii dau 
lemnul clădirilor pe uscat şi pe ape şi fierul armelor şi focul 
ascuns sub pământ, în stane de piatră ori în izvoare ne¬ 
gre ca iadul. Şi vinul, cel sfânt lui Dionysos şi sarea cău¬ 
tată şi de fiare, şi aurul începător al răului între oameni, 
dar sfânt pentru preamărirea în chipuri a puterii divine, 
toate le avem ca atunci, când Destinul ţi-a mânat paşii, 
Auguste, spre cetatea de munţi ş ; de râuri a etern-veghie- 
torului Decebal. 

«Şi tot ce-au furat barbarii în sute şi sute de jafuri n'a 
lăsat nici o urmă în mereu roditorul pământ, pe care din 
iarnă în vară părinteasca binecuvântare a firii îl îmbogă¬ 
ţeşte ca pe nici-unul-altul. Iar gândul nostru, perpetuu, 
întru fiesc-recunoscătoare închinare, se îndreaptă către aşe- 
zătorii noştri pe binecuvântatele noastre plaiuri. 

«Dar ţie, Caesar Auguste, închinarea noastră e şi alta. 
Nu pentrucă ai fost stăpânitorul Romei, ci pentrucă ai fost 
slujitorul ei, — nu pentrucă ai trăit distrugând glorios, ci 
pentrucă ai trăit creând înţelept, — pentrucă nici un ceas al 
vieţii tale nu ţi l-ai luat ţie, ci pe toate le-ai dat Romei,— 
pentrucă viaţa ta a fost numai credinţă, muncă, iubire, 
bunătate, — pentrucă sufletul tău nu s’a preamărit nici¬ 
odată pe dânsul, ci s'a bucurat numai să fie preamărit întru 
închinarea lui Romei, — pentrucă în Dacia regelui Decebal, 
biruită de armele tale, tu n’ai lăsat jalea şi pustiul, ci ai adus 
tot prisosul vieţii romane, în largă dărnicie de bucuros să- 
mănător, îngropând în brazdele Patriei nemuritoarea să¬ 
mânţă romană, — pentrucă zidirea ta aici a fost veşnică 
construire cu blocuri de stâncă de mâna ta însăşi cioplite, 
— pentrucă ai fost nou întemeietor de ţară romană,— eu, 
preotul cultului Romei, îţi ridic azi elogiu, îţi aduc închi¬ 
nare, Părinte». 


* 

* * 

Pe undele mării Lycie, pluteşte spre Roma, în corabia 
îmbrăcată cu întunecată purpură, urna funerară a lui Ulpius 
Nerva Traianus. 

Bat valurile cu sunet ritmat în prora corăbiei. Alunecă 
uşor în cadenţa perfectă vâslele lungi care mângâe valul. 
Dinspre marea Cretică, unde se coboară să se culce, Helios 
trimete o ploaie de lănci însângerate. Se ridică şi se pleacă 
marea, în largile ondulări ale «hulei», ca un sân de femeie 
odihnind fericită. E ritmul de vecinicie a lumilor. E gândul 
scos din hotare de timp şi de spaţiu, acordat aeonic cu pul- 
sarea astrelor. Ca fumul tămâei în aer, aşâ pluteşte tot mai 
sus, către cerul albastru, sufletul nostru desfăcut din nimic¬ 
nicia vieţii. 

Pe puntea corăbiei e pervigilium sacrum. 

Alunecă plectrul pe coardele lirei. 

Cad sunetele calde, ca lacrimi de aur pe scuturi de 
argint. 

Intre cer şi mare, în nemărginirea clară, e singur glasul 
lirei care sfios şopteşte de sufletul omului. E ploaie de note 
de aur în marea tăcere a serii. 

Ca arborii ce-şi ridică frunzele cu faţa cea lucie spre soare, 
aşâ îşi înalţă rugătorul braţele-i albe spre ceruri, cu palme 
deschise în feter. 

Izvorând din adâncul iubirei noastre de lumină, curge cu 
murmur de pârău de munte, imnul lui către Soare. 

«Către tine, Părinte, se îndreaptă toate, toate trăesc prin 
tine, toate sunt frumoase prin tine. Copacii în pădure se 
întrec în înălţime, se saltă năvalnic spre tine, ca să nil rămâie 
în umbra celor bătrâni, voinici, fericiţi, de ploaia de aur a 
razelor tale. Subţiri, delicate, drepte, ca lumânările înaintea 
iconostaselor, se ridică trupurile copacilor tineri. Ca nişte 
copii doritori a vedeâ faţa ta, ca nişte fecioare doritoare a 
primi sărutarea pe buzele lor, aşâ se înalţă coroana lor către 
lumina ta. 

«Şi copaci şi ierburi îţi aprind focuri de bucurie, deînchi- 

nare: sunt florile lor; corolele lor ard, parfumul lor — urcă 
spre t/ne. 

«Şi noi oamenii, copiii tăi cei mai de pe urmă — în marea 
cea mare a făpturilor tale — noi cei mai plăpânzi, noi cei 
mai frumoşi: trupul nostru-i tulpina, sufletul nostru e floa¬ 
rea, gândurile noastre-s parfumul, inima noastră-i oglinda, 
viaţa noastră e imnul — puterii, luminei, armoniei tale. 

«Soare, 

«Mărire ţie!» 

S ĂPĂTORUL în piatră se trase la o parte de chipul 
cioplit şi-l privi: un tânăr eră închipuit în marmoră 
chemând pe cinevâ de departe; braţul lui drept, aproape 
întins înainte, la înălţimea capului, făceâ, cu arcurile 
încheieturilor deschise în sus, de două ori semnul che¬ 
mării: odată prin îndoirea din cot, iar a doua oară prin 
îndoirea degetului arătător. Pe linia nevăzută a depărtării 
s'ar fi putut întinde firul, de care, trăgând cu degetul şi 
braţul, tânărul aduceâ la el pe cel chemat. Capul lui ajută 
la chemare, atrăgând spre dânsul, cu faţa înălţată, cu ochii 
aţintiţi, cu încordarea tuturor liniilor, ţelul acela îndepărtat. 
Iar întregul trup, aplecat în arc pe spate, păreâ a atrage la 
el, pe linia ochilor şi a degetului arătător, necunoscuta po¬ 
vară. Gura tânărului cioplit în piatră eră însă aproape în¬ 
chisă. Ea nti chemă. Ea păreă a-şi fi trimes mai dinainte 
solia pe aripile vântului şi eră acum destinsă ca un arc a cărui 
săgeată a plecat la ţintă. 

Săpătorul în piatră zâmbi: «şi totuş omul cioplit de mine 
nu trebuiă să cheme pe nimeni, ci numai să vorbească cevă 
departe; semnele pe care le dă trupul omenesc trimiţând 
o veste a gândului prin văzduh nu mi-au fost de ajuns: le-am 
îmmulţit cu mişcările pe care le adaogă chemarea unui as¬ 
cultător depărtat; ce zădamică e încercarea noastră de a da 
întocmai ce creşte la început fără formă în sufletul nostru: 
îndată ce vrem să împărtăşim gândul în forme, acestea ne 
iau în stăpânirea lor, semnele lor ni se impun cu viaţa lor 
de străvechi canoane moarte şi gândul nou e strivit în tipare 
vechi, pe cari doar rar de le poate el îndoi ori frânge după 
chipul lui dintru început». Şi plecând cu mintea dela me¬ 
seria lui aspră şi mută, în care numai gesturi, puţine, ale 
trupului nostru, trebuie să închipuească simbolic toată agi¬ 
tarea lăuntrică a sufletului, săpătorul în piatră cugetă la 
poeţi şi cântăreţi, de nu sunt fei cumvâ mai fericiţi în întru¬ 
chipările lor pentru oameni. Dar îşi aduse îndată aminte 
de vorba tristă, pe care i-o spusese un prieten în teatru: 

«în clipa când cuvântul a sburat de pe buzele noastre, su¬ 
fletul nostru se strânge amărît ca de o înşelare». 

Pe stanele de marmoră aşchiile despicate de dălţi la lo¬ 
vitura ciocanelor cădeau dând un sunet clar ca argintul. 
Meşterii lucrau tăcuţi. Când începeă unul să spuie ori să 
cânte, toţi steteau din lucru. Dar curând încetă şi vorba şi 
cântecul, ucise de tăcerea pietrelor care se cereau lucrate, şi 
de munca meşterilor, cari se afundau tot mai tare în căutarea 
formelor. 

Şi Alegfcnor, săpătorul în piatră, gândi: «De ce oare vor 
fi făcând oamenii atâta sgomot în jurul lor, cu atâtea vorbe 
şi cântece şi împodobiri colorate ori săpate şi clădiri ridi¬ 
cate pentru pomenire? Căci e aşâ de puţin gând viu în ceea 
ce fac, încât nu găseşti în operele lor nici noutate, nici pu¬ 
tere, nici fiinţa aievea a celui ce creează. Ţi se pare mai de 
grabă că ai în faţă nişte copii neastâmpăraţi, cari se îmbată 
de propria lor larmă, se simt trăind numai prin sgomotul 
şi mişcarea lor, de animale sănătoase care sburdă. Şi doară 
cuvântul, spus, ori cântat, ori scris, şi gestul, săpat ori zu¬ 
grăvit, ori pus viu în mişcare prin jocuri de teatru, au fost 
să fie oracolul rar, greu de multul înţeles, pentru taina ce 
se sbate în sufletul nostru când ne trezim la conştiinţă în 
mijlocul oceanului vieţii. Ce scump la vorbă e omul vârstei 
de aramă, pentru care cuvântul e: sau mărturisire, sau jură¬ 
mânt, sau rugăciune, sau blestem. Ce plin de viaţă adunată, 
ce bine legat e cuvântul lui. Şi cum, odată spusă vorba care 
e o liberare, ca a vulcanului revărsat, omul naturei se închide 
iară în el, ca templul după sfârşitul liturghiei». Şi mintea 
lui Alegenor se afundă din nou în lumea meşteşugului său: 
«Iată, viaţa e ca un bloc alb de marmoră strălucitoare: el 
ne cheamă să-l lucrăm, să-l facem fiinţă vie, şi ni-i drag de 
el şi-l mângâiem ca pe o femeie. Dar când dăm să lovim 
cu ciocanul în daltă, pare că toată duşmănia naturei pentru 
nelăsarea ei în perpetua pace, se ridică împotriva noastră 
din frumosul bloc neprihănit. Ca sfinxul cu chip de femeie, 

care ne atrage cu trupul ei plecat înainte, ispititor în oferirea 
lui întreagă, şl sfinxul grav şl blocul rece ne resping prin 
îngheţata privire, prin răceala de moarte, cu care ne ţin- 
tuesc la distanţă. Şi, ca nişte copii sfioşi, lăsăm adesea opera 
neisprăvită, sfinxul neîntrebat, fugind speriaţi înapoi, în pa¬ 
siva suportare a vieţii... Toată căldura noastră, toată tur- 
burarea puternică a sufletului nostru, îngheaţă în contactul 
cu materia, căreia voim să-i impunem înfăţişarea pasiunii 
noastre. Cu cât trupul materiei e mai rezistent ca al nostru, 
ea se opune mai aspru, scrâşneşte mai dur din aşchiile-i 
rupte, când vrem s'o modelăm după chipul gândului ori 
neliniştei noastre. De abiâ biruind-o cu ajutorul focului, to¬ 
pind-o şi turnând-o în forme scobite dinainte în pământ 
moale, o putem înşelă să ni se supună. Dar trupul nostru 
însuş, singurul model după care putem turnă ori ciopli 
materia, mi se poate topi de flacăra gândului, spre a se 
mlădiâ ia toate visurile fantastice ale geniului nostru anti- 
material. Şi atunci, în biata sărăcie a câtorva gesturi, a câ¬ 
torva flexiuni verbale, a câtorva atitudini fizice ale pastei 
netrebnice din care suntem alcătuiţi, trebuie să găsim semne 
de arătare şi altora a tainei din noi». 

Şi Aleg&nor lăsă să-i cadă mâinile a desnădejdc: «Omul 
nu poate spune decât lucrurile potolite, împuţinate, făcute 
trup, ale vieţii lui lăuntrice. Nici marea bucurie, nici marea 
durere, nici fericirea, nici moartea, nu se pot spune, în 
nici un mod simţit, pipăit, altuia». Şi Alegănor îşi aduse 
aminte de seara în care întrebase întâia dată pe Mynnd 
dacă-1 iubeşte şi fecioara cu sufletul melancolic de Destinul 
pe care şi-l presimţiâ adumbrind-o cu timpuria moarte, tă¬ 
cuse. Şi Alegdnor îi spusese atuncea trist: «Mie numi-s dragi 
femeile care tac, căci ele sunt ca avarii cari strâng mereu, 
fără să dea nimic, ele sunt ca un călător fără umbră, ca o 
pădure fără ecou». Dar Mynnd, zâmbind, răspunsese: «Mie 
mi-s drâgi femeile care tac, căci poţi ceti în surâsul lor tot 
ce-ţi cere inima: ele sunt ca fecioarele prea tinere, care n'au 

învăţat încă limba iubirii: iubire li-i toată fiinţa, dar ele 
nii ştiu limpede, c&-i în sufletul lor». 

Soarele coborâ spre Apus. El băteâ pieziş tăind lungi 
pete negre pe zăpada marmorei ce acoperiâ toată piaţa di¬ 
naintea templelor. Eră linişte ca pe câmp. Ciocanele băteau 
surd în dălţi, iar marmora ruptă răsună ca argintul. Ale- 
genor gândi: «Eu sunt cel ce săp reliefele funebre cerute 
de oameni. Eu sunt cel ce săp în marmora tare, ori torn în 
bronzul alunecos, frumuseţea cărnii pieritoare. Dar din su¬ 
fletul meu ce pun eu în cele lucrate? Cine poate ceti din ele 
ceva despre durerile ori speranţele mele? Nu sunt eu ca 
fecioarele tăcute, ale iubitei mele, Mynn6? Din seninătatea 
armonioasă a operelor mele nu poate ceti fiecare ce-1 în¬ 
deamnă inima lui? Pot eu să fac un zeu trist pentrucă viaţa 
mi se pare zădarnică? Ori pot să tom un atlet biruit, pentrucă 
mie mi se pare că nimeni nu-i biruitor în lume? Şi Demo- 
phănes, cel totdeauna vesel în ceata noastră a cioplitorilor 
de piatră, poate el să facă chipurile lui cioplite altfel decât 
’şi le doreşte lumea? Lui îi sunt toate statuile prea triste şi 
seara aleargă să-şi petreacă gălăgios cu prietenii. Mie îmi 
sunt prea goale de înţeles şi seara mă afund în Tragici ori 
rătăcesc la Callirrhoe, să văd acolo unde am văzut întăi pe 
Mynnd, trupuri frumoase de fete, care se poartă, se mişcă, 
se îndoae, se alungă, se joacă — aşteptând cu amforele lor — 
împrejurul fântânei cu apa bogată. Şi sufletele lor proaspete, 
ca florile după ploaie, mă îmbălsămează ca o mireazmă, de 
multa lor speranţă în viaţă. Dar când vreau să pun în piatra 
lucrată amintirile dela Callirrhce, nu mai găsesc în mine 
nimic îmbrăcat în formă, ci toate sunt amintire înnegurată 
şi depărtată. Şi noi, săpătorii în piatră, tot nişte bieţi me-. 
şteri suntem, ca făurarii de arme şi ca olarii dela poarta ce¬ 
tăţii. Iar dacă vrem să spunem şi ce-i al nostru, nu ne pu¬ 
tem birul pe noi înşine, ca să nu alegem tot vechile forme 
şi pentru gândul cel nou. Şi dacă am spus, măcar cum spun 
poeţii lirici ori cei tragici, şi două-trei gânduri de-ale noa- 

stre — că nici ei nu spun mare lucru dela dânşii — nu silim 
noi oare îndată gândul să samene cu al oamenilor celorlalţi, 
ca să-l înţeleagă şi ei? Şi dacă se aseamănă cu al lor, întru¬ 
cât mai e al nostru, şi la ce bun să ne mai chinuim să-l spunem? 
Iar de nu e ca gândul oamenilor celor mulţi, cine să-l înţe¬ 
leagă, şi de ce să-l înţeleagă, şi de ce ne-am mai chinuit 
să-l spunem?» 

Şi Alegenor văzu un copilandru, cum priviâ dus, la chi¬ 
purile săpate în marmoră. Faţa lui eră doritoare şi dacă l-ar 
fi luat atunci cinevâ cu binele, întrebându-1 ce-şi doreşte 
aşâ de tare, se vedeâ limpede că ar fi răspuns: «Să pot şi 
eu săpă frumos în piatră». Şi Alegenor zâmbi cu bunătate 
spre copil şi-l cercă: «ai vrea şi tu să sapi aşâ?» Şi copilul 
speriat din visurile lui se încruntă: «Nu». — «De ce nu?» 
— «Fiindcă niciodată n-o să pot săpă aşâ de frumos ca tine». 
Şi aproape fugind, copilul se depărtă, cu ochii înrouraţi şi 
obrajii aprinşi. 

— «E viaţa noastră vorbă, ori e tăcere?». «Iată pănă şi co¬ 
pilul acesta, care stă încă în anii bucuriei de sgomot, nea¬ 
stâmpăr, gălăgie de dragul gălăgiei, îşi are un mare dor şi 
o mare melancolie, trăite deplin, în tăcerea sacră a visului 
lui. Şi sgomotul vorbei mele, din afară de el, l-a rănit ca 
o lovitură dată trupului lui». Şi Alegenor se adânci tot mai 
mult în gândul despre tăcere. Amintirea iubitei lui, Mynnb, 
cea tăcută, îl învălui întreg ca suavul parfum amar al mig¬ 
dalilor în April. Nici una din vorbele lor nu fusese aşâ de 
bogată în mângâiere ca privirile lor mute când se întâlneau 
după ziua de lucru, sau când se despărţiau pentru ziua de lucru. 

Şi la amintirea aceasta o mare lumină se făcu în sufletul 
lui Alegenor: «să sape în piatră clipa întâlnirei cu Mynnd, 
clipa despărţirei de Mynn6». Două zâmbete, două mari în¬ 
viorări ale feţei ei: amândouă aşâ de răscolitor duioase în 
muţenia lor şi totuş, fiecare în alt chip: la întâlnire vesel, 
dar sfios, gata de îmbrăţişare, dar pare-că fără nici o putere, 
frânt dinainte de marea bucurie, prevestind împăcata ascun- 

dere şi odihnă subt puternica umbră proaspătă, răcoroasă, 
a celui ce o acopere la sânul lui, o apără şi priveşte sigur 
de sine, sfidător, fericit, asupra lumii; la despărţire, şi zâm¬ 
betul şi înviorarea feţei iubitei e blând-melancolică, dar în¬ 
drăzneaţă, nu mai ascunde, nu se mai ruşinează: toată iu¬ 
birea ei şi-o pune în privirea, în faţa, în boiul ei, — ea se 
arată în toată aprinsa strălucire a focului ei lăuntric, se dă- 
rueşte întreagă în zâmbetul de bună urare pentru drum, 
se întipăreşte dureros de luminoasă în sufletul iubitului care 
pleacă. — Faţa lui Alegenor străluciâ ca luceafărul dimineţii. 
Dădu să desemneze repede pe luciul imaculat al unui bloc 
de marmoră, lucrat pentru arhitravă, divina viziune, — trase 
câteva linii, — se întunecă, — plecă fruntea şi rămase frânt ca 
de o veste a morţii. Săpase atâtea stane de piatră închipuind 
rămasul bun al soţilor la mormântul proaspăt, aşâ cum se 
doreau pomeniţi cetăţenii pe monumentele lor funerare, şi 
niciodată Alegenor nu fusese chinuit de gândul de a arătă 
acolo pe piatră altă cevâ decât o bună, blândă, prietenoasă, 
potolită despărţire a unui bărbat de o femeie, ori a unei fe¬ 
mei de un bărbat, — aşâ cum se văd în fiecare zi, în viaţa 
aceasta, obicinuitele, ştersele, nesimţitoarele despărţiri ale oa¬ 
menilor. Şi totuş, cetăţenii erau mulţumiţi de pietrele lui 
de mormânt şi alergau pe întrecutele la el, să şi le tocmească 
din vreme. — Şi Alegenor gândi: «de veacuri cioplesc săpă¬ 
torii noştri în piatră vederi de lupte cumplite, ale zeilor şi 
oamenilor, pe metopele şi în frizele templelor. Tot mai stă¬ 
pâni s’au făcut pe mişcările trupului nostru, şi clipele care, 
singure, într'o mişcare mai lungă, dau înţelesul întregei miş¬ 
cări, le prind cu aşâ dibăcie, încât par'că vezi încă tremu¬ 
rând braţul de pornirea din mână a lăncii, de urnirea din 
loc a carului de luptă. Şi limba aceasta a mişcărilor trupului 
o vorbim acum noi, toţi săpătorii în piatră, fără greş. Dar 
feţele oamenilor ciopliţi de noi au rămas tot aşâ de nepătrunse 
de lumina lăuntrică a sufletelor, ca pe vremea când aveam 
numai urâţii idoli de lemn. Şi aşâ eu nu pot acum pune în 

marmoră faţa visată de mine şi stau înaintea duioasei mi¬ 
nuni a gândului meu tot aşâ de doritor şi de neputincios 
cum steteâ copilul care-a fugit adineoari speriat dela pie¬ 
trele mele cioplite. Nu pot săpâ ce n'am văzut săpat de ni¬ 
meni înaintea mea. Lupta de veacuri care trebuie, spre a 
găsi prin dibuiri, înşelări şi suferinţe de zeci de generaţii 
înfăţişarea pe piatră a mişcărilor ascunse ale sufletului, la 
noi încă nici n’a început. Şi toate minunile lui Polygnotos 
şi Pheidias, în cari ni se pare că vedem palpitând şl sufletul, 
sunt tot numai mişcări, tot numai gesturi ale trupului. Fe¬ 
ţele bărbaţilor şi femeilor lor sunt tot de lemn ca de demult. 
Numai mai frumoase. Şi tot aşâ e şi în poezie. Chiar Tragicii, 
cari, mai mult ca toţi, caută să arăte luptele sufletului, nu 
pun în opera lor decât mişcările de pe dinafară ale fiinţei 
omeneşti. Vezi şi pe eroii lor numai în ciocnirea de fapte 
şi de vorbe tari, cu oamenii şi cu zeii cari le stau împotrivă, 
îi vezi apărându-se ori lovind, în mişcări regulate, ca ale 
unor atleţi cari se combat după legi statornice ale întrece¬ 
rilor, păziţi de arbitri, cari îi vor pedepsi dacă vor călcâ pre¬ 
scrierile pancratiului. Suferinţele lăuntrice, speranţele as¬ 
cunse, îndoelile, bucuriile eroilor, toate acele agitaţii ale pă¬ 
timirii lor celei adevărate, nu sunt spuse de tragici. Eroii 
tragediei în lupta lor de vorbe au, ca şi figurile noastre cio¬ 
plite în piatră, feţe de lemn; nici nu râd, nici nu plâng, 
nici nu sunt mânioşi, nici nu au feţe luminoase de gânduri 
sublime, ci, strigă, în loc să lovească, în tacturile consfin¬ 
ţite, momentele fatalului duel, în care toate fazele luptei 
sunt dinainte fixate. De n'ar aveâ actorii mască pe faţă, 
tragediile nici nu s'ar puteâ înţelege. Căci tragediile sunt 
gândite tot ca şi frizele şi metopele şi frontoanele noastre 
figurate; ele sunt viziuni plastice în armonioasă compoziţie 
hieratică; ele sunt fresce polygnotice în gesturi vii, continuu 
altele, dar toate, stilizate după gesturile consacrate ca sim- 
bole săpate ori zugrăvite, ale atitudinilor străvechi, ale etern 
aceloraş pasiuni omeneşti. 

Şi Alegfcnor cercă să înţeleagă de ce atâtea suflete de mo¬ 
delatori ai pietrei ori cuvântului, bogate şi calde în adân¬ 
curile lor, n’au spus nimic, ori aproape nimic, despre dân- 
sele, despre faţa lăuntrică a omului care se luptă cu viaţa, 
în opera lor aşâ de desăvârşit omenească. De pe stânca 
înaltă, cu multele temple, privirea lui alunecă departe asu¬ 
pra Atenei, asupra grădinilor de măslini, asupra ţărmului 
alb tăiat de linia mării albastre. Şi un răspuns îi veni îndată 
din ce vedeâ subt dânsul: aceea ce eră clădit frumos şi mă¬ 
reţ în cetatea lui Cecrops eră al gândului de viaţă în comun; 
tot ce ar fi fost dragoste pentru viaţa insului singuratec, 
eră închis în biete căsuţe urîte şi scunde. Elenii nu trăesc 
decât în lume. Când rămân cu ei înşii viaţa le e fără 
preţ. Tot ce e gând singuratec, chin tainic, pătimire a 
omului desfăcut de semenii lui, nu poate interesă pe ni¬ 
meni. Cum nu e în dramă descriere de sine însuşi a 
sufletului, tot aşâ nu poate fi mărturisire pătimaşă în chipul 
cioplit pe piatră. Ar fi tot aşâ de necuviincios să arăţi su¬ 
fletul gol, precum e să-ţi desgoleşti trupul în public. 

Şi totuşi, zâmbi Aleg&nor, ce străvezii sunt sufletele oa¬ 
menilor, când îi priveşti trecând pe drum. Cum se desgolesc 
ei singuri, fără să-şi dea seamă, ca în ascunsul iatacului lor, 
nebănuind că sunt cercetaţi şi descusuţi de fiecare călător 
întâlnit în cale. In clipa în care le dai semn de viaţă cu cu¬ 
vântul tău, ei se acopăr, se drapează numaidecât, în vorba 
lor, şi-şi pun masca de lemn a feţei lor de lume, masca pe 
care şi-au stilizat-o, săpând-o adânc în toate cutele chipu¬ 
lui lor: de prea plecată, zâmbitoare ori spăsită, umilinţă,— 
de voioşie uşuratecă, — de linişte dispreţuitoare, — de maie¬ 
state binevoitoare, — şi câte alte măşti, mai ştim şi noi să 
săpăm în piatră după feţele de lemn ale muritorilor. Dar 
nu în totdeauna masca zâmbitoare poate ascunde deplin ura, 
gelozia, întristarea, oboseala, dindărătul ei,—ori masca maie- 
stoasă poate împiedecă să se strevadă teama laşă, neliniştea 
meschină, duşmănia clocotitoare, asupra cărora s’a aşezat. 

Şi totuş nu e în puterea noastră de judecare şi stăpânire 
decât văzutul. Nevăzutul poâte să fie cum ni-1 ghicim, dar 
poate să fie şl altfel. înfăţişarea văzută a lumii, aceea singură 
e realitatea ce se poate prelucrâ de viaţă şi de artă. Şi prefe¬ 
răm să ne înşelăm noi pe noi, lăsându-ne de pildă ispitiţi 
de masca iubirii, ca să uităm ura, care se strâmbă subt ea, 
decât să cercetăm aspru, dureros, ce-i subt înfăţişarea vă¬ 
zută a lumii. In gestul şi masca trupului omenesc vom căută 
a găsi loc pentru tot ce e luptă interioară, tainică, a sufletului 
nostru. Nu sunt atâtea gesturi şi atâtea măsci, câte gânduri 
şi câte patimi se sbat în noi. Va trebui deci să dăm acelaş 
gest şi aceiaş mască la mişcări şi atitudini diferite ale su¬ 
fletului. Şi întocmai cum cu cele câteva note fundamentale, 
grupate şi regrupate mereu, ritmate şi accentuate divers, 
caută muzicantul a spune tot vălmăşagul cel fără forme al 
patimelor, pornirilor şi dorurilor noastre obscure, aşâ noi 
săpătorii în piatră, încercăm cu cele câteva gesturi şi măsci 
ale trupului, să dăm vedenii vecinice ale nesfârşitelor miş¬ 
cări ale sufletului. Şi astfel noi prescurtăm, simplificăm, lim¬ 
pezim, compunem din nou viaţa, după alte legi decât cele 
ale mişcării ei continuu variabile. Nouă ne trebuesc gesturi 
şi măsci, cari să cuprindă o întreagă lume a mişcării într'un 
singur gest şi într’o singură mască, săpate de noi, pentru 
totdeauna aceleaşi, în marmora nemişcată. Gândul nostru 
modelator trebuie să transpună în materia inertă liniile fun¬ 
damentale care constitue perpetua amintire a unei mari du¬ 
reri, a unei mari bucurii, a unei speranţe. Cum îndoirea 
coroanei unui singur copac de furtuna care îl frânge, va fi 
simbolul pentru toată mulţimea mişcărilor, sgomotului, de¬ 
zolării unei furii a naturii, tot aşâ două braţe de femeie, ri¬ 
dicate în toată lungimea lor, cu degetele răsfirate ca spre 
a tăiâ mai mult din aerul pe care-1 străbat, ca spre a chemă 
mai mult din cerul pe care-1 arată, în violenta lor desfacere 
de trup vor strigă, cât va dură marmora în care le-am mo¬ 
delat, jalea, desperarea, cumplitul chin al fiinţei, la care, 

în viaţa de toate zilele, acel gest n’a fost decât o clipă, şi 
s'a pierdut apoi în altele ori în nimic. 

Noi săpătorii în piatră învăţăm pe oameni a vedeâ viaţa; 
noi îi silim să-şi adâncească înţelegerea ei, contemplând în¬ 
delungat liniile reprezentative ale furtunilor interioare din 
sufletul omenesc perpetuu agitat; noi le dăm gândirea monu¬ 
mentală, care alege ce e statornic de ce e trecător în om; 
noi îi deprindem să caute scurtimea, de piatră, claritatea, 
de linie pipăită, şi în poezia ca şi în muzica lor, şi tot astfel 
şi în vorba spusă solemn pentru a da viaţă ori moarte aproa¬ 
pelui lor. Noi învăţăm pe muritori să mediteze asupra vieţii 
lor, arătându-le că se poate închide într’o vedenie de piatră 
întreaga bogăţie a vieţii lor agitate, creându-le gesturile sim¬ 
bolice perpetuu expresive, silindu-i să-şi aleagă şi ei din 
infinita mişcare tainică a lăuntrului lor inform, stăpânită, 
puternica încordare a unor linii, întruchipate în însăşi oasele 
şi carnea lor şi care dau aproapelui cât mai mult din vedenia 
lăuntrică a suferinţei ce le-a crispat. 

Şi seninătatea noastră tăcută, aşâ de dureros câştigată în 
continua renunţare la tot ce nu se poate spune din noi, îi 
învaţă pe oameni şi stilul însuş al vieţii. Nu întâmplările nea¬ 
şteptate, ci faptele cele mai obicinuite ale vieţii alcătuesc 
temelia cea vecinică a fiinţei noastre; chipul în care simţim 
aceste lucruri monumental simple şi clare (deşteptarea di¬ 
mineaţa, culcarea seara, prânzul, mersul pe drum, liniştita 
stare de vorbă) lămureşte viaţa noastră: ea va fi potolită ori 
sbuciumată, după seninătatea ori turburarea ce vom pune 
în împlinirea actelor vieţii; şi dacă vom fi senini, gândirea 
de deasupra acestor lucruri ale vieţii se va puteâ coborî ca 
rândunica, după multa rătăcire pe apele turburate, însfârşit 
pe pământ statornic. Şi gândul va prinde, ca sacra pasere, 
o ramură verde, simbol al creşterei, şi sufletul nostru se va 
face puternic, roditor şi luminos, întru potolita pace a celor 
statornice. 

Şi Alegenor simţi cum la adierea gândului acestuia cald 

melancolia lui se topeă şi dorul de modelare neobosită a 
marmorei imaculate îl prindeâ iară. Dar vederea atentă a 
operei lui tăcute şi totuş strigătoare, ca mişcările dezordo¬ 
nate ale oamenilor în bâlciul zădărniciilor, îl turbură din 
nou. «Tânărul meu, cioplit în piatră, cu atâta voinţă de che¬ 
mare în el, încât spune ce n’am vrut eu să spun, ar trebui 
nimicit. Dar văd că nu voiu avea puterea să încep din nou. 
Şi el va rămâne, va trăi altfel decât cum aş fi vrut eu să tră- 
ească, va fi încă o înşelare a speranţelor mele de plăsmuire 
sinceră a gândurilor de vis în marmoră tare. E poate o mare 
greşală dintru început a crede că gestul poate spune cevâ, 
aşă cum e gândul dăinuitor în noi. Gestul e instinct, însoţit 
de agitaţie violentă. Gândul potolit nu dă gest, ci atitudine. 
Dar ceea ce e mai statornic în noi, vrerea şi simţirea noastră, 
e cevâ totdeauna prea adânc, prea dureros, ca să poată fi 
închis în linii şi forme. Numai raţiunea noastră rece, înţe¬ 
lepciunea cea de toate zilele, care ne orândueşte viaţa vă¬ 
zută, numai cuminţenia aceasta, care înlănţue continuu va¬ 
lurile de doruri din noi, în canoanele moarte ale vorbei, 
ale cântecului, ale liniei cioplite ori înnegrite, spre a împăr¬ 
tăşi şi celorlalţi oameni ce e în noi, numai judecata se lasă 
pusă în gesturi. Precum în lumea armoniilor pythagoreice 
sunt sunete prea înalte ori prea joase pentru auzul nostru, 
aşă în sufletele chinuite ale oamenilor sunt dorinţe şi gân¬ 
duri, a căror vibraţie şi al căror ritm nu poate fi prins de 
simţurile noastre greoae. Dimpotrivă judecata, în gospodă¬ 
reasca ei aşezare a tuturor celor cunoscute şi necunoscute 
după o logică fixă, şi-a făcut semne înţelese de toţi a ceeace 
se poate împărtăşi din noi şi altora. Dar ce e comunicabil e, 
prin însăş esenţa lui, comun, obicinuit. Marea illuminare in¬ 
terioară e necomunicabilă. Doar slabe reflexe ale ei se pot 
prinde în clipe binecuvântate în formele de stil liric. Vorba, 
sunetul, linia, sunt însă atunci un oracol. Extern el nu dă 
decât ceva simbolic, său prea simplu, său prea obscur, având 
nevoie de tălmăcirea caldă, entuziastă, a aproapelui. In tim- 

brul particular al sunetului, în tonalitatea particulară a com¬ 
poziţiei, în unduiarea particulară a liniilor, în plinătatea de 
răsunet a simbolului, e conţinută revelarea cea nouă, pe care 
sufletele mistice ale indivizilor înrudiţi, ori sufletul liric al 
masselor, o descoperă fără voie şi fără să-şi dea seama ctim, 
şi o proclamă răsunător. Dar înţelepţii cei mulţi, cari anali¬ 
zează raţional şi lucrează cu formele şi înţelesurile precis 
consacrate ale cuvintelor, sunetelor, liniilor, se opresc la ex¬ 
presia concretă, înţeleg atât cât spune ea, comun raţional, 
şi fac proces mulţimilor naive şi solitarilor visători, cari pre¬ 
tind că au simţit ceva necunoscut ori cu înţeles mai adânc». 

Şi Alegenor gândi că viaţa cea adevărată e tăcere, iar nu ex¬ 
primare. Şi deosebirea între măreaţa mişcare continuă a spi¬ 
ritului în tăcere şi greoaia mişcare a materiei în sgomotul 
uriaş produs de elementele ei deplasate, i se asemănă lui 
Alegenor cu imensa călătorie neobosită a undelor Lumii, cari 
poartă tăcute lumina de stele din cerul cel fără de hotar la 
noi, alături de biata călătorie aşâ de înceată, gălăgioasă şi 
curând sfârşită, a valurilor de sunet ori a undelor apei de 
pe pământ. Şi în sufletul săpătorului în piatră, care poate 
tocmai de aceea eră aşâ de plin de doruri şi vise, pentrucă 
asupra lui apăsă fatalitatea tăcerei artei sale, şi care poate 
de aceea simţiâ aşâ de trist adâncimea vecinicei neputinţe 
de a spune a gesturilor trupului omenesc, pentrucă trăiâ aşâ 
de puternic tăcerea, în care se făureşte durerosul strigăt 
plastic, cel aşâ de zugrumat de materie, — se întruchipă re¬ 
cunoscător gândul de închinare Tăcerei: 

«Eram obosit şi trist. Şi din tăcerea întinselor câmpuri 
mi-am tras liniştea gândului senin şi stăpânitor. Eram des- 
nădăjduit de a mai găsi forma. Şi din tăcerea celor ce mă 
aşteptau a crescut în mine puterea liniei modelatoare de 
gânduri, turnate ca arama în tiparele statuei. Tăcerea e cen¬ 
trul lumii. Spre tăcere se adună toate, ca apa spre prăpastia 
neagră. Se îndeasă toţi împrejurul liniştei, spre a-i găsi în¬ 
ţelesul şi toţi se liniştesc împrejurul ei şi asupra tuturora 

se aşterne stăpânitoare tăcerea. Tăcerea e Zeul Necunoscut. 
Puterea ei se vede în durerea şi în bucuria muritorilor stă¬ 
pâniţi de dânsa: căci tăcerea e mormântul în care închidem 
toată plângerea sufletului nostru doritor: şi pe feţele noastre 
Tăcerea sapă divina expresie, adâncă şi bogată, a Zeului celui 
Necunoscut. Cine va puteâ vreodată spune suferinţa de a 
nu fi primit să lucrezi pentru câştigarea pâinii tale de o zi? 
Cine va puteâ găsi vorba pentru suferinţa de a vedeâ pe aproa¬ 
pele tău trecând nepăsător pe lângă nenorocirea ta? Cine 
va puteâ însemnâ în forme văzute suferinţa de a cere ajutor 
şi de a fi alungat, de a cere mângâiere şi de a fi mustrat, de 
a cere adăpost şi de a fi trimes tot mereu mai departe, spre 
casa âltuia, tot mereu âltuia, pănă la casa cea largă a Zeului 
celui prea Puternic, subt coperişul de frunze şi pământ umed 
al căruia abiâ de vom găsi însfârşit adăpost? Tăcerea e viaţa 
cea perpetuu chinuită de oameni. Toate gândurile, toate spe¬ 
ranţele, toate durerile aproapelui nostru stau atârnate asupra 
abisului morţii în care se va prăbuşi viaţa lui, fără a fi avut 
răsunet niciodată în alt suflet de om. Tăcerea e moartea 
vieţii şi viaţa morţii. Tăcerea e Zeul Necunoscut. Numele 
lui nimeni încă nu l-a spus. Căci cei cari o clipă ar fi avut 
gândul să-i dea un nume, s'au oprit înspăimântaţi de sărăcia 
cuvântului cu care ar fi trebuit să însemne nesfârşitul pu¬ 
terilor lui. — Priviţi-1 pe cel atins de Zeul Necunoscut. El 
e învăluit ca de blestem. Bărbaţii se feresc de el, femeile 
îl privesc a mirare, copiii deschid ochi mari speriaţi spre 
dânsul. Marea încercare a vieţii a sfărâmat în el idolul nimic- 
niciilor zilnice; frângerea speranţei supreme, întru care erâ 
clădită toată larma veselă a trăirii sale, l-a împietrit în linişte. 
Şi, totuş, ce mari sunt puterile tale, o Zeu Necunoscut. Cel 
ce nu mai aşteaptă dela nimeni nimic, e, în aceeaş vreme, 
căutat de toţi. Fiecare vrea să aibă la el, cât mai des pe acest 
călător, simbol al poruncii de a gustă lacom fericirea clipei, 
care aşâ de neaşteptat sboară. Văzând pe prietenul acesta, 
care nu-şi mai doreşte nimic, nu-şi mai cere nimic, că vine, 

totdeauna senin şi potolit, aducând chiar cevă mai larg, mai 
pur, mai înalt în viaţa ta, prin prezenţa simbolică a perpe¬ 
tuei morţi în viaţă, simţi că mâncarea ta e mai hrănitoare, 
că somnul tău e mai reparator, că femeia ta e mai ispititoare, 
tocmai atunci când aproape picrduseşi gustul tuturor acestor 
fructe pământeşti ale ostenelilor tale în viaţă. Şi-ţi aduci 
aminte cu recunoştinţă, că zilele vieţii tale trebuiesc bine 
umplute, căci ele nu sunt fără număr. Şi le umpli atunci 
cu vârf de sgomotul bucuros al vieţii tale. Şi prietenul atins 
de Zeul Necunoscut trece zâmbind mai departe şi sufletul 
lui tăcut se umple de puterea gândului celui nelegat de carne 
şi somn, şi inima lui e fierbinte de focul patimei pentru iu¬ 
birea cea care e dincolo şi mai presus de posedare şi ochii 
lui îşi adâncesc infinit privirile, mâinile lui fac gestul mân- 
gâierei frumuseţii vecinice, faţa lui e ca cerul de clară, în 
lumina ca şi în întunerecul ei. Şi el, ştiind, nu mai puţin, 
că zilele vieţii noastre nu sunt fără număr, că fiecare zi pier¬ 
dută în zădărnicia mizeriei trupeşti poate fi ultima, se în¬ 
treabă ci are de spus vrednic de a fi ascultat de cei mulţi 
şi slabi în zilele cele puţine ale vieţii noastre. Şi tăcerea creşte 
în el ca natură stăpânită, umplută de suflet, adusă din nou 
la ritmul Lumilor: cum arborii nu înfloresc decât odată, 
ori de două ori, pe an, pregătind atâta vreme în ascuns acest 
cântec, acest zâmbet, acest imn al vieţii de răsărire, aşâ su¬ 
fletul omului atins de Zeul Necunoscut pregăteşte îndelung 
Cuvântul— rov '/.6yov, Şi la ceilalţi, k vorba e ploaie de 
toamnă, e năvală de lăcuste, e vânt de stepă, e putere me¬ 
canică oarbă, conglomerat de ecouri ale sgomotelor vieţii. 
Ci la omul atins de Zeul Necunoscut, vorba e confesiune, e 
mângâiere, e revelare, e strigăt tragic, e graţioasă alintare a 
copiilor-oameni, e gest cu multe înţelesuri al tainei care 
se sbate în fiinţa noastră muritoare. Şi la ceilalţi, vorba e 
o armă: ei se apără cu ea, ascunzându-se îndărătul ei, ca după 
un scut, sau înţepând cu ea, drept lance; atacă cu ea, deschis 
ori perfid, făcând pe duşmanul asemănător lor să se desco- 

pere cu vorba lui neînţeleaptă. Şi — de frică — vorba e rară 
şi scumpă, la cei necăjiţi dintre ei, de ameninţarea fiarei 
umane şi de asprimea vieţii,— e, dimpotrivă—din uşurătate — 
bogată şi ieftină la cei apăraţi dintre ei prin cetăţile minci¬ 
noase ale societăţii tiranic organizate. Ci la omul atins de 
Zeul Necunoscut speranţa e tăcere, voinţa e tăcere, durerea 
e tăcere, iubirea e tăcere, moartea e tăcere. Şi viaţa însăş, 
în întregul ei, e tot o luptă pentru tăcere — după zadarni¬ 
cele rătăciri ale copilăriei şi tinereţei pentru a puteâ vorbi. 
E, odată cu revelarea adâncimei celor ascunse în noi, lupta 
pentru a cuceri tăcerea: pentru suprema armonie a sunetelor 
care nu rănesc, a colorilor care nu strigă, a gândurilor care 
nu turbură, a iubirei care nu cheamă, ci merge. Şi tot avântul 
liric e o iniţiare întru tăcere. E pregătirea caldă a sufletului 
pentru trăirea concentrată a viziunii revelate de pasiune. E 
cântecul nupţial al îmbrăţişării tăcute, e cântecul funebru 
al morţii tăcute, e cântecul de jubilare al transfigurării crea¬ 
toare ce se apropie şi care se va săvârşi în tăcere». _ 

Şi Alegenor privi departe pământul cenuşiu, şi gândul lui 
se uni cu frunzele prăfuite care zăceau în bătătura arsă. Imensa 
tăcere elenică, în a nu vreâ să dea sufletul, ci numai trupul, 
tocmai atunci când sufletul creâ mai măreţ, păreâ a se fi 
întrupat divin în chipul săpătorului în piatră, cu ochii lui 
pierduţi în zare şi buzele adunate a zâmbet de gând. 

Soarele coborâ repede spre sacrii munţi dela Delphi. In 
lumina fumurie de seară liniile chipurilor cioplite pe mar¬ 
moră se ştergeau şi fantomele albe păreau că încep a se mişcă. 
Săpătorii în piatră se găteau să plece în cetatea de jos, unde 
luminile lămpilor prindeau a răsări ca stelele sus. Alegenor 
se ridica şi el, şi, după vechiul, scumpul, obiceiu ce-şi fă¬ 
cuse, de-a povesti seara iubitei lui ce lucrase, măsura din 
ochi opera nouă a zilei lui: eră puţină şi-l nemulţumiâ. Dar 
aşâ se şi cuveniâ acum să fie, când Mynnd odihnii afară 
la Kerameikds subt stela albă cu chipul ei de torcătoare 
întru vecinicia timpului. Coborî şi el, încet, ca spre a se abate 

la Callirrhoe, dar gândurile lui grele îl închideau acum prea 
mult în sine, pentru a-i mai fi drag de lume. Ii veni în minte 
că tot trebuiâ în curând să meargă pentru a alege marmoră 
nouă pe Pentelicdn: decât în drum gălăgios cu alţii, mai bine 
singur, în noaptea aceasta.Curând fu afară din oraş şi în¬ 

cepu a urcă printre grădinile de măslini dela răsăritul Ly- 
cabettului. Luarea unei hotărîri care aveâ să-l ţie toată noaptea 
şi ziua următoare departe de cunoscuţi, îi dăduse o linişte 
aproape bucuroasă şi gândul lui porni iar să ţese planuri 
senine: «ctim ar puteâ el da formă în marmoră întristării 
şi fericirei, îndrăznelii, biruinţei, vieţii cuceritoare, morţii îm¬ 
păcate»; «noi vedem lumea, şi ce vedem, e plastic, şi numai 
vederea plăstică a lucrurilor e eternă, pentrucă e întipărită 
pe totdeauna clară şi neşovăitoare în sufletul muritorilor. 
Dar ce e, plastic, rugăciunea, cb e bucuria, cb e odihna? 
Căci în lupta ce o dăm pentru a fixă cele continuu dispă¬ 
rute, pentru a creâ înfăţişarea văzută a celor nevăzute, noi 
săpătorii în piatră punem doară mereu cele apărute cu forme 
mai mult în visurile, decât în trezvia noastră. Vedeniile noa¬ 
stre hrănite cu sângele vieţii, dar nicăiri întâlnite în această 
viaţă cum e, încântă pe oameni, pentrucă ar fi întocmai ca 
viaţa. Şi totuş, ca omul care din pământ se naşte şi în pă¬ 
mânt se întoarce murind, fiind însă, cât a trăit, altăceva decât 
simplul pământ, aşâ şi arta se naşte din viaţă şi se întoarce 
în ea când moare, fiind însă, atât cât înfloreşte, mai presus 
de dânsa. Arta e ca sborul vulturului, viaţa e ca sborul li¬ 
liacului. Şi liliacul şi vulturul sboară. Şi liliacul sboară chiar 
mai sprinten ca vulturul. Vulturul greoiu nu se poate întrece 
cu liliacul în regiunile acestuia. Deabiâ în spaţiu, durată şi 
înălţime, vulturul îşi găseşte plina întindere a aripelor şi 
sborului său. Liliacul nu poate sburâ sus, vulturul nu, jos. 
De sborul liliacului li-i silă oamenilor, de-al vulturului li-e 
dor. Şi fiecare viaţă omenească în parte e ca sborul unui 
liliac, care ar dori să sboare ca vulturul; fiecare viaţă ome¬ 
nească e o mare iubire înzadar. Căci noi iubim frumosul 

fiind noi înşi-ne urîţi. Cum am puteâ vre-odată nădăjdui 
că cceace e numai milă a cerului pentru pământ să devie iu¬ 
bire, de răspuns la iubirea noastră? Şi cum ar puteâ vreodată 
făptura noastră de lut să se ridice spre ceruri, când în loc 
de aripi ale gândului, ea îşi leagă de umeri plumburile grele 
şi moarte ale formelor străvechi şi în faţă îşi pune capul de 
Gorgo al fricei de libertate? întocmai ca noi, săpătorii în 
piatră, se zbat zadarnic, în regiunile inferioare ale aerului, 
şi poeţii de drame: au vrut creatorii să dea în forme simţite, 
de poezie şi cântec, lupta vieţii, — să arate cum eroii oameni 
subt perpetua ameninţare a morţii cearcă totuş a-şi făuri, 
chiar împotriva zeilor, soarta lor proprie pe pământ: de bi¬ 
ruitoare putere, de cuceritoare iubire, de răsbunătoare ură, 
de râvnită glorie, de apărare a morţilor, de judecată cu zeii 
nedrepţi. Dar ca o stâncă apăsând asupra bietului vlăstar 
ce vrea să crească spre soare, aşâ străvechile forme mitice, 
superstiţii barbare, locuri comune ale vieţii de laşitate a oa¬ 
menilor, au strivit opera nouă înainte de a se fi făcut pu¬ 
ternică. Ne mai putând fi tragedie, pentrucă oamenii nu 
mai vroiau să recunoască Destinul orb, drama n’a putut să 
devie artă, ci a rămas viaţă, pentrucă oamenii nu aveau în¬ 
drăzneala de a se ridică în cuget liber, în meditare singura¬ 
tecă şi tăcută pe deasupra vieţii şi a zeilor. Poeţii de drame 
au luat, ca şi noi săpătorii în piatră, viaţa în formele ei văzute 
şi mai înainte cântate, nil viaţa în cuprinsul ei nevăzut şi 
încă ne turnat în forme. Dar formele cele vechi, ale tragediei 
noastre, erau numai cântecul de întristare al morţii, pe când 
formele cele nouă, ale dramei care trebuiâ să crească, tre¬ 
buiau să fie imaginea vieţii trăite. Iar drama vieţii, ea însăş, 
din ce se naşte? Nu oare, din ce se naşte şi tăcerea? Dar 
tăcerea e destinul pe care-1 purtăm în noi înşi-ne. Când ră¬ 
mânem singuri devenim gravi. Sau, mai de grabă, m'-i teamă 
să rămânem singuri, pentrucă ne temem de demonul inte¬ 
rior, perpetuu iscoditor, de pasiunile interioare, cele fără 
nume, de golul interior, de destinul interior. Drama vieţii 

e alcătuită din această teamă de propriul destin, ce-1 purtăm 
în noi înşi-ne; în luptă, în iubire, în glorie, în părăsirea vieţii, 
ne regăsim mereu faţă în faţă cu Destinul acesta, care ne 
întreabă cu zâmbetul lui îngheţat: «Ce vei face acum, mu- 
ritorule, care să fie altăceva decât mine însu-mi, Fatalitatea 
ta?» — Numai prietenia desăvârşită cu ideea morţii, recea ne¬ 
păsare faţă de ispitele vieţii, pot da desăvârşita linişte, calma 
stăpânire de sine în faţa destinului interior. Atunci, te pdţi 
sfătui cu el, cum te sfătueşti cu un bun prieten, asupra tu¬ 
turor celor ale vieţii şi ale morţii, pentrucă tu însu-ţi eşti 
dincolo şi mai presus de viaţă şi de moarte». 

Şi din nou Aleg&nor avu limpede în mintea sa ideea zădăr¬ 
niciei oricărei împărtăşiri în forme văzute a tainei interioare, 
a Destinului-vieţii-noastre. «De l-am puteă revelă, oamenii 
nu l-ar înţelege, ori s’ar speriâ de el; iar de nu-1 putem re¬ 
velă, pentrucă aşâ e legea neschimbată a existenţei noastre 
omeneşti, de ce ne mai străduim zadarnic cu ce nii se poate 
spune? Să copiem ce ved&m, să împodobim marmora şi 
bronzul cu chipuri graţioase şi amabile, cum împodobesc 
olarii dela Kerameikbs vasele lor de lut, şi, încolo, să pe¬ 
trecem cu vin şi femei şi cântece, ca Demophănes săpătorul 
în piatră, cel totdeauna vesel. Poate aceasta e singura înţe¬ 
lepciune a vieţii. Iar toate celelalte gânduri nu sunt decât 
umbre triste ale unor nopţi chinuite». 

Dar ca luna, care tocmai se ridică de după Hymett, inun¬ 
dând toate cu lumina ei blândă, aşâ o veche poveste, auzită 
de demult dela meşterul Euphrânor, inundă cu lumina ei 
caldă sufletul îndoit al lui Aleg&nor. «Nu pentru oameni, 
pentru ndi, pentru viaţa noâstră, de creâre a celor visâte, 
trebuie să găsim formele cele nouă ale gândurilor noastre 
tainice». Ca încărcat cu o scumpă povară Alegfenor se lăsă 
încet pe iarbă şi depănă din nou fermecat firul anticei minuni: 

«Pe âripa de Miazăzi a palatului regelui Minos lucrează 
de zor Dâidalos la încheiatul clădirei. Zilele vieţii meşterului 
au fost numărate de rege. Şi aspri lănceri trufaşi păzesc jos, 

ca ele să nu fie mai multe decât zilele creşterei palatului 
falnic. Când cea de pe urmă bătae a ciocanului va fi răsunat 
în văzduh ca încheiere a operei, inima măreţului meşter va 
fi strânsă de pumnul tiranului, să înceteze şi ea de a bate. Şi 
se va coborî Dâidalos la bună, dulce odihnă: dar nu pe pă¬ 
mânt, ci subt el, la umbre. Căci în sufletul regelui s’a îm¬ 
pietrit pentru totdeauna gândul: un âlt palat, âltui rege, să 
facă âlt meşter. Ci Dâidalos, unicul, după unica, neasemănata 
lui faptă, să moară! In strălucire divină cântă întreaga clă¬ 
dire bucuria vieţii. Şi roşul strigă, portocaliul jubilează, gal¬ 
benul se miră, verdele mângâe, albastrul visează, violetul 
moare — pe lungile, vastele săli, pe înaltele, lucitoarele zi¬ 
duri. Şi coloane şi scări şi podoabe de piatră şi chipuri de oa¬ 
meni pe ziduri uimesc pe curtenii, apleacă spre închinare 
streinii hălăduind în palatul lui Minos. Şi regele-i mândru 
ca de propria-i faptă şi se bucură inima lui de tot ce cunoaşte 
din mirarea tăcută ori din darnica vorbă a oaspeţilor. Ci 
în fundul palatului, în strălucire cu totul şi cu totul de aur, 
în întunecată adâncime, e altarul Zânei celei crude cu Şar¬ 
pele. Acolo, a lucrat totdeauna singur, nezărit şi necercetat 
de nimeni, în sacra oroare a muritorilor blestemaţi de meşter 
de ar păşi fără voia-i în templu, ani fără şir Creatorul. Se cu¬ 
tremură de mânie regele, la gândul că chiar el, cel nici 
de Zei înfruntatul, n’â fost scos din blestem de meşter, şi 
nii ştie icoana făcută zânei. Ci chipul de femeie al zeiţei celei 
ce dă viaţa şi moartea, celei ce aduce furtunile pe mări, şi 
mântueşte pe corăbieri din pierzare, celei ce înverzeşte câm¬ 
pul şi dă îmmulţirea turmelor, celei ce coboară ploaia din 
cer şi usucă cu secetă ţarinele, celei ce binecuvintează iubirea 
şi e mai presus de zei şi de oameni, chipul Zeiţei, aşâ cum 
îl ştiu de demult şi regele şi curtea, cu grele, strânse ves¬ 
minte, cu podoabe barbare pe cap, cu şarpele încolăcit pe 
trupu-i, nu-i în templul cel tainic, pe soclul de pietre rare. 
Căci lui Dâidalos zâna i s’a arătat într’o dimineaţă la Mare, 
când paşii rătăcitori,de gândurile nopţii, îl duseseră fără voia-i 

acolo, în chip de femeie răsărind biruitoare din valuri, şi 
urcând pe o rază spre soare. Cu trupu-i de fildeş, cu păru-i de 
aur, zâna eră stâncă, de tare, şi floare, de fragedă, şi ochii 
ei erau vis uitător al lumii, şi totuş foc dogoritor de iubire, 
şi mâinile ei erau leneşe şi totuşi lacome de a sfărâmă cu 
strângerea lor, şi sânul ei eră arcuit ca valul ridicat de îmbră¬ 
ţişarea vântului şi boiul ei eră înfiorat ca lira atinsă de de¬ 
getele aoedului, şi luminile ochilor ei sclipeau ca luceafărul 
răsărit după ploae, şi părul ei se învolbură ca flăcările care 
se sbat în coamele aprinse de cedri, şi ea păreă a pluti în 
văzduh şi totuş a sgudul pământul, — aşă strigătul de aramă 
al frumuseţii izvoră năvalnic din chipu-i — ca glasul de tunet 
al trâmbiţei vestind biruirea duşmanului.—Şi Dăidalos în¬ 
chisese deapururi în fundul privirilor sale vedenia nease¬ 
mănată a zânei: Afrodite, născuta din Mare. Dar grozava 
profanare a templului, cu chipul unei ălte zeiţe, înfiorarea 
de zi şi de noapte a meşterului, care ucideă în fiecare clipă 
din nou pe zâna cea veche cu şarpele, făurind din fildeş 
şi aur pe zâna cea nouă, învăluită în singura podoabă a 
luminei trupului ei de femeie, creşteâ tot mai largă genunea 
între Făuritor şi Lume. Şi viaţa întreagă a lui Dăidalos nu mai 
eră decât visul întruchipării zânei, şi toată înspăimântarea 
morţii i se păreă o glumă ciudată a oamenilor. 

«Ci într'o zi în templul întunecat şi tainic zeiţa cu trupul 
de fildeş şi părul de aur fu întreagă pe soclu-i de pietre rare. 
Şi meşterul Dăidalos se bucură şi plânse. 

«Pe aripa de Miazăzi a palatului lucrează de zor Dăidalos 
la încheierea clădirei. Şi asprii lănceri îl aşteaptă să se coboare 
la moarte. Jelesc ucenicii pe meşter; ci să-i spună adevărul, 
nu cutează. Dar din visele-i scumpe, deschizând iar ochii 
la lume, Dăidalos vede pe oameni. El înţelege Destinu-i şi 
ruga-i se înnalţă spre zână: 

««întinde, Stăpână, pe cerul spălat de furtuni, divinul tău 
pod arcuit peste mări spre zare; cu aripi făcute de mâna-mi 
cumpănl-mi-voiu călătorirea în ceruri şi 'n braţele mele purta- 

voiu icoana vedeniei tale. Şi coborînd în ţara cu cedri şi 
purpură dela Soare-Răsare, clădi-voiu, o, Zână, un templu 
imaginei tale de fildeş şi aur*. 

«Şi iată, pe cerul albastru se adună din zare nouri. Şi în- 
tunerecul negru acopere palatul şi lumea, ca noaptea. Şi 
Dâidalos înţelege semnul şi coboară în templul tainic şi, 
cu grabă de moarte, făureşte aripi pentru plutirea prin ce¬ 
ruri. 'Şi le prinde de umeri ca Eros, învălue zeiţa în pur¬ 
pură şi cu sacra povară el urcă înapoi pe-’nnaltele turnuri. 

«Ci Stăpâna vieţii şi-a morţii, cea mai presus de zei şi de 
oameni, Afrodite, născuta din Mare, întinde pe ceruri podul. 
Şi vântul întinde aripele şi Dâidalos pluteşte pe raze. Şi 
privesc lăncerii minunea şi aleargă poporul şi Minos — re¬ 
gele crud şi hrăpăreţ — şi se pleacă becisnici în faţa puterii 
fără de nume. 

«Dar în cerul cel nalt, o Dâidalos, plutind chinuit peste 
ape, trupul tău frânge-se astăzi de povara cea mai tare ca 
mâna-ţi. Şi-ţi slăbesc tot mai grabnic puterile şi cobori tot 
mai jos către valuri, o meşter muritor şi jalnic al visului 
dumnezeesc la oameni. 

«Şi-ţi cade din braţe icoana vedeniei tale la Mare, şi ţi se 
întunecă mintea de zădarnica-ţi jertfă a vieţii... Ci, uşor de 
povară, la ceruri, vântul de aripi te saltă şi ca fulgul zăpezii, 
singur, spre ţara cu cedri te mână. Dar în urmă-ţi icoana 
răsare din nou pe valuri ca vie, şi purtată de ape alunecă 
pe drumul cel fără urme ... 

«Mântuit de zei dela moarte Dâidalos intră din nou în 
vâltoarea muncii de meşter. Dela rege la rege, dela oameni 
la oameni, merge neobosit demiurgul să ridice palate şi 
temple şi chipuri cioplite. Dar pretutindeni găseşte svonul, 
că în marea cea largă pe valuri pluteşte-o imagine divină, 
frumoasă şi vie cum nici Dâidalos, nici nimeni în veci n'o 
să facă. Şi corăbierii poposind în porturi, povestesc minu¬ 
naţi arătarea şi poporul ascultă cu teamă, cugetând de n'o 
fi vreun semn de mânie ori ceartă a Zeilor. 

«Şi în sufletul bătrânului meşter creşte tot mai năvalnic 
porunca, să pornească din nou pe ape, să caute neasemă¬ 
nata minune. S’o ducă în ţara cu cedri, să-i clădească tem¬ 
plu la ţărmuri, să ’mplinească făgăduinţa dată la ceasul cel 
greu, de pierzare ... 

«Se umflă pânza de purpură, aleargă corabia nebună; înăl¬ 
ţat pe puntea comenzii, cercetează Dăidalos zarea. Şi pe 
crestele albe ale valurilor frânte, departe, meşterul crede za¬ 
darnic că vede mereu arătarea. Şi vântul geme'n odgoane 
şi valurile bat aprig în scânduri şi visuri plâng în sufletul 
făcătorului de minuni trecute: se răstoarnă şăgalnic undele 
şi prind a-i cântă în dreapta: Dăidalos, tu cauţi iubirea, 
cea care-ţi da vedenii odată; se răstoarnă şăgalnic undele 
şi prind a-i cântă în stânga: Dăidalos, ai iubit pe fata regelui 
Minos din Creta ... 

«Povestesc marinarii prin porturi, că pe marea cea largă 
se vede alergând, chiar când vântul a stat peste tot ca de 
moarte, corabia cu pânze de purpură, c'un bătrân înălţat 
cu privirile’n zare, — iar departe’nainte pluteşte, părând a-1 
târî după dânsa, minunea Zeiţei cu trupul de fildeş, cu părul 
de aur . . .». 


Din livezile de măslini dela poalele Penteliconului pleacă 
în răcoarea dimineţii proaspete, ca nişte săgeţi spre cer, 
cântecele privighetorilor. E încă somnoroasă toată firea, e 
încă întunerec. 

Alegenor urcă uşor şi grabnic să prindă de pe culme ră¬ 
săritul Soarelui din marea Euboeică. 

Sus au început să se audă ciocanele tăietorilor de piatră. 
Jos se trezesc chemările oamenilor pornind la muncă. Ziua 
se deschide ca o floare de lumină cât bolta cerului de în- 
voaltă, asupra pământului pierdut în haosul întunecimilor. 
Şi fiecare iarbă şi piatră şi vietate se desface limpede în for¬ 
mele ei, ca atunci creată întăi din nimic de Părintele Zeilor. 
A început o zi nouă. Ea e tot aşâ de uriaşă ca aceea de ieri, 

ci, tot aşă de plină ori goală de viaţă, precum e sufletul celui 
ce o primeşte. Şi fapta fiecărei zile e, după măsura ei în noi: 
se vor prăbuşi imparii, se vor întruchipă gânduri vecinice, 
ori se vor mişcă numai, în ţărână, furnicile dela un mu- 
şuroiu la altul, între un singur răsărit şi un singur apus de 
soare, după cum imensitatea florii deschise de cer asupra 
pământului se va oglindi în geniu, ori în netrebnic rob al 
cărnii. Ca lumina zilei, care, inundând lumea, o face vă¬ 
zută şi-i leagă între ele părţile toropite în întunerec şi izo¬ 
lare, aşâ geniul creator illuminează viaţa şi o face simţită, 
legând între ele clipele răsleţe ale ei. Ca şi lumina zilei, 
geniul e claritate şi armonie, care planează asupra a ce există 
dinainte, pătrunzându-1 pănă în adâncuri, ntl meşteşugită 
strâmbare a vieţii, ca să fie altfel de cum este ea în de- 
obşte. Şi în tăcută contemplare geniul modelează tot mai 
adevărat şi deplin chipul ce se vede al lumii. 

Aleg&nor trecu pe lângă imensele blocuri rupte din coasta 
de marmoră a muntelui. Unele erau uşurate de o parte din 
niassa lor greoae, fiind cioplite după liniile mari ale viitoarei 
lor forme. Ele erau mai asemănătoare visului decât statuile 
sfârşite. Ele erau încă pline de taină şi de tăcere: ca zorii, 
ca amurgul. Şi cât lumina zilei eră încă slabă, ele păreau ade¬ 
văratele opere ale geniului, pe când celelalte, gata, păreau a 
strigă tare, ca oamenii de rând, cb sunt şi ce vor. Dar când 
lumina căzii cu toată puterea pe ele, Alegenor văzu că tot 
nişte monştri de materie informă erau şi ele, ca şi stanele 
răsturnate de curând din munte, în vreme ce statuile lu¬ 
crate în toată mulţimea amănuntelor vieţii puteău îndură 
necruţătoarea desvăluire prin lumina zilei a ceeace ar fi 
mai rămas neînviat în trupul lor de piatră. Şi el înţelese, 
că tainele sufletului nostru nu-şi pot găsi forma deplină, 
adesea numai pentrucă nu le trăim deplin, ci doar ca pe 
nişte umbre de forme, — ca blocurile potrivite numai din 
ciocan şi având o înfăţişare vie doar în întunecimea zorilor, 
în întunecimea amurgului. 

Zarea se înroşiă tot mai tare pe linia munţilor Euboeii. 
Alegenor grăbi spre culme. Sufletul său se deschideă şi se 
lumină tot mai tare de lumina ce se coboră din ceruri. Când 
in albastrul proaspăt şi umed al dimineţii înflăcărată faţă a 
lui Helios apăni aprinzând lumea, Aleg&nor desfăcti larg 
braţele, îşi lărgi, bând raze, pieptul, scutură înfiorat capul, 
aplecându-1 pe spate ca sărutat de Zeu, şi în inima lui ră¬ 
sună imnul de adorare Luminei de Zi: 

«Se ridică apele supte de soare, se scaldă în lumină, se 
joacă în vânturi şi raze, se încheagă, şi cad. Se ridică frun¬ 
zele, se arată bucuroase luminei, se umplu de focul verii, 
se usucă, şi cad. Se ridică florile, se deschid ca potir de lu¬ 
mină, se întrec cu lucirea zilei, se frâng de văpaia luminei, 
şi cad. Se ridică oamenii, se pornesc după visul luminei, 
iubesc, biruesc, şi cad. Căci lumina e vecinică, noi suntem 
cei ce murim. Noi suntem vorba, lumina e înţelesul ei. Noi 
suntem viaţa, lumina e pricina ei. Noi suntem părţile, lu¬ 
mina e întregul lor. Lumina e cântecul, noi suntem răsu¬ 
netul lui. Lumina e lupta, noi suntem sgomotul ei. Lumina 
e holda, noi suntem miriştea ei. Lumină de zi, cerească, 
pătrunde în întunerecul nostru. Lumină de zi, născătoare, 
dă rodire vrerilor noastre. In umbra vieţii netrebnice pă¬ 
trund armoniile tale, viaţa ne pare vecinică din luminarea 
prin tine. Răsfrângem ca rouă raza, şi lucim ca un soare 
în ierburi, ucişi ca şi rouă de focul ce-a luminat în noi o 
clipă ... Căci tu. Lumină de Zi, eşti deapururea, noi stin- 
tem cei ce murim». 

La picioarele rugătorului, răsună ciocanele lovind în mar¬ 
mora muntelui. Tactul lor e însuş tactul tăcerii. Marea 
schimbare la faţă a lumii, dintru noapte întru zi, s’a împlinit 
în larga domnie a tăcerii tăriilor. 

Din spre Munţi şi Mare se rostogolesc acum în adâncuri 
uriaşi balauri de neguri pe văi. Departe dispar înghiţite 
oraşe şi târguri. Ca pământul pe cel îngropat, ca valurile 
peste corabia răsturnată de vânturi în Mare, aşâ se lasă tot 

mai groasă ceaţa asupra Atenei. Tăietorii de marmoră pri¬ 
vesc de pe Pentelicdn întunecarea cetăţii în neguri. Doar 
vârful de aur al suliţei Parthenei Prdmachos mai luceşte o 
clipă în soare, deasupra umbrelor. Apoi, se scufundă şi el, 
ca vârful unui catart în abis. Şi ciocanele tăietorilor înce¬ 
tează de a bate. Se simt singuri şi munca lor zadarnică. 
Tăcerea aşteptării luminei, aşteptării vieţii, se aşterne şi în 
largile boite ale carierelor. 

